
THIELES BOGTRYKKERI 



I. RUNDSKUE OVER DE GAMLE BYER 

I Middelalderens sidste Aarhundreder undergaar de 
europæiske Samfunds Liv en væsentlig Forandring 
gennem Byernes Opblomstring. Landenes geografiske 
Billede skifter mer og mer Udseende. Ved Aar 1100 laa 
der enlige Adelsborge og Klostre, Hytter af Ler og Straa 
samt smaa Landsbyer ved en Borgs eller et Abbedis Fod 
spredte udover Landene, — tyndt fordelte mellem store 
uvejsomme Strækninger, miledybe Skove, øde Heder og 
Bjergegne. Ved Aar 1400 er overalt, ved Floder, ved Hav- 
bugter, omkring en Bisperesidens eller et Fyrsteslot store 
Stæder groet op, i hvis Gader og Huse en talrig Befolk- 
ning rører sig. Efterhaanden trækker Samfundenes meste 
Liv sig overalt over til disse Byer: Pengene vandrer fra 
Adelens og Bøndernes Hænder mer og mer over i Bor- 
gernes; disse erhverver sig en høj Grad af social Selv- 
stændighed og politisk Magt, og det aandelige Liv samler 
sig overvejende i Stæderne. Adelen spotter og bander 
disse vilains — ikke af »ville«, men af »vil« afleder 
man Navnet — og spørger i den gammelfranske »de- 
spit au vilain« med Bitterhed Gud om, med hvilken 
Ret samme vilain begynder »at spise Oksekød og faa 
de gode Bidder« *, men — trøster man sig — det er nu 
det samme: om han saa fik al Verdens Skatte, »n'est 
li vilains se vilains non«. Disse Kræmmere og Haand- 

2 Byernes Fremvækst 

værkere klæder sig ud i Maarskind og har af den alt- 
for svage Kejser — klager de tyske adelige Digtere — 
faaet Lov til at føre Piber og Trommer foran sig, som 
dog ene tilkommer Adelen 2 ; de store Købmænd bærer 
Sporer og Sværd ved Lænd og fører Vaabenskjold; men 

— synger de adelige »Reitersknaben« — man skal plukke 
dem frem af deres Ræveskindskapper med Brand og 
med Rov 3 . Prædikanter og Klosterkronister nedkalder 
samtidig Himlens Straffe over Kommunerne — et nyt, 
afskyeligt Navn, siger de, som betyder, at Smaafolk 
kun én Gang om Aaret vil betale Skat til deres Herrer 4 

— og over de ny Babelstaarne, de ny Sodomaer og 
Gomorrhaer, hvor Aager og Ugudelighed florerer. Op- 
rivende og ustanselige Kampe føres der ogsaa af Adel, 
Fyrster og Prælater mod disse opblomstrende Byer — 
i Nordfrankrig som i Italien, i Flandern som i Syd- 
tyskland. Men de Store formaar ikke at stanse Be- 
vægelsen. Disse Kræmmere og Skræddere haandterer 
med Mod og Dygtighed de uvante Vaaben i Kamp for 
deres Byer, og de adeligsindede Kronister maa med 
Beklagelse Gang efter Gang notere, hvordan Ridder- 
skabet faar Prygl af »disse uselige Smaafolk og Fod- 
folk« 6 — som den franske Adel af de flamske Borgere 
i det berømte Slag ved Courtrai 1302. Og Bønderne 
bliver ved at løbe fra deres Jorder og Herrer og søge 
Ly bag Bymuren; Munkeordner flytter fra de afsides 
Klostre og opslaar deres Bopæl mellem Borgernes, og 
store Adelsmænd forlægger endog Residensen til Byerne 
og erhverver sig Borgerskab og Sæde i Byraadet. Snart 
kappes Forfatterne om med Stolthed at fremhæve hver 
sit Lands Byer, og hver By faar sine Lovsyngere. 

Florens lovprises af den florentinske 6 Digter som »Dy- 
dens, Kraftens og Skønhedens Kilde — Blomst fremfor 
alle«, »den bør blive et nyt Rom, bør blive Stædernes 
Dronning« ; Venedig — erklærer den venetianske Kronist 
allerede 1267 — er »den skønneste, muntreste Stad i 
Verden, fuld af skønne, herlige Ting« 7 ; af Paris har 
man talrige Beskrivelser og Lovprisninger fra det 14de 
og 15de Aarh., — en indgroet Pariser erklærede allerede 
den Gang, at man kun i Sandhed var til, naar man 
var i Paris — ; og Nurnbergerpoeter forherliger i la- 
tinske og tyske Vers deres By som Tysklands Korinth 
eller som en paradisisk Have, rig paa alle Jordens 
Underværker. 

Det er de voksende Penge og stigende Kulturbehov, 
som overalt driver Byerne tilvejrs i det 12te — 15de Aarh. 
Fra det 8de til det Ilte Aarh. har Haandværk og Handel 
næsten helt ligget nede, Haandværket overladt til de 
enkeltes og deres Tyendes Husflid, Handelen omtrent 
udelukkende drevet af Græker og Jøder. Men allerede 
tidlig kliner der sig ved Foden af et Abbedi eller Bispe- 
sæde, en Ridderborg eller et Fyrsteslot, en Vrimmel af 
Hytter op, hvis Beboere er næsten livegne Arbejdere 
i Herskabets Tjeneste, paa hvis Grund de boer og under 
hvis Beskyttelse de lever. En Landsby af Bønder 
bliver søgt af Omegnen for sin dygtige Smed eller 
viser sig saa heldig i sin Beliggenhed ved en Korsvej 
eller Flod, at den efterhaanden bliver Torv og Mar- 
kedsstævne for et stort Opland. Eller Handelstrafiken 
udvælger sig, efterhaanden som den navnlig fra Kors- 
togenes Tid vokser frem, visse hensigtsmæssige Stapel- 
pladser og Omladningspladser ved en god Søhavn, en 



4 Byernes Udvikling 

Flods Udløb, en Bjærgkædes Fod eller et vigtigt Vej- 
stævne. Af alle saadanne Udgangspunkter udvikler 
Byerne sig, og en By fremkommer der, naar Beboerne 
i Tidens Løb bygger Mur til Værn mod det aabne 
Lands Strid og Uro, og gradevis af Territorieherrerne 
tiltusker eller tiltvinger sig Næringsprivilegier og Mo- 
nopoler samt sociale og politiske Friheder. Byernes 
senere Udviklingshistorie frembyder de samme Hoved- 
træk i alle Lande: Kampe og Forhandlinger udadtil 
med de gejstlige og verdslige Overherrer, fra hvilke 
man gradevis emanciperer sig. Kommercielle og mili- 
tære Kampe dernæst mod Nabobyer om Handelsfordele 
og Varemarkeder. Kampe indadtil mellem de gamle 
grundbesiddende Slægter og Købmændene paa den ene 
Side — Byens Aristokrati , som i Førstningen alene 
havde Byens Ledelse i sin Haand — og Haandværkerne, 
som oprindelig var Territorieherrens ufri Tjenestefolk 
og længe holdtes udenfor al politisk Indflydelse, men 
som nu efterhaanden rejser Hovedet og vil have Sæde 
i Byens Raad. Gennem talrige Kampe tvinger Demo- 
kratiet sig mer og mer frem til Magt, men overalt 
viser det sig, at kun de Byer formaar at holde sig oppe, 
i hvilke en temlig aristokratisk Forfatning bibeholdes; 
overalt hvor en Art folkeligt Selvstyre faar Overhaand 
i Byerne, bliver dette kun Overgangen til, at en inden- 
bys Enehersker tiltvinger sig Magten, eller til, at Byens 
Uafhængighed bukker under udadtil, og den gaar op 
som Led i det Fyrstendømme, hvori den er beliggende. 
Thi med den nyere Tids Begyndelse fæstner de store 
Statsdannelser og de stærke Kongedømmer sig, og lidt 
før eller lidt senere bliver Byerne absorberede som 

uselvstændige Dele i større Samfundsorganismer. Men 
inden dette sker, lever Byerne — nogle før, andre 
senere — en Tid deres eget selvstændige Liv og ud- 
folder en egen afsluttet Bykultur, som giver sin ny 
Indsats i europæisk Kulturudvikling netop i de Aar- 
hundreder, da Middelalderens Lens- og Riddervæsen 
og Middelalderens Kirke udenfor er i Opløsning og 
det ridderlige og klosterlige Aandsliv geraader i For- 
fald. Denne Bykultur er i mange Maader Opslaget til 
moderne .Samfundsliv og Aandsliv, og ved Siden af 
væsentlige Forskelligheder har den ogsaa allerede Væ- 
senstræk tilfælles med det Kulturliv, som endnu den 
Dag i Dag særlig gror frem i Stædernes Atmosfære. 
Nutildags er Byerne — i Modsætning til den Gang 
— stedse organiske Led i større Samfund, og til den 
livlige Befolkningsudveksling mellem By og Land (ca. 
50 % af en moderne stor Bys Indbyggere er indvan- 
drede) svarer en ligesaa livlig aandelig Kommunikation ; 
den Literatur f. Eks., der trykkes, eller den Kunst, der 
udstilles i Kristiania eller København, er ikke Produkter 
af Byers, men af Landes Kulturliv. Og dertil kommer, 
at den moderne Storindustri og Udviklingen af Kapi- 
talisme og Proletariat væsentlig har forandret Byernes 
og Bylivets Karakter. Alligevel er der i Fænomener 
som de store Byers Socialisme eller den moderne 
Journalistik, i den moderne Pariserroman eller vort 
moderne Københavneri Elementer af den samme spe- 
cifike Bykultur, der første Gang træder ind i Historien 
i de gamle Novellisters Florens, Vilions Paris eller 
Hans Sachs' Nurnberg. 



6 Norditalienske Byer 

Til ulige Tid falder Byernes Blomstringstid rundt i 
Europa. Fra Oldtiden havde der jo holdt sig Stæder 
over hele det romerske Kejserterritorium, op i Frankrig 
til Rheims som op langs Rhinen til Trier og Køln. 
Men tidligst, allerede i det llteAarh., løsrev de gamle 
lombardiske Stæder med Milano som Centrum sig saa 
temmelig fra Bispers og Markgrevers Herredømme; 
Kejseren beskyttede dem, og de dannede med ham 
som eneste Overherre frie Kommuner, indtil de en 
skønne Dag sluttede sig sammen mod denne samme 
Overherre i et fælles lombardisk Stad forbund og for en 
Tid naaede fuldstændigt Selvstyre. Saa begyndte imid- 
lertid indenfor Bymurene Kampene mellem de Store 
og Smaa; de Smaa vandt mer og mer Overhaand; 
men Følgen var kun, at Magten efter Aar 1300 næsten 
helt gik over til Eneherrer og Kommunerne forvandledes 
hurtig til smaa og store Fyrstendømmer: Viscontierne 
regerede i Milano, Esterne i Ferrara, Buonacorsi og 
siden Gonzaga i Mantua, Carrara i Padua, Scalaslægten 
i Verona. Kun nogle smukke Raadhuse og Kirker 
staar tilbage som Vidnesbyrd om disse Byers frie 
Kommunalliv. 

Til fuld Udfoldelse naaede derimod Bykulturen i 
andre italienske Stæder. Det mægtige Opsving, som 
Søhandelen tog paa Korstogenes Tid, bragte Byerne 
Pisa, Genua og Venedig i hurtig Udvikling. Om Pisas 
korte Storhedstid i 12te — 13de Aarh. er Domkirken et 
imponerende Mindesmærke, bygget op af Byttet fra 
saracenske Handelsskibe og ifølge Borgerforsamlingens 
Beslutning bestemt til at overgaa alle andre Byers 
Kirker i Storhed og Pragt; det er ogsaa i Pisa, at der 

8 Venedig 

med Stentrapper og Fortøj ningspæle foran Porten ; halvt 
østerlandske er Kirkernes gyldne Kupler og gyldne 
Mosaik og Marmorfacadernes brogede Stenindlægning. 
Lys og aaben gør Canale grande sin runde, brede 
Slyngning ind ude fra det friske. Hav paa den anden 
Side Lidoen, og langs Bredden ligger store prægtige 
Købmandsgaarde : Dandoloernes og Loredanoernes 
gamle romanske Palæer med to Stokværk aabne Søjle- 
gange i høj Rundbuestil eller Foscariernes og Doroernes 
gotiske Murstensfa^ader, paa hvilke Vinduernes og 
Søjlehallernes Spidsbuer er gennembrudt i det fineste 
Kniplingsværk af Sten. Ind mellem Husene snor snevre, 
mørke Kanaler og Calli sig, og naar man fordyber sig 
i dem, naa'r man ind i alle Smaafolkenes og Arbejdernes 
tyste, skumle Kvarterer; derinde føres der paa Skygge- 
siden et graat, sørgmodigt' Sliderliv i trange Væverstuer 
og Smedjer eller usunde Glasfabriker, — medens det 
straaler af Lys og støjer af Larm ude over den brogede, 
fornøjelige Færden paa Canale grande. Dér kommer 
de lange højstævnede, mangeaarede Galejer ind fra 
deres Fart i Levanten, — med brogede Vimpler og 
besynderlig formede Sejl, med Orientens Varer og 
orientalske eller mauriske Søfolk ombord. Og inde 
langs Kajerne eller i de store Oplagshuse (fondachi) 
for de forskellige Nationers Handel stables alle Stofferne 
op eller de pakkes til Videreforsending; inde vedRialto- 
broen, som er overdækket af Boder, købslaas og pranges 
der mellem Turbaner, Straahatte og Pelshuer paa alle 
mulige Tungemaal. Men lidt til Siden for det travle 
Forretningsliv, fornemt afsluttet fra Gadetrafiken, ligger 
Piazzaen, Byens officielle Centrum og en Festplads 

uden Lige: derudtil vender Kommunalpaladset sin 
mægtige, mønstrede Mursten sfa^ade, som hviler paa to 
Stokværk af lavstammede Søjlegange, og Byens Skyts- 
helgen har sin Kirke, hvis Ry gik over Verden som 
et Mirakel af fantastisk Pragt og lyrisk Leg med alle 
Former. Foran rager det vældige Klokketaarn ensomt 
op — synligt vidt ude over Havet for Republikens 
Skibe — y og ved Siden heraf staar Søjlen med Markus- 
løven, Byens stolte Vaabenmærke, medens fra de tre 
mægtige Flagstænger foran San Marco Republikens 
Bannere vajer. Fra Folkelivet paa Kanalerne om Af- 
tenen, naar Gondolierenes Vexelsange lød, eller i Værts- 
huset »Klokken« paa Fisketorvet, op til Patriciernes 
yppige Liv i deres Villahaver paa Murano og Kurtisa- 
nernes raffinerede Vellevnet, fra Karnevallets Lystighed 
til Bucintoro Festen, hvor Byen fejrede sit maritime 
Vælde gennem Dogens symbolske Formæling med Havet 

— overalt svulmede det gamle Venedigs Liv i en bred 
Fylde, en stolt Velmagt, som Verden sjælden har set 
Mage til. Fra Markuskirken og Dogepaladset i den 
tidlige Middelalder til Sansovinos Bibliotek og Palladios 
»Il Redentore« i Renæssancens Sensommer har Venedig 
frembragt en kirkelig og profan Bygningskunst, — fra 
Vivarini og Crivelli over Giorgone, Palma og Titian til 
Tintoretto og Veronese et religiøst og verdsligt Maleri, 

— som er saa stilrent nationale og samtidig besejrer 
alle Folks Skønhedsans med en Bravour, som maaske 
kun en eller to Byer kan rose sig af noget tilsvarende 
til gennem hele Historien. Fra Doge Dandolo paa det 
4de Korstogs Tid til Dogerne A. Grimani og A. Gritti 
paa Frants den 1stes italienske Felttogs Tid har Venedig 

endvidere frembragt en Række Statsmænd og Diplo- 
mater og ført en Indenrigs- og Udenrigspolitik, som 
man siden Romerrigets Dage ikke har set Mage til. 
Omend i mindre Grad har Venedig endelig ogsaa i 
Forskningens og Literaturens Historie sat sine ejen- 
dommelige Spor — i Figurer som den gamle Opdagelses- 
rejsende Marco Polo, den venetianiserede literære Straten- 
røver og geniale Journalist Pietro Aretino og den dristige 
Historieskriver Paolo Sarpi, eller i digteriske Genrer 
som Giustinianis yndefulde Canzonetter og de Goldoni- 
Gozziske Maskekomedier. 

De toskanske Stæder erobrede sig ligeledes langt 
tilbage i Middelalderen kommunal Uafhængighed, og 
her som i de nærliggende umbriske Stæder — i Siena 
som i Lucca, i Orvieto som i Perugia — udviklede 
sig et omskiftelsesrigt politisk Bysliv og forskelligartede 
Kulturrørelser. Af gotiske Domkirker som Sienas og 
Orvietos, af Raadhuse som Sienas og Perugias taler 
disse Byers rige Frihedsliv endnu et tydeligt Sprog til 
den Rejsende. Men over alle de andre toskanske Byer 
rager naturligvis Florens 8 frem i Interesse. 

I den brede, aabne Arnodal, med Bjerghøjder 
løftende sig jævnt og trinvis mod Nord og Syd, ligger 
Florens paa begge Sider af sin lille Flod, — præsente- 
rende sig med sit slanke tindekronede Raadhustaarn, 
sin runde mægtige Domkirkekuppel og sit sirlige, ele- 
gante Klokketaarn med den frynsede Platform, og med 
alle de flade Tage og graa gamle Slægtstaarne ; udenfor, 
paa en Højde, ligger St. Miniato's tærnede Facade og 
udenomkring ligger Arnodalens Haver med grønne Vig- 
ner og sølvgraa Olivenlunde, og Villaer og Klostre paa 

grande; der er ikke den Luksus og yppige Levemaade, 
som den Rejsende straks fik Indtrykket af i Venedig, 
og ikke den eksotiske Kosmopolitisme, som hist, hvor 
al Verdens Søfolk og Handelsfolk mødtes og alle Østens 
Varer væltede ind i Skibsladninger. Det mærkes, blot 
man gaar gennem Byen, at Florens ikke først og 
fremmest er en Handelens Stad, men en Haandværkets 
og Industriens Stad. Handelsrøret stammer ialfald 
mere fra et betydeligt Opland af Bondejord udenom 
end fra Verdenstrafik. Paa store Oksevogne føres Korn 
ind gennem Portene ; i Gaderne bærer kræmtende Æsler 
de lange, smalle Vin- og Oliefade, og paa Mercato vecchio 
staar Omegnens Bønder — barbenede i Kjortel og høj 
Hætte — og sælger Grøntsager og Frugt, Æg og Høns ; 
de store Slægter, der har Grundbesiddelser rundt i 
Omegnen, har Oplag og Udsalg af Korn og Vin i deres 
Gaarde inde i Byen. Men af Venedigs store Omladning 
og Transit er der forholdsvis lidet her. Derimod er 
det Gade op og Gade ned lutter smaa Værksteder med 
tilhørende Udsalgsboder, som man gaar forbi: Snedkere 
og Smedde — Florens' Træskærere og Guldsmedde var 
berømte — , Lædertilvirkere, Pottemagere og Stenhuggere, 
Uld- og Silkevævere — via calzajoli's Strømpevævere 
var vidt ansete — ; i stor fabrikmæssig Maalestok dreves 
endelig Calimala-Industrien : den finere Tilberedning 
og Farvning af Klæderstoffer , som indforskreves fra 
Flandern og senere solgtes over hele Europa. Og paa 
Mercato nuovo sidder under en aaben Søjlehal Florens' 
over hele Europa ansete Bankierer bagved smaa grøn- 
tæppede Borde, med deres Pengestabler og Handels- 
bøger foran sig. — Ogsaa i en anden Henseende er 

Byens Fysiognomi et andet end Venedigs; man føler 
sig her i Arnostaden paa en egen urolig vulkansk 
Jordbund, i en elektricitetsladet Atmosfære. Af An- 
sigternes Farver og Træk læses et kolerisk Racetempe- 
rament; og enten det skyldtes den Konstellation, hvor- 
under Byen var anlagt — som vise Folk paastod — 
eller ogsaa gammel Befolkningsblanding eller maaske 
især det store Element af Adelsslægter, der fra gammel 
Tid ikke boede ude paa deres Borge, som Nord for 
Alperne, men inde i Byen, og som aldrig helt kunde 
gaa ind i borgerligt Erhvervsliv, — nok er det, at 
voldsomme Slægtsfejder mellem Cerchier og Donatier, 
vilde Borgerkampe mellem de Hvide og de Sorte lange 
Tider igennem havde rystet Florens. Hvor man gaar paa 
Gaden, ser ogsaa endnu c. 1400 Patriciergaardene halv- 
vejs ud som Fæstninger af store Kampesten med smaa 
tilgitrede Vinduer i nederste Etage, og kun den øverste 
Etage har aabne Søjlegallerier under de fremspringende 
Tage. Og især omkring Mercato vecchio knejser de 
stejle gamle Fæstningstaarne , som tilhørte de gamle 
Ætter, i Vejret, omend nu oftest Stueetagen er indrettet 
til Butik. Paa selve Raadhustorvet stritter endelig 
Palazzo vecchio's høje, graa Kampestenskasse truende 
i Vejret, med Tindekrans og Skydeskaar foroven. — 
Intetsteds er den politiske Udvikling, der ovenfor er 
karakteriseret som den normale, foregaaet saa typisk 
som i Florens* Historie: fra Aristokrati af gamle Adels- 
slægter og Købmandsfamilier i det 13de Aarh. til de- 
mokratisk Haandværkerregimente under faktisk Ledelse 
af forskellige Optimatfamilier i det 14de Aarh., indtil 
Demokratiet i det 15de Aarh. definitivt endte med 

Principatet under Medicierne. Intetsteds har dernæst 
en By siden Athens Dage skabt en saa rig Digtning : 
fra Trekløveret Dante, Petrarca, Boccaccio i det 14de 
Aarh. til Lor. Medici, Luigi Pulci og Poliziano i det 15de, 
— en saa livfuld humanistisk Videnskabelighed: fra 
Coluccio Salutati og Leonardo Bruni over Niccolo 
Niccoli og Poggio til Marsilio Ficino og Christoforo 
Landini, — en saa betydelig politisk Historieskrivning 
og Statsmandskunst som Villanis og Dino Compagnis 
paa Dantes Tid, Gianozzo Manottis og Mediciernes i 
det 15de Aarh., Machiavellis og Guicciardinis i Begyn- 
delsen af det 16de, — en saa fortsat Blomstring af alle 
Kunstarter fra Giotto til Ghirlandajo, fra Arnolfo til 
Brunellesco, fra Orcagna til Donatello, — endelig en 
saadan Række alsidige eller mangesidige Genier som 
Alberti, Leonardo og Michel Angelo. Langtfra alt af dette 
Kulturliv falder — som vi skal se — ind under vort 
Begreb af Bykultur og derfor ind under vor Betragt- 
ning, men alle Sønner af det gamle Florens og hvert 
Værk af deres Hænder bærer dog et Stempel af Borger- 
kulturen i deres Fødeby paa sig som Modermærke. 

Som mange af Italiens Byer saaledes har rimeligvis 
ogsaa flere af Sydfrankrigs Byer fra Romertiden bibe- 
holdt Traditioner af municipalt Selvstyre, og Byer som 
Marseille og Toulouse blomstrede tidlig frem saavel 
ved Industri og Vin- og Olieudførsel som — for Mar- 
seilles Vedkommende — ogsaa ved en livlig Forbindelse 
med Levanten. Hvad der imidlertid hindrede en ud- 
præget borgerlig Kultur i at udvikle sig i disse Byer, 
var vel især det, at den sydfranske Adel og de pro- 
venzalske Fyrster residerede indenfor Bymurene og 

udfoldede deres Hofliv, Riddervæsen og Trubadurpoesi 
midt imellem Borgerne. Og hernede, hvor Standsad- 
skillelsen ikke — som i det nordlige frankiske Frankrig 
— hang sammen med en Raceforskel, var Standsfor- 
skellene saa lidet udprægede, at de rige Borgerkredse 
stadig blandede sig med de adelige og modtog Politur 
og Kultur fra dem og til Gengæld sendte begavede 
Borgersønner til .Hove som Hofsangere, Trubadurer, 
der igen hyppigt snart sloges til Riddere. I de Familie- 
optegnelser, der haves bevarede fra en fornem gammel 
Familie i en de provenzalske Smaabyer 9 , ser man ret, 
hvor hjærtelig Stænder og Samfundsklasser blandede 
sig i det daglige Liv hernede: Familiens Børn har til 
»compére« en Grovsmed eller til Gudmoder en Bonde- 
kone, og som Medfaddere figurerer de fineste Adels- 
navne. Ikke desto mindre havde de frireligiøse og anti- 
religiøse Oplysningsbevægelser, som florerede i de syd- 
franske Byer, meget tydelig Præget af Stadkultur, og 
Albigenser- og Valdenserrørelserne havde ogsaa særlig 
godt Tag i Købmandstanden. Ligesaa synes de syd- 
franske Universiteters Videnskabelighed — under Paa- 
virkning af de arabisk-spanske Højskoler — at have 
været mindre teologisk og skolastisk, mere rational- 
istisk og empirisk end Pariseruniversitetets. Og efterat 
Albigenserkorstoget havde afbrændt og bortfejet al den 
provenzalske Ridderkultur, saae man i det 14de — 15de 
Aarh. da ogsaa en ærkeborgerlig Kultur i Toulouse og 
i de andre Byer, der søgte at overtage Trubadurpoe- 
siens Traditioner og føre dem videre i borgerlig Aand 
(académie des jeux floraux o. 1.). 

Anderledes ublandet og udpræget rejste Borgerlivet 

sig allerede i 11 — 12te Aarh. i de store nordfranske 
Klædeindustriens og Landbomarkedernes Byer: i Amiens, 
Rheims, Soissons, Laon o. s. v. Borgerne tiltvang sig 
chartes de commune under vilde Fejder med Bisper og 
Fyrster, og Kongerne begunstigede længe Kommunerne 
som gavnlig Modvægt mod de Store, saa at de indtil 
Ludvig d. helliges Tid holdt sig næsten helt uafhængige 
af de lokale Territorialherrer. Paa normal Maade ud- 
viklede Byerne sig hurtig fra Købmandsaristokrati til 
Haandværkerdemokrati, og allerede i Slutningen af det 
13de Aarh. gav Folkeherredømmet Kongerne og de 
andre Fyrster Lejlighed til at udblokke og efterhaanden 
annektere Byerne. Men i den kommunale Storhedstid 
i 12te — 13de Aarh. udfoldede de nævnte Byer en rig 
Borgerkultur. Den nye Gotiks store Katedraler rejser 
sig i Laon, Rheims, Amiens, Beauvais som selvstændige 
Udtryk for en egen Blanding af borgerlig Lægmands- 
religiøsitet og kommunal Patriotisme ; de var borgerlige 
Forsamlings- og Raadhuse næsten ligesaa vel som 
Gudshuse. En rig Produktion af lystige og drastiske 
Anekdoter fra den borgerlige Virkeligheds Liv, de saa- 
kaldte fabliaux, blomstrer ogsaa frem i de nordfranske 
Byer og samtidig et borgerligt Lystspil (farces) og et 
moralsk religiøst Theater, som fra Klærkenes Hænder 
glider over i Lægmænds. Det er Borgere i Arras, 
som den pukkelryggede Adam fra Hallerne og Jean 
Bodel, der digter disse Skuespil og Noveller. Og By- 
kulturen breder sig fra Picardiet, Artois og Champagne 
ned til Frankrigs Midtregion; gotiske Katedraler rejser 
sig i Orleans, i Tours, i Bourges, og Novelleproduktionen 
strækker sig ogsaa til disse Byer. Men medens Hundred- 

ublandede borgerlige Præg. Det var i det 15de Aarh.'s 
Paris, at »la confrérie de la passion« gav sine store 
Mysterieforestillinger, og at »Maitre Pathelin«, den 
franske Farces Mesterværk, gik over Brædderne, medens 
Villon med sine Galgenfugle ovre i det latinske Kvarter 
holdt til i den »tykke Margot« s Værtshus eller »Gran- 
koglen« og digtede sine gemyt fulde og pittoreske Poe- 
sier. 

Stor og mægtig breder allerede paa denne Tid Byen 
sig omkring Seine : den gamle By paa Seineøerne, den 
høje, lærde Bydel stigende opad paa den venstre Bred, 
de nyere, stadig voksende Handelskvarterer paa højre 
Bred. Forskellige Broer, tildels overbyggede med Huse 

— pont-aux-meuniers, pont-au-change, pont St. Michel 

— forbinder Stadsdelene, og midt i Virvaret af Gader 
gaar der fra Porte St. Denis og Porte St. Martin over 
til Porte St. Michel og Porte St. Jacques to omtrent 
parallele Hovedaarer for Trafiken tvers gennem By- 
delene og over Broerne. Hver Bydel har sin Karakter, 
sit Fysiognomi. Over den ældste Bydel paa Seineøerne 
rager Notre-Dame op med hele sin mægtige, ufuldførte 
Konstruktion. Oppe fra dens Tag ser vi — som i 
Victor Hugos Roman — udover Husenes Vrimmel. 
Tagene, med deres stejle Sider af Straa eller Træ eller 
rødt Tegl, strækker og bugter sig under os som hvilende 
Dyrs skarpe Rygge, paa krys og tvers mellem hver- 
andre som en lejret Hjord; og som Dyrenes rolige 
Aande stiger Røgen op af alle Skorstenshalsene. Vi 
er under et koldere, mørkere Himmelstrøg end nede i 
Ralien, i en graa, regnsvanger Luft; Menneskene kryber 
sammen under høje, skraa Tage, som Regn og Sne 

kan løbe ned af, og under hvilke Loftsrummene kan 
fyldes med godt Brændselsforraad for Vinteren. Over- 
alt stikker Kirketaarne op: slanke gotiske Taarnspir, 
Sainte-Chapelles fine Kniplingsværk, enkelte gamle 
romanske Klokketaarne. Tilhøjre, langs Seinebredden, 
det gamle fæstningsagtige Kongeslot, som nu i det 
15de Aarh. gaar over til at blive palais de justice: 
høje, tykke Mure og tykke, runde Taarne med Keglehat. 
— Paa venstre Seinebred stiger Universitetets og Kolle- 
giernes Gader opad Sainte Geneviévebjergets Skraaning; 
der ligger flere rige Abbedier derimellem med deres 
Kirker; et helt eget isoleret Kvarter udgøres saaledes 
af det store Abbedi »St. Germain des Pres«, der ligger 
ude paa »Klærkeengen«, omgiven som en Fæstning af 
en Vandgrav. Det er Gejstlighedens og Lærdommens 
Paris, Klærkenes og de sortkappede Skolarers helt af- 
sluttede Verden, med Sorbonne og Sainte Geneviéve som 
Midtpunkter. — Paa højre Seinebred strækker Handels- 
staden sig i stadig Vækst, med Værksteder, Boder og Køb- 
mandshuse omkring de vældige »Haller« som Centrum. 
Men langs Flodbredden møder Øjet en Række statelige 
Palæer og Hoteller, med Skifertage og Tagrygforsiringer 
af Bly og paa Hjørnerne smaa Tagtaarne med Spir 
og Fløj ; rundt i Gaderne rager ogsaa her og der en høj 
Prælats eller Barons Residens frem midt i al Borger- 
ligheden med massive Taarne, Skydeskaar og Murkrans 
og fantastiske Vaabenskjolde over Indgangen. Og 
yderst mod Vest langs Seine det vældige gamle Louvre 
med tindekransede »donjons« og et formløst Kompleks 
af stejle Fæstningsmure og høje Tage; længere tilbage 
det vidstrakte kongelige Palæ St. Paul, med alle 

dets Taghatte og Spir, Kapeller og uensartede Tilbyg- 
ninger. Det ses straks paa alt dette — ligesom paa 
Krigsfolk og Kanoner paa Gaderne — at Byen er et 
stort Kongeriges Hovedstad; og paa samme Maade 
lægger hele det latinske Kvarter og det store Kleresi 
sit Præg over Borgerligheden : begge Dele er Elementer, 
som gør Borgerkulturen mindre ublandet og ensidig her 
end andetsteds. Alligevel, Industrilivet trækker just 
den mangfoldigste Næring af disse Elementer. Omkring 
Kirker og Abbedier vrimler Rosenkransmagernes og 
Messesærkvævernes Boder frem, og Pergamentmagernes 
og Illuminørernes Gader snor sig nær Universitetet, og 
paa samme Vis sætter Krigerhaandværket en Hær af 
Hjælmsmedde, Sværdfegere, Saddelmagere i Virksomhed. 
Et Vogntog af Grøntsager drager allerede paa denne 
Tid hver Morgen ind gennem Portene til »Les Halles* 
for at fylde »Paris' Bug«, og der staar en Os af Blod 
og Kød fra »La Boucherie«s store, urenlige Kvarter 
omkring St. Jaquestaarnet. Og nede paa »Storbroen* 
har Paris' fine Guldsmedde og Vekselererne deres Boder 
og Borde opslaaede, medens der op og ned ad Seinen 
drives en livlig Skibsfart og Handel med fjerne Pro- 
vinser. 

Et Byernes Land fremfor alle maatte de sydlige 
Nederlande 11 nødvendigvis tidlig blive. Ved Udløbet 
af Rhinen, Maas og Schelde, de store Forbindelsesveje 
fra Tyskland, Burgund og Frankrig, dannede sig naturlig 
Handelsbyer: Gent ved Schelde, Luttich ved Maas, 
Antwerpen som Stapelsted for hele Rhinhandelen. Som 
Genbo dernæst til England maatte disse Egne blive 
den naturlige Mellemstation mellem Themsens Munding 

og Kontinentet; først blev Brugge, siden Antwerpen 
Stedet, hvor Englands uhyre Uldmasser opstabledes. 
Og til den enestaaende Handelsbeliggenhed knyttede 
sig snart et rigt Industriliv. De flamske og brabantske 
Byer var »Middelalderens. Manchester og Liverpool«; 
de tilvirkede den engelske Uld i mægtige Væverier, og 
de flanderske Tæpper, svære Klædestoffer, fine Broderier 
og Kniplinger saavelsom de brabantske Lærreder var 
berømte over hele Europa; Stenkulslejer beskæftigede 
betydelige Arbejderskarer, og en rig Metalindustri af 
forskellig Art blomstrede i de brabantske og luttichske 
Distrikter. Under voldsomme Kampe frigjorde Byerne 
sig fra Grevers og Bispers Overherredømme, — kun i 
Bispebyen Luttich blev dog det gejstlige Element ved 
at ligge kuende over Borgerlivet — ; overalt gik Byernes 
Politik ud paa at udrydde Dominialretten og istedet 
derfor erholde eget Retsterritorium med fælles Ret for 
alle Beboere uden Standshensyn samt fremfor alt paa at 
faa Handelsprivilegier; og de kloge Fyrster, der havde 
deres bedste Indtægter af Byernes Skat, favoriserede 
Bj'ernes Udvikling. De oprindelige Grundejere i Byen 
samt de rige Købmænd (coomans) regerede som* det 
egentlige Borgerskab (poorteryj ; af dem valgtes <»die 
Schoffen« (les échevins), der efterhaanden toges ud af 
en og samme lille Kreds af gamle Slægter (die Ge- 
schlachten, les lignages), og overfor dem stod Fyrstens 
bailli, som værgede hans Interesser. Her, som andet- 
steds, begyndte imidlertid snart de lavere Lag at røre 
paa sig. Der var ikke blot en betydelig Haandværker- 
befolkning, men — ligesom i Florens og Venedig — 
dreves visse Industrigrene, saaledes især Klædetilvirk- 

ningen og Farverierne, i fabrikmæssig Maalestok, og i 
Byernes Forstæder boede der i elendige Hytter et stort, 
uroligt Proletariat af Daglejere, som hvert Øjeblik 
gjorde Skrue, stansede deres Væverstole og Farverier 
og drog omkring i Gaderne som oprørske Bander. De 
demokratiske Rejsninger fik i det 14de Aarh. deres 
Hoved i Jacob Artevelde, som indførte en folkelig For- 
fatning i Gent og med store politiske Planer for Øje 
søgte at samle de flanderske Byer i et fælles Forbund. 
Men inden Aarhundredets Slutning var de flanderske 
Byer kommen ind under de burgundiske Hertuger, og 
Filip den Gode og Karl den Dristige kuede med jern- 
haard Grusomhed Genter- og Liitticherborgernes Forsøg 
paa at hævde deres gamle kommunale Selvstændighed. 
Det 15de Aarh. saae allerede Begyndelsen til disse Byers 
Nedgang — Naturbegivenheder (Oversvømmelser) saavel 
som heldige Naboers Konkurrence arbejdede sammen 
med de politiske Forhold paa at undergrave dem — ; 
men under Forbindelsen med det ridderlige Burgunder- 
hof, der residerede snart i den ene snart i den anden 
af Byerne, udfoldede der sig en flamsk Kulturblomstring, 
som paa en ejendommelig Maade sammensmeltede 
ridderlige Hofelementer med den borgerlige Kultur. 
Ridderligheden vandt egentlig ikke ved denne Sammen- 
smeltning. Det burgundiske Hof i Lille har over sig 
en materialistisk Yppighed, en parvenuagtig Kræmmer- 
pragt; ved de store Fester drukner al Ridderromantiken 
i Mad og Klæder, og Opsatserne paa Taffelbordet eller 
Allegorifigurerne i Festoptogene oversætter de ridderlige 
Ideer eller mytologiske Figurer i en drøj og plat flamsk 
Gemytlighed. Saaledes bliver Trubadurernes Lyrik og 

Riddereroiikens Allegorier eftergjort med kluntet, over- 
læsset Pedanteri af flamske og burgundiske rhétoriqueurs 
og Hofdigtere, og Gotiken forvilder sig samtidig ud i 
den subtileste og mest overdrevne »flamboyant« Stil. 
Derimod nød den borgerlige Industri og den borgerlige 
Kunst i høj Grad godt af de rige Bestillinger og Op- 
gaver, som de fyrstelige Mæcener bød, — Beskrivelsen 
af de burgundiske Hertugers Skatkammer viser, i hvil- 
ken Grad de beskæftigede Guldsmedde, Tæppevævere, 
Kniplingsmagere o. s. v. , og hvor sjældne kunstindu- 
strielle Arbejder de befordrede. Og v. Eyckerne og 
deres Efterfølgere fik ligesom Billedhuggeren Claus 
Schluter og hans Elever baade Stillinger og Bestillinger 
ved Hoffet. Baade det flamske Maleri og den flamske 
Billedhuggerkunst — som den udfoldede sig paa Her- 
tugernes Gravmæler eller paa Dijonerbrønden — viser 
ogsaa, hvordan den udpræget borgerlige Bund paa en 
frugtbar Maade er bleven frigjort og forædlet gennem 
Berøring med en højere, friere Livssfære. Paa samme 
Maade opstaar der i Flandern med Froissart og Com- 
mines en Historieskrivningens Kunst, der ligeledes staar 
paa borgerlig Bund, men har hævet sig udover By- 
krønikernes snevre Standpunkt derved, at Forfatterne 
og deres Æmner rører sig i videre, internationale For- 
hold og i fyrstelige og diplomatiske Kredse. Det inter- 
nationale, kosmopolitiske Moment er nemlig det andet, 
der virker frigørende paa flamsk Bykultur. Ligesom 
Flandern i militærpolitisk Henseende altid har været 
Europas Valplads — paa Folkevandringens Tid saavel 
som paa Hundredaarskrigens, paa Ludvig XIV's saavel 
som paa Revolutionskrigenes Tid — saaledes var Brugge 

omkring Aar 1400, Antwerpen c. 1500 Marked og 
Børs for hele Europa. I Havnen gik daglig over hun- 
drede Skibe ud og ind, lange Middelhavsgalejer og 
brede, runde nordiske Fartøjer; paa Kajerne laa 
russisk Pelsværk og danske Sild og norske Torsk eller 
Korndynger og Øltønder, som altsammen Hansestæ- 
dernes Skibe havde bragt med; og der laa de vældige 
Sække engelsk Uld, Vinfustagerne fra Frankrig og 
Spanien, Sydfrugter og orientalske Krydderier fra Ita- 
lien og Levanten. Rundt i Brugges Gader laa statelige 
Kontorer og Faktorier for Hanseater, for de Augsburgske 
Fugger, de florentinske Medicier og Pazzier, de genue- 
siske Doriaer, — næsten hele Pengehandelen var mo- 
nopoliseret af Italienere — , og paa Byens Groote-Markt 
var der saa broget et Liv som nede paa Marcopladsen. 
Mellem Træ- og Bindingsværkshuse lyser Adelens og 
Patriciernes steenen frem med Hjørnetaarne og Sten- 
balustrader, og paa Torvet staar det vældige firkantede 
Bytaarn — Symbolet for Byens Selvstændighed — , hvis 
Tag er prydet med 4 smaa Hjørnetaarne og som bærer 
over sig en forgyldt Kobberdrage, der af Korsfarere er 
ført hjem fra Konstantinopel. 

Fra midt i det 15de Aarh. fik de flamske Stæder 
en farlig Konkurrent i de engelske Byer. England 11 
gik paa den Tid over fra at være »Europas Australien«, 
et Faareavlens Land, som forsynede det halve Europa 
med Uld uden selv at forarbejde den, til at blive et 
Klædesmanufakturens og Metalindustriens Sæde. Intet 
Land har vel i den Grad som England skiftet national- 
økonomisk Karakter fra Middelalder til Nutid. I hele 
den engelske Middelalderlitteratur er det engelske Folks 

Repræsentant stadig Bonden, Landbrugeren — saaledes 
baade i »Canterbury tales« og i »Pier Ploughman« — , 
og i Mysterierne udvikles paa engelsk Jordbund særlig 
Hvrdescenerne til hele Bondelivsidvller. Nu kommer 
imidlertid Byer som London, Bristol; York og Norwich 
mægtig i Vejret. De naa'r vel ikke at indtage en til- 
nærmelsesvis saa uafhængig Separatstilling overfor de 
territoriale Herrer som flere af Fastlandets Bver; the 
lord of the manor — enten det nu var en Bisp eller 
Baron eller Kongen selv — holdt Justits i Byen ved sin 
steward, og Kronen havde sin sherif til at varetage sine 
Interesser. Men Byerne havde dog deres betydnings- 
fulde Privilegier og Monopoler, bekræftede af Kongen 
ved kommunale charters. Som paa Kontinentet gik 
ogsaa her, om end temlig fredelig, Udviklingen fra 
Købmandsgildets Eneherredømme hen til Haandværks- 
lavenes Medandel i Styrelsen, men samtidig knyttedes 
Borgerne ogsaa fast til Rigshelheden, derved at Borgerne 
som bekendt gennem den begyndende fri Forfatning 
fik deres Andel i hele Landets Styrelse og mødte som 
commoners i Parlamentet ved Siden af de priviligerede 
Stænder. I en Bispeby som Canterbury holdt det 
gejstlige Tryk de borgerlige Frihedsbestræbelser nede, 
i Østkystens Byer førte derimod Genboskabet til de 
flanderske Byer snart til livlige Frihedsrørelser. 

Ubetinget Overvægt over de andre Stæder havde 
tidlig London. Paa begge Sider af den skibsrige 
Themsen og den store gamle Themsbro, som hviler paa 
20 Stenbuer og er overdækket med Butikker, strækker 
Byen sig, allerede voksende ud over »City« og den 
gamle Bymur med dens talrige Porte. I Øst spejler 

den gamle Kongeborg Tower sine Mure og Taarne i 
Flodens Vand, til den anden Side ligger nær Themsen 
den kongelige Residens Whitehall; midt i Byen domi- 
nerer St. Paulskirken med sit store gotiske Midttaarn 
istedenfor den senere Kuppel. Medens Eastcheap er 
Kroernes urolige Staddel, er Westcheap allerede den- 
gang de rigere Købmænds Kvarter; i Lombardstreet 
sidder Vekselererne, ofte Lombarder, og nær Themsen 
løber udenfor Stadsmuren Gader som Fleetstreet og 
Strand. Ned til Themsen rækker ogsaa den murom- 
hegnede store Firkant: Stahlhof, som udgør den tyske 
Hansas Koloni. Skønt den engelske Bykultur — i 
Overensstemmelse med dens ovenfor skildrede politiske 
Stilling — ikke er naaet frem til en saa udpræget og 
isoleret Styrke, som vi andetsteds kender, ligger By- 
og Borgeraanden saavel over hele den Wycliffske og 
Lollardiske Reformbevægelse i Religionen som over et 
litterært Fænomen som det store allegoriske Læredigt 
»Peter Plovmands Vision* , der er digtet af en gift 
Skolar eller Klærk i London i det 14de Aarh. Og 
hvormeget end Chaucer — ligesom i Florens Boccaccio 
— gennem sine Rejser og sit Hofliv og gennem Paa- 
virkning af Humanisme og Renæssance naaede ud 
over det snevre borgerlige Bylivs Atmosfære, saa er 
han alligevel i hele sin Digtnings Aand tydelig nok 
Borgersønnen fra London, ligesom Decamerons Digter 
er og bliver den florentinske Købmandssøn. 

Heroppe i Norden var Byerne saa smaa i Middel- 
alderen og holdtes gennem den kongelige Foged i saa 
megen Afhængighed af Rigshelheden, at der næppe 
kan tales om nogen egen Bykultur; det er i Grunden 

alene paa Reformationstiden og under Grevens Fejde, 
at der for Københavns og Malmøs Vedkommende et 
Øjeblik kan tales om en Art borgerlig Bykultur med 
Figurer som Claus Mortensen Tøndebinder og Hans 
Mikkelsen. I Nordtyskland derimod voksede de mægtige 
Hansestæder 13 frem. Nordtyskland laa saa langt fra 
den Tids tyske Rigscentrum, at det efter det stærke 
saksiske Hertugdømmes Fald og Opløsning af sig selv 
splittedes i Særmagter, som kun stod i temlig løs Af- 
hængighed til den stedse svagere Kejsermagt. Under 
det stormbe vægede 13de Aarh. begyndte Byernes Køb- 
mænd at slutte sig sammen til fælles Forsvar mod 
Smaafyrsterne og til Opnaaelse af fælles Privilegier i 
Brugge eller London. Fastere og fastere blev Forbin- 
delsen; fælles Krige mod Nordens Konger og fælles 
Aktion mod Øster- og Nordsøens Fribyttere beseglede 
Forbundet, med Lubeck som Hansaens Sjæl, og snart 
mødtes her Byernes Afsendinge til aarlige »Hansadage«, 
ved hvilke Lubeck præsiderede med Køln paa højre 
Side, Hamburg paa venstre. I 1447 havde 38 Byer Af- 
sendinge; da omfattede Forbundet Stæder i Flandern, 
opad Rhinen til Køln, westphalske og saksiske Stæder, 
Hannover, Brunsvig, Bremen og Hamburg, dernæst 
mecklenburgske, pommerske, vendiske Byer op til Riga 
og Reval. Der forhandledes paa disse Hansadage om 
Toldsatser og fælles Regler for Tøjers Afstempling, der 
behandledes Klager over svigagtige Leverancer eller 
fældedes Dom i Stridigheder paa det Bergenske Kontor 
eller i Londons »Stahlhof«. Kun i ringe Grad var disse 
Hansabyer Industristæder, og de demokratiske Haand- 
værkerbevægelser i det 14de Aarh. kunde derfor ogsaa 

lettere end andetsteds holdes nede af Købmandsaristo- 
kratiet. Byernes Fysiognomi beherskedes helt af de 
store oversøiske Varelagre — af Fisk eller Trælast, Korn 
eller 01, Tøjer eller Huder — og det var disse Køb- 
mænd, der som særlig rathfåhige dominerede i Raadet 
sammen med die Geschlechter, der hyppig havde trukket 
sig tilbage fra Handelen og som Rentierer og Grund- 
besiddere havde Tid til at lede Byens Politik. — Stolt 
og mægtig laa Lubeck, halvt omsluttet af Trave, med 
sine store Varelagre langs Floden, og alle de højgavlede 
Huse forsynede med dybe Kældere og rummelige Lofter 
til Lagerlokaler samt Apparater til at hejse Varer op 
og ned, — med sine Salgshaller og Skipperforeninger og 
en Lugt af Fisk og Huder over alle Gader, — med 
sin prægtige Mariakirke og sit halvfærdige Raadhus og 
4 store Stadporte ud imod Verdenskanterne — »saa 
mægtig, at Nordens Riger paa Byens Vink af- og ind- 
sætter Konger« som Enea Sylvio skrev i sin Rejsebe- 
skrivelse. Men meget aandeligt Liv gror der ikke frem 
i* denne Skipper- og Købmandsatmosfære. Der er intet 
stærkt Haandværkerliv, af hvilket Kunsten kan blomstre 
frem; de rige Købmænd indkalder fremmede Kunstnere 
eller bestiller fremmede Kunstværker til deres Kirker 
og Raadhuse. Litterært hjælper Nordtyskland sig lige- 
ledes mest med Oversættelser fra fransk, hollandsk og 
højtysk; alene et vist naivt og jovialt folkeligt Humor 
synes originalt i de lubeckske Fastelavnsspil og meck- 
lenburgske Mysterier eller i den nordtyske Behandling 
af Ræveromanen. Handelslivet kan jo nok, her som i 
England, frembringe f. Eks. kække Opdagelsesrejsende 
og politisk diplomatiske Begavelser, men det synes 

sjælden selv produktivt i kunstnerisk og digterisk Hen- 
seende. Kun hvor der under Købmandslaget er et 
driftigt Haandværksliv , kan Talenterne komme her 
nedefra og saa fra oven faa de fornødne Kunder og 
Mæcener. 

Op langs Rhinen og dens Bifloder samt Donaus 
øvre Løb — i Rhindalen, Schwaben og Franken — 
blomstrer endelig talrige Handels- og Industricentrer i 
det 15de — 16de Aarh. frem til rigt Kulturliv: fra Køln 
over Mainz og Worms til Straszburg og Basel; langs 
Main til Frankfurt, Wurzburg og Bamberg, og til 
Nurnberg ved Bifloden Pegnitz; langs Donau og dens 
Tilløb fra Ulm og Augsburg til Regensburg. Det er 
urgamle Handelsveje og tildels ogsaa gamle, romerske 
Byer. Dér ligger »det hellige Æø/n« u , de 100 Kirkers 
og Klostres og de 11,000 Jomfruers Stad. Det stærke 
gejstlige Element bandt vel længe det kølnske Maleri 
og Kølneruniversitetet i middelalderlige Traditioner, 
men i Udviklingen af Kølnermaleriet ser man gradvis 
Gejstligheden tilsættes med altid mere Borgerlighed, 
ligesom i Krønikeskrivningen efterhaanden udpræget 
borgerlige Elementer smelter ind i de gejstlige. I 
Skyggen af den vældige gotiske Dom var ogsaa samtidig 
et statelig Raadhus vokset op, og voldsomme Væver- 
opstande mod Ærkebisp og Adel havde hidført Demo- 
kratiets Sejr. Raadhustaarnet blev netop (c. 1410) opført 
ved Hjælp af Adelens beslaglagte Formuer, og Kejser og 
Ærkebisp nødtes til at stadfæste den folkelige Forfatning. 

Fra Køln gaar Vejen op ad Rhinen forbi alle de 
graa og røde Ridderborge paa Klipperne — Rheinfels 
og Stolzenfels og Ehrenfels og Ehrenbreitstein og hvad 

de alle hedder — og fører til en anden ærkebispelig 
Stad: Mainz, hvor den røde Biflod løber ud i den 
grønne Rhin. Her har det gejstlige Prælatdømme 
stedse hvilet tyngende over det kommunale Liv; naar 
man gaar i Domkirken, møder Øjet det ene store 
Ærkebisp-Gravmæle efter det andet, og Byens kunst- 
neriske Blomstring er ogsaa ene knyttet til Ærkebiskop 
Albrechts humanistiske Renæssancehof og Byggefore- 
tagender i Begyndelsen af det 16de Aarh. Alligevel 
har Byen Gutenbergs Navn og hans borgerlige Bedrift 
at sætte op imod Bispens. Lidt vest for Rhinen, højere 
oppe, ligger Straszburg 16 . Midt i Egnen, hvor Hohen- 
staufernes Kejserhof residerede, havde Byen omkring Aar 
1200 rummet en blomstrende ridderlig og gejstlig Kultur; 
det var den Gang Straszburgerborgeren Gottfried med 
sin »Tristan og Isolde« digtede den ridderligste af alle 
tyske Ridderepopeer. Allerede i det 13de Aarh. forjog 
Borgerne deres stridslystne Biskop og opnaaede kom- 
munalt Selvstyre, og efter et Par Aarhundreders al- 
vorlige Kampe udadtil med den omboende Ridder- og 
Røveradel og indadtil mellem de højere og lavere 
Samfundslag, naaede urbs omnium pulcherrima om- 
kring Aar 1500 en ny, men nu helt borgerlig, materiel 
og aandelig Blomstring. Som et »Sejrstegn paa den 
tilkæmpede Frihed« havde allerede før Aar 1300 den 
mærkelige Mester Ervvin v. Steinbachs skønne Dom- 
kirkefa^ade rejst sig — den, som først aabnede Goethes 
og Nutidens Øjne for Gotikken — ; senere byggedes 
talrige rige Borgerhuse og Stiftelser, hvoraf mange 
endnu staar tilbage fra Byens Velmagtsdage. Byen 
var tidlig Sæde for en folkelig frireligiøs Mystik, og 

ud af den fremgik praktiske Bestræbelser for at for- 
bedre Kirketugten og personliggøre Lægmænds Reli- 
giøsitet; her tog den store Folkeprædikant Geiler 
v. Kaisersberg i sin drastiske Stil til Orde mod Kirkens 
Store, og Reformationen fik tidlig en Hovedarne i 
Straszburg. Det samme fandt ogsaa Bogtrykkets og Træ- 
snittets Kunster, og levende Folkeoplysningsbevægelser 
udgik snart fra Straszburgs Presse og Prædikestole 
samt fra Universitetet, der blev et af Humanismens 
Hovedsæder. Tidens to berømteste og mest indflydel- 
sesrige Didaktikere og Satiredigtere var Straszburgere ; 
Raadstueskriveren Sebastian Brant udsendte under sit 
Ophold i Basel sit »Narreskib« (1494), og et Par 
Aartier efter skrev Franciskaneren Thomas Murner sin 
»Narrebesværgelse« og sit »Skælmelav«; sluttelig naaede 
i sidste Halvdel af 16. Aarh. denne satiriske Tradition 
sit Toppunkt i Juristen Fischart, »den tyske Rabelais«. 
Øverst oppe ved Rhinens store Knæ laa endelig 
Basel, Indgangsporten til det svejtsiske Bjergland, 
— et vigtigt Gennemgangsled i Alpetrafiken og en 
folkerig Industristad. Ogsaa her blev Bisp og Adel 
tidlig sat fra Styret; under hidsige Kampe med den 
omboende Adel og med Karl d. dristige sluttede Byen 
sig til det svejtsiske Edsforbund, og efter voldsomme 
Væveropstande gled Styret efterhaanden helt over til 
Folket. Da Reformationen tidlig holdt sit Indtog og 
en Del af Kieresiet samt Universitetslærerne med 
Bispen i Spidsen var udvandrede, udviklede der sig 
en kort Tid et halvt socialistisk Haandværkerregimente, 
som søgte at holde den opvoksende moderne Kapi- 
talisme ude. 

Langs Main træffer vi først Frankfurt, et vigtigt 
Forbindelsesled mellem Nord- og Sydtyskland , ikke 
som Nabobyen Mainz domineret af nogen Bisp; Mes- 
sernes, Pengehandlens og Jødernes By — med sine 
gamle Broer over Floden, sine gamle rige træudskaame 
Facader, sit Raadhus »Der Romer« paa Romerberg og 
Husenes Stueetager indrettede af Hensyn til Messen som 
aabne, vidtspændte Hvælvinger, der nedentil kan lukkes 
om Natten med Skodder. Højere oppe ved Floden 
ligger Wiirzburg 16 . Den hertugelige Bisp residerer paa 
den ene Side af Floden i sin højtliggende Fæstning 
Marienberg, mod hvis Mure Bondeopstandene i det 
16de Aarh. brød sig og fik deres endelige Knæk. Men 
paa den anden Flodbred udfoldede sig alligevel et rigt 
og bredt Borgerliv ; gennem de vældige, halvcirkelrunde, 
stenkransede Husporte trillede adskillige Vinfade ind 
fra Frankens Vinmarker udenom ; Raadhus og Borger- 
hospital bærer endnu Vidne om Byens Velmagt, og 
Frankens betydeligste Billedhugger Tillman Riemen- 
schneider virkede her og smykkede Altre og Kirke- 
portaler. Endnu et Stykke længere op ad Floden ligger 
Bispesædet Bamberg; her er Byen fuldstændig behersket 
af Gejstligheden, som indtager hele det stærkt stigende 
Terræns Top og som deroppe — fæstningsagtig murom- 
hegnet — breder sig med sin Domkirke, sin Bisperesidens, 
sine Domherrers Boliger, der ligger aristokratisk hver 
for sig. Herovenfra kvaltes med Strænghed Bondeoprør 
og Lutheranisme og holdtes Borgerlivet helt nede. 

Frit og stærkt udfolder dette sig derimod i Schwabens 
Byer. I Ulm, — Væverimanufakturens By, der drev 
Skibsfart nedad Donau lige til Wien — ; de smukke 

vejene mellem Nord og Syd — fra Venedig over Alpe- 
passerne, fra Flandern over Rhin og Main og fra 
Østersølandene over Thuringen — , • dels ogsaa sit 
blomstrende Haandværksliv. Endnu den Dag i Dag kan 
den Rejsende, som oppe fra die Burg's Brystværn ser ned 
over Staden, faa et levende Billede af det gamle Nurnberg. 
Som rystede sammen i et Jordskælv ligger Virvaret af 
røde Tage under Beskueren — deres stejle Skraaning 
har alle Slags Faconer af indadbuede eller brudte Linier, 
og deres Tegl er ikke tagskæglagte , men bestaar af 
smaa, mosaikagtig sammenføjede Mangekanter — , og 
mellem Straatage og Trætage lyser alt det højrøde 
venligt opmuntrende imøde i Graavejr, varmt glædes- 
smilende iindej blaa Himmel. De hvide, smaa Telefon- 
t klokker, der nu overalt klatrer om paa Tagene, har i 
gamle Dage været hvide Duer, og Grønt af mange 
smaa Haver har dengang tittet frem overalt mellem 
det røde. Op af alle Tagene, i Rækker over hinanden 
eller lunefuldt spredte, kigger de smaa Tagvinduer og 
Loftsluger frem, som nysgerrige Øjne, der forsigtig 
spejder under lidt søvnigtunge Øjenlaag efter Lys og 
Luft, eller som besynderlige Gevækster og Buler, der 
springer frem og bryder Tagskægget tilside. Over de 
øvrige Tage rager Kirkernes Bygninger op, med Taarne 
og ophøjet Korparti — de ligner Kæmpedyr med ind- 
svajet Saddelparti: Sebalduskirken , Lorenzkirken — , 
og langs Bymuren knejser med Pileskuds Afstand 
Taarne af de forskelligste Former: 4-kantede med højt 
Pyramidetag og 4 smaa Hjørnetaarne" groende op af 
Tagskægget som Smaapoder, der bæres paa Arm af 
Moderen: Lug-ins-Land-thurm, Sinweltthurm o.s.v., eller 



NQrnberg 35 

tykke, runde Taarne med kraftige Gesimsringe og derover 
et lavt Kegletag, under hvilket Skydehuller aabner sig 

— ikke ulig kraftige, kødfulde Svampe: Spittlerthurm, 
Neuthorthurm o. s. v. Op til os ved Brystværnet stiger 
ikke som nu Fabrikskorstenenes Røg og Jernbane- 
togenes Piben, men kun den fredelige Røg fra tu- 
sinde smaa Husarner, den muntre Klang af flittige 
Hammerslag fra talrige Værksteder og for hvert Time- 
slag det klare Klokkespil fra alle Byens Kirketaarne, 

— Røgen fra den Arne, hvor Hans Sachs' kære Ehe- 
wirtin Kunigunde koger Nadveren til sin Mand, naar 
han er færdig ved sin Skomagerlæst, Hammerslagene 
fra Kobbersmed Lindenschmiedts eller Rotgieszer Peter 
Vischers eller Stenhugger Adam Krafts Værksteder, 
Klokkespillene fra den Kirke, hvor en Augustinermunk 
første Gang forkyndte Luthers nye, rene Lære for 
Pirkheimer og Dr. Scheurl eller hvad de andre dannede 
og oplyste Patriciere hed, og hvor Mestersangerne om 
Søndagen efter Gudstjeneste holdt deres offentlige 
Sangskole. 



Ind i disse gamle Byer vil vi begive os i det følg- 
ende. I adskilligt er de — som vi allerede har set — 
meget forskellige, ligesom deres Blomstringstid falder 
forskellig. Oppe i Lubeck i et koldt og fugtigt Klima, 
mellem tungtspisende og øldrikkende Germaner, arter 
Livet sig anderledes end i et toskansk Klima, i den 
toskanske Races og den toskanske Vins Byer. De Byer, 
i hvilke Handelslivet og Varelagrene dominerer, er i 
ydre Fysiognomi og i indre Liv forskellige fra de 

hamrende Værksteders og snurrende Væverstoles Byer. 
Nogle Steder — i Canterbury eller i Luttich eller i 
Bamberg — beherskes, som vi saa, Borgerlivet af et 
overmægtigt Kleresi ; andre Steder — som i Sydfrankrig 
og Flandern — saa' vi derimod Adelens og Fyrsternes 
Hofliv indgaa ejendommelig Forbindelse med Borger- 
livet. I nogle Lande: i England, i Danmark, tildels 
i Frankrig hindres Byerne gennem Statsmagten i 
at isolere sig til et saa selvstændigt Liv, som Byerne 
naaer til i Italiens eller Tysklands eller Flanderns 
opløste Samfundsforhold. Men gennem lokale og 
historiske Forskelle fæstner vi os i det følgende ved 
de typiske Fællestræk i alle disse Byers Aandsliv. — 
Ikke alt Aandsliv, som rører sig bag en Bys Mure, kan 
imidlertid bestemmes som Bykultur. Naar en Ærke- 
bisp sidder i sin Residens i Genua og forfatter »de 
gyldne Legender« eller en Magister staar paa Sorbonne 
og holder Forelæsninger over Dialektik eller naar en 
Trouvére digter bretonske Romaner ved det grevelige 
Hof i Troyes, saa kan en slig klærkelig eller ridderlig- 
hofmæssig eller Universitets-Kultur ikke betegnes som 
en Frugt af Byliv og Borgeraand. Det, vi vil studere, 
er kun det nye Præg, som i Middelalderens Slutning 
det fremblomstrende Byliv og borgerlige Næringsliv 
sætter paa Menneskene og den ny, egne Indsats, de 
bringer Kulturudviklingen. Paa den anden Side vokser 
der i Ly af Bymurene og udaf Borgerkulturen Aands- 
bevægelser frem — alle Renæssancens, Humanismens, 
Reformationens Rørelser — , som sprænger Borgerlig- 
hedens Rammer og ikke længer med Rette kan regnes 
til Bykultur. Mænd som Dante og Petrarca, som Poggio 

og .Macchiavelli, som Leonardo og Michel Angelo er 
ikke paa afgørende Maade prægede og inspirerede af 
Bylivet og det borgerlige Næringsliv ; de er ikke længer 
Organer for en bestemt sociologisk Kulturform eller 
Udtryk for et bestemt Standspræg, men udvikler en 
fri personlig og almenmenneskelig Kultur. Det samme 
gælder en Rabelais eller Montaigne, en Shakespeare 
eller Bacon, en Rubens eller Rembrandt, en. Erasmus 
eller Luther. Selv om de er født i Byer og har levet 
i borgerlig Stand, kan deres Aandspræg og deres 
Kulturværdi end ikke tilnærmelsesvis udtømmes ved 
at de ses som Repræsentanter for Bylivet og det bor- 
gerlige Næringsliv, — om ogsaa Tilvejebringelsen af 
Betingelserne for en fri Personlighedskultur hører med 
til det, der maa godskrives Bylivet. 

Det er et Kapitel af Samfundsformernes og Nærings- 
vejenes Psykologi, som vi vil give gennem Analysen 
af den gamle Bykultur. 



II. VANDRING GENNEM BYEN 

Nous volons vivre en paix sans nulle souspe^ons 
et payer largement ce que nous deverons: 
Qul plus demandera, nous le débaterons 
et qui nous assaudra, nous nous défendrons 

Chronique du Gaeaclin 

Naar den Tids Rejsende er kommen dragende paa 
Hesteryg ad daarlige Veje, gennem øde Skove og 
Bjergegne og over uopdyrkede Strækninger, usselt 
forplejet i elendige Kroer, udsat for Landevejspak og 
Overfald fra Riddernes Røverborge og for alle »det 
farende Liv« s Genvordigheder og Æ ventyr, — »wege- 
mude« og »waldesmude« som det hedder i de gammel- 
tyske Heltedigte, — saa aander han op, naar han fra 
det fjerne ser en af de toskanske Byers flade Tage og 
slanke Kampaniler eller en af de sydtyske Byers Vrim- 
mel af høje, røde Tage 1 . Længe før han kommer ind 
i Byen, betræder han dens Territorium. En Grænse- 
sten med den florentinske Lilje eller den nurnbergske 
Ørn — vi kan i det følgende nærmest tænke paa disse 
to Byer som Typer, hin ved Aar 1400, denne ved Aar 
1500 — angiver, hvor det store Landtilliggende be- 
gynder; et nøjagtigt og bekosteligt Toldeftersyn møder 
ofte allerede her. Men nu træffer Blikket ogsaa omkring 
Vejen velopdyrkede Bymarker — med Vin og Oliven- 
træer eller Hør og Hamp — og Græsenge, hvor Byens 
Kvæg drives ud under fælles Bevogtning, samt det for 

af Hjørnetaarne forsvaret Byport, — med Byens Vaaben 
eller Helgen over Portbuen og en stadig Vagt ved Port- 
aabningen — naa'r man ind i Byen. En By er en Borg; 
det er Bymuren, som giver Byen Rang og Privilegium ; 
»Borgerne« vil jo sige: de der bor i en Borg. Naar 
man er kommen ind i Gadernes snevre Virvar, mærker 
man, hvordan Menneskene er tyet sammen og klumper 
sig sammen bag Murene. I enkelte rigere Bykvarterer 
kan der findes brede, lige Gader; desuden gaar der i 
Reglen for Trafikens Skyld en bred Gade fra hver By- 
port til Markedspladsen ; og endelig er det i de italienske 
Byer tydelig mærkbart, hvordan en vis Sans for det 
monumentalt storladne siden Oldtiden aldrig er helt 
udslukt. Men i gamle tyske og franske Byer er der 
— trods de Haver, som hører til mange af Husene — 
aabenbart endnu ikke hos Menneskene opstaaet nogen 
Trang til Luft og Lys og Albuerum uden om sig; 
tvertimod, man hygger sig og føler sig tryggest ved at 
rykke tæt sammen, og efterhaanden som Byens Befolk- 
ning vokser bag Murringen, maa hver Stump Plads 
udnyttes: snevre og mørke snor Gaderne sig; de fleste 
Huse faar kun Plads til at vende Smalsiden og Gavlen 
ud til Gaden; for at vinde Rum kommer overalt Nord 
for Alperne den Skik op at rykke de øvre Etager, især 
paa Bindingsværkshusene, stadig et Stykke frem over 
den nedenforliggende, saa at Gaderne blive endnu mere 
mørke og indelukkede og Genboerne næsten kan række 
hinanden Haanden fra de øverste Etager; hvor man 
kan komme til det, skyder man ogsaa Karnapper ud 
fra Facaden over den Gaaendes Hoved. Og under 
Karnapperne, i Hjørner mellem Husene, overalt har 

Smaaboder snyltet sig ind og klæbet sig op som Ge- 
vækster. Et gemytligt familiært »Hvor der er Hjerterum, 
er der Husrum« taler overalt indenfor Bymuren til den 
Besøgende. Intet er der heller af den moderne Stads 
snorrette Regelmæssighed og Ensformighed — af alt 
det, der udtrykker det moderne Livs Jag, for hvilket 
den lige Linie er den korteste Vej, og udtrykker dets 
logisk rationelle Ordenssans samt Masselivets Nivelleren 
og IJniformeren. Husene er byggede paa maa og faa og 
træder frem i Gaden eller viger tilbage, som Tilfældet 
har villet det, og Gaderne bugter sig Vimmelskaftet og 
giver sig god Tid. Saaledes skygger de ogsaa bedst for 
Solen, læer bedst for Vinden og kan i paakommende 
Tilfælde bedst forsvares mod en Fjende. Hvert Hus har 
ganske anderledes sin Individualitet end i Nutidens Byer. 
Det ligger i Husrækken, som det bedst kan; der er i 
Byerne nord for Alperne ingen fortløbende Taglinie ; idet 
Gavlene vende mod Gaden, præsenterer hvert Hus sig 
straks for Øjet som noget for sig, og det har ikke 
noget Gadenummer, men betegnes med Ejerens Navn. 
Eller det kendes paa en eller anden Figur, malet eller, 
udhugget, som pryder Facaden: en Morian, en Engel, 
en Hjort. Gennem Indskrifter taler Ejeren til de forbi- 
gaaende. Gemytlig egoistisk erklærer én: »Ich baue 
fur mich — bau du fur dich«; gudhengivent fortæller 
en anden: »Dies Haus steht in Gottes Hånd — zum 
goldnen Hirsch wird es genannt«; en tredje giver et 
godt Husraad: »Willst du dasz dir nit miszling — so 
schau selbst an deine Ding«. Alt taler gemytfuldt til 
En. Af Hensyn til de uskriftkyndige taler ogsaa fra alle 
Boder Skiltene deres pittoreske Billedsprog, som nutil- 

dags næsten helt gaar af Brug: Hesten angiver, hvor 
der er Staldrum, Tinkruset, hvor der er Kro, og det 
er pyntet med en grøn Kvist, naar der er taget Hul 
paa et nyt Vin- eller Ølfad. Men under Skiltene kan 
Ejeren alligevel ikke bare sig for alskens oftest humo- 
ristiske Indskrifter. »Her er Brød for Legemet, i Kir- 
ken for Sjælen« skriver Bageren. »En Laas til Dør 
og Kiste faas her til hver en Stund — dog hvad jeg 
ej kan lave, en Laas er til din Mund« skriver Laase- 
smeden. 

» 

Malerisk og uden moderne regelmæssig Ensformig- 
hed er ogsaa Gadelivet. Hver Stand og Næring og 
hver Livsaldcr kendetegner sig udadtil: Raadsherrerne 
i de lange slobrokagtigc Kaftaner med vide Ærmer og 
med brun Pelsværksbræmme om disse og om Huen, 
Husfruerne med kræmmerhusagtig høje eller turban- 
agtig brede Hovedbeklædninger og det store Nøgleknippe, 
Insigniet paa - deres Værdighed , daskende ved Bæltet, 
Notaren med sort Kjortel og Skrivetøj ved Siden. 
Barberkirurgen med vældig Hat, runde, store Næse- 
klemmer, og Saksen og Kniven i Bæltet — Møllerne i 
deres Dragt, Badeknægtene og Jøderne hver i deres 
reglementerede Dragt. Raaben og Larmen er der i de 
snævre, befolkede Gader, saa at det er svært at høre 
Ørenlyd. Vandbærere raaber med deres Vare, Fiskere 
med deres, Kedelflikkere eller Kukkenbagere med deres: 
de berømmelige Cris de Paris, som allerede samledes i 
Middelalderen, havde Sidestykker i alle Byerne. Her kom- 
mer ogsaa Byraadets Udraaber med sin Tromme og be- 
kendtgør en Henrettelse; en Charlatan af en Tanddoktor 
lader sig geleide af en Udraaber, der bliver ved med at 

eller i den aabne Søjlehal foran sit Palæ ligner — som 
man finder ham i Sacchettis Noveller — ganske Nurn- 
bergerborgeren paa sin Stentrappe. Og uden Hensyn 
til andre spærrer en Tømrermand Gaden med sit Tøm- 
mer; fra et Klokkestøberi kastes de udbrændte Kul- 
hobe rygende ud paa Gaden; én, der skal reparere sit 
Hus, lader Arbejderne grave Ler ud midt paa Lande- 
vejen udenfor Byen, og en anden dæmmer til eget Brug 
et Vandløb op uden at genere sig for den Oversvøm- 
melse af Gaden, det foraarsager 2 . 

For den, der i Middelalderen kommer fra Borge og 
Klostre eller Bøndergaarde ude paa Landet, er denne 
Verden bag Bymurene først at se til som en mægtig 
Myretue, hvor alle lever, taler, virker saa geskæftig og 
selskabelig ind mellem hverandre, med hverandre og 
opad hverandre, saa at Menneskene først her synes ret 
at være blevne de 2<oa vzoXmxa, de sociale Dyr, som 
de er efter Aristoleles , Definition. Og paa samme Gang 
har Samlivet endnu ikke uniformeret og reguleret de 
Enkelte — ligesaalidt som deres Huse — ; Egenheder 
og Oprindeligheder faar Lov at gro friskt og uskøttet, 
og Menneskene er ikke endnu blevne udviskede og 
ligesom indkrøbne ved Massens Tryk. Tværtimod, 
netop herinde i den tætte Sammenstuvning stikker hver 
enkelts Kulør spraglet af mod de Andres og hvers Næb 
skingrer højlydt igennem de andres Tale. Og naar man 
titter ind gennem de smaa Vinduer, skimter man hygge- 
lige Hjem, i hvilke Privatlivet kan vokse meget rigere 
og mere betrygget frem end ude paa det aabne Land. 

Men foreløbig er det den sociale Side, som den Til- 
rejsende faar et stærkt Indtryk af. Samlingssteder for 

Gadelivet er særlig alle Brøndene rundt om paa Byens 
talrige Pladser. Dér kommer Pigerne sammen om 
Morgenen for at hente Vand, og dér er Sladrebørsen, 
hvor Pigerne stikker Hovederne sammen om Gretchens 
»Tilstand«, da Faust har forladt hende; dér møder 
ogsaa den unge Pige Ridderen paa sin Hest, og han 
beder hende om en Drik Vand af hendes Krus og 
stjæler paa Købet et Kys af hendes røde Mund — saa- 
dan som Folkevisen synger. Brøndene er de gamle 
Byers Zir og Stolthed. Der er Brønde, som Vandet maa 
vindes og øses op af, og Brønde, der rinde som Vand- 
spring: 166 Øsebrønde og 12 Rindebrønde tæller Nurn- 
bergerdigterne med Stolthed op for deres By. Og de er 
af alle Slags Faconer. Som et gotisk Kirketaarns Tag, 
en gennembrudt Stenpyramide, opløst i Piller og Nicher 
og Baldakiner, hvorunder Statuer af Helte og Profeter, 
smykket med Blomsterforziringer, Løvværk og Fialer af 
Sten, omsluttet af det zirligste, kunstfærdigste Jærn- 
gitter — saaledes pryder Schoner Brnnnen Nurnbergs 
Markedstorv. Lystig og gemytlig staar Gaasemandlille 
med sit Vandspring paa et andet af Torvene, og paa 
italiensk Renæssancemanér er Tugendbrunnen udstyret 
med halvnøgne Drengebørn og allegoriske Kvindefigurer. 
Saaledes har ogsaa Augsburgs fyrstelig brede Maximilian* 
strasse sine store prægtige Renæssancevandspring, ud- 
førte af nederlandske Mestre ; Mainz og Basel har ligesaa 
berømte Renæssancebrønde, Bern har sin store groteske 
Børneæderjætte o. s. v. De italienske Byers Vandspring 
er skønnere, mindre humoristiske: Perugias fonte 
maggiore, Sienas fonte branda (som Dante har for- 
herliget) og fonte gaga — en Art »Tugendbrunnen« 

som Nurnbergs; det »vandspring-rige Viterbo«s gamle 
fontana senza pari o. s. v. — Saa er videre Broerne et 
Samlingssted for Borgerne. De fleste af Indlandsbyerne 
ligger jo paa den Tid ved Floder, og Floden er Byens 
Forbindelsesaare med Omverdenen; ned- eller opad 
den kommer de lange pramagtige Flodskibe, og ved 
Bredderne læsser de deres fremmede Varer af; de bringer 
som et Pust fra den store, vide Verden udenfor, og 
med Flodens Vande og Tømmerflaaderne drages den 
Unges Blik længselsfuldt ud i det Fremmede, indtil 
han en skønne Dag som vandrende Svend eller van- 
drende Skolar ser sit Snit til virkelig at sejle med et 
af Skibene. Og som Flodlivet er Byens Poesi for de 
Unge, saaledes holder ogsaa de gamle Borgere om Af- 
tenenen af at trække frisk Luft og faa Køling hernede, 
sidde f. Eks. paa en af Stenbænkene langs de halvcirkel- 
runde Udvidelser, der nogle Steder er anbragte paa 
begge Sider af Broen, og lade Blikket glide ud over 
Lastskibene paa Floden og Vinmarkerne om Byen, 
som er Borgernes sikre Rigdomskilder. Det er gamle 
brede Stenbroer, som mange Steder baade i Tyskland 
og Italien stammer fra Romertiden: overbyggede af 
Taarne for Enderne, med Helgenstatuer eller gamle 
Konger langs Brystværnet, og med mærkelige udhuggede 
Stenmasker eller Stenfigurer, som Folkefantasien fabler 
om, men som maaske er et gammelt Strømmærke eller 
Bygmesterens Selvportræt over Midtbuens Slutsten. Der 
er ogsaa Broer, som er helt overbyggede paa begge 
Sider af Passagen med Huse, Salgsboder og Værksteder 
som ponte vecchio i Florens, Rialto i Venedig eller 
le grand pont i Paris. 

en høj Fritrappe, hveranden Bue indfattende et Vindu, 
hveranden en Niche med Statuer; det hele i den ædleste 
tidlige Gotik med et mægtigt Midttaarn og Hjørne- 
taarne: et Handelens Palads. Et overordentligt smukt 
Leinwandshaus har Frankfurt am Main; et mægtigt 
Kaufhaus var Mainz's, fæstningsagtigt udadtil, som en 
bred treskibet gotisk Kirkehal indvendig; og ogsaa 
Nurnbergs gamle Salt- og Kornhus imponerer endnu 
ved sine mægtige Dimensioner. I Forbindelse med et 
saadant Salgslokale stod i Reglen ogsaa den offentlige 
Vægt. »Weget recht und gelike — so werdet gi salich 
und rike« hed det paa Kræmmernes Vægt i Hildesheim 
med ligeligt Henblik paa det jordiske og det himmelske ; 
Nurnbergs gamle Vægt staar smykket med Adam Kraffts 
bekendte Relief, der med humoristisk Realisme frem- 
stiller, hvordan Køberen faar sine Varer tilvejede og 
med en gnaven Mine vender sig om og nølende graver 
Pengene op af sin Taske. — Men overalt i Byen tinges 
og handles der; der er Boder klinede op ad Kirke- 
muren — eller ogsaa en Bratwurstglocklein — ; langs 
selve Kirkeskibets Piller sidder til Hverdags Folk og 
sælger; der er Boder i Raadhusets Forhal, Raadet har 
Vinlager og Vinudsalg i Raadhuskælderen, og til at 
begynde med er iøvrigt mangen Gang Raadhuset og 
Købmændenes Salgslokale den samme Bygning. 

Raadhuset og Kirkerne er i det hele Centrerne i 
Byens Liv. Raadhuset er ikke en fornem Cancelli- 
bygning, hvor man kommer saa lidt som mulig og af 
en hoven Betjent maa vises til Rette i en Labyrint af 
Kontorer; nej! det er das Burgerhaus, das Stadthaus, 
palazzo publico eller communale, toivnhall, maison 

derinde er ogsaa de gamle Koners Sladrebørs Dagen 
igennem. Paa Kirke væggene og ude paa Kirkeportalen 
er der Freskobilleder og Stenrelieffer, som er Læg- 
mandens Billedbibel, og overfor hvilke han kan opfriske 
sin Børnelærdom om den hellige Historie. Gennem- 
snitlig en Gang ugentlig foruden Søndagen holdes der 
kirkelig Festdag, og i de større af disse tager hele Byen 
Del. Men udover hele Døgnets Færden — til Hverdags 
og om Søndagen — ringer alle Kirkernes Klokkespil 
Timerne ind og ud, festlig inddelende Livets Stunder 
og højtidelig manende Folk til at leve deres Gud til 
Velbehag. 

Ordnet i Rammer, lagt til Rette og indlevet i sine 
Folder — saaledes præsenterer Byens og Borgernes 
Liv sig ved første Øjekast for den Fremmede i Middel- 
alderens lovløse Tider. Udadtil er Staden saa afsluttet 
og tillukket som omtrent mulig; til Bymuren svarer 
der en aandelig Mur. Gennem lange Fejder har man 
jo Skridt for Skridt af Bisper og Fyrster tilkæmpet 
sig eget Retsomraade, egen Forvaltning, egne Finantser, 
eget Militærvæsen, isoleret og uafhænggjort sig saa vidt 
mulig fra det omliggende Land. Indvandring og Ud- 
vandring til og fra Staden — eller i hvert Fald Optagelse 
og Udmeldelse af det egentlige Borgerskab i Byen — 
er gjort meget vanskelig. Der skal mødes med Attester 
og Legitimationer og tillige med adskillig Mønt for at 
blive optaget i det lille Samfund bag Bymuren, og det 
er heller ikke let at komme ud af det igen. Men den, 
som er optaget, bliver ogsaa værget af Byen mod hele 
Omverdenen. Han er fri nu, selv om han var en 
livegen Almuesmand, som er løben fra Jorden, — 

»Byluft gør fri« er det stolte og betydningsfulde Rets- 
princip, som Borgerne hævder — , og Byen gør sig saa 
vidt mulig solidarisk med hver af sine Borgere udadtil, 
gør deres Rettigheder gældende og svarer til deres 
Forpligtelser. Men overfor alt og alle, som ej hører 
Byen til, er denne den snevreste og mest gennemførte 
Egoist. Bønderne udenom udsuges af Byen paa alle 
Maader; der er uden om den en Bannmeile af vid 
Omkreds, indenfor hvilken Bønderne ikke maa øve 
Haandværk, for at de kan tvinges til at købe i Byen, 
og der er Stapelret forbeholdt Byen for lange Stræk- 
ninger til begge Sider op og ned ad den Flod, som den 
ligger ved; »langt hellere under en Barons eller et Ab- 
bedis Herredømme end under en Bys«, sagde Bønderne. 
Ogsaa de omboende mindre Adelsmænd kunde lejlig- 
hedsvis faa Byernes Selviskhed at føle, og Froissard 
fortæller om de Røvertogter, som de flamske Byer nu 
og da foretog af præventive Hensyn for at rense Om- 
egnen for de skadelige Ridderborge. Naar de Adelige 
er inde i Lille ved Hertughoffet, rykker Genterne en 
skønne Dag ud og holder Razzia, brænder alle Adels- 
borge, de kan komme over, og deler Byttet, »og saa, 
naar de havde gjort dette, drog de tilbage til Gent, og 
aldrig traf de nogen, der vilde sige til dem: I har 
gjort en Misgerning«. Ogsaa overfor Jøderne kommer 
Byegoismen atter og atter grelt for en Dag. Det er 
Byerne, som af Handelsnid først ret har begyndt med 
Jødeforfølgelserne, og naar Byen trængte til Penge, 
tappede man blot Jødernes Pengekister ved vilkaarlige 
Udskrivninger — et finansielt Greb, som Kongerne 
hurtig lærte Byerne af. Hvert Øjeblik fortæller en 

Augsburgerkronist fra det 15de Aarh. f. Eks. om, hvor- 
dan Byen f6r frem mod sine Jøder. »Dernæst paa den 
næste Søndag fangede Augsburgerne alle deres Jøder, 
og de maatte give dem 20,000 Gulden, og man handlede 
ilde med dem ved Brænden, Pryglen og Brandskatten. 
Dog skal man vide, at man ikke havde mishandlet 
dem uden Gunst og Forlov af vor Herre Kong Ventzlav, 
som har tilstaaet og forundt Stæderne dette paa Grund 
af store Ting, som Jøderne paa mangeslags Vis har 
bedrevet, og havde de saadant fortjent.« Aller hensyns- 
løsest var Byen mod sine rivaliserende Nabobyer. I 
indbyrdes Jalousi oprev Byerne gensidig hverandre. 
Florens' Grumhed mod Pisa og andre Nabobyer er 
bekendt nok, og ligesaa Venedigs mod sine Konkur- 
renter. Genterne ødelagde Dendermonde og tillod kun 
under visse strenge Betingelser Byen at tilvirke Klæde; 
saaledes lagde ogsaa Ypern af Næringsnid Nabobyen 
Poperinghe øde. Næsten overalt er dette Byernes 
Svaghed i Kamp mod de Store, at de ikke kunde 
forene sig. Atter og atter forraadte Brugge Gent og 
Gent Brugge til Greven af Flandern, og ingen .var 
gladere over en Bys Plyndring end Nabobyen. »Være 
sig selv nok« var hver Bys Ideal paa alle Omra^der, 
politisk og socialt saavel som kommercielt. Helst vilde 
den kunne tilvirke alle sine Livsfornødenheder og alle 
Slags Industrivarer selv, saa at den intet behøvede at 
indføre. Endog sin egen Religion havde hver By i 
Grunden; ligesom Oldtidens Byer havde deres Lokal- 
guder, saaledes følte Florens sig som Johannes Døbe- 
rens By, Venedig sig som St. Marcus', Lucca som St, 
Martins, Nurnberg som St. Sebaldus' By, og gennem 

Dyrkelsen af Lokalhelgenen farvedes Kristendommen i 
hver Bys Aand, saa at Religiøsitet og Patriotisme paa en 
egen Maade smeltede sammen. Venetianerens Kristen- 
dom var San Marcos Religion, og San Marco var Byens 
Feltraab. Gerne vilde ogsaa Byen beholde sine Borgeres 
Blod saa ublandet som mulig fra Slægt til Slægt. Dante 
priser (Par. 16, 49) de gamle Dage, da Florens' Borger- 
skab, som nu er blandet med dem fra Campi, Certaldo 
og Fighine, var rent at skue selv i den ringeste Haand- 
værker. 

Snever er da Synskredsen og Luften stillestaaende 
bag Bymurene. I de tyske Byer er Indbyggertallet 
højst 30 — 40,000, og selv hvor det — som i London, 
Paris og et Par af de flamske og italienske Stæder — 
naa'r over de 100,000, gør den omtalte ringe Ind- og 
Udvandring Forholdene anderledes snevre og stille- 
staaende end i de moderne Byer med deres friske Ind- 
og Udtræk. Alle kender hverandre fra Barnsben; i de 
gamle Dokumenter kaldes Alverden ved Fornavn: 
Møntmester Erwin, Stadsskriver Johan; alle hilser 
hinanden paa Gaden, kender hinandens Forhold og 
Forfædre og véd Historier om dem. Og man boer 
oftest det meste af sit Liv i samme Hus og driver det 
Haandværk, éns Fader har udøvet; en Snedker ægter 
hyppigst en Snedkers Datter — Selskabeligheden er 
nøje knyttet til Lavene, saa han stifter mest Bekendt- 
skab med Lavets egne Døtre, og desuden koster Mester- 
brevet ham kun det halve, naar han forsørger en 
Mesterdatter — ; tildels boer endvidere Fagene stadig 
sammen i bestemte Gader, der har Navn efter dem: 
Londons Pelshandlere f. Eks. i Skinner-street , Kræm- 

merne i Soaper-lane, Fiskehandlerne i Fish-street o.s.v. 
I saa faste Folder er Livet lagt til Rette for Borgerne. 
I hele sin Gerning er Haandværkeren endvidere bundet 
af Lavsordningen. Der er Lav, som køber Raamate- 
rialet ind under ét for de enkelte eller bestemmer, 
hvad der skal betales for det. Et nøjagtigt Reglement 
foreskriver dernæst Mesteren, h vormange Geseller og 
Lærlinge han maa holde, hvordan han skal lønne dem, 
hvordan Arbejdet skal udføres, hvorlænge der maa 
arbejdes om Dagen, hvormeget Arbejde han maa tage 
sig paa; »Geschaumeister« gaar rundt og prøver, stempler 
eller kasserer hans Arbejde, og Lavet fastsætter, hvilken 
Pris der maa tages for Haandværksprodukterne. I 
det 14de Aarh. er der en Skrædder i Paris, som finder 
paa at befæste Hoserne paa Vesten ved Hjælp af 
Snørebaand, men alle Hosemagere kommer i Harnisk 
og forbyder ham at tilvirke andre Hoser end dem, der 
fæstes til Bæltet ved Lidser, og først efter langvarige 
Reklamationer fra Publikums Side opnaaedes det at 
gennemføre en Tilføjelse til Lavsreglementet , hvor- 
igennem den omspurgte Nyhed tilstedes 8 . Ogsaa uden- 
for deres Gerning søger de Enkelte uvilkaarlig sammen 
til fælles Rygstød under faste Former, slutter sig 
sammen i Selskaber og Foreninger for at more sig, 
danner Broderskaber til fælles Understøttelse i Liv og 
Død, til fælles Andagt og Gudsdyrkelse og til indbyrdes 
religiøs Assurance: lader i Fællesskab Messer læse og 
Vokslys brænde, forpligter sig til at bære hinanden til 
Jorden, besørger Sjælemesser over de døde af Broder- 
skabet og indfører dem i den Seelenbuchlein, der op- 
bevares paa Broderskabets private Alter. Overalt myldrer 

ogsaa filantropiske Stiftelser frem i Byerne. Trangen 
til at ty sammen, dække sig paa alle Ledder og Kanter, 
indordne sig i Rammer, falde til Ro i Folder — det 
er jo denne Trang, der har ført Folk sammen og 
bygget Bymurene, og alle føler stadig, at det er paa 
Sammenhold, at Byens Styrke og Fremtid stadig beror. 
Det store Flertal af Byens Smaafolk har jo ogsaa 
ufrit Livegenblod i sig og har aldrig haft Tanke om 
selv at være sine egne Herrer, men er vant til at faa 
alt lagt til Rette for sig og befinder sig bedst ved at 
leve efter Forskrift. I lang Tid bøjer de sig villig 
under «die Geschlechter«s og Raadets faderlige og 
myndige Regimente, og ogsaa da de selv faar Andel i 
Styrelsen, er det blot flere Reglementer og mere For- 
mynderskab for de Enkelte, som de gennemfører paa 
alle Omraader. Hvor Lavsreglementerne slipper, træder 
»der weise, fursichtige Rath« til med sine tusind og 
tre Bestemmelser. Der foreskrives, hvilket Stof Kvin- 
dernes Dragt skal være af, og hvor langt Slæbet maa 
række. Der foreskrives, hvormange Gæster der maa 
bedes til Barnedaab, hvormange Retter der maa trak- 
teres med og hvor store Gaver der maa gives. Der er 
i Kirken bestemte Pladser for Embedsmænd og Raads- 
herrer, bag ved dem for Købmændene, saa for Haand- 
værkerne, medens Svende og Tjenestefolk maa staa i 
Gangene. Der er Byer, i hvilke Raadet lader ringe til 
Arbejdet om Morgenen, lader ringe den Dag, Vinhøsten 
maa begynde, og den Dag, den skal være endt, og der 
ringes med en »Vinklokke«, naar Borgerne skal forføje 
sig hjem fra Skænkestue og Ilden skal slukkes i 
Husene. Naar saa Borgerne er tilsengs, gaar Vægteren 

ene om i Gaderne og synger sine beroligende Vægter- 
sange for hvert Timeslag, og ellers er det kun 
Kirketaarnenes talrige Klokkespil og Brøndenes Rislen, 
der lyder udover Staden igennem Natten. Selv naar 
Borgeren dør og bliver begravet, tager han med ud 
paa Kirkegaarden sin Families, sin Stands og sin Næ- 
rings hyggelige Rammer, og Skomageren har paa sin 
Gravsten et Par Støvler, Skrædderen sin Saks, Hjul- 
manden et Hjul, hvorimod det er en pyntelig Baret, 
som pryder »des ersamen Georg Erb Barethandler und 
Barbara seiner Ehewirtin und ihren beider leibs Erben 
Begrebnisz« ude paa Nurnberger Johannes-Fri edhof. 

Det tætte, levende Samliv bag Murene; Trangen 
til at holde sammen, indordne og underordne sig; det 
fredlyst retsbeskyttede Liv i stillesiddende Arbejdsom- 
hed; den Aand, som Haandværkets og Handelens Næ- 
ringsveje udvikler — det er straks for den Besøgendes 
første Blik disse Faktorer, der bestemmer Bykulturen i 
de gamle Byer. 



III. HUS OG HJEMLIV 

Husene er blevne til Hjem og Menneskene til Inden- 
dørsvæsener her inde i Byerne. — Nutildags er 
det ikke netop i Stæderne, at Hjemlivet rigest faar Lov 
til at udfolde sig. De flestes daglige Erhvervsarbejde 
er nu lagt udenfor Hjemmet til Fabrikker, Butikker, 
Kontorer, og Fritidens Interesser trækker ligeledes uaf- 
brudt de Enkelte udenfor Husvæggene til Kafeer og For- 
lystelser, altslags Forenings- og Forsamlingsliv. Gadens 
og Avisernes offentlige Liv trænger ind gennem Ruderne. 
Vor Lejlighed, der flyttes fra Kaserne til Kaserne, er 
desuden næppe at kalde for et Hjem, og dens indre 
Udstyrelse er fabrikeret efter samme Model som tusinde 
andres. Det er ude paa enligt liggende Gaarde, at nu- 
tildags Hjemlivet blomstrer rigest, dér hvor man øko- 
nomisk og socialt i det hele maa være sig selv nok 
og i Arbejd og Fritid er henvist til Hjemmet. — Men 
i de gamle Dage var »Hjemmenes Opløsning« endnu 
ikke begyndt. Folk ejede helst deres eget Hus, — det 
var kun Smaafolk, som maatte nøjes med at bo til 
Leje, — og Grundeje var endnu den eneste egentlige 
Grundvold for Magt og Rigdom. Den oprindelige Stok 
af Borgere udgjorde de, der besad Bygrunden, og den 
fulde Nydelse af Borgerretten vedblev paa mange Maader 
længe at være forbeholdt Grundbesidderne. At købe 
sig Grund var derfor stedse baade den sikreste Maade 

at anbringe Kapital paa og den eneste Maade, paa 
hvilken man kunde naa at blive optagen mellem Byens 
Patriciere. I de gamle Borgeres Liv ses det overalt, 
hvordan dette at købe sig eller bygge sig et Hus næsten 
er den vigtigste, centrale Begivenhed, det, som Ynglingen 
drømmer om og arbejdsomt stræber henimod, og som 
den Gamle i sine Livserindringer dvæler ved med 
størst Selvtilfredshed. Det er en religiøs Pligt, man 
opfylder overfor sine Efterkommere, idet man saaledes 
socialt og økonomisk grundmurer Slægten, og det er 
en borgerlig Ambitionssag for den flamske eller tyske 
Borger at kunne rejse sig et Hus af Sten, der mellem 
alle Træ- og Bindingsværksbygningerne staar som »den 
Steen«, »das steinerne Haus«, — om muligt endog med 
Hjørnetaarne paa Taget som Adelens Huse. Slægtled 
efter Slægtled bor ofte i samme Hus; hvor Borgerens 
Vugge har staaet, derfra bæres han ofte efter et langt 
Liv ud i sin Kiste, og den Himmelseng, i hvilken hans 
Moder fødte ham til Verden, den samme bliver siden 
hans egen Ægteseng. Bliver han af Omstændighederne 
nødt til at flytte fra sit Fødehjem, snører Hjertet sig 
sammen paa ham, naar han som Augsburgerkronisten 
Burchard Zink tænker paa,- at i de Stuer, hvor hans 
Barndom henflød, sidder nu en vildfremmed Hovsmed 
og hamrer. Som Borgherren tog Navn af sin Borg, 
saaledes kaldes Borgerne ofte i Mangel af Efternavn 
efter deres Hus. Selv to Borgmestre, der begge hedder 
Hans, betegnes uden paa Breve hver med sit Hus' 
Navn: »Den ersamen Hennen zur Rosen und Hennen 
zum Appenheim, Burgermeister zu Frankfurt, meinen 
lieben Herren« 1 , — saa sammenvokset er man med sit 

Hus. Saalænge som blot paa nogen Maade gørligt, 
kryber Slægten ogsaa sammen i det fædrene Hus; der 
bygges ny Etager til, ny Udbygninger og Sidebygninger, 
eller man køber Huset ved Siden af og slaar de to 
Bygninger sammen. Sødskende bliver ved at bo sammen 
selv efter at de er gifte, og den nygifte Søn flytter med 
sin Brud op paa en Kvist i Fædrenehjemmet. Endnu 
Englænderen Young fandt paa sin Rejse i 1780erne 
saadanne gamle Sammenklumpninger af Familier i 
Paris' Huse, og i Toulon var der Huse, i hvilke samme 
Slægt havde boet gennem 400 Aar 2 . 

Huset faar i Bylivet en anden og rigere Betydning 
for Menneskene end før. Tidligere havde deres Arbejde 
ligget i fri Luft. For Adelsmanden var Borgen kun et 
Vinterhi, i hvilket den mørke og kolde Tid kunde 
soves bort; naar det blev Foraar, drog han til Hoffer, 
i Leding eller forlystede sig med Jagt og Dystlege i 
det fri. Ogsaa Bondens Gerning laa væsentlig udenfor 
Husets Vægge. Men for Snedkeren eller Købmanden, 
hvis Værksted og Kontor rummedes indenfor samme 
Mure som hans Hjem, for ham blev Huset den lille 
Verden, hvori hele hans Liv i Arbejde og Fritid gik 
hen. I Ly af Bymurene og Byfreden kan dernæst 
Huset blive et Hjem i en ganske anden Forstand end 
før. Ude paa det aabne Land maatte Adelens Borge 
og Munkenes Klostre nødvendigvis først og sidst være 
Fæstninger, beregnede paa at frembyde Sikkerhed og 
yde Forsvar. Alt var underordnet dette Hensyn. An- 
bragt saa svært tilgængelig som muligt, helst paa en 
Klippeafsats, maatte Bygningen afpasse sig efter snevre 
og uregelmæssige Terrænforhold, klemme sig smal her, 

sende en Udbygning ud dér, ved Vindeltrapper, snoede 
Gange og Broer forbinde de forskellige Bygningspartier, 
der laa hver i sit Plan og paa sin Klippespids. Helt 
anlagt paa Forsvarsevnen , rejste Bygningen sig end- 
videre skummel og vild med stejle Mure, spredte, smaa 
Vinduer, dybe mørke Porte, udhængende øvre Stok- 
værker, Skydeskaar og Tindekrans og paa Hjørnerne 
tykke, runde Taarne. Indenfor Bymurene behøves 
ikke og taales efterhaanden overhovedet ikke den Slags 
Privatfæstninger. De adelige Familier i Siena og Flo- 
rens eller i de flamske Byer opførte vel endnu i det 
13de Aarh. »Taarnhuse« og »Steenen« , til Brug i de 
hyppige, vilde Borgerkampe, men selv i disse urolige 
Byer ophører senere denne Skik eller forbydes som 
farlig for Borgerfreden. Husene bliver ikke mere blotte 
Rovfuglereder eller Ly og Gem, men bliver til hyggelige 
Hjem, aabne udad til Gaden og Genboer, og indadtil 
blot bestemte af Bekvemlighed og Smag. 

Fraset de Forskelle, der naturlig betinges af forskel- 
ligt Klima og lokale Byggematerialier, udvikler da ogsaa 
den borgerlige Privatbygning sig rundt i Europas Byer 
saa nogenlunde efter samme Type. Enten man ser 
paa Chambellanfamiliens Hus i Dijon eller Jacques 
Cæurs i Bourges, paa Nassauerhaus i Nurnberg eller 
»das steinerne Haus« i Frankfurt, mærker man, hvor- 
dan Bylivets Aand og borgerlige Behov har paa trykt 
dem et Præg af Soliditet og Regelmæssighed, af Adsta- 
dighed og Hensigtsmæssighed, som er ganske modsat 
de uregelmæssige, pittoreske Adelsborges Karakter. Ved 
Bygningens Placering saavelsom ved dens Indretning 
begynder man at tage Sundheds- og Bekvem ligheds- 

i det 17de Aarh. over, hvor »papirtyndt« de moderne 
begynder at bygge 3 ; men det er ikke længer af For- 
svarshensyn, man bygger saa grundmuret, men af 
økonomisk Sans for det reelle og durable og for at 
give Medborgene det rette Indtryk af Forretningens 
Soliditet og Købmandshusets Grundmurethed. Saaledes 
er ogsaa hele Gadefacaden tør og sober i sin Stil som 
Hverdagens regelbundne Arbejdsgænge, — helt modsat 
Ridderborgenes fantasifulde Maleriskhed — , og den 
regelmæssige Etageinddeling med Gesimser eller Tøm- 
merværks Fremspring, de éns, firkantede Vinduer, der 
tropper op i Geled, Bindingsværkets eller Træudskæ- 
ringens geometriske Figurer taler til Tilskueren om sir- 
ligt, punktligt Værkstedsarbejde og om ordentligt førte 
Handelsbøger. Medborgerligt socialt indordner Huset 
sig endelig saa nogenlunde i Gadelinien, støtter sel- 
skabeligt sin Mur mod Naboens Hus, — isolerer sig 
ikke hovent og fjendtligt som Borgen — ; Husene be- 
gynder ogsaa at efterligne hinanden, Indskrifter taler 
til de forbigaaende , af Gavle og Karnapper kigger 
Vinduerne nysgerrig ud paa Gaden, og Attrapfigurer 
af Sten vinker ofte venligt smilende den Besøgende 
imøde. 

Husets Indre præges af samme Borgerlivets regel- 
mæssige Arbejdsomhed og ordentlige Soliditet. Ad en 
stor Gadeport kommer man oftest gennem en brolagt 
Korridor ind til den firkantet aflange Gaard. Udenom 
den er Stueetagen — brolagte Rum med hvælvet Loft, 
ofte aabne med Buegange ud til Gaarden, — optaget 
af Værksted og Bod, Købmandskontorer og Lagere. 
Garverens tørrede Huder hænger paa Stænger, medens 

de frisktflaaede Huder med Haar og Horn ligge hen- 
slængte paa Stenbroen. Snedkerens frisksavede Planker 
ligger i Stabler, og det flyder med Sav- og Høvlspaan 
over Gaarden. Købmanden sidder — som man ser 
det paa gamle Stik — i sit Kontor med Vareballer og 
Pengekiste ved Siden, Hovedbog og Regnebræt og 
Vægtskaal foran sig paa Bordet; bag ham er der 
aabent til Lagerlokalerne, hvor Tønder, der lige er 
kommen hjem fra Messen, hugges op og Varer embal- 
leres. Fra Kl. 5 Morgen er alt travl Virksomhed her- 
nede, og op gennem Huset lyder Hammerslag og Saven 
eller der trænger Lugt af Lim eller Læder. Foroven 
gaar helt omkring Gaarden en aaben Svalegang — 
nord for Alperne af Træ, i Italien af Sten — ; en aaben 
Trappe fører fra Gaardsrummet derop. I den gode 
Aarstid er det meste af Huslivet forlagt herud; her 
holdes Vask og Tørring, her foretages Køkkenarbejder 
og spindes der paa Rok. Ud til Gaden ligger ellers 
Familiens Dagligstue. Den har — især Nord paa — 
gærne en Karnap; fra dennes faste Vægbænke kan 
Husfruen eller den unge Borgerjomfru holde Udkig med 
Gaden, medens hun slaar Væven, og naar. Husfaderen 
byder en Forretningsven eller Kunde op fra Boden 
nedenfor, slaar de sig gærne ned ude i Karnappen ved 
et Krus 01 eller Vin. Til Udstyrelsen af Stuen hører 
en Lysekrone i Form af et Trækors, der hænger ned 
fra Loftet, et buet Metalspejl og senere ogsaa et Vægge- 
uhr, et Andagtsbilled med Bedepult, ofte en Vase med 
Blomst paa Bordet eller en Fugl i et Bur, — saaledes 
som man ser det paa gamle Billeder af v. Eyckernes 
Skole, af Nurnbergeren PleydenwurfiF eller Filippo 

Forgreninger over alle Flader, sværgende en dyr Ed 
paa, at kun den med den rette Nøgle forsynede vil 
kunne faa Adgang. Alt er tungt og solidt, uden Ynde, 
uden Finhed, men ogsaa uden Attrap eller Humbug 
som ved alle senere Stilarter; enhver Ting breder sig 
aabent i sit lovlige Ærinde, og trods Udpyntning i det 
smaa holder den sig prosaisk og tørt til sit Nyttearbejde. 
Sin Forædling og Udfoldelse naaede denne borger- 
lige Husstil i de store Købmandsgaarde , som i det 
15de Aarh. opførtes i Florens. Af forskellige Grunde, 
som senere skal omtales, var Sammenholdet og Sam- 
livet indenfor de store Patricierslægter stærkere her end 
noget andet Steds; Familiens urørlige Gods var fide- 
kommissarisk bundet og kunde ikke afhændes af den 
enkelte, og Slægten ejede fra gammel Tid eller erhver- 
vede sig ved Køb store Huslænger og beherskede hele 
Gader og Kvarterer, der havde Navn efter de Adimarier, 
Pandolfinier, Albizzier, Bardier. Under de fredelige, 
lykkelige Forhold, som raadede i Byen, under Opti- 
maternes Herredømme, og under alle Kunsters Op- 
blomstring rejste det ene statelige Købmandspalæ sig 
efter det andet. I S/rozzz-palæets Bygningshistorie — 
saaledes som Bygherrens Søn Lorenzo fortæller den i 
sin Faders Biografi, og som den suppleres af Faderens 
Testamente 4 — ser man ret baade den Iver, hvormed 
der byggedes, og den Jalousi, hvormed man overvaagede 
hverandre. Mere begærlig efter Ry end efter Gods vilde 
Filippo — fortæller Sønnen — bygge sig en Gaard, 
da han ikke vidste nogen sikrere Maade at efterlade 
Minde om sig, og det skulde blive en Gaard, som 
kunde bringe Slægtens Navn ud over hele Italien og 

sten — »det var ikke for Borgere og det kostede for 
meget« — , og saa vilde han have Butikker forneden 
til Udlejning, for at faa nogle af sine Penge igen. 
Men herimod raabte alle op, det passede sig ikke for 
hans Slægt og vilde desuden skæmme hele Bygningen. 
Og saaledes lod han sig nøde til at gøre det, som »la 
grandezza dell 1 animo suo« brændte af Begærlighed 
efter. Da han først havde faaet frie Tøjler, byggede han 
Resten af sit Liv paa sit Palæ. Det blev ikke færdigt, 
medens han levede, og hans Testamente er fuldt af 
Bestemmelser angaaende Fuldførelsen af »mia casa 
nova grande«. Altid skal der arbejde 50 Murere paa 
Bygningen, saa at den kan blive færdig i en vis Aar- 
række, og vil ik^e Arvingerne lade det gøre, skal Me- 
dicierne besørge det udført og sælge eller pantsætte af 
Formuen, saa meget der maatte medgaa. Og »det er 
min Bestemmelse og Vilje, at nævnte mit Hus for al 
Fremtid i al Evighed skal beboes af nævnte Strozzier. 
Jeg forbyder for al Fremtid dets Afhændelse, frivillig 
eller nødtvungen, eller dets Udlejning for længere Tid. 
Men hvis nogen bortlejer Huset, skal han for hele sit 
Liv, baade han selv og hans Børn, jages ud af Huset 
som uværdige Beboere af en saadan Bygning, og denne 
gaar saa over til den nærmeste Gren af Slægten.« Ud 
af denne Aand og Tankegang er det, at Strozziers, 
Mediciers, Pittiers, Rucellaiers Familiegaarde blev til. 
Florentineren Alberti — selv tilhørende en af de for- 
nemste Patricierslægter og Bygmester for Rucellai- 
palæet — gav i sin Bog om »Bygningskunsten« 1452 
denne Civilarkitekturs Æstetik. Alle Mennesker — 
udvikler han — har Lyst til at bygge, men den, der 

facader, byggede op af mægtige Kvadersten, vandret 
leddelte ved skønne Gesimser efter Etager; med de 
regelmæssige Rækker af skønne, store Vinduer og med 
de simple, skønne Proportioner i Vinduesafstande, i 
Gesims- og Tagfremspringenes Forhold til Fladerne, i 
Længde- og Højdemaal; endvidere med de store, af 
Søjleomgange omgivne Gaarde, de brede store Trapper, 
de store Sale i Beletagen . . . udvendig og indvendig 
har disse florentinske Patriciergaarde engang for alle 
skabt Formlen for storborgerlige Beboelseslejligheder, 
som Eftertiden i Hovedtrækkene stedse har bibeholdt. 
Med Renæssancen adopteres Formlen ogsaa hurtig af 
de store Bypatriciere nord for Alperne, — tilsvarende 
Bevægelser havde jo, som vi har set det, overalt gjort 
sig gældende i Byerne. Trods sin Frontgavl og sin 
Karnap er f. Eks. »das Pellerhaus« i Nurnberg (c. 1600) 
kun en nordisk Variant af Florentinerpalæet. 



I disse Huse lever Borgerne deres Liv. Menneskene 
er blevne stillesiddende Stuemennesker. Omend Fri- 
luftstrangen og Vandrelysten endnu sidder Haand- 
værkeren i Blodet, om han ogsaa har haft sine Vandre- 
aar som ung og endnu gærne har sin Have med en 
Smule Landbrug ved sit Hus eller udenfor Bymuren, 
saa er gennem hans Næringsvej hele hans Liv dog bleven 
et væsentlig andet end f. Eks. Bondens og Krigerens. 
Denne Livsforandring gør Menneskene i det hele grim- 
mere og tildels svagere. Paa Malerier og Skulpturer 
gør Nurnbergere og Florentinere og Gentere et gennem- 
snitlig lige uskønt Indtryk; ogsaa nutildags kan jo en 

Skrædder- eller Kontoristfigur sjælden maale sig med 
en Sømands eller en Skovriders. En »Mittelalterliches 
Hausbuch« 5 tegner »Mercurs Børn c som blege af Ansigt, 
bløde af Lemmer med lokket Haar. Saaledes talte 
ogsaa i sin Tid Xenophon om Banausernes Skiatrofi 
o: Haandværkernes Liv i Skyggen og deres Stillesidden, 
som skæmmede og kvindagtiggjorde deres Legeme; det 
bløde Haar stod ligesaa for Grækerne som umandigt i 
Modsætning til Krigerens stride Manke. Skrædderen 
bliver kortbenet og fladbrystet, Væveren og Glassliberen 
brystsvag, Rebslageren gaar indad paa Benene. Det 
stille Indendørsliv virker paa Lunger og Indaandings- 
proces, forvandler Blodomløbet og Blodets Bestanddele, 
forvandler derved hele Gemyts- og Aandslivet. Menne- 
skene bliver mindre raa og vilde, ogsaa mindre raske 
og beslutsomme, bliver noget tungsindige og ufriske, 
mere betænksomme og reflekterte. Livets Kreds snevrer 
sig ind for Høkeren og Haandværkeren. Krøben ind 
bag de Vægge, som omslutter hans Arbejd og Fritid, 
hans Forretning og Hjem, til daglig blot levende med 
Kone og Børn, et gammelt Tyende, der har været 
20 — 30 Aar i Huset, og en Svend og et Par Lærlinge, 
der hører helt med til Husstanden, lukker han sig 
sammen om sin lille Interessekreds, sin Verden i en 
Nøddeskal, gør sit Hjerte lille, saa det i trofast Inder- 
lighed kun slutter om »ham selv, hans Kone og hans 
lille Hassan med de skæve Ben«, og sætter Skyklapper 
for sine Øjne, saa han nærsynet og nøjeseende kun ser 
paa den daglige Syssel. Livets Løb bliver ensformigere 
og roligere end det nogensinde kunde være ude paa 
det aabne Land. Arbejdet er det samme hele Aaret 

rundt, Sommer og Vinter, og i Ly af Byfreden og Lovens 
Hegn, desuden beskyttet og reguleret paa alle Kanter 
ved Lavsvæsenet, bliver Smaaborgerens Liv saa betrygget 
og uanfægtet som ingen anden Næringsvej i Tiden. Til- 
værelsen mister da med ét for Menneskene sin Spænding 
og sin Afveksling, sine Overraskelser og sine Farer; en 
graa Række Hverdage trækker op i Horizonten. Et 
vist mageligt, jævnmodigt Flegma kan fødes af denne 
Forandring; Menneskene bliver ordentlige, regelmæssige 
Vanemennesker (»Filistre«); deres Følelser mister de 
halvvildes Letbevægelighed og Ustadighed, bliver var- 
agtige og bestandige; deres Vilje faar Udholdenhed, deres 
Intelligens ser frem og tilbage, dvæler i Erindringer og 
lægger Planer fremad ; der kommer mere Sammenhæng 
i Folks Liv end tidligere. 

Af de Dagbøger, Borgerne rundt om begynder at 
skrive, ser man ret, hvordan det ensformige Liv i samme 
Omgivelser opfordrer Menneskene til at se frem og 
tilbage. Libri segreti, libri di ricordo, memoriali — 
som Florentinerne kalder dem — , livres de raison eller 
Gedenkbiicher, som de franske og tyske hedder. Det er 
snart en Art religiøs Trang til at gaa sit Livs Tilskik- 
kelser igennem i Erindringen, der trykker den gamle 
Borger Pen i Haand : »Reddes rationem villicationi tuae«, 
sætter han saa som Motto paa Bogens første Blad. 
Snart er ogsaa Borgerens Memoireskrivning fremgaaet 
af en Trang til at opstøve Forfædres Livsdata, Slægtens 
tidligere Historie og bevare den for Efterkommerne. 
De fleste af de Møbler og andre Ejendele, som staar i 
Vellutiernes gamle Familiehus, er, efter hvad Paolo har 
hørt af sine Forældre og Bedsteforældre, anskaffet 

allerede for 200 Aar siden af den gamle Uldvæver 
Donato Velluti, og ved at rode efter mellem gammelt 
Skrammel finder han ogsaa en halvfortæret og af Børn 
halvt ituklippet gammel Dagbog af denne sin Farfader. 
Begge Dele giver hans Fantasi Interesse for at samle 
sammen, hvad der kan oplyses om Slægtens Forhistorie, 
og for at fortsætte, hvor Donatos Krønike slap 6 . — Stadig 
ses der ogsaa frem mod Efterkommerne. Man skriver, 
fordi man tænker og haaber, det engang kan glæde 
Efterkommerne at vide noget om Slægten, og fordi 
man selv ønsker at leve videre i deres tilbageskuende 
Erindring. Ogsaa for at »dåre notitia et amaestramento 
a miei figliuoli«, for at »die lieben kinder und enenck- 
lein« skal »diese gedåchtnisse und schrift zu hertzen 
nehmen« og deraf lære »bruderlich und freundlich zu 
leben«, eller for at de senere Ejere af Familiegaarden kan 
faa Besked om meget, der kan være dem af Vigtighed 
vedrørende Formue-, Ejendoms- og Familieforhold. 
Den kølnske Weinsberg henvender sig i Indledningen 
til sine »Erindringer« til »dem ehrenhaften, fleissigen, 
zukunftigen Hausfatter zu Weinsberch, meinem geliebten 
Erben« og erklærer, at »nachdem Ir und Ich und Ich 
und Ir jetzt Ein sein sollen und mussen als eine person, 
sovil das ampt des hausfatters zu Weinsberch betrifft«, 
saa har han godt af at faa adskilligt at vide om Hus 
og Slægt. Overalt, hvor et fælles Hus holder Slægts- 
traditionen levende, ser man den Slags Familiekrønike 
florere: Romerne henlagde deres »tabulae« eller »com- 
mentarii« i Slægtens »tabularium«; paa de adelige 
Borge og Herresæder nedskrev Husherrerne deres »tide- 
bok« og »tånkiebok« eller »Slægtebog«, som opbevaredes 

i Taarnets »Brevkammer«. Men en snevrere Horizont, 
et ensformigere Liv, en mere nærsynet Smaalighed og 
en mere flegmatisk Jævnmodighed end de, som slaar 
os imøde fra de gamle Smaaborgeres Optegnelsesbøger, 
skal man intetsteds kunne finde. 

Der opnoteres i Reglen alt mellem hinanden: »en 
Salat af alskens Urter« kalder en florentinsk Købmand 
den tykke »Zibaldone« (= memoriali), som han har 
efterladt til Gavn for sine Børn. Der er Slægtsregistre, 
Fortegnelse over Giftermaal, Fødsler, Dødsfald, Ejen- 
domskøb og Salg. Der er Raad for Husførelsen, Raad 
mod Tandpine, Notitser af, hvad Forfatteren har læst, 
Anekdoter, han har hørt. Opgør af daglige Indtægter 
og Udgifter, opbyggelige Tanker og Fortegnelse af 
Aarets Korn- og Vinpriser. Mange Gange gaar Opteg- 
tegnelserne i deres Indholdsløshed paa denne Melodi. 
Den 12. April slap Melet op, som jeg havde købt 2. 
Marts, det varede saaledes denne Gang 5 Uger og 6 
Dage. 14. Maj vekslede jeg en Gulden til Brug ved 
Almisser. 10. Juni »Hab a gebickt, thut 30 Pfennige«. 
Det Aar kom der Orm paa min Haves Frugttræer, saa 
jeg fik hverken Pære eller Æble. Det Aar lagde jeg 
nye Planker i det øvre Vaaningsrums Gulv. Eller en 
Mand, der i 1561 som ældre begyndte at skrive sine 
Erindringer 7 , skildrer vidt og bredt, hvad Dragt han 
gik i, da han var Dreng, hvilken Dragt han bar 1525 
og hvilken 1531 ; hvordan han den 1. Maj 1544 begyndte 
at lade sit Skæg vokse, som han tidligere plejede at 
barbere (hvortil knyttes en vidtløftig Beskrivelse af, 
hvordan han lader det skære og hvilke Farvenuancer 
det har); hvordan han aldrig har kunnet lide Ost (i 

den Anledning opregner han ogsaa, hvilke af hans 
Familie der kan og hvilke der ikke kan lide Ost) samt 
hvordan han engang for 30 Aar siden, da han af en 
Fejltagelse smagte paa en Ost, fik Feber deraf. Med 
betimelig Ordenssans aabner den unge Ægtemand straks 
efter Brylluppet en Rubrik: »Naissance des enfants que 
Dieu voudra bien me donner, commencé ce jourd'hui«. 
Og i rolig Gudhengivenhed noteres Børnefødsler og 
Børnedødsfald, det ene som det andet, med samme 
tørre Formel: »Messer Iddio sempre sia lodato« eller 
»Gott sei der Seer genedig«. Den samme gudhengivne 
Religiøsitet gaar gennem de mindste Optegnelser. Naar 
Provenceborgeren sætter ny Vinplanter i Jorden, glem- 
mer han ej til Notitsen herom at føje »Dieu nous laisse 
vivre å boire le vin«; og naar Pisaborgeren noterer en 
paabegyndt Forretning, undlader han ikke Formlen: 
»Dio ci dia guadagno e la Vergine Maria«. 



Et gammelt Billede af J. v. Eyck — det ældste af 
den Række Portrætter af borgerlige Ægtepar i deres 
Hjem, som Malerne har efterladt os fra de gamle Byer — 
fremstiller i Dobbeltportræt den unge Købmand Arnol- 
fini, Agent for et Luccafirma i Brugge; og hans unge 
Hustru. I deres Stadsstue staar de, begge i Højtids- 
puds, og i afmaalt Afstand fra hinanden; Situationen 
synes symbolsk at betegne Ægteskabets Indgaaelse. I 
sin prægtige Fløjiskappe og med stor Filthat paa Hovedet 
staar han og ser i Overvejelse frem for sig, med et snu 
og gammelklogt Udtryk over sit ungdommelige Ansigt; 
hans ene Haand fatter let om hendes fremstrakte Haand, 

medens han højtidelig løfter sin Højre — formanende, 
betænksomt og med Selvfølelse — , inden han lægger den 
i hendes til Besegling af Pagten. Hun staar, buttet og 
venlig i sin Festdragt, holder den lange, slæbende 
Overkjole op foran Maven og ser underdanig og i 
Tanker ned for sig, medens hun venter sin Husherres 
Haandtryk. Ingen af de to ser paa hinanden eller 
kommer hinanden nær; ingen erotisk Varmegrad eller 
fri, personlig Hengivelse gør sig gældende: de tos 
Forening er dels en religiøs Pagt til Menneskehedens 
Formerelse og Sædernes Regulering, dels ogsaa en 
Forretningssag, som det gælder om at beregne fornuftig, 
en Indgaaelse af et Kompagniskab for Livet i gensidig 
Interesse. Og den alvorlige, overtænkte Viljesbeslutning, 
som tydelig fylder begge Parter, er den at respektere 
hinanden i den af Gud indstiftede hellige Institution: 
hun ham som Husherre og han hende som sit Hus' 
Frue og sine tilkommende Børns Moder, og saa for- 
resten i stort og smaat at hygge sig sammen, forme 
sig efter hinanden under Vanelivet og i Husvarmen, 
knyttes sammen i Husbestyrelse og Børneavl og lide 
paa hinanden i Liv og Død. 

Det er den lidet romantiske og ikke videre sjælfulde, 
men meget reelle og værdifulde Opfattelse af Ægteskabet, 
som Borgerne lever paa i de gamle Byer. Naar Durer 
i sine Optegnelser fortæller om sit Ægteskabs Indgaaelse 
med Vendingen : »Og da jeg var kommen hjem [fra Vene- 
dig], underhandlede Hr. Frey med min Fader og gav mig 
sin Datter og med hende 200 Gulden« eller Lor. de' Me- 
dici i sine »Ricordanze« skriver, at han ægtede Madonna 
Clarissa »eller rettere: hun blev givet mig«, gengiver 

velstaaende Forhold, lunes der et hyggeligt og gemyt- 
fuldt Familieliv frem i Borgerhjemmene. 

Som ofte Husdyrene gennem bedre Ernæring og 
liden Friluftsbevægelse bliver frugtbarere end de var i 
vild Tilstand, saaledes synes Haandværkerne og de 
Handlende i Byerne at have udvist en overvældende 
Frugtbarhed i deres Ægteskaber. Overalt i de flanderske 
som i de sydtyske Byer eller i Florens hører vi om 
en forbavsende Børneavl. Jeg noterer f. Eks. af en 
gammel florentinsk Købmands Livserindringer 8 : 1ste 
Ægteskab synes at have været barnløst; allerede efter 
et Aars Forløb »gik min kære Bandecca til Paradis«. 
Kort efter indgaas 2det Ægteskab; i dette faar vor 
Købmand i Løbet af 8 Aar 5 Drenge og 3 Piger. Af 
de mange Barnefødsler dør saa Hustruen. Aaret efter 
indgaas 3dje Ægteskab; det velsignes med 4 Drenge 
og 7 Piger; saa er den Hustru opslidt og dør. Igen 
4de Ægteskab, der skænker Købmanden endnu 7 Børn, 
og saaledes har han i Ægteskab faaet ialt 26 Børn. 
Dertil vedkender han sig yderligere 2 udenoms Børn. 
I samme Maalestok foregaar Børneavlen overalt. I 
Luttich foregaas Borgerne med et godt Eksempel af 
deres Bisp, der i 22 Maaneder avler 14 Børn og roser 
sig af ialt at have 69 Børn. Durers Fader havde 18 
Børn ; Kronisten Burkard Zinck har samme Antal ; Ul- 
man Stromers Fader efterlod sig 18 levende Børn, hans 
Bedstefader 15; hans Søster havde inden 25 Aars Al- 
deren allerede 8 o. s. v. o. s. v. I Metzer-Købmanden 
Philippe de Vigneulles' Erindringer læser man hvert 
Aar — i det mindste 14 i Træk — om, hvordan hans 
Kone skænker ham et Barn. Og saaledes — som sagt 

— hvor man ser hen. Men alle disse Børnefødsler og 
de talrige Omgifter, som Hustruernes Overanstrængelse 
medførte, synes ikke at have hindret mange Ægteskaber 
og Hjem i at være særdeles lykkelige. Naar en Moder 
anbefaler sin Søn en Enke, hun har udsøgt ham til 
Brud, tilføjer hun ganske vist: »Vel er der 11 Børn 
dér at forsørge, hvoraf en Del endnu er smaa, men 
det er vel muligt, at der kan blive noget færre af dem; 
saa er der ogsaa godt Udkomme dér og det meste i 
urørligt Gods« 9 . Men man resignerer overfor den frem- 
mede Børneflok: »ingen Roser uden Torne?« trøster 
en anden sig, der tager en rig, men ogsaa barnrig 
Enke. Konen kan paa samme Maade finde sig i at 
tage Mandens Bastardbørn i Huset. Med en vis bred 
Gemytlighed finder man Husrum og Hjerterum for 
hele Flokken. 

Lad os af en Række »Livserindringer« rundt om 
fra Byerne skaffe os et almindeligt Indblik i de gamle 
Borgeres Familieliv. 

Der er nu den ovennævnte Metzerkøbmand Philippe 
de Vigneulles, som levede omkring Aar 1500 og har 
skrevet interessante Memoirer 10 . Fra Barn staar han i 
det kærligste Forhold til sin Fader, der var Købmand 
i Byen og Maire i en nærliggende Landsby, og til sin 
Moder, — »det var en af de smukkeste unge Kvinder, 
af Smaafolk at være, som man kunde finde i hele 
Landet (skriver han), og som forstod at tale godt for 
sig og gøre sig elsket af høj og lav, og der var ikke 
den Kvinde i hele Landet, som forstod bedre at synge 
end hun, og hun var saa munter og morsom.« Han 
fik en god Opdragelse, men Rejselysten greb Drengen, 

og en Dag løb han bort hjemmefra og gav sig med 
en anden paa Vandring ud i det Fremmede. Forinden 
havde han forfattet et smukt Afskedsbrev paa Vers 
med Tegninger af alle de Hjemmeværende, og det 
hængte han op indvendig i Laaget paa den Dragkiste 
hjemme i Stuen, som gemte hans Tøj. Gennem en 
Bekendt i en af de første Landsbyer undervejs sendte 
han Nøglen til Dragkisten hjem til Faderen med et 
Brev, i hvilket han bad ham aabne og læse paa 
Indersiden af Laaget. Længe flakkede han nu om, 
kom i Tjeneste i svejtsiske og italienske Byer — hver- 
ken om Landskabers eller Byers Skønhed har han et 
Ord — oplevede forskellige Æventyr under de krigerske 
og urolige Tider og vendte efter 5 Aars Forløb, dragen 
af Hjemve, tilbage til sin Fødeby, som han kun med 
Nød og Næppe slap forklædt ind i, da den var 
under Belejring. Før han vilde vise sig for sin Fader, 
tog han ind hos en Ven og lod sig sy nye Klæder 
og fik sig barberet og klippet. Men Haarklipperen 
løber med Nyheden til Faderen, som just er kommen 
ind til Byen fra den Landsby, hvor han er Maire, og 
netop spiser hos sin Datter. Af Glæde vælter den 
Gamle den Viertel Vin, han just sidder med, iler sved- 
dryppende til sin Søn, omfavner ham længe tavs og 
fortæller ham grædende, hvilken Sorg hans lange 
Fraværelse har voldt ham — han var ogsaa bleven 
ganske »maigre et hideux«, saae Sønnen — ; men nu 
vil han gerne dø, siden han har genset ham. Fader 
og Søn spiser saa en god Aftensmad sammen, og under 
alskens Snak gaar den meste Nat. Og næste Dag 
tager de ud til Landsbyen og Moderen. Philippe blev 



Philippe de Vigneulles 81 

nu hjemme, kommer i Købmandsforretning, men en 
stor Ulykke ramte ham, da han og hans Fader en 
Dag i en Landsby blev overfaldet af Røvere og førtes 
til en Røverborg, hvor de længe holdtes fangne. En- 
delig blev den Gamle sluppet løs, mod Løfte om at 
skaffe Løsepenge for Sønnen, og først efter at Faderen 
havde sat alle Slags Myndigheder i Bevægelse og med 
megen Møje faaet Pengene skrabet sammen, kom Phi- 
lippe paa fri Fod. Rørende skildres det nye Gensyn 
mellem Fader og Søn; i de Dage, da Sønnen ventedes, 
stod Faderen fra Morgen til Aften posteret ved By- 
porten, »som Tobias* Hustru gjorde, da hun ventede 
den lille Tobias' Hjemkomst«. Da Philippe nu atter 
var kommen til Ro og var begyndt paa Købmands- 
virksomhed, »gav han sig, da Foraaret var kommen, 
til at gaa at se paa de unge Piger, som han allerede 
havde gjort det før sit Fangenskab, og især kastede 
han sine Øjne paa Mairen le Sainte de Lesseys' Datter 
Zabellin og lod frie for sig, da hun ogsaa holdt meget 
af ham«. Der kom halvvejs en Forlovelse i Stand, 
men hendes Fader trak dog Sagen ud i det uvisse, 
først et Aar, saa igen til Paaske. Og imidlertid kom 
Andre og talte til Philippes Fader om en anden ung 
Pige fra en By i Nærheden, og der blev berammet en 
Middag mellem de to Parters Fædre for at tale om 
Sagen, — en Middag ved hvilken ogsaa Philippe skulde 
være tilstede. Netop forud for Middagen mødte denne 
paa Torvet Zabellin, som forsikrede ham, at holdt han 
blot ud til Paaske, gav hendes Fader nok efter. Imid- 
lertid, da man ved Middagen begyndte at »marchander« 
om det andet Parti, var Philippe den første til at 

By og Borger g 

indrømme, at Zabellins Fader maaske ved Paasketid 
alligevel ikke gav sig, »og saa faldt vi paa Jorden 
mellem to Stole« ; »han var tvivlraadig, om han skulde 
samtykke eller ikke, efterdi han slet ikke kendte Pigen 
og kun havde sét hende én Gang og heller aldrig havde 
været i hendes By; imidlertid samtykkede han dog 
efter sin Faders Ønske«, og »fut fait le marché« samme 
Dag, og næste Dag holdt man Forlovelse og kort efler 
Bryllup. De nygifte bosatte sig saa, »og Zabellin var 
meget ked over, at hun gik glip af Philippe«, men Phi- 
lippe solgte meget Klæde, lavede Strømper og »befandt 
sig meget vel, thi han havde en god Kone«, indtil hun 
døde i Barselseng, »dont Philippe en menait grant deul 
et lui fit faire son service bien et honnétement. Dieu ait 
pitié de son åme et de toute autre aussi«. Hun døde 
ved St. Nicolas' Tid; ved Fastelid »vilde Faderen omgifte 
ham og anviste ham forskellige Kvinder, og iblandt 
disse begyndte man nu igen at tale om Zabellin, Mai- 
rens Datter, efterdi man vidste, at han holdt meget af 
hende og hun ogsaa af ham«. Saa kommer Fædrene 
sammen, og alt gaar i Orden, og eflerat Philippe har 
købt sig »Skrædderens Hus bag Frelsers Kirke«, lever 
han et langt lykkeligt og barnrigt Ægteskab med sin 
Ungdomselskede. 

Philippe de Vigneulles' æventyrlige Ungdomsliv er 
mindre normalt borgerligt end det Billede af en vel- 
staaende Kølnsk Patricierslægt, som »Buch Weinsberg* ll 
aabner for os. Hermann v. Weinsberg — vor »Gedenk- 
buchs« Forfatter — var Søn af en jævn, velstaaende 
Vinkyper. Han fortæller om, hvordan han som Barn 
maatte hjælpe Forældrene ved Vintapningen, og ogsaa 

hjælpe Moderen med at afhaspe det spundne Garn; 
derved tilsigtedes det ogsaa at holde Drengen borte fra 
Gaden. Han fortæller videre om, hvordan han studerer 
ved Universitet, og siden slaar sig ned som Ungkarl 
i Fædrenehuset Weinsberg, der staar ledigt, medens 
Forældrene er flyttet hen og bor »under Raadhuset«; 
han driver nu Advokatforretninger og Vinhandel, ser 
næsten hver Dag over til sine kære Forældre og faar 
Maden bragt fra Forældrehuset. Med den Tjenestepige, 
der bragte ham Maden , har han det- Uheld at faa et 
Barn, hvad han fik megen Ulejlighed af. Lejlighedsvis 
hører vi ogsaa om »en naturlig Bastarddatter« af Fa- 
derens, hvis Bryllup denne holder, medens Hermanns 
Moder nok saa medgørlig giver Linned og Husgeraad 
til Udstyret. — Efter at Faderen først forgæves havde 
friet for Hermann til en 13 Aar ældre Enke, hvis 
Rigdom havde fristet den unge Advokat, kom han 
(Faderen) en Lørdag og sagde til Sønnen, at nu var 
Forældrene bleven enige om, at han burde ægte sin 
Naboerske, en lidt ældre Enke. Ja, naar de syntes det, 
saa var han nok villig. Næste Dag, Søndag, stansede 
Faderen Enken paa Gaden og fremførte sit Ærinde. 
Ja, hvis de syntes det, vilde hun nok, men hendes 
Mand var død for kun 4 Maaneder siden, og derfor 
vilde hun helst vente lidt; imidlertid, vilde de andre 
helst have det hurtig klappet og klart, kunde det jo 
ogsaa nok lade sig gøre. Om Onsdagen gaves de to 
saa i Slægtens Nærværelse sammen. Om Fredagen 
meddelte Enken Hermann, hvad hun hørte ymtes om, 
at Faderen til den Tjenestepige, med hvem Hermann 
havde Barn, vilde nedlægge Forbud mod Ægteskabet 

og paastaa, at der var givet Pigen Ægteskabsløfte. 
Altsaa maa der skyndes paa, og ved Begunstigelse 
vies de allerede om Søndagen, medens Hermanns 
Fader faar Tjenestepigens Fader stillet tilfreds. Bruden 
var — siger Hermanns »Gedenckbuch« — endnu ret 
smuk af Ansigt, temlig lang og svær, gudfrygtig, dydig, 
»narhaftich, frolich und fridsam«. Han levede lykkelig 
med hende; selv munter og selskabelig, med stærk 
Smag baade for sin egen Vin og for megen god Mad 
holdt han talrige Gilder med den »krentzgen« o: selska- 
belige Forening, han tilhørte, og han noterer til Glæde 
for Efterkommerne nøjagtig alle Retterne ved hvert 
Gilde. Et senere Ægteskab falder mindre lykkelig ud. 
Hermann, der selv bekender sin Svaghed for »wolge- 
stalte schone frauenleut«, bliver stadig taget i Skole af 
sin skinsyge Kone, naar han kurtiserer Tjenestepigerne 
eller paa en Rejse kigger for meget paa Antwerpens 
smukke Fruentimmer. Ægtefolkene drikker ogsaa lej- 
lighedsvis begge saaledes, at de »die wende (wånde) 
begossen«. Alligevel holder han ud med sin Xantippe 
til hendes Død, men derefter har den gamle, livsfriske 
Enkemand ogsaa nok af Ægteskab og lover sig, at 
han ikke igen skal lade sig narre ind i det, men meget 
hellere paa sine gamle Dage nyde en Pebersvends be- 
hagelige Frihed. 

Beskednere Livsinteriør aabnes der os i den augs- 
burgske Stadsembedsmand og Købmand Burkard Zinck's 
»Krønike« 12 . Af østrigsk Haandværkerslægt, i Besiddelse 
af nogen Skoledannelse havde han flakket fattig om, 
indtil han 1415 kom til Augsburg, hvor han traadte i 
Tjeneste hos en Købmand Kramer, »ain gewaltig Manne. 

Her forliebte han sig i en fattig Enkes Datter, der var 
Hr. Kramers Tjenestepige. »Hun var — fortæller han 

— en from, fattig Kvinde, der ikke havde andet at 
give til Boet end en lille Seng og en lille Ko og ellers 
sraaa stakkels Ting som Kogepander etc, hvilket alt- 
sammen ikke var 10 S Pfennige værd. Jeg havde 
visselig heller ikke meget: jeg havde gode Klæder og 
ikke mange rede Penge, men jeg havde nogen Skole- 
lærdom, saa jeg kunde tjene noget, og det gjorde jeg 
villig og gærne. Og min Herre var mig huld, og det 
var alt det Gods, vi bragte sammen«. Men da Hr. 
Kramer hørte, at hans to Tjenestefolk uden hans Vi- 
dende og Vilje havde taget hinanden »in gueter freunt- 
schaft« og giftet sig, slog han Haanden af dem. »Saa 
vidste jeg ikke, hvad jeg skulde fange an, dog var 
Kvinden mig kær, og jeg var gerne hos hende, og 
overlagde med min Hustru, og hun var mig ogsaa 
huld og trøstede mig og sagde: Min Burkard, vær ved 
godt Mod og forsag ikke, lad os hjælpes ad, saa 
kommer vi nok ud af det, jeg vil spinde paa Rok og 
vil hver Uge spinde 4 3 Uld sammen, det er 32 
Pfennig«. Han beslutter saa at gaa til en »Pfaffe« og 
se at faa noget Afskrivningsarbejde, og en »Pfaffe zu 
unser lieben frauen«, der kender ham og hører, han 
har giftet sig, giver ham en stor Bog i Pergament med 
hjem, — »den Bog kaldes compendium sancti Thome«, 

— og giver ham tillige en Gylden til at købe Papir 
for. »Saadan kom jeg hjem til min Hustru og sagde 
hende, hvad jeg havde faaet; hun blev glad.« Han 
skriver saa en Skriveprøve, som han bringer Præsten, 
og denne kan lide hans Skrift, og Burkard har nu 

Arbejde for et Aar. »Og min Viv og jeg vi sad sammen, 
og jeg skrev og hun spandt, og vi fik, hvad vi behøvede, 
og vi fortjente mangen Gang 3 B Pfennige i en Uge, 
og sad ofte oppe med hinanden hele Natten igennem.« 
Siden tog Hr. Kramer ham igen i Tjeneste, og efter 
en Tid at have været rejsende Handelsbetjent, opnaaede 
han selv at grunde sig en Forretning, blev Kornforvalter 
og Vejermester for Staden, købte sig et eget Hus i den 
brede Kirkegade og fortæller i sine Erindringer med 
Interesse, hvordan han lod reparere og male grønt i 
Stuerne. I Ve og Vel levede de to Ægtefæller saa 
sammen, fik mange Børn, og efter 20 Aars Samliv 
»in rechter freuntschaft« begravede han sin Elisabeth. 
Aaret efter ægtede han derpaa en Enke. Hun boede 
hos sin Broder og blev ilde behandlet af dennes Kone, 
og med naiv Selvbehagelighed fortæller nu Burkard: 
»Nu var der sagt mig meget om hende, hvordan hun 
var en smuk, redelig Kvinde, saa from og saa dydig, 
at man næppe kunde finde hendes Lige. Derfor be- 
vægedes jeg af Barmhjertighed over hendes Skønhed 
og Fromhed og Dyd og sendte Bud efter hende ud til 
den Landsby, hvori hun boede. Saa kom hun tilfods, 
fattig som hun var, og da jeg saa hende, behagede 
hun mig meget, og jeg spurgte hende, om hun vilde 
tage mig. Derover blev hun glad af Hjertet og sagde, 
at hun vilde gærne have mig og vilde gøre alt, hvad 
jeg vilde, og vilde være mig underdanig og lydig og 
intet begære af mig andet end, hvad jeg af egen god 
Vilje vilde give hende, og vilde holde mig og alle mine 
Børn i Ære og holde dem som sine egne; og da jeg 
hørte, at Kvinden havde saa god en Vilje, behagede 

hun mig endnu mere end før, og jeg tog hende i mange 
hæderlige Folks Nærværelse. Og da jeg havde taget 
hende, saa var hun from og redelig og jo længer jo 
bedre, og alt, hvad man havde sagt mig om hende, 
det var altsammen sandt: hun var smuk, from, dydig 
og spandt meget og holdt mine Børn godt. Saa holdt 
jeg hende ogsaa godt og ærede hende og købte hende, 
hvad hun behøvede, Kjoler og Kapper og Pelsværk, 
saa hun var veltilfreds. Saaledes levede vi med hin- 
anden i Venskab i 7 Aar. Og man maa vide, at hun 
intet havde bragt med til mig uden 2 Senge uden 
Overdække og en Dragkiste uden Fødder og et Ræve- 
skind. Og hendes Søn og Datter var nøgne, og dem 
opklædte jeg.« Efter denne Hustrus Død levede han 
en Tid som Enkemand sammen med et Fruentimmer, 
med hvem han havde et Par Børn. Men efterhaanden 
kom han i Tanker om, at han begik Synd; »ogsaa 
var Kvindfolket mig meget farligt og bestjal mig af 
mit, hvad hun kunde.« Da hun mærkede, hun skulde 
have Løbepas, stævnede hun ham for Ægteskabsløfte, 
men han blev fri uden at betale noget. Saa ægtede 
han en Kræmmerskes Datter, — »Gud i Himmelen 
være takket for sin guddommelige Naade, at han har 
beskaaret mig tre saa fromme Hustruer« — ; efter i 4 
Aar at have faaet 5 Børn med hende, mistede han 
hende i Barselseng. Paa sine gamle Aar ægtede Bur- 
kard endnu for 4de Gang, men i Slutningen af sin 
Krønike beklager han sig over sin sidste Kones Vred- 
ladenhed. 

Talrige Indblik kan man ogsaa faa i gamle for- 
nemme Florentineres Familieliv. Saaledes glimtvis af 

han aldrig kendt nogen Kvinde før hende, og det véd 
jeg for ganske vist, og da var han over 32 Aar gammel«. 
I den rige Købmand Giovanni Rucellais omtrent sam- 
tidige »Erindringsbog« 14 ser vi den gamle værdige Pa- 
triark lyslevende for os, som han paa et samtidigt 
Billede sidder i sin umagelige fløjlsbetrukne Lænestol. 
Høj, aaben Pande, karakterfuld Ørnenæse, rigt lokket 
Haar ned over Skuldren, langt Skæg over Brystet og 
ungdommeligt rødmende Hud; foran sig paa Bordet 
har han en aaben Bog, og ved Siden ligger et Par 
nyaabnede Breve til ham. Han har tjent sig op fra 
Armod, har nu et rigt Palæ i Byen og en prægtig Villa 
udenfor, er Mæcen i stor Stil, og i en lang Udtalelse 
i sin »Erindringsbog« takker han Gud for, at han har 
ladet ham fødes »i den værdigste og skønneste By i 
Kristenheden og hele Verden« og i en Tid, som alle 
forstandige mener, er den største, vor By har oplevet; 
for, at Gud har ladet ham leve længe i fuld Legems- 
sundhed, saa at han, nu 60 Aar gammel, ikke i hele 
sit Liv har været en Maaned hjemme for Sygdom, og 
har ladet ham fødes af en god Familie (di buona stirpe) 
samt givet ham Hustru af den fornemme Strozzislægt 
og undet ham en skøn Husstand, nemlig 7 Sønner og 
5 Døtre, alle godt gifte. 

Men det rigeste og skønneste Mindesmærke om 
Familielivet i de højeste Florentinerkredse i 15de Aarh. 
har vi dog i de Breve 15 , der er os efterladte fra en 
Kvinde af den nævnte Strozzislægt, Alessandra dei 
Macinghi dei Strozzi. Hele Slægten forfulgtes af Me- 
dicierne, og ogsaa Ålessandras Mand var bleven lands- 
forvist og døde ude i det Fremmede; den heltemodige 

Hustru var ladt tilbage for at holde Hævd over Slæg- 
tens Huse og Formue og sørge for Børnenes Opdragelse. 
Den store casa maatte hun udleje og selv bo til Leje 
i beskednere Forhold. Slægten ejede nogle Jorder 
udenfor Byen samt havde Andel i et Uldvæveri, og 
begge Dele maa hun tilse. Saa har hun Døtrene, som 
det gælder om, trods den ringe Medgift, at faa anbragte 
i ansete, velhavende Familier, — hvad da ogsaa lykkes. 
Men især er det de tre Sønner, Moderen lever for, og 
med stor Respekt behandler hun stedse disse fremtidige 
Fortsættere af Slægtsnavnet. Den ældste Søn Filippo 
er kommen i Købmandsforretning i Neapel, den næst- 
ældste Lorenzo er i Købmandslære i Avignon og siden 
i Brugge, hvor man fra gammel Tid af har Forretnings- 
forbindelser. Til disse to er hendes Breve rettede; 
hun fortæller dem om sine Processer, om det store 
Hus, der ikke, saa længe hun lever, maa komme ud 
af Slægten, om alle de uretfærdige Skattepaalæg, hvor- 
med de Styrende forfølger hende — Iddio perdoni loro ! 
— og forsigtig nævner hun Medicierne og andre af de 
Store med aftalte Taltegn for det Tilfælde, at Brevene 
skal blive opsnappede. Utrættelig vaager hun over 
Slægtens Hæder, stedse angst for at blive »la favola 
del popolo«, blive en Fabel for Byen, og hun er meget 
bekymret i Anledning af en uhæderlig Fallit, som en 
Slægtning har gjort; »den Skam og Skade vil hele Slæg- 
ten komme til at føle, og den Slags Pletter bliver altid 
siddende«. Saa sender hun ogsaa Skjorter og Lomme- 
tørklæder til Sønnerne, og de sender Hør hjem til Væv- 
ning. Overalt i Brevvekslingen ser man, hvorledes det, 
som binder Slægten sammen, er den almindelige Følelse, 

at »Skæbnen forfølger os paa det sidste, saa vi maa 
hjælpe hverandre, at vi ej skal gaa til Grundet; »jeg 
kan ikke tro (siges der), det er for vor egen Skyld, 
men snarere for vore Forfædres Synder«. — En Hjerte- 
sorg er det for den Gamle, at de to Sønner ikke kan 
forliges: »I er nu saa faa, at I endelig maa holde 
sammen« præker hun, og hun spekulerer paa at tage 
ned til Sønnerne (den næstældste er nu ogsaa kommen 
til Neapel) for at faa dem forligte, »maatte dette blot 
lykkes mig, inden jeg dør!« Lorenzo er tydelig nok 
Familiens daarlige Subjekt, og Moderen holder ofte 
Sparlagensprækener for ham; »og stor Frygt nærer jeg 
for, at det vil ende med en Ulykke for dig, thi den, 
der gør, hvad han ikke bør, han faar, hvad han ikke 
venter. Foruden alle de andre Sorger, jeg har, er dette 
den største, som du forvolder. Og at skænde paa dig, 
hjælper ikke, og det er mig et daarligt Tegn og faar 
mig til at vise bort hver god Tanke for dig, som op- 
staar hos mig. Jeg forstaar ikke, hvorfor du følger 
din egen Vilje, da du dog véd, at det mishager Gud 
— hvad der er det vigtigste — og dernæst mig, og 
hvad Skade og Skam der følger deraf, overlader jeg 
dig selv at overveje. Og var det første Gang, saa var 

der endda noget Haab Husk nu paa ikke at 

slaa disse mine Formaninger hen i Vejret, thi de sker 
i Kærlighed og under Taarer.« 

Den yngste, Matteo, har hun beholdt hos sig, og 
det er et Slag for hende, da ogsaa han maa sendes 
ned til Neapel. »Jeg havde opdraget ham i den Tro, 
at intet uden Døden skulde skille ham fra mig, og 
at, naar jeg af tre Sønner havde to ude i Verden, 

maatte det være nok. Men nu ser jeg, efter hvad du 
skriver og forklarer mig, at det er til jer Nytte og 
Hæder, og derfor har jeg besluttet ikke at tænke paa, 
at jeg af tre Sønner ingen skal have hos mig, men 
bare tænke paa Eders Vel.« Men hun anbefaler ham 
til den ældste Broders Omhu og beder denne, der er 
lidt hidsig, om ikke at slaa Matteo, som er svagelig. 
Hun haaber Aaret efter at komme til Rom for at 
mødes med dem fra Neapel ; hvis de paa nogen Maade 
kan, maa de komme alle, for at hun kan se dem, 
inden hun dør, »thi du ser jo, at jeg har intet andet 
Eje i Verden end mine tre Sønner, og nu føler jeg 
saadan Smærte ved at lade den Sidste rejse, at jeg 
ikke véd, hvordan jeg skal leve uden ham, thi altfor 
stor en Smerte lider jeg og jeg elsker ham altfor meget, 
thi han ligner ganske sin Fader og er bleven saadan 
en smuk Dreng nu i den Tid, han har været ude paa 
Landstedet, og fra at se ham før og se ham nu, er 
han helt forandret.« Da han dør nede i Neapel, er 
det én Jammer. Broderen har omhyggelig plejet ham, 
og man ser, hvor omtænksom han er for at underrette 
Moderen saa varsomt som muligt; men hun bliver ved 
med at bebrejde sig, at hun ikke ved første Nys om 
hans Sygdom var taget ned at pleje ham, men har 
ladet sig holde tilbage af dem, der fraraadede hende 
Rejsen; »ellers var jeg naaet ned i rette Tid og havde 
set og rørt ved min søde Søn, medens han endnu 
levede«. Ialfald trøster det hende, at han, skønt en 
Landflygtigs Søn, har faaet en hæderlig Begravelse. 

Efterhaanden mærkes det paa Brevene, hvordan 
Alessandra begynder at blive gammel og træt. »Jeg er 

nu i den Alder, at jeg vil styres af andre, og I skulde 
huske paa mig, at jeg nu begynder at have Trang til 
at kæles lidt for, og gid I var hos mig.« Hendes 
Interesse samler sig om at skaffe sin ældste Søn en 
Kone. Filippo vil aabenbart nødig, og hun maa drille 
og lokke og formane. Fanden (o: Kvinden) er ikke saa 
sort, forklarer hun, som han afmales; »det kommer 
blot an paa ikke at forelske sig for meget i Konen, 
saa hun bliver Herre i Huset«. Den gamle Kone gaar 
i Messe for at se Pigerne an og vælge for sin Søn; 
der er én, hun anbefaler og vidtløftig beskriver for 
ham: »hun er høj, har godt Kød, ikke netop af den 
hvide Slags, dog heller ikke mørkt, men olivenfarvel; 
hun har ikke særlig fine Manerer, men heller ikke 
bondske; hun ser mig ikke søvnig ud«. Og hun følger 
efter den unge Pige, ser, hvor hun bor, forhører sig 
om Slægten — Faderen har hørt til Byens »puliti 
giovanic og er »gentile di costumi« — ; forhører sig 
om Medgiften; »hun er ikke sminket og opstadset og 
er ikke letfærdig; jeg gaar ofte forbi paa Gaden, og 
jeg ser hende aldrig i Vinduet, og det regner jeg for 
et godt Tegn«. Allerede fylder hun Brevene med Snak 
om Indkøb af Juveler og Linned og om alt, hvad hun 
vil give Svigerdatteren; men det hele Projekt bliver 
alligevel til intet. Tilslut kommer imidlertid Sønnerne 
tilbage til Fædrenebyen, og hun har den Glæde at se 
Filippo gift med en Pige af den ansete Adimarislægt. 
I de sidste Breve ser man Alessandra som Svigermoder 
i Huset følge Sønnekonens interessante Omstændigheder 
og tilslut med Stolthed tale om sin førstefødte Sønnesøn. 

Der er i disse Billeder af Borgernes ægteskabelige 
Liv Træk af plump Plathed og Raahed Side om Side 
med gemytfulde og idylliske Træk. Men selve det 
meget, Tiden har at fortælle os om Familielivet, be- 
viser os, hvor megen Interesse man begyndte at vise 
det ægteskabelige Hjemliv, og det samme viser ogsaa 
de Rækker af Ægtepar i deres Hjem, som Portræt- 
maleriet fra v. Eyckernes Tid til Rembrandts har 
levnet os: Quentin Massys' Vekseller og hans Hustru, 
Holbeins Borgermester Jacob Meyer og hans Hustru, 
de talrige Portrætter af Kunstnerne selv med deres 
Hustruer, for i Flæng at nævne nogle. Man tør rolig 
hævde, at den moralske Betydning af Ægteskab og 
Familieliv naaede til langt højere Anerkendelse i Borger- 
hjemmene, end den tidligere havde mødt i Middel- 
alderen. 

Ridderromantiken gik jo regelmæssig udenom Ægte- 
skabet eller paa tværs af det. Hele Trubadurerotiken 
henvendte sig — det hørte med til Konventionen — 
til en Kvinde, der var gift med en Anden end Elskeren. 
Ægteskabet var Prosa, Elskov Poesi; de prosaiske 
Hensyn, som var eneraadende ved Ægteskabets Ind- 
gaaelse, og den afhængige Stilling, som Hustruen ind- 
tog i Baronverdenen, gjorde efter »Elskovshoffernes« 
Kodeks det ægteskabelige Forhold inkommensurabelt 
med den fri Elskov. Ridderromanerne paakaldte paa 
samme Vis Læsernes Sympati for Tristan og Isoldes 
Elskov bag Ryggen af den gamle Gemal Kong Marc, 
og ligesaa for Kong Arturs Dronning Gueneviéres og 
Ridder Lanzelots Elskovsforhold. Nu ser vi derimod 
Borgerne — hvor skrøbelige de end selv er i deres 

ægteskabelige Moral — forarge sig over, naar de Store 
stiller deres Frillevæsen for aabenlyst til Skue; man kan 
f. Eks. i »Pariserborgerens Dagbog« 16 se Bourgeoisiets 
Vrede over den hovmodige og skamløse Agnes Sorel, 
Karl VII's Mætresse, og over, hvordan Kongen krænker 
Dronningen for hendes Skyld. Og overfor den ridder- 
lige Erotik i Litteraturen kommer i alle Lande For- 
dømmelser frem fra borgerlige Forfattere. I det 13de 
Aarh. oversætter i Brugge den lærde Borgermand Jacob 
van Maerlant franske Ridderromaner, indtil han kaster 
Pennen, harmfuld over den farlige Gift, som er i dem ; 
»wat waelsch ist, valsch ist« siger han og slaar sig i 
Stedet paa at bearbejde KlærkesVærk i flamske Lære- 
digte. En Embedsmand i Haag, Dirk Potter — iøvrigt 
adelig født og frekventerende hollandske Grevehoffer 
— vil (c. 1400) rekreere sig fra sin egen gnavne Kone 
og slaa sine Folder Overfor en fornem Dame, og han 
sammenstiller for hende Kærlighedshistorier, saadanne 
som han havde fundet dem udbredte hos de Vælske. 
Men efterhaanden som han i tørre Rim gengiver Didos 
eller Medeas Elskovshistorie, føler han, at dette kun 
beviser »hvilken gækkelig Tant Elskov er«, og erkender, 
at Lombarder og Vælskmænd intet forstaar sig paa 
den fornuftige Kærlighed, som kun gode Hollændere 
kender til. I tysk Litteratur samler den borgerlige 
Mester Freidank (13de Aarh.) i sin Læredigtning »Be- 
scheidenheit« (Livsvisdom), der er sammensat af Sen- 
tenser fra Ridderromaner og Ridderlyrik, alt, hvad der 
heri siges af smukt om trofast Elskov, og føjer sammen 
til en Krans om Hustruen og den ægteskabelige Kær- 
lighed alt det, som hans ridderlige Kilder oftest kun 

har ment om den frie Trubadurelskov. Den londonske 
Vinhandlersøn Chaucer, hvis borgerlige Bund stadig 
skinner gennem hans hofmæssige og humanistiske Ud- 
dannelse, bevarer ligeledes midt imellem alle de boc- 
caccioske Canterburyfortællinger en borgerlig Følelse 
for Ægteskabets Hellighed, og hans Købmand indleder 
— ligesom til Modvægt — en Hanrejshistorie med en 
varm Lovprisning af denne hellige Stand, til hvilken 
Gud bestemte Mand og Kvinde: Naar Manden bliver 
gammel og graa, er Hustruen hans bedste Skat, hvor- 
imod Pebersvendene har al Slags Elendighed; derfor 
skal du skaffe dig en ung frisk Viv at glæde dig sam- 
men med og avle Arvinger med, og hun kan pleje dig 
i Sundhed og Sygdom, dele Ondt og Godt med dig og 
staa ved dit Leje, naar det lakker mod Enden. — Til 
Bod for alt det Onde, Chaucer andetsteds har sagt om 
Kvinden, forherliger han (eller en Efterligner) ogsaa i 
»Elskovs Hof« den ægteskabelige Troskab gennem 
Admetos' og Alkestis' Skikkelser og pryder den trofaste 
Hustrus Slot med Margueriteblomster; — Margueriten, 
der bærer sin hvide Krone uplettet, er ham Kvindelig- 
hedens Symbol. De borgerlige, tyske Moraldigtere 
omkring Aar 1500 er endelig, i Iver for at værne 
Ægteskabet, paa deres Post overfor al Elskov som blot 
Narrestreger, der fører i Besvær og Fordærv. Seb. Brant 
regner i sit »Narreskib« Fru Venus og alt hendes 
»Boelskab« til Narrerierne; derfor er Amor et Barn, 
fordi Elskov er Barnagtighed, — eller er det ikke en 
barnagtig Fornøjelse at gaa om og fryse paa Gaderne 
om Natten som de serenadesyngende Elskere, falde 
over Tømmerstokke og faa Kammerpotter i Hovedet? 

— og Amor er blind, fordi ingen Boler ser, hvad han 
skal gøre, og nøgen, fordi ingen kan skjule sit Boleri; 
havde »Boleri« ikke fundet Sted, var Heros Leander 
aldrig kommen ud at svømme, Mars var ikke falden 
i Fangegarnet, David havde ladet Batseba vaske sig. i 
Fred, og Virgil var ikke bleven hængt ned fra Taarnet. 
Hvordan gik det ikke — synger Hans Sachs i samme 
Tankegang — Samson med Dalila? »Wurt nit Herr 
Achili, dem Ritter — der liebe dienst sauer und bitter, 

— die er lang Polixene trug?« Eller en saadan vælsk 
Historie som den om Lorenzo og Lisbet, hvis Elskov 
fik en saa sørgelig Ende, hvad lærer den En ikke om 
»uordentlig« løs Elskov, og hvad den fører til? Derfor: 
»hvo, som har Kærlighed i Sinde, — i rette Tid de 
holde inde — og den til Ægteskabet spare! — dér er 
den af den rette Slags, — det raader hver og én Hans 
Sachs«. I et Fastelavnsspil lader Hans Sachs ogsaa 
»den trofaste Eckart« med det lange Skæg — Heltedigt- 
ningens urgamle Repræsentant for tysk »Treue« — 
staa Vagt udenfor Venusbjærget, som han selv velbe- 
holden er sluppen ud af, og søge at holde alle borte 
fra den falske Fru Venus' Magtomraade. I Stedet 
derfor forherliger Nurnbergerskomageren atter og 
atter den ægteskabelige Kærlighed i de smukkeste 
og varmest følte Ord: »Jeg mener da, naar Sjæle to 

— forbinder sig ved samme Tro — og Hjerterne 
hinanden møder — og lige højt af Elskov gløder 

— en saadan Elskov er den ægte«. 60 Aar gammel 
mistede han sin Kunigunde, som havde været hans 
igennem 41 Aar, »helt kær og tro, al Ære værd — 
Gud give, at paa Jorden her — jeg havde haft til 

By og Borger 7 



98 Hans Sachs om Ægteskab 

Døden hende«. Hun blev baaret i Kirke »under tysk 
Salmesang«. Ak Gud — hedder det i hans Vers — 
hvor gjorde det mig i Begyndelsen ondt i Hjertet, hver- 
gang jeg saa hen paa de Steder, hvor hun havde staaet 
og siddet, eller hvor hendes Klæder laa. Ofte forekom 
det mig, som levede hun endnu og var blot gaaet bort 
til en af sine Veninder. Men mit Hjertes Lidelse for- 
nyedes, naar jeg betænkte, at hun virkelig var død. 
Hun var saa huslig, tidlig og silde, tog al Ting i rette 
Tid under Hænde, var lidt hæftig mod Tyendet, naar 
de dovnede, men alt kom Husholdet til Gode; derfor 
var mit Hjerte fuldt af »Unmuth« over, at jeg ikke mer 
havde den trofaste. Men en Nat, da jeg havde ligget 
og tænkt paa hende, syntes jeg i Drømme, at jeg saa' 
hende komme ind i mit Kammer, i hvid, hel tugtig 
Dragt. Jeg f6r straks glad op af Sengen og vilde om- 
favne hende, men hun sagde: »Min Hans! det gaar 
ikke mere an. Jeg er ikke længer din som forhen.« 
Og saa taler de i Mindelighed om de himmelske Ting. 
— Halvandet Aar efter giftede Mester Hans Sachs sig 
imidlertid i sin livsfriske Alderdom paany, og i et langt 
Digt forherligede han nu sin Bruds baade indre og 
ydre Gaver med trohjertig Vidtløftighed. »Huldsalig 
er hun udstafferet — af Legem englelig formeret«: 
brune Øjne, hvid Hals, derunder to smaa Brysttoppe, 
ve! forsirede med smaa blaa Aarer og »hin und wieder 
dividieret«, og meget mere. Endvidere hendes Sjæls- 
gaver: hendes Lydighed, Tystladenhed — hvilken sidste 
Egenskab den snakkesalige Poet satte Pris paa hos sin 
Ægtehalvdel — , hendes Beskedenhed og emsige Flid 
i Husvæsenet. Hos denne Hustru, der holder sig 



Middelalderkirken og Ægteskabet 99 

»ehrenfest wie Stahl«, beder han Gud om at.maatte 
ende sit Liv; Gud give Naade til, at Kærlighed og 
Troskab i Ægteskabet fra Dag til Dag maa forny sig 
og vokse til det sidste, »det ønsker Hans Sachs«. — 
Ogsaa dette Familiemenneske maa imidlertid i en anger- 
fuld Stund i sin høje Alderdom bekende — i Digtet 
»Guds Værker« — , at han engang som ung har begæret 
en andens Viv og fremturet i Synd; men det ruelses- 
fulde Skriftemaal, han afgiver, vidner paa sin Vis lige- 
saa stærkt som de direkte Lovsange over Ægteskabet 
om, hvor dybt han føler dettes moralske Betydning. 
— Med Hans Sachs er vi jo ogsaa paa luthersk Grund, 
og Luther's hele Kamp for Ægteskabets centrale Stilling 
i Menneskelivet er Gennembruddet til fuld Bevidsthed 
af den Familiemoral, som vi har set vokse sig frem i 
Borgerhjemmene. 

Denne Familiemoral stikker ligeledes af mod hele 
Middelalderkirkens liden Respekt for Ægteskabet. Det 
saaes væsentlig kun som en Nødhjælp, grundet i den 
menneskelige Skrøbelighed; al kødelig Lyst er af det 
onde, men den, der ikke kan beherske denne, maa i 
Guds Navn gifte sig, skønt Kvinden stadig betragtes 
af Kirken som det lavere Væsen, det farlige, fristende 
Kønsdyr. Den ugifte Stand fremhæves stadig som den 
hellige; den holder Præsteskabet og Klostrene sig til, 
og Legenderne blive ikke trætte af at træde Familie- 
følelserne under Fod og sprænge Ægteskabets Baand: 
den Mand eller Hustru, der flygter fra Ægtefælle og Børn 
til Klostret, prises som Helgen, og i den hellige Alexius' 
Adfærd overfor sine sørgende Forældre eller i Elisabeth 
af Thfiringens overfor sine Børn lægges alle naturlige 

Slægtsfølelser blødende paa Asketismens Alter. Havde 
ikke Jesus selv sagt til sin Moder: »Kvinde, hvad 
angaar du mig?« 17 — Men efterhaanden lærer humanere 
Gejstlige af de borgerlige Mønsterhjem Agtelse for 
Ægteskabet, og Lægmænd begynder selv i Skrifter at 
udvikle Ægteskabets moralske Betydning og theoretisk 
at afveje Pligter og Rettigheder mellem Ægtefællerne 
indbyrdes og i Forholdet mellem Forældre og Børn. 
En hel Literatur begynder herom at blomstre frem i 
de forskellige Sprog. Fra gejstlig Side har vi i Flo- 
rentineren Fra Giovanni Dominici's Bog »Om Familiens 
rette Styrelse« (regola del governo di cura famigliare 
c. 1400) en mærkelig human og borgerlig Ægteskabs- 
opfattelse. Denne Haandværkersøn , som uden nogen 
litterær Opdragelse kom ind i Klostret Santa Maria 
Novella og ved sin Prædikantvirksomhed svang sig op 
til Kardinals Rang, udvikler i sin Bog, at der er mange 
Veje, ad hvilke man kan komme til Gud: Døberen 
kom til Gud gennem Jomfruelighed og Abraham ved 
Ægteskab, Magdalene ved Betragtning og Martha ved 
at sysle i Køkkenet. Du vil høre til de guddommelige 
Blomster — fortsætter han — , jeg véd ikke, om du 
vil være Lilje, Rose eller Viol. Af ethvert grønt Skud 
vokser ikke en Lilje . . . Den Kvinde, der vil vie sig 
til helligt Klosterliv, maa først betænke, om hun har 
Fader eller Moder, der trænger til hendes Støtte og 
ikke kan leve uden hende, eller om hun har smaa 
Børn, thi i saa Fald maa hun ikke forlade dem for 
at blive Nonne. Og Husmoderen — indprænter han — 
maa ikke sætte Huslivets Pligter til Side for overvættes 
Andagtsøvelse. — Mere munkeagtig er derimod Fra C/ie- 

rubino i sin »regola de vita matrimoniale« (15de Aarh.), 
i hvilken Bog han med den pudsigste Blanding af 
omskrivende Undselighed og lidt indestængt Nyfigenhed 
behandler den kønslige Omgang mellem Ægtefæller 
og pedantisk omhyggelig opstiller de mest detaillerede 
Moralregler for denne. Helt ud af det gejstlige Skrud 
træder derimod mere humanistisk dannede Gejstlige 
henimod Aar 1500, naar de behandler Ægteskabet. 
Saaledes den lærde og litterære Albrecht v. Eyb, Dom- 
herre i Bamberg (fl475), der havde studeret i Italien 
og oversat temlig profane Ting fra Latin og italiensk. 
I sin »Ehebuchlein« behandler han Ægteskabet helt 
som en civil Institution, endda han selv er Doktor i 
Kirkeret, tilegner sin Bog til Nurnbergs Raad, hvis 
vise Forsorg han anbefaler at vaage over Ægteskabet, 
og debatterer efter »die naturlichen Meister« for og 
imod Institutionen, idet han med morsomme Historier 
af Boccaccio o. a. muntrer op i Diskussionen. Han 
erkender vel, at det i Betragtning af hans gejstlige 
Coelibat, egentlig ikke passer sig for ham at skrive 
om Kærlighed, »ihvorvel Elskov, som mangfoldig be- 
kendt, ogsaa har overgaaet og fanget mange lærde og 
vise Folk«; men med allehaande Argumenter, støttede 
ved mangen »hubsch« Historie, diskuterer han dog 
Spørgsmaalet og konkluderer til kraftig at anbefale 
Ægteskabet. I smukke Ord hyldes det af denne Gejst- 
lige, der sagtens vilde have hilst Luthers Kamp mod 
det gejstlige Coelibat velkommen: »Ægteskabet er en 
ærbar Ting, er en Moder og Lærerinde i Kyskhed, thi 
gennem det undgaas urene, fremmede Begær og anden 
svar Ukyskheds Synd. Ægteskabet er for det andet 

en nyttig Ting; ved det bliver Lande, Stæder og Huse 
bebyggede og beboede. Saa er Ægteskabet endelig 
ogsaa en »frohlich, lustpers und susz Ding«. Hvad 
kan være fornøjeligere og sødere end Fader- og Moder- 
navnet, eller naar Børnene hænger om Forældrenes 
Hals og faar mange søde Kys af dem, og naar saa- 
ledes begge Ægtefæller nærer en saa stor Kærlighed, 
Velvilje og Venskabelighed til hinanden, at hvad den 
ene vil, det vil ogsaa den anden, og hvad den ene be- 
tror den anden, det holdes saa hemmelig, som om 
han kun havde talt med sig selv, og naar baade Ondt 
og Godt er fælles for dem, saa det gode føles desto 
gladere, det onde des lettere.« 

Helt kommer den borgerlige Ægteskabsmoral frem 
i en parisisk Embedsmands Bog om Hussty reisen 18 fra 
c. 1400. En ældre, belæst og dannet Borgermand, som har 
ægtet en 15-aarig Pige, skriver efter hendes Anmodning en 
Bog for hende, fuld af Belæring om, hvordan hun har 
at forholde sig i Ægteskabet. Med en gammel Mands 
melankolsk faderlige Ømhed taler han til »sa chére 
sæur« og erklærer, at han navnlig belærer hende for 
at hun kan tjene den anden Ægtemand godt, hvis hun 
tager en ny efter ham, eller for at hun kan opdrage 
paa sine fremtidige Døtre. Hovedsagen for en Hustru 
er at gøre Hjemmet hyggeligt for Manden. Naar han 
— han tænkes nærmest som Købmand — har været 
ude i Regn og Slud, rejst paa daarlige Veje og ligget 
i halvkolde Herberger med elendige Senge, venter han, 
naar han kommer hjem, at faa skiftet ved en varm 
Ild, faa Fødderne vaskede og faa rene Sko og Strømper 
paa, faa god Mad og godt at drikke, komme til at ligge 

paa rene Puder og Lagener og at husvales med »les 
autres joies et esbatements, privetés, amours et secrets, 
dont je me tais«. Alt det maa Hustruen sørge for at 
have rede. Der maa ikke være Lopper i Sengene 
(Forfatteren anviser 6 forskellige Midler mod Lopper), 
heller ikke Røg i Stuen; tre Ting forjager en Mand 
fra Hjemmet: utæt Loft, Røg i Stuen og en trættevorn 
Kone. Forresten er der ikke — hvad saa end overtroiske 
Folk siger — noget Heksemiddel, Konen kan anvende 
for at vinde sin Mands Kærlighed uden alene det altid 
at vise sig »doulce, amiable et débonnaire«. Mellem 
udførlige Anvisninger om Madlavning, Køkkenhavens 
Pasning, Forholdet til Tyendet o. s. v. berøres ogsaa 
det aandelige Forhold mellem Ægtefællerne, og den 
gamle Mand viser smuk Delikatesse, Hensynsfuldhed 
og Tillid overfor sin unge Kone. Manden og Hustruen 
skal være et, i alting tage hinanden paa Raad, men 
ogsaa være diskrete overfor andre med hinandens 
Hemmeligheder. Hun maa nok »paa en blid Maade 
vise sin Mand til Rette«, og hun maa gærne vedblive 
som før med at danse og synge og more sig med 
Venner og Slægtninge. At hun skal være sin Mand 
tro, behøver han ikke sige; »jeg er vis paa, at det vil 
du være, det nærer jeg ingen Tvivl om, men jeg vil 
tale derom, fordi jeg ved, at efter dig og mig vil denne 
Bog falde i Hænderne paa vore Børn og Venner«. 
Mellem Eksempler paa Koner, der har elsket og adlydt 
deres Mand, roses ogsaa Sara, fordi hun, »da hun 
mærkede hun selv var barnløs, laante ham sin Tje- 
nestepige og lod hende ligge i Ægtesengen. Hvormange 

Fruer eller Koner fandt man vel nu, som vilde handle 
saaledes?«. 

Den højeste og skønneste Udformning fik den bor- 
gerlige Familiemoral dog i florentinske Skrifter, for- 
fattede af fornemme Borgere i det 15de Aarh. I Malteo 
Palmieris »Della vita civile« fremføres den lærde For- 
fatter samtalende med tre andre Florentinerborgere 
under Pesttiden 1430, og en af disse: den gamle højt 
ansete Pandolfini, udvikler herunder ogsaa sine An- 
skuelser om Familielivet og Børneopdragelsen, — hu- 
mane og kloge Betragtninger om, at Mødrene selv bør 
amme deres Børn, og at Pryglestraf bør undgaaes, da 
den skaber Slavesjæle; om Kvindens Utroskab tales 
strænge Ord, dog ogsaa om Manden siges der — men 
med kostelig Lemfældighed — : »Il marito ancora non 
sia leggiere in portare suo seme altrove«. »Det første 
Program for et fuldt gennemført Privatliv« (Burkhardt) 
har imidlertid samtidig en anden af Florens' bedste 
Sønner leveret: den tidligere nævnte Arkitekt og Kunst- 
theoretiker L. B. Alberti i sine 4 Bøger »Della famigliac 
(1437 — 41), til hvilke slutter sig andre Skrifter af ham: 
»De iciarchia« og »Cena di famiglia«. 

Humanistisk uddannet og paavirket af antik Læs- 
ning som han er, desuden ved hele sit omflakkende, 
nærmest til Pavehoffet knyttede Liv hævet ud af den 
florentinske Borgerligheds Rammer, kan vel Alberti 
ikke i det store og hele staa som Talerør for Borger- 
kulturen. Men i sin Familiemoral er han typisk bor- 
gerlig, næsten helt uden Renæssancehumanisternes 
ubundne Individualisme. Den gamle, rige og ansete 
Købmandsslægt — »la casa nostra Alberta« som vor 

Forfatter skriver med svulmende Slægtsfølelse — havde 
gennem mange Slægtled været kendt i alle Spaniens 
og Levantens Havne som store Handelsmænd; Alber- 
tierne ejede skønne Villaer ude i Arnodalen — til 
»Albertiernes Paradis«, som en af disse kaldtes, er i 
en gammel florentinsk Bog Scenen henlagt for en Række 
Samtaler mellem fornemme Florentinere — ; og kloge 
og arbejdsomme som de var i deres Forretningsliv 
havde de tillige et saadant Ry for Dannelse og Sæder, 
at det — efter Leon Battistas Udsagn — plejede at 
siges som Ros om et Menneske, at »han syntes født 
og opdraget blandt Albertierne«. En stærk aristokratisk 
Følelse besjæler Alberti, og den florentinske Patricier 
føler sig som Ætling af det gamle Roms »gode latinske 
Patricier og Senatorer«. Oldtidens romerske Slægts- 
begreb (gens), som under Italiens Germanisering paa 
Folkevandringstiden fik fornyet Liv i Bevidsthederne 
ved at identificeres med den germanske Stamme (pagus), 
vedblev at holde sig i de fornemme italienske Slægter, 
selv efter at de var flyttede ind i Byerne. De dannede 
»consorterie«, som ved fælles Slægtsnavn og fælles 
Slægtsvaaben knyttedes sammen i en stærk Solidaritet, 
og satte sig fast og beherskede hver sit Kvarter i Byen 19 . 
Hele Florens' ældre Historie er bestemt ved de evige 
Kampe mellem disse Slægter. Nord for Alperne havde 
i den livlige Byfærdsel for længst den enkelte Familie 
og Husstand løst sig ud af den gamle SI ægt sen hed, 
baade økonomisk og moralsk; — kun gamle Arverets- 
regler, der i Tilfælde af Barnløshed lod Hustruens Slægt 
arve det indbragte Gods fremfor Ægtefællen, og som 
ikke lod Børnebørn rykke ind i deres afdøde Forældres 



106 Albertis Familiemoral 

Arveret ved Siden af disses Sødskende, pegede tilbage 
til den ældre Slægtsopfattelse* . Men i florentinske 
Slægter som Albertis eksisterede Slægtsenheden juridisk 
og moralsk. Slægten — lærer Alberti — skal saa vidt 
mulig blive boende 'sammen, saaledes som »casa nostra 
Alberta altid har gjort; derved forøges dens Styrke. 
»Aldrig vilde jeg synes om, at man delte Husstanden, 
saa at ikke alle gik ud og ind af samme Husport, 
eller at min Broder Antonio boede borte fra mig under 
et andet Hustag.« Alle de gamle i Slægten skal ogsaa 
føle sig som Forældre for alle de unge og igen af disse 
betragtes som Forældre — saaledes som hos de gamle 
Spartanere. Noget af det, som det særlig gælder om 
for en Slægt, for at styrke dens Modstandsevne overfor 
Skæbnens Stød og Omskiftelser, er nu, at dens Med- 
lemsantal stadig vokser. Det er derfor en Hovedsag 
at skaffe især Sønnerne gifte. Ved alle Midler skal de 
ledes ind i Ægteskabet ; Faderen f. Eks. kan true med at 
gøre dem arveløse, hvis de ikke gifter sig inden en vis 
Alder. Har den Unge besluttet sig, bør hele Familien 
yde Bidrag til økonomisk at grundlægge hans Fremtid; 
ingen bør spare, naar det gælder om at sikre Slægtens 
Forøgelse. Derpaa skal Slægtens Mødre og deres Ven- 
inder, der forudsættes at kende »alle Jomfruerne i 
Staden tilbage lige fra deres Bedstemødre«, udvælge 
alle de »Pigebørn af god Fødsel og god Opdragelse«, 
mellem hvilke den Unge kan have at træffe sit Valg. 
Men, som ved enhver Forretning, bør man se sig godt 
for og længe undersøge Varen. To Ting skal der især 
ses paa : at Vedkommende er skikket til at avle Børn med 
og dernæst at hun kan være behagelig at have til stadig 

Livsfælle. Elskov bør ikke komme i Betragtning, den 
er en rent dyrisk Vilje til at »til Fredsstille en plump 
Drift« og volder kun Sukke og Smerte. Enhver Tings 
Skønhed beror paa Dueligheden til det, som den skal 
bruges til, og saaledes ligger en Hustrus Skønhed 
mindre i et tillokkende Ansigt end i »en veldannet 
Skikkelse, som er egnet til at føde skønne Børn i 
Mængde«. Fede Kvinder fraraades saaledes som »pigre 
a concipere«. Flerkoneri, som jo fra Slægtsforøgelsens 
Synspunkt vilde anbefale sig, er efter Forfatterens 
Synsmaade forbudt af den Grund, at en Mand kun 
kan slaa til for at holde én Kone og ét Kuld med alt, 
hvad de behøver; har man flere, kommer nogen sikkert 
til at forfordeles. Med et vist Savn erindres derimod 
om den romerske Ret til at forskyde en ufrugtbar 
Hustru. — Foruden til Børneavl er Hustruen bestemt til 
Husbestyrerinde, og det er let at indse, »hvor megen 
Nytte der kan drages af det ægteskabelige Venskab og 
Kammeradskab til at bevare Husets Indbo, holde Hus- 
standen sammen og styre hele Husvæsenet«. Saasnart 
min Hustru — fortæller Albertis »Familiefader« — efter 
nogle Dages Forløb var bleven hjemmevant i mit 
Hus og hendes Længsel efter Moderen og hendes 
Kære havde begyndt at sætte sig, tog jeg hende ved 
Haanden og gik rundt og viste hende Huset. Jeg lærte 
hende, at paa Loftet skulde Sæden ligge, i Kælderen 
Vin og Brænde, og jeg viste hende, hvor alt Bordstellet 
opbevaredes. Derpaa kom vi tilbage til mit eget Værelse, 
og efter at have lukket Døren ilaas, viste jeg hende 
Værdigenstandene, Sølvsagerne, Klæderne, Tæpperne, 
Smykkerne og hvor hver af disse Sager opbevares. 

Og jeg viste hende alt, som ellers hojdes skjult for 
Husets Folk; alene mine Bøger og Skrifter foretrak 
jeg allerede da, ligesom senere, at holde gemt for hende. 
Jeg indpræntede hende meget aldrig at læse i dem, 
hvis de skulde ligge og flyde, og ikke ligne de fri- 
postige Kvinder, som viser altfor megen Iver efter at 
lære »det, der sker udenfor Huset« at kende. — Og 
vor Florentiner roser sig af aldrig at betro sin Kone 
nogen Hemmelighed og ikke at være som de Ægtemænd, 
der tager deres Kone med paa Raad om Alting — vor 
Pariserborger i »Menagier de Paris« var her liberalere — ; 
han selv talte aldrig til hende om andet end »om 
Husvæsen, om Sæder og om Børn«. Men iøvrigt taler 
han smukt til sin unge Hustru om, at alt nu er fælles 
for dem og at hun gerne maa give ham Paamindelser, 
naar han har nogen Fejl, men tre Ting maa hun især 
passe paa: Først her i denne Seng aldrig at længes 
efter nogen anden Mand end mig alene. »Forstaar du 
mig?« spørger han, og »hun rødmede og slog Øjnene 
ned«. Dernæst at styre Husstanden med Ro og Orden. 
Og endelig at vogte over Husets Gods, saa intet for- 
kommer. Og til Slutning knæler vor unge Husfader 
ned med sin unge Hustru foran Husalteret med Helgen- 
statuen af Sølv og Elfenben under sit Tabernakel ; dér 
beder han til Gud, at denne maa forlene dem med 
rigtig Brug af deres Formue, langt Samliv i Fryd og 
Endrægtighed og mange mandlige Efterkommere; »for 
mig bad jeg om Rigdom, Venskaber og Ære, for hende 
om godt Ry, Ærbarhed og at hun • maatte blive en god 
Husholderske«. 

Der er nogen Antikpaavirkning i Albertis Familie- 



Albertis Familiemoral 109 

moral: noget af Plutark og en Del af Xenophons 
»Oeconomica«. Der er ogsaa deri en Begyndelse til 
Renæssancens Individualisme, som skal sprænge Borger- 
samfundene. Forherligelsen af Privatlivet er en Eman- 
cipation fra Borgerlivet. Albertierne havde som ivrige 
Guelfer taget levende Del i deres Fødebys politiske 
Omskiftelser og var kort før Forfatterens Fødsel for 
en Tid bleven forvist fra Byen af politiske Grunde. 
Ked af det offentlige Livs Omvekslinger, saavel af 
Pøbelregimentet som af det optrækkende Mediciske 
Principat erklærer Alberti i sin Bog, at man skal »leve 
for sig selv, ikke for det Offentlige«, og at det sømmer 
sig for en kongelig Sjæl at leve sit Liv uden at behøve 
andres Hjælp, og uden at attraa de ydre Hædersposter, 
som alligevel ikke føder Familien hjemme i Huset. 
Her viser Albertis Familiemoral udover den gamle 
Borgerkulturs Ramme. 



Udenom Ægtefællerne myldrer — som vi saa — 
en Rigdom af Børn. Mer end noget andet er det For- 
holdet mellem Forældre og Børn, som nyder godt af 
Menneskenes fredeligere Godmodighed og tættere, dag- 
lige Samliv i Borgerhjemmene. Forældrene tror sig, 
ialfald i de højere, dannede Borgerhjem, ganske vist 
endnu længe forpligtede til at bevare en vis streng 
Værdighed overfor Børnene og en vis afmaalt Distance 
mellem sig og dem. Om Donato Acciajuoli hedder det 
f. Eks. med Ros hos Vespasiano, at han »aldrig tog 
nogen af sine Sønner om Halsen eller kyssede eller 
overhovedet rørte ved dem, alene for at bevare en 

tilbageholden Myndighed overfor sine Børn, saa at de 
altid kunde have Ærefrygt for ham«. Men i smaa, 
snevre Forhold lader det sig ikke gøre. Moderen kan 
ikke — som det var i Skik i adelige Kredse — holde 
Amme til Barnet og sende det ud at opdrages andet- 
steds, hos en Bedstemoder eller paa en fremmed Borg; 
hun maa — som hun paa Billederne ser selve Guds- 
moderen gøre det — selv give Barnet Die og træde 
Vuggens Gænge, medens hun spinder. Børnene bliver 
fra ganske smaa taget med i Husgerningen, gaar Fader 
tilhaande inde paa Værkstedet, og 5 Aar gammel sidder 
allerede (som Borgermester Sastrow fortæller i sin Selv- 
biografi) den lille Datter i et velstaaende Købmandshus 
og spinder; da hun hører, at'de høje Herrer er samlede 
at raadslaa om Rigets Tarv, ønsker hun, at de maa 
bestemme, at saa smaa Piger ikke længer skal sættes 
til' Rokken. Hjemmeopdragelsen gøres ogsaa — paa 
Vers og i Prosa — til Genstand for Eftertanke; der 
skrives Rim om Forholdsregler ved Svangerskab, og 
om hvordan Børn skal aves; vi har talrige engelske 
Opdragelsesvers i Abe-Form eller i Form af Børnerim 
(14de — 15de Aarh.); talrige franske »Castoiements« og 
»chastie-musart«, — moralske Leveregler paa Vers, som 
man i Hjemmene lærte de Unge udenad ligesom senere 
i det 16de Aarh. Juristen Pibracs »quatrains moraux« 
— eller Christine de Pisans »Enseignements utiles et 
proufitables å son fils» ; talrige tyske Opdragelsesvers 
lige fra den bajerske Ridder »DerWinsbecke«s Under- 
visning af sin Søn og »Die Winsbeckin«s Moralregler 
for sin Datter, og italienske lige fra Fr. Barberinos 
Regler for, hvordan man skal opdrage sin Kone og 

sine Døtre. Henimod 1500 kommer saa Humanisternes 
Opdragelsesskrifter, i hvilke umiddelbar Livserfaring 
fra Borgerhjemmene blander sig med stærke antike 
Indflydelser (Vergerio, Enea Sylvio, Erasmus). 

Men ogsaa i Livet selv har, det mærker vi af alt, 
Forældrene taget sig af Børnene, og Børnene spillet en 
Rolle i Hjemmet, ganske anderledes end Tilfældet har 
været paa Adelens Borge. Det er ikke blot Ægtefællerne, 
der lader sig afbilde sammen, men Portrætgrupper af 
hele Familien dukker op overalt : Forneden paa Andagts- 
billedet knæler Donatoren (Stifteren) med Kone og Børn 
lige til den mindste i Svøbet — man tænke blot paa Bor- 
germester Meyers hele Husstand ved den Darmstadtske 
Madonnas Fod — ; paa det Mediciske Huskapels Væg 
rider den Mediciske Slægt afsted i Stadsdragter i Skik- 
kelse af de hellige Tre Konger med Følge; paa Grav- 
mælerne — malede eller hugne i Sten — møder efter 
Reformationen ofte alle Familiemedlemmerne op til 
fælles Familieandagt; og ogsaa ligefremme Familie- 
portrætter af rent verdslig Art træffer vi før Aar 1500. 
Juvenal des Ursins, der c. 1400 var »prevét des mar- 
chands« i Paris, lod sig male med Hustru og 12 Børn 
og Hund og Kat, og c. 1500 lod den sydtyske Patricier 
Conrad Rehlingen sig male med sine Børn af Bernh. 
Striegel ; i Italien har der rimeligvis tidlig været mange 
borgerlige Sidestykker til de Fresko-fremstillinger af sit 
Husliv og Hofliv, hvormed Borso d'Este i Ferrara lod 
sit Palæ's Vægge smykke. — I Tidens Selvbiografier lyser 
talrige smukke Træk frem fra Børnenes Liv i Hjemmet. 
Johan von Butzbach, hvis »Wanderbuchlein« giver det 
mest levende Billede af en vandrende Haandværkers 

og Skolars Liv i Sydtyskland i det 16de Aarh., mindes 
stedse med Vemod den Tid, da han gik hjemme hos 
sin Gudmoder (muhme) og »grønnedes« som en fin, 
lille Dreng, blev klædt i fine, røde Sko og fik Fransk- 
brød i Tasken, naar han skulde i Skole, men ofte skulkede 
af Skole for at ligge og pjadske i en Baad paa Main- 
floden. Eller da han skulde ud og vandre som Skolar, 
og Faderen drak Afskedsbæger (Johannesminne) med 
ham, og Moderen fulgte ham til Vejknækket og var 
ved at besvime, da de skulde skilles, medens Drengen 
troede, at ude i den vide, vide Verden — i hvilken 
han skulde døje saa meget ondt — var Hegnene af 
Pølser og Tagene af Kager. Chaucer sidder i sin Al- 
derdom og skriver for sin 10-aarige Ludvig af latinske 
Værker en Bog sammen om Astrolabiets Brug, efterat 
have foræret Drengen, der har vist matematiske Anlæg, 
et saadant Instrument. Eller vi ser paa et gammelt 
Maleri, hvordan den nurnbergske Skrive- og Regne- 
mester Johan Neudorffer sidder og arbejder sammen 
med sin Dreng paa nogle stereometriske Figurer. Af 
saadanne smaa Glimt faar Nutiden adskillige hyggelige 
Indblik i de gamle Borgeres Forhold til deres Børn. 



IV. HJEMMENES GEMYTSKULTUR. 

Ide snevre og arbejdsomme Haandværkerhjem vokser 
der et stille, varmt Gemytsliv frem. »Gemuth« er 
jo det samme som en Art stillestaaende, lidt forsumpet 
og indelukket Inderlighed, — en tungsindig Jævnmodig- 
hed, der dvæler ved de smaa Ting, nærsynet forstørrer 
alt lige om sig, suger Stemning ud af det mest daglig- 
dags. Fredelig Idyl, blød Følsømhed, lunt, muntert 
Humor ligger denne Sindsdisposition lige nær, og 
overalt i de gamle Smaaborgerhjem pibler Følsom- 
heden og perler Humoret frem paa en idyllisk Bag- 
grund. 

Der er fæstet Grønt bag Kakkelovnen eller om An- 
dagtsbilledet i Stuen, hvor Borgerkonen sidder og træder 
Rokken. Paa Bordet staar en Vase med en Blomst, 
en Fugl kvidrer i sit Bur. Naar hun ser ud paa Gaden, 
kan hun se Naboens Svin rode om i Jorden — Sten- 
bro er der ikke — , paa det røde Genbotag trasker kur- 
rende Duer, og kanske har hun selv en Stump Have, 
fra hvilken gennem det aabne Vindu Duften af Nel- 
liker og Verbener trænger ind til Spindersken. Bylivet 
har endnu ikke naaet den Naturløshed, som inde paa 
vore Byers Gader. Borgerne har endnu oftest et Stykke 
Landbrug; uden for Bymurene græsser deres Kvæg 
paa den fælles Bymark, og de har deres Stykke Vin- 
have eller Agerjord, — for ikke at tale om de store 

114 Naturfølsomhed. 

florentinske og venetianske Købmænd, der har deres 
Godser og store Landhusholdning, eller de lubeckske 
store »Geschlechter«, der rundt i Holsten og Mecklen- 
burg ejede tilsammen saa meget som* et helt lille Fyr- 
stendømme. Men selv den jævne Borger i Nurnberg 
har ofte udenfor Byen sit »Gartenhaus«, hvor han avler 
Bier og Høns og dyrker Grøntsager, og allerede i det 
13. Aarh. er Florens' skønne Omegn oversaaet af Land- 
gaarde med Vigner, Køkkenhaver og Oliventræer. Al- 
ligevel, man er til daglig inde bag Bymuren, fjernet fra 
det aabne Land, og det Grønne paa Væggen og Fuglen 
i Buret betyder allerede Bylivets følelsesfulde Savn af 
Naturen og Hjemve mod Naturen. Naturen er allerede 
vævet sammen med Fritid og Søndag, naar Borger- 
familien spadserer udenfor Murene, og Naturkendskabet 
begynder at blive noget konventionelt. Mai og Fru 
Nattergal, Roser og Violer i Dug, Lind og Hjort — 
det hører som et poetisk Sceneri hjemme i de gamle 
Sange, Borgerjomfruen nynner, og i Minderne om 
gamle Majfester og gammel Naturmythologi, der endnu 
sidder i Folk. Blomsterne døbes ofte om med alskens 
poetiske, følelsesfulde Navne. Jomfruen gaar i Visen 
ud og plukker Wohlgemuth, Vergiszmeinnicht, Je- 
långer-je-lieber, Månnertreue eller den rosenrøde Her- 
zenstrost. I Clara Håtzlerins Visebog, der er skreven 
sammen i Augsburg c. 1470, gaar Ridderen ud i en 
Have, der er siret som et Skakbrædt med Urter — 
altsaa i regelrette Figurer som et Stykke Kunstindustri — , 
og mellem Verbena og Salvie, Violer og Roser synger 
Skovfugle med »mesterlige« Toner, de »kvintere« og 
»dividere« kunstfærdig i Diskant og »Mutanter«, og al 

giver sig i munter Snak med en Bondepige, der arbejder 
paa Marken, eller er saa heldig at overraske nogle badende 
Hyrdepiger. Eller en Rytter fortæller om, hvordan han red 
langs Arno og ud fra et Hus hørte en Samtale mellem 
Moderen og Datteren ; den sidste vil have sig en Mand, nu 
kan hun ikke vente længer, men Moderen mener, at 
hun vel nok allerede i Smug har prøvet at have en 
saadan. Men talrigst er de rent lyriske «stornelli« og 
»rispetti«, korte Udbrud af Elskovsglæde og Elskovs- 
smerte, som oprindelig hørte hjemme ude i de toskanske 
Bjergegne og ikke sjælden blev mere plumpe og pro- 
saiske, naar de kom ind i Byen. 1 

Ogsaa den franske Borgerjomfru har gamle, folke- 
lige Ballader paa Læben, — »Puisque Robin j'ai å 
noin — j'aimeray bien Marion«, og Maj sange: »Nu 
er den milde Mainat inde, — dem skal man lystig lege 
bort, — hvem vil lægge sig ind og sove? — Natten er 
altfor, altfor kort! . . . jeg vil byde min Skønne en 
Majbuket, men det skal ikke være en Rosenkvist, det 
skal være mit ganske Hjerte.« Men der forfærdiges 
ogsaa i Byerne talrige nye Folkesange, og af saadan ne 
har man gamle haandskrevne Samlinger, prydede med 
de Damers Initialer, hvem de har tilhørt, og ogsaa 
gamle trykte Samlinger af »smukke, nye og meget 
muntre Sange«, der solgtes i Notre-Dames Nygade i 
Paris »å Tenseigne de l'escu de France«. I dem synger 
• den unge Pige: »Vil han love mig for vist, at jeg skal 
være hans Hjertes eneste Elskede, — saa vil jeg ikke 
have nogen anden end ham — hverken Konge, Her- 
tug eller Greve.« Og hun gaar i Haven at plukke Lev- 
køjer og sender Nattergalen med Bud »til den kønneste 

Ungersvend, der er i hele Hæren, han bærer en Fløjls- 
trøje og skarlagen Hoser«. Eller hun synger skælmsk 
om den forsagte Elsker her i Byen, der elskede et Aar 
uden at sige det, indtil hans Skønne tilsidst fik ham 
afpresset en Slags Elskovserklæring. Der er ogsaa Sange, 
i hvilke Ungersvenden — en Skolar eller en Soldat 
eller hvem han nu forestilles at være — synger om 
sin Skønne. Hun gaar i en Have, mellem Roser og 
Kon valler; jeg stod forleden og betragtede hende, me- 
dens hun plukkede Blomster ; hun var hvid som Mælk, 
blid som et Lam og rødmende som en Rose. Eller 
han .synger om , hvordan han om Natten pikker paa 
hendes Rude, lukkes ind og bliver hos hende, til 
Morgenen jager ham bort: »Trop pencer me font 
amours, dormir ne puys — si je ne voy mes amours 
toutes les nuyts«. Og lystig hoverende synges der om 
Perronelle, der fulgte en Lanseknægt, udklædt som Page ; 
hendes Brødre indhentede dem, men hun vil ikke hjem 
igen med dem: »Recommandy moy å mon pére — et 
å ma mere, s'il vous plaist.« 2 

Endnu rigere er den Skat af Sange, vi har fra de 
gamle frankiske og svabiske Byer 3 — trykte i Niirn- 
berg eller Frankfurt som Flyveblade eller Samlinger af 
»kortvillige, gode, friske tyske Smaasange« eller »alle- 
haande skønne verdslige Sange , for alle Ungersvende og 
tugtige Jomfruer til Nyaar i Trykken befordret« og 
ogsaa i haandskrevne Samlinger som Nonnen Clara 
Håtzlerins i Augsburg (1471). Disse Sange har meget 
forskellig Oprindelse. Der er urgamle Sange, som viser 
tilbage til de ældste germanske Aarstidsfester: Vexel- 
sange mellem Sommer og Vinter, Piletræ og Buxbom, 

Sange om Mai og om Østerrig, Østens Rige, hvorfra 
Sol og Sommer kommer: »dér vokser for os Skær- 
sommertid, — der vokser Blomster baade røde og 
hvid*, — dem bryder de Jomfruer med stor Flid«. Der 
er Sange, i hvilke den ridderlige Minnesang klinger 
igen i borgerlig, folkelig Oversættelse. Minnesangens 
stereotype Motiver: Elskendes Afskedssange om Morge- 
nen, naar Vægteren har forkyndt Dagens Gry; Be- 
klagelse over de »onde Klaffere«, der skiller Elskende 
ad; Udtryk af Savn og Længsel eller af Glæde over 
den tilbedte; — de lever op naturligere og gemytfuldere 
i den gemytfulde Borgerlighed. »Lig stille min hjer- 
tens kæreste Ven — thi endnu er det ej Morgen«, 
synger Pigen; — thi nu er det ikke længer, som hos 
Minnesangerne, en gift Kone, der taler. »O seh- 
nen, du vil pitters krautt, — we dem, der dich in 
hertzen pauwt«, synger den længselsfulde Elsker. Eller 
naivt: »Das clag ich armer tummer — und pin an 
fråden krank, — nun ist es dock im summer, — wie ist 
die nacht so langh!« I Populariseringer, plumpe som 
Tidens Træsnit, nydes nu ogsaa Ridderromanernes 
Elskovshistorier: Hustruen, hvem Manden giver Elske- 
rens Hjerte at spise, og hvis eget Hjerte brister, da 
hun faar at vide, hvad hun har nydt — de to Konge- 
børn (Hero og Leander), der bor hver paa sin Side af 
den »stride Strøm«, — »den kønne Skriver«, der skal 
henrettes efter den skinsyge Slotsherres Vilje, men 
bedes fri igen af den unge Markgrevinde osv. osv. 
Men selv synger Borgerjomfruen om, hvordan hun 
længes mod Foraaret — Maj testernes og Elskovens Tid 
— »Hertzlich thut mich erfreuen — die frøhlich sumer- 



Tyske Folkeviser H9 

zeit«, eller hvordan hun gaar i sin Urtegaard og 
venter paa den Elskede. Alle de Længsler, som under 
det ensformige, indestængte Husliv samler sig op i den 
unge Piges Bryst, gaar ud i det aabne Land mod alle 
de »farende Folk«, der staar for hende som Poesien, 
det fri Æventyr. Det er Landsknægte og Reiter- 
knaben, der har Krigen til Haandværk, — vilde og 
raa Knægte, som den unge Pige baade gyser for og 
tiltrækkes af — , dererogsaa farende Geseller og farende 
Skolarer og »Skrivere«. De er Heltene i Tidens Folke- 
sange. Muntert letsindig synger de: »Die Brunnlein 
die da flieszen, — die soli man trinken, — und wer 
einen steten Bulen hat, — der soli ihn winken«. Sange 
fortæller om Landsknægten, der lover Møllerens Datter 
fra Nedremøllen londonsk Tøj og Særk af brun Silke. 
Om Pigen, der er løben bort med en Reitersmann, 
men siden kommer grædende hjem »gennem Augs- 
burgs høje Port«; Moderen staar ved Brønden og vinker 
venlig ad hende, hun skal komme hjem med og faa 
stegt Fisk og et Bæger Vin; men hun beder blot, at 
der skal redes en hvid Seng, og deri skal hun lægges. 
Om Pigen, der kommer i Tøfler til Brønden, sætter 
Krukken ned og giver sig i Snak med en Rytter, men 
skælmsk vil hun kun love ham sin Tro, hvis han kan 
bringe hende 3 Roser, der er udsprungne mellem Jul 
og Nytaar. Der er Sange, i hvilke Gesellen beder 
Nattergalen flyve til Guldsmeden og hente en Ring og 
flyve med den hen til den Borgers Hus, hvor der sidder 
en »braun Mådlein« i Vinduet, eller Sange, i hvilke 
»den stolte Skriver« hoverer over, at Pigen, som kiger 
ud af Boden, hverken vil have Adelsmanden eller Rytte- 

ren, der kommer forbi, men kun ham. Men saa er 
der ogsaa vemodsfulde Viser om, naar den korte Som- 
merelskov er forbi og der tages Farvel. Den Farende 
synger: »Dort oben auf jenem berge — da geht ein 
muhlerad — das mahlet nichts denn liebe, — die nacht 
bis an den tag. — Die Muhle ist zerbrochen, — die 
liebe hat ein end — so gesegn ' dich got, mein feines 
lieb' — iez fahr ich ins ellend.« Og om den forladte 
Pige lyder det: »Ich hort' ein Sichellin rauschen — 
und klingen wol durch das Korn, — ich hort' eine 
feine magt klagen, — sie hat ihr lieb verlorn«. 

Det er mest Længsels- og Æventyrpoesi — disse 
Folkesange. Den »Reiterknabe« eller »Gesell«, der 
nævner sig som Sangens Forfatter, er — tænker jeg 
mig — ofte blot en poetisk Fiktion for den »braun 
Mådlein«, som sidder og ønsker, at Nattergalen skal 
komme med Ringen til hende. Og fjernt og vagt og 
abstrakt — som Poesiens Verden — klinger ogsaa i 
de allerfleste Sange det, der synges om. »Der staar 
en Lind i Dalen hist«. »Der staar et Slot i Østerrig«. 
»Jeg véd mig en Pigelil, fager og fin«. Der er Stue- 
luft over disse Friluftsbilleder, der er Borgerlighed og 
regelret Hverdagsprosa bagved disse frie Elskovsæven- 
tyr; det er Naturen og Ungdommen, som søger sig 
Afløb i Poesi for, hvad der kun sjælden bød sig til i 
Livet. Men det er ogsaa moderne, personlig Lyrik, 
der første Gang fødes her i Indendørslivet. Gemyttet 
fordyber sig i sin indre Verden, lytter sine Rørelser 
frem, og Stemningen formaar at udtrykke sig i sit eget 
Inderlighedssprog, som antyder musikalsk, omskriver 
sindbillelig, og følger andre Veje end den logiske Sam- 



Hjemmets Religiøsitet 121 

menhæng. »Dort hoch auf jenem Berge — da geht 
eine muhlerad. . . .« »Ich hort ein Sichellein rauschen 
— und klingen wol durch das Korn. . . . 



Hele Hjemmets Liv gjennemtrækkes af Religiøsitet. 
Religionen, som saa længe har været forpagtet af 
Kieresiet, bliver her taget ind med i det daglige Liv 
som en fri gemytfuld Lægmandsreligiøsitet. Over Ind- 
gangsporten kan man læse: »Ein kleine Kirch sey 
jedes Haus — nichts bos darein, gutt komme drausz«, 
eller »Wie Gott dich liebt und deine Kind' — die El- 
tern ehr, hut dich vor Sund«*. Inde i Stuen mødes 
Blikket af et Husalter eller dog et Andagtsbillede med 
en Bedeskammel under. Krucifixer og Madonnaer med 
Barn paa Arm eller Helgener i Ler, Stuk, Bronze, Mar- 
mor eller forgyldt og malet Træ er Genstand for en 
Industri, som beskæftiger talrige Kunstnere i Florens 
som i Nurnberg og i Gent, og alle de berømteste Navne 
deltage i denne Massetilvirkning for Hjemmene; til 
samme Brug tilvirker Kunstnernes Værksteder ogsaa i 
stigende Maalestok Malerier og Relieffer af Sten eller 
glaseret Ler. Paa Boghylden over Sengen staar dernæst 
Andagtsbøger og Traktater. Hos de Rigere findes her 
kostelig illuminerede Breviarier eller livres dheures, der 
indeholder Kalender, Martyrers Festdage, Oversættelse 
af Davids Salmer samt Brudstykker af Testamentet og 
Kirkefædres Homilier. Illumineringen er ikke saa fin 
og ædel i Følelse og Stil som i de gamle kongelige og 
ridderlige Breviarier fra Middelaldergotikens klassiske 
Tid; der koloreres og forgyldes nu med en mere straa- 
lende Købmandspragt, og Teksten omrammes af mun- 

tert naturtro Blade, Blomster og Dyr fra Mark og Lund. 
Den venetianske Patricierslægt Grimani ejede et saa- 
dant Breviarium, som var udstyret af flamske Malere 
med de dejligste Billeder tf Aarstidernes forskellige 
Beskæftigelser. Den franske Embedsmand Etienne 
Chevalier ejede den prægtige livre d'heures, som 
Forquet havde illumineret. Hos Smaafolk findes i 
Stedet derfor Armenbibeln, bibles des pauvres (o: wis- 
sensarme, uvidende), bestaaende af Træsnit med for- 
klarende Tekst, hvori Scener af det gamle Testamente 
stilledes jævnsides med de Scener af det ny, om hvilke 
de efter Tidens Theologi mentes at være forbilledlige 
Profetier. Saadannc parvise Sammenstillinger saae 
man ogsaa paa de Briefe, Træsnit, der forhandledes 
ved Kirkeporten og paa Markederne, og som selv i de 
jattigste Huse hang paa Væggene: Jonas, der udspys 
af Hvalfisken og Kristi Opstandelse, Moses* brændende 
Tornebusk og Marias Forkyndelse o. 1. Ikke sjælden 
findes der ogsaa, allerede længe før Reformationen, 
hele eller delvise Bibeloversættelser paa Boghylden i 
Borgerhjemmene. Franske Genferborgere ejede saa- 
danne som en Art Familiebøger, med Slægtens Vaaben- 
mærke udenpaa og alle Fødsler, Giftermaal og Døds- 
fald i Slægten indførte paa Bogens hvide Blade 5 . I en- 
gelske Hjem fandtes — i fin Skønskrift og Indbinding 
— Afskrifter af Wycliffske Bibeloversættelser, skønt de 
var forbudte og « Bibelmændene« (Læserne) forfulgtes 6 . 
I Tyskland vrimlede det med Bibeloversættelser i Tiden 
hen mod Luther. Desuden har alle Hjem Andagts- 
skrifter og »Bilderkathekismen«, som kolporteres fra 
Dør til Dør: »Christenlich bilgerschafft zum ewigen 

Vatterland«, «il lamento della beata vergine« eller »En- 
seignement de divine sapience å Tancelle et åme de- 
votte«. Og overalt i Hjemmet og paa ethvert Punkt i 
det daglige Liv møder man Religionen. Fra Dragkistens 
og Kakkelovnens ophøjede Figurer taler den. Paa Sten- 
kruset, man drikker af, staar der: »Aus diesem Pot 
soli man dreincken, und darbei Gottes gedeincken*. 
Paa Regnskabsbogens Bind læses der en lang Bøn til 
hele »det himmelske Selskab« om, at det »maa forundes 
mig Arnold og dem, jeg har at gøre med, at handle 
her i Livet saaledes, at vi efter vort Endeligt kan have 
Fred i Guds hellige Rige. Gud skænke os dette! Amen!« 
— ligesom der over hver Regning, Købmanden udsteder, 
staar Jesu Maria eller Laus Deo. Paternosterkran- 
sen, man bærer om Halsen, bliver flittig brugt til 
Bønnelæsning ved Døgnets forskellige Afsnit. Og naar 
Købmanden er paa Rejser, har han næsten altid et 
lille Rejsealter med, — undertiden saa elegant som den 
italienske Handelsmand Giustinianis, der var forfærdiget 
af I. v. Eyck med Ibenholtsramme og forgyldt Laas. 
En helt privat Husandagt og Opbyggelse, emanci- 
peret fra Kirkens officielle, blomstrede frem i Borger- 
hjemmene. Man prækede jo i det 14. — 15. Aarh. ikke 
saa sjælden paa Modersmaalet i Kirkerne, og især 
Tiggermunkene forkyndte Gudsordet i Folkesproget ved 
Markedstævner, paa Gader og paa Torve. Og naar 
den tyske Husfader om Søndagen har været i Kirke 
med sin Familie, samler han — som en Opbyggelses- 
bog fra 1484 skildrer det 7 — om Eftermiddagen sin 
Kone, sine Bøni og »sein volcklin« o: hele Husstanden 
om sig og spørger alle, hvad de har mærket sig af 

Prækenen og siger ogsaa, hvad han selv har lagt sig 
paa Sinde, og hører dem, om de kan de 10 Bud, de 
7 Synder, Fader Vor og Troen, og lader saa bringe 
sig ind »ein truncklin« og synger med dem en Sang 
om Gud eller om vor kære Frue eller om de kære 
Helgener, og »den, som saaledes glæder sig med sin 
Husstand i Gud, det er en god Tidskort« ! Paa samme 
Vis anbefaler i det 15. Aarh. Fra Cherubino 8 Floren- 
tinerborgeren at sende sin Husstand i Kirke om Søn- 
dagen, og hvis nogen ikke kan følge med, skal de 
andre fortælle ham Prækenens Indhold, naar de kom- 
mer hjem fra Kirke. Mange Steder samledes man til 
smaa »Konven tikler«, hvor Lægmænd paa egen Haand 
udlagde Biblen og opbyggede hverandre, — omend i 
al Hemmelighed, da Gejstligheden forfulgte den Slags 
Indgreb i dens Næring. En hel religiøs Lyrik af Salmer 
og Hymner paa Folkesproget knyttede sig efterhaanden 
til denne Art frie Husandagter af Lægmænd og er 
vel oftest ligefrem vokset frem af disse: florentinske 
»laude«, som Broderskaberne sang i deres Forsamlin- 
ger eller foran et Madonnabilled paa et Gadehjørne, 
og tyske religiøse Folkesange — oftest knyttede til 
Aarets Fester — de »feine Lieder«, som Luther siger, 
han hørte saa mange af i sin Barndom og øste saa 
meget af senere til Brug for sin egen Kirkesang. 

I denne Atmosfære gøres Kristendommen borgerlig, 
familiær, gemytfuld — ligesom den tidligere var bleven 
ridderliggjort i Riddervæsenet og gjort til Skolastik ved 
Universiteterne. Den meget borgerlig sindede Domini- 
kaner, hvis Bog om Huslivet (c. 1400) vi ovenfor har 
benyttet, skriver sammesteds: »Det gælder først og 

fremmest om at have Malerier i Hjemmet af hellige 
Børn og unge Jomfruer, over hvilke dit Barn endnu i 
Svøbet kan glæde sig. Og som jeg siger Malerier, saa- 
ledes ogsaa Billedhuggerarbejder. Smukt staar Jomfru 
Marie med Barnet i Arm og en Fugl eller et Granat- 
æble i Haanden. En smuk Figur gør Jesus, som dier, 
Jesus, som sover paa Moderens Skød, Jesus staaende 
artig foran hende, eller Jesus, som hjælper hende at 
spinde. Barnet kan ogsaa lære at se paa den hellige 
Døber, naar han som lille Barn, klædt i Kamelskind, 
gaar ud i Ørkenen, leger med Fuglene, suger Honning 
af Blomsterne og sover paa Jorden. Heller ikke skader det, 
om Jesus og Døberen ses afmalede eller Jesus og Evange- 
listen (o: Johannes) som ganske smaa, eller de Børn, 
som Herodes har dræbt, for at Barnet tidlig kan faa Frygt 
for Vaaben og Bevæbnede. Saaledes har smaa Piger 
ogsaa godt af at se de 11000 Jomfruer i Bøn og Træng- 
sel. Jeg synes ogsaa om, at de ser Agnes med sit 
Fedelam, Cæcilia kranset med Roser, Elisabeth med 
Hænderne fulde af Roser, Katarina med Hjulet og 
andre Skikkelser, der fra Modermælken kan give Bør- 
nene Kærlighed til Jomfruelighed. Thi man skal vide, 
at Billeder af Engle og Helgener er tilladte og forord- 
nede til sjælelig Nytte for de Smaa og er Bøger for 
jævne Folk«. Aanden i den borgerlige Bearbejdelse 
af Kristendommen er godt antydet i denne Udtalelse. 
Man skyder i de borgerlige Kredse saa temlig den 
abstrakte Dogmatik til Side. Universiteternes Skolastik 
og de gammeldags Prædikanters Dogmeudlægning bryder 
man sig ikke om. Man lever sig i Stedet derfor med 
naiv Indlevelse ind i Kristi og Helgenernes historiske 

eller legendariske Liv, og jo mere fantasifuldt man om- 
fatter den hellige Historie som medmenskelig, historisk 
Virkelighed, des mere umiddelbart og personligt giver 
den Enkelte sig hen i Kærlighed, Medfølelse, Beun- 
dring, Taknemlighed til den rene, udkaarne Jomfru 
og smerterige Moder og til den taalmodig lidende og 
sejrrig opstandne Kristus. Religionen bliver menneske- 
lig Historie og personligt Følelsesforhold , hverken 
theoretisk Erkendelse, abstrakt Spekulation eller kirke- 
lig Institution. Saaledes behandles Kristendommen af 
de Prædikanter og de religiøse Skribenter, som er Udtryk 
for Borgerne og vinder deres Øren. Først Tiggermunkene 
nord og syd for Alperne, der, i Modsætning til de tid- 
ligere Munkeordener, opslaar deres Boliger i Byerne, 
taler jævnt og fattelig paa Gader og Torve og overalt 
gør fælles Sag med Smaaborgerne mod de store Fyr- 
ster og mod Kirken. Wycliff endvidere i England, 
Johan Huss i Prag, Savonarola i Florens. Tilsidst 
Luther. Og saaledes er Kristendommen bleven dyrket 
i Borgerhjemmene ; det lærer alle litterære og kunstne- 
riske Dokumenter os. 

Man slutter sig nøje til Aarets Fester. Florentinske 
laude og sydtyske Julesange besynger Jesu Fødsel og 
Barndom. Der synges om »il bambino«, som spræller 
om i Høet og med aabne Arme griber efter Moderens 
Bryst, medens hun lægger Brystvorten ind i hans 
Mund; »alene det søde Bryst vil han have, ingen anden 
Mad, og han suger med sin Mund, thi endnu har han, 
den kønne, lille Dreng, ingen Tænder i sin søde Mund.« 
Der synges om, hvordan »Okselein und Eselein, zwei 
unvernunftig' Thier« bøjer Knæ for »das Krippelein« 

og holder Bordbøn; Moderen giver dem Sukkergodt og 
vugger dem i Søvn, medens Lammet gaar tilbage til 
sin Stald; Jesus bliver en smuk Dreng, klædt i grøn 
Kjortel, og har altid sin Gang blandt unge Jomfruer 
»De have mig kær, de elske mig saare — derfor jeg 
er hos de Jomfruer gærne«, og Folk kommer og varer 
Maria ad, at hun skal passe paa sin Dreng, men han 
gaar hende artig til Haande i Huset og øser Vand op 
for hende. De franciskanske Tiggermunke arbejdede 
ganske i den folkelige Fantasis Retning, og Bonaven- 
turas »Betragtninger over Kristi Liv« har hentet mangt 
et familiært og sødligt Træk fra de religiøse Folke- 
sange og igen forlenet dem og Billedkunsten med andre. 
Thi Kunsten følger med. I den ældre Middelalder 
— paa byzantinske Elfenbensarbejder, paa gamle Dom- 
kirkers Portaler og Vinduesmalerier — saa' man Fødsels- 
scenen 11 fremstillet aldeles abstrakt og konventionelt: 
Moderen helt for sig paa en Seng, ser i Reglen ikke 
engang hen paa Barnet; dette ligger paa Jorden eller 
(symbolsk) paa et Alter. Men fra Giotto af — det bor- 
gerlige Maleris Fader i Florens — bliver Scenen intim 
huslig; Moderen faar Barnet rakt op til sig i Sengen, 
efter at det er svøbt, trykker det til sit Bryst og løfter 
dets Lin lidt til Side, eller hun knæler i kærlig Glæde 
og Tilbedelse ned over sin lille Skat. Og hos de floren- 
tinske Malere i det 15. Aarh. fra Filippo Lippi til Ghir- 
landajo udvikler Scenen sig til en hel borgerlig Genre, 
enten den nu henlægges til en Stald eller antik Ruin 
eller til et velstaaende Borgerhjem: altid mere jævnt 
menneskeligt bliver Forholdet mellem Moder og Barn 
opfattet, altid mere familiært og naturtro skildres det, 

hvordan Barnet bades og svøbes og Nabokonerne kom- 
mer paa Barselbesøg. Samme Udvikling undergaar 
Maleriet i den flanderske Malerkunst og den deraf 
paavirkede sydtyske. Hos Memling udmales Stalden med 
Kvæget, der fra Krybberne ser hen paa det lille Barn, 
som ligger nøgent paa Gulvet, paa en Flig af Moderens 
lange Kappe; Moderen selv knæler med beundrende 
og forelsket udbredte Hænder over Barnet, og gamle 
Josef skærmer en Lysestump', der belyser Scenen, mod 
Vindtrækket. — Og denne Opfattelse udvikles videre 
hos de senere Mestre. 

Moderen og Barnet, ene i stille Samvær, bliver for 
den borgerlige Kunst det centrale mellem de religiøse 
Æmner — i en Grad som det aldrig har været før. 
Og under Religionens Belysning er det, i Florens som 
i Brugge eller Nurnberg, selve Hjemlivets Arneild, selve 
Familiens og Menneskelivets Kærne, der fejres gennem 
de utallige Fremstillinger af Motivet. Hvor tidligere 
»Madonna med Barnet« fremstilledes, paa Domkirke- 
portaler eller paa Alterbilleder, sad hun under Tron- 
himmel og paa Tronstol, i lang folderig Stola og Over- 
kappe, og Barnet knejsede paa hendes Skød med hævet 
højre: begge præsenterende sig, uden noget indbyrdes 
Forhold, som et fyrsteligt Herskab, der giver Avdiens. 
Eller ogsaa stod hun rank op eller svævede — thi 
Fødderne saaes ikke — stolt som Himlens Dronning 
eller ydmyg hellig som dens Redskab. Nu kan man 
— baade i Pisanoernes Skole i Italien og hos tilsva- 
rende franske Kunstnere fra det 14. Aarh. — følge, 
hvordan de staaende »Madonnaer med Barnet« fra de 
gotiske Kirkedøres Midtposter eftergøres i formindsket 

Format til Brug for Privatandagt, og se, hvordan Mode- 
ren og hendes Forhold til Barnet menneskeliggøres, og 
Genremotiverne lister sig ind. Hendes Figur bliver kort og 
tætbygget som en Borgerkones, hun tager fast om 
Barnet og skyder Maven frem, for at støtte bedre under, 
og Barnet sidder med en Fugl i Haand, leger med 
Moderens Brystlin eller læser i en Bog. Al Fyrstelig- 
hed og Højtidelighed og Præsentation er borte; det er 
en Moder og et Barn i ihtim Hverdagssituation, helt 
sig selv nok og uden Hensyn til Beskuelse. Det 15. 
Aarh.'s florentinske Billedhuggerskole lægger en uud- 
tømmelig Fylde af Poesi i Æmnet og varierer det til 
Brug for Hjemmene i talløse Statuetter og Reliefs, der 
yderligere blev mangfoldiggjorte ved Afstøbninger 1 *. 
Barnet sutter paa sin Finger, medens Moderens Ansigt 
ømt trykker sig ind til Barnets; hendes ene Arm 
holder bag om dets Ryg, med den store Haand knu- 
gende fast om dets Skulder, den anden Haand holder 
fast om Barnets Hofte, medens dets frie Ben sparker 
mod Moderens Arm. Eller Barnet staar nøgent paa en 
Rampe foran Moderen, læner sin Ryg mod hende og 
søger, med Haanden bagud, i Leg at trække Kappen 
op over hendes Hoved. Moderen kan ogsaa legende 
holde Barnet under Foden eller kilde det under Hagen 
for at faa det til at le, medens Barnet legende griber om Fin- 
grene for at frigøre sig. Eller lidenskabelig slaar Barnet 
Armene om Moderens Hals, Barneryggen krummer sig 
udad som paa en Orm, medens det lille Ansigt knuger 
sig ind i Moderens store, — Næse mod Næse. 

Samtidig leverer Filippo Lippi og hans Skole Andagts- 
billeder en masse af lignende Art. Madonna sidder og 

« 

Skjorte med smaa Vinger paa Skuldren — , der staar 
og agerer Engle ved Siden af: spidsnæsede, lidt gamin- 
agtige Kordrenge, altid oplagte til Spilopper. Og Bar- 
net selv — ja! Barnet er en hel Opdagelse af den bor- 
gerlige religiøse Kunst. Middelalderkunsten havde tid- 
ligere blot fremstillet Jesusbarnet som en Fuldvoksen 
i formindsket Maalestok, med en Voksens Proportioner 
og Holdning. Saaledes rostes ogsaa i Legenderne Helge- 
nerne for, at de aldrig havde været Børn, men allerede 
som smaa ganske bar sig ad som gamle Mænd. En sødlig 
og elegant Englebarnlighed dyrkedes ganske vist i nogle 
Ridderromaner af græsk Udspring (Floire et Blanche- 
fleur, Guillaume), og de ridderligste Madonnaer i den 
franske Gotik (f. Eks. paa Amienskatedralen) bar et lille, 
elskeligt og belevent Ædlingebarn paa Armen. Men nu 
kommer det veritable Barn paa Mode i Kunsten. Jesus- 
barnet, der før altid var fuldt paaklædt, fremstilles nu 
nøgent eller kun i kort Skjorte; det bliver buttet og 
korthalset, med Folder og Læg allevegne, tykke, uled- 
dede Fingre, rundt Hoved, ofte endnu halvskaldet med 
enkelte Haartotter, Opstoppernæse endelig, — komisk 
sød og uskøn af Skikkelse. Ogsaa Manererne bliver 
virkelig barnlige : kælne, legende, tjattet ubehjælpsomme. 
I det 15. Aarh. bliver Florens jo overalt af Kunsten be- 
folket med et M vider af friske, vndefulde Børn: den 
hele Række Svøbelsesbørn i Medaillonerne udenpaa 
Hittebørnshospitalet, alle Geniebørnene paa Benedettos 
og Desiderios Marmorgravmæler i Kirkerne, de syn- 
gende og musicerende Børn paa Korskranken i Dom- 
kirken. Saaledes bliver ogsaa Andagtsbillederne mer og 
mer til en forelsket Dyrkelse af Barnet. Madonna og 

merfugle, og udenom en tyk Krans af Markens Grønt 
og Markens Frugter: det hele en Sang om Barndom- 
mens og Kvindelighedens milde, lyse Magter. 

Oppe i Flandern og Tyskland bliver Moderen og 
Barnet ligeledes Yndlingsæmne for den borgerlige Bil- 
ledkunst, og fra Rogier v. Weyden og Memling til 
Quentin Massys, fra Mester Stephan til Durer følger 
Motivet samme Udvikling som sydpaa. De Memlingske 
og v. Weydenske Madonnaer er Borgerkoneidealet i 
Brugge og Bryssel, som Filippos Madonna var det i 
Florens. Men det er et nordisk germansk Kvinde- 
ideal. Som hun sidder paa sin Slagbænk, tugtig og 
from og læser i en stor Spændebibel eller er falden i 
Tanker, efter at have lagt den fra sig, er der noget 
stille planteagtigt, noget flegmatisk sørgmodigt og søv- 
nig indadvendt over Madonna. Hun er i al sin Moder- 
lighed saa jomfruelig, ikke vaagnet endnu ret til Drifts- 
liv og Handlingsliv, kun i stum Instinktmæssighed ud- 
førende alle sine Funktioner. Det er en bleg og skær 
Blomst fra Norden. Haaret er tyndt og fint, cendrée 
eller brunlig blondt, skilt i Midten og falder i tynde, 
ringlede Lokker ned over Skuldren. Ansigtet — med 
sine smaa Træk, sin store tomme Pande, sine store, 
tunge Kinder — gør et saa ubeskrevet, uopdyrket, en- 
foldig uskyldigt Indtryk; Øjnene er smaa under tunge 
Laag, Næsen benløs uden Karakter, Munden lille, synes 
kun at kunne lade sig kysse, ikke tale selv, Halsen er 
lang . . . »wie eine Blume — so hold und schon und 
rein« . . . man vilde lægge sin Haand paa dette Pige- 
hoved og bede det bevaret i dets Uberørthed. Let paa 
skraa helder det, som lyttede det til en nordisk tung- 

mellem de to ligesaa inderligt og gemytligt som syd 
paa. Barnets lille Bagdel hviler i Moderens ene Haand, 
medens hendes anden Arm slutter bag om dets Ryg 
frem paa Maven. Eller hun giver Barnet Die, og Bar- 
net stritter bagud og værger sig med Hænder og Fød- 
der, eller ogsaa sidder Barnet med Hænderne om hen- 
des store, fremtrukne Bryst og gnaver sig forslugent 
ind i det spænstige Kød som i et Kæmpeæble. Eller 
Barnet og hun mødes med deres fremtruttende Munde 
i et langt Kys. Videst i naturlig .Menneskelighed og 
gemytfuld Hygge naa'r den borgerlige Kunst i Durers 
Stik, hvor Moderen sidder og spinder og træder 
Vuggens Gænge, medens Josef er beskæftiget med 
at tømre og hugge, og smaa humoristiske Engle- 
børn i Straahat eller med Børneuniform hjælper ham 
med at rive Spaanerne sammen og fylde dem i Kurv, 
— eller hvor hele Familien med kærlig Interesse følger 
Barnets første Trin. Den Durer'ske Madonna er helt 
ud Moderen, en kraftig bygget tysk Borgerhustru, 
ikke koket og ikke yndefuld, men dygtig til at føde 
Børn og føre Hus — saadan som Durers egen fromme 
og dygtige Moder. 

Det andet Tyngdepunkt for Borgernes religiøse 
Fantasi og Følelse laa i Paaskefesten og i Passions- 
historien. For den ældre Middelalder var Kristus mest 
Guden — ogsaa i hans Lidelse, der opfattedes mere sym- 
bolsk end virkelig. Selv hvor asketiske Retninger i 
den senere, gotiske Middelalder udmalede sig Kristi 
ligfarvede Legem krympende sig paa Korset med for- 
trukket Ansigt og rislende Blod, brugtes det dog mest 
som et Skræmmebillede, der skulde vække Gru og 

Rædsel og lyse den syndige Menneskehed i Ban. Lige- 
ledes undsaa man sig ogsaa længe ved at forestille sig 
Himmeldronningen, Gudsmoderen, jamrende og sør- 
gende ved Korsets Fod som en menneskelig Moder 
ved sin Søns Henrettelse, og selv hvor Kirkens Hym- 
ner sang om »Mater dolorosa«, var det kun et symbolsk 
Sværd, hendes Hjærte forestilledes gennemstungen af. Nu 
derimod fordybede Fantasien og Medlidenheden sig rent 
menneskelig naivt i Jesu og hans Moders legem- 
lige og sjælelige Lidelseshistorie. Andagtsbøger og 
Tiggermunkes Prækener lever sig med deres Publi- 
kum, Skridt for Skridt, gennem det hele og søger at 
presse saa mange Medlidenhedens Taarer ud af Til- 
hørerne som muligt: Angsten i Getsemanehaven, Hud- 
fletningens Haan og Lidelse, Golgata vandringen med 
Korset paa Ryg, den marterfulde Nagling paa Kors- 
træet, Skrigene fra Korset. Følsomt vender man sig 
især til Moderens Lidelse, og hendes Sjælesmerte bliver 
mer og mer Hovedsagen. Religiøse Sange skildrer, 
hvordan hun hører Hammerslagene, da Korset tømres: 
»Maria die hort ein hemmerlein klingen — o we, o 
we, meins lieben kindes!«, hun besvimer, da hun ser 
ham slæbe paa Korset, hun ynkes og blues over hans 
Nøgenhed, da han hænger paa Korset, og dækker ham 
med sit Hovedlin; fra Korset beder Jesus Johannes at 
bringe hende bort, men hun hører hans Suk og iler 
tilbage. Hjertegribende klager Maria over, hvordan de 
skønne, fine Lemmer mishandles ved Korsfæstelsen, og 
hans »rosenfarvede« Blod flyder. »O bocca bella, 

beir e delicata O mani belle, bell' e delicate, . . . 

o fianco bello, bell' e delicato«, klager den italienske 

Maria. »Nu bøj dig Træ, nu bøj dig Gren — mit Barn 
har hverken Ro eller Fred« tiltaler den tyske Maria 
Korset.. Følelsesfuldt og rørende, med mange næn- 
somme Træk, skildres endvidere Nedtagelsen af Korset 
og Gravlægningen. Og — som >i en rørende Roman — 
kommer efter al denne Taarepersen den trøsterige Slut- 
ning, da Kristus fra sin Himmel henter Maria op til 
sig, gør godt for hende efter alt, hun har lidt, og sæt- 
ter Kronen paa hendes Hoved. — Ganske paralelt med 
Ordets Fremstillinger gaar ogsaa Billedkunstens. Den 
senere Middelalders Korsfæstelsesbilleder betoner altid 
mere det lidende Menneske, der daanefærdigt hænger 
i de fastnaglede Arme, med Hovedet kastet tilbage og 
stønnende aaben Mund eller Hovedet faldende slapt 
ned paa Brystet. Og Pietågrupperne kommer først nu 
i Brug: Maria med Kristi afsjælede Legeme paa sit 
Skød (Crivelli, Bellini) og lamentationes , der fremstiller 
talrige Klagende og Grædende omkring det nedtagne 
Legeme (Botticellis , Quentin Massys og Adam Kraffts 
Fremstillinger er vel de berømteste i de forskellige 
Kunstcentrer). Men samtidig bliver ogsaa »Marias Kro- 
ning« (f. Ex. Memlings og Filippo Lippis Fremstillinger), 
ét Yndlingsmotiv i Kunsten, som aldrig tidligere. 

Baade ved at fremdrage de idylliske og de med- 
lidenhedsvækkende Sider af Kristendommen vilde den 
borgerlige Religiøsitet virke som en Hjertets Blødgørelse 
og Smeltning. Overalt i fredelige, filistrøse Forhold, 
hvor tør Beregning og prosaisk Snusfornuft til hver- 
dags alene har Ordet, kommer rørende og følsomme 
Tonarter til Orde i Religion og Poesi. Den samme 
Slags Haandværkerkredse, i hvilke man i det 18. Aarh. 

sad og læste Arndts »Sande Kristendom » og Scrivers 
»Sjæleskat«, sang Salmer om Lammet og Saaret, om 
den himmelske Brudgom og den jordiske Taareperse, 
og stiftede herrnhutiske Brødremenigheder, — den samme 
Slags Smaaborgerkredse var i det 14. — 15. Aarh. Arnen 
for sværmerske og mystiske Religionsrørelser. Her 
vandt Frants af Assisis Disciple stor Indgang, og der 
stiftedes en Art franciskansk Lægmandsbroderskab, de 
saakaldte Tertiarier, der forblev i deres verdslige Stand 
og Familie, ikke havde særlig Dragt, men levede i 
Frants* Aand. I deres Sange 18 føler Sjælen sig brænde 
og blive flydende; den sværmer forelsket for Lammet: 
»l'agnelluzzo mio amoroso«, staar grædende udenfor 
den himmelske Brudgoms Dør »languisco per amore — di 
Gesu, mio amatore«, og skriger af Længsel, saa det 
høres helt ind i Paradiset. Og de Breve 14 , som floren- 
tinske Borgerkoner vexler med »hellige Fædre«, flyder 
ofte over af et sødligt Hysteri. Ogsaa nord for Al- 
perne fremstod lignende religiøse Broderskaber i For- 
bindelse med Tiggermunkene, og mest i de store Byer. 
Der er Brødrene af Fælleslivet i de nederlandske, Guds- 
vennerne i de øvrerhinske Byer. Overalt vil Borgerne 
sætte et indre, religiøst Personlighedsliv i Stedet for 
Kirkens Besørgelse af de hinsidige Interesser. Ikke 
Messer eller Faste eller andre af Kirkens »gode Ger- 
ninger« er saliggørende, men ene det personlige Sam- 
kvem med Jesus: Kjærligheden, »die Minne«, og Selv- 
fortabelsen, »die Entwerdung«. Mystiske Retninger, 
der var opstaaet i Klostrene (den tyske Mester Eckardts 
og den nederlandske Johan fra Ruysbrooks) siver ud 
mellem Borgerne, men mister her deres ensomme og 

abstrakt spekulative Karakter og forvandles (hos Tauler 
af Straszburg eller hos Gerrit af Groot) til praktisk 
socialt Kærlighedssværmeri. De øvrerhinske Gudsvenner 
sendte hinanden Peberkager med Jesus i Sukker eller 
Lommetørklæder med Jesus i røde Sting, de sang: 
»Jesus søde Blomst, du er saa overgod — ud af El- 
skovsstrømmen flød frem en Elskovs Flod, — saa røde 
var de Bække, der randt fra din Krop — fra Hænder 
og fra Fødder — , saa Elskovs Laas sprang op« 16 , og 
deres Andagtsbøger hed »Himmelvejen«, »Den lille 
Urtegaard«, »Rosenkransens lukkede Have«, ligesom 
tilsvarende franske hed »Den hemmelige Samtale mel- 
lem Gud og Sjælen, mellem Brudgommen og Bruden« 
eller «De 7 Trin paa den Trappe, ad hvilken man 
stiger op til Paradiset«. Men bag det følsomme Svær- 
meri betød Broderskabsrørelserne i Nord og Syd en 
dybere, personligere Religiøsitet, der søgte bort fra 
Kirken og »de gode Gerninger« og i inderlig Synds- 
bevidsthed og Fuldkommenhedsvilje søgte ind til umid- 
delbart Samliv med Kristus og klyngede sig alene til 
hans Naade. Og heraf fødes det alvorlige Opsving i 
praktisk Moralitet og sand Religiøsitet, som betegnes 
ved Reformation og Modreformation. 

Foreløbig beder imidlertid den enfoldige Borger- 
kone — som Villons gamle Moder i den Bøn, han 
har digtet for hende — »dame des cieulx« om at 
modtage hende i sin Naade, skønt hun ikke er meget 
værd, og sige til sin Søn, at han maa tilgive hende, 
da »jeg er helt og holden hans«. »En fattig gammel 
Kone er jeg, jeg har intet lært og kan ikke læse et 
Bogstav, men i Kirken ser jeg Paradiset malet med 

Harper og Luth og et Helvede, hvor de fordømte koges — 
det ene gør mig bange, det andet glad; lad mig faa 
det glade, høje Gudinde, til hvem alle Syndere maa 
tage deres Tilflugt«. Og den gudsfrygtige Nurnberger- 
Købmand Martin Ketzel gør Pilegrimsrejse til det hel- 
lige Land og maaler Afstandene af fra Pilatus' Hus ud 
til Calvariebjerget, og efter sin Hjemkomst lader han 
fra sit Hus og ud til Kirkegaarden rejse Kristi 7 Li- 
delsesstationer under Korsvandringen nøjagtig i de ind- 
byrdes Afstande, som han havde fundet dem i det 
hellige Land. 



Andagtsbilledet paa Væggen, Folkeviserne, som 
Borgerjomfruen nynner ved sin Væv, Blomsterne i 
Vasen ude fra »das Gartenhaus«, — hele den stille 
Gemytspoesi, der varmer og lyser op i Hverdagssliddet, 
har endnu et Udslag i det jævnmodige Humor, som saa 
ofte fødes af snevre Forhold, under taalelig betryggende 
Kaar og indenfor en bornert Synskreds. Et nøjsomt 
og veltilfreds Humør liver op i det lille Hjem, hyorhen 
man saa vender sig. Uden paa Facaden er der — 
som Skilt for Boden — udhugget en So, der spinder, 
en Kat, der fisker, eller Aber, der sidder til Vogns, og 
Huset har Navn efter dem. Over Indgangsdøren staar 
der: — til liden Opbyggelse for Kunderne — »Let Ge- 
vinst gør Pungen tung«. Paa Stuens Kakkelovn er 
bl. a. fremstillet Tyren, der bortfører Evropa, og der- 
under læses: »Jupiter sig til Okse gør, — medens Eu- 
ropa bort han før', — saaledes store Herrer gærne — 
gøres til Oxer af Venus' Stjerne«. Det store Velkomst- 

bæger indbyder gemytlig til at kigge tit i Glasset: »Lebe 
glucklich, lebe lang — keine Sorgen macht dir bang«. 
Og paa Fadet staar der: — aabenbart fra den Tid 
Gaflen lige var begyndt at komme i Brug hos fine 
Folk — »Mit der Gabel isfs ein Ehr, mit dem Loffel 
kriegt man mehrV 

Mester og Svend synger til Arbejdet. »Man skal 
ikke tro den Skrædder, der ikke synger til Arbejdet«, 
hed Ordsproget. Ethvert Legemsarbejde er i sig selv 
rytmisk, lokker Sangen frem paa Læben og befordres 
igen selv ved den Sang, det har affødt. Hvert Haand- 
værk akkompagneres af sine fornøjelige Sange. Hør 
Omkvædet i en af Linnedvævernes: »Aschegraue, 
dunkelblaue — mir ein Viertel, dir ein Viertel, — Fein 
' odergrob, Geld gibts doch, — aschegraue, dunkelblaue« 
eller hør Nagelsmedden hamre: »Nagelschmied zum 
Ruhm und Preisz — machen Nagel tausendweis; — 
glatte, kreuzgestempelte Nagel, — Groschen- und auch 
Batzen-Någel — machen sie all mit Fleisz.« 16 Naar 
det er Fyraften, gaar Mester og Svende hen at drikke 
paa Lavstuen, die Zunftstube, eller paa Kroen »zum 
geilen Monch«, »pomme de pin« eller hvad den hed- 
der. Talrige er de tyske Ølsorter — »Gamle Klavs« 
har sin Menighed, »Kohale« sin, — som nutildags Pschorr 
eller Lowenbråu — ; der er ogsaa adskillige Vine, som 
dyrkes højt op i Tyskland, men formedelst deres Sur- 
hed tilsættes de med Timian og Nellikeblomst; saa 
indfører man ogsaa Muskateller og Kanariesæk sydfra. 
»Den søde Snut, som jeg har kær, — hun ligger i 
Værtens Kælder, — en Kjole af Træ hun om sig bær, 
— hun hedder Muskateller«, lyder den tyske Drikke- 

sang. Eller »Vin, Vin fra Rhin — perleklar og fin — 
rød som skær Rubin, — gi'r for alle Sorger Medicin«. 
Lignende Drikkeviser lyder i de lystige Drikkkelag i 
Frankrigs Byer: Normandiets »compagnons galois« eller 
Champagnes »bons enfants«: «Jeg kærer mig ikke — 
om Fjenden at stikke, — i den kølige Kælder — der 
sidder jeg heller, — til Vin, som kan kradse — jeg 
gir mine Krus« 17 . De samme nøjsomme Drikkevise- 
motiver, hvoraf »Fader Gleim« eller Rahbek tappede 
Poesiens Vin ved deres Klubgilder, havde allerede krydret 
Drikkegilderne for Hans Sachs' og Olivier Basselins 
Samtidige. 

Saa lyser videre alskens Familiefester op i Hver- 
dagens Arbejdsgænge : Daab og Brylluper, ved hvilke 
det fine Linned og Arve-Sølvtøjet kommer op af Drag- 
kisterne, hvor der danses paa Raadhussalen og — som 
ved store florentinske Bryllupper — Raadets Trom- 
petere blæser under Bigallo's Buegange. Og heleAaret 
rundt er der nok af Fester; foruden Kirkens store 
Højtider er der alle de smaa Helgenfester, paa hvilke 
Boderne stænges, Fastelavn og Majfester, Vinhøsten og 
Mortensaften, med Optog gennem Gaderne, offentlig 
Dans og Musik og Fællesgilder. Hver By har • sin 
Hovedfest: Florens sin St. Hansfest til Skytspatronen 
Johannes Døberens Ære, Venedig sit Karneval, Lubeck 
sin Papegøjeskydning 1. Maj, i Nurnberg Slagternes 
Pølseoptog og »Das Schembartrennen« ved Fastelavn 
osv. osv. 

Og hyggelig indlevet i Aarets tilvante Kredsgang 
befinder den gemytfulde og konservative Smaaborger 
sig vel i Livets Gentagelse, og en yndet Art Kalender- 

vers 18 hilser hver af Aarets Stationer velkommen : Den 
kære Hr. Sankt Jørgen bringer os Maj i By, saa gaar Kvin- 
derne i Haven og spadserer med deres Mænd . . . Den 
kære Hr. St. Johannes gør os Kirsebærrene røde . . . 
Den kære Hr. St. Osvald bringer os Gaas, saa lægger 
Junker Conrad sine Stadsklæder an, springer til Dans 
og vinder sig en Krans ved sine Hop . . . Den kære 
Hr. St. Bartholomæus bringer os Æbler og Pærer, de 
smager godt i Kakkelovnen og styrker Geisten: Den 
kære Hr. St. Gilge han bringer os nyt 01 . . . Den kære 
Hr. St. Nicolas, den hellige Himmelfyrste, han stikker 
os de fedeste Svin, i dem finder vi Pølse ... 



V. HAANDVÆRKETS AAND. 

Aln frummer getrQwer hantwercksmann 
der gern arbfltt und das wol kan . . . 

I Husenes Stueetage ligger de smaa Værksteder, der 
tillige er Smastboder, som ved en Klap kan aabnes 
ud til Gaden. De gamle Byer er Samfund af Smaa- 
værksteder, — derved er de væsensforskellige fra vore 
moderne Byer, hvor Mellemhandleres Butiker over alt har 
skudt sig ind mellem Producent og Kunder og hvor 
Produktionen mer og mer har samlet sig i store Værk- 
steder eller Fabriker, og Salget paa samme Vis i Stor- 
magaziner. Her og der er den fabriksmæssige Stor- 
industri allerede paa den Tid begyndt. I Venedig, hvor 
endnu Slaver anvendes, er der store Vaabensmedde- 
værksteder og vældige »Glashytter«, der paa Grund af 
Ildebrandsfaren er lagte ud til Murano. I Florens 
drives »Calimala« industrien en gros, i de flamske Byer 
eller i Køln ligesaa Tøjvæveriet, Valkningen og Farve- 
rierne: her arbejdes der nemlig med hele Verdens- 
markedet for Øje, og Kapitalisten staar som Entre- 
prenør, der køber Raastoffet op og leverer det til Ar- 
bejdere, som mod en bestemt Løn tilbereder det for 
ham, hvorefter han forhandler Produktet videre. Her 
har man derfor ogsaa stadig store Arbejdskonflikter: 
Ciompiopstanden i Florens 1378 var en stor Arbejds- 
stansning, den store Væveropstand i Køln 1396 om- 
By og Borger 10 

kastede hele Forfatningen; i de flamske Byer fandt 
hyppig saadanne Omvæltninger Sted. Men afset her- 
fra holdes Industrien i de fleste Fag paa det Stand- 
punkt, at talrige Smaamestre arbejder hver i sit Værk- 
sted, med en eller to Svende og et Par Lærlinge. Det 
er Lavsvæsenet, som vedligeholder og regulerer dette 
Jævnmaal, og dels spontant, dels ved Efterligning har 
det antaget temlig ens Former i alle Byerne. Udenfor 
Markedstider holdes udenbys Konkurrence omtrent helt 
borte, og indadtil er Konkurrencen begrænset derved, 
at ingen Entreprenør taales, men kun Mestre, der selv 
har arbejdet sig op fra neden og selv stadig arbejder 
med; tillige er det nøje reguleret, hvor mange Svende 
og Lærlinge en Mester maa holde — at ikke en enkelt 
skal tage dem fra de andre — , hvor lang Tid af Døg- 
net der maa arbejdes, hvordan Arbejdet skal være be- 
skaffent, samt først og fremmest hvilken Pris der maa 
tages og skal tages for Varen. Naar endelig ofte Lavet 
købte Raastoffet ind under ét for alle Mestrene eller 
ialfald fastslog Indkøbsprisen, var der paa alle Ledder 
værnet om en vis Ligelighed mellem Værkstederne og 
Brodden var tagen af Konkurrencen. Det var et Eldorado 
for Middelstanden, og gamle Skattelister viser ogsaa, 
hvor overvejende den har været i Byerne, indtil i Re- 
næssancetiden Kapitalismen fik Vind i Sejlene med 
Verdenshandelens Udvikling. 

Haand værket var en Etat, som man kun kunde 
komme ind i nedefra; men var man engang inde, 
følte man sig ogsaa beskyttet og forsikret for Livstid 
og kunde i Reglen rykke Trin for Trin opad Trappe- 
stigen — ligesom naar man var kommen ind paa det 

Økse, et Vinkelmaal og et Naglebor, samt 2 Skilling 
ugentlig til at drikke op. Og »kristelige Formaninger« 
opfordrer Mesteren til at opdrage ham, som om han 
var hans Søn, holde ham under Laas og Lukke, lade 
ham læse gode Bøger, holde ham til Kirkebesøg og 
ikke være for »blødhjærtet« med Hensyn til Prygl ; 
»das thut der Seele gut, und musz der Korper Pin 
liden, damit es gut gehe der Seele« 2 . 

Efter Læretid og Svendeprøve blev Lærlingen Svend : 
han hørte nu til »freie Leute« , selv om han vedblev 
at bo hos Mester, og han hørte med i »Gesellenver- 
band«, som varetog Svendenes Interesser overfor Mestrene 
og igennem »der Altgeselle« havde Andel i Lavets 
Styrelse. Efter at have arbejdet en Tid paa Stedet, 
tog han saa en Foraarsdag — med en vis traditionel 
Formular — Orlov og gav sig til at »vandre« , for at 
kunne fuldende sin Faguddannelse, saaledes som gam- 
mel Skik og Lavets Forordninger foreskrev det. Med 
Ransel paa Nakke og Stok i Haand gik han fra By 
til By i Franken og Rhinegnene eller Frankrigs Pro- 
vinser rundt (»le tour de France«) — syd for Alperne 
kendtes ikke disse Vandringer, synes det — , tog Tje- 
neste, hvor han kunde, drog videre, naar han fik Lyst, 
led Nød og gjorde Erfaringer og levede nogle Ungdoms- 
aar igennem i et poetisk Friheds- og Friluftsliv. Disse 
vandrende Svende hører til Folkevisernes Bærere og 
Digtere : denne Vise — hedder det — har to Stenhug- 
gere digtet, »dabei da ist gesessen — der Wirthin 
Tochterlein«. Burschen synger om, hvordan han i et 
Værtshus først bliver beværtet med stor Ærbødighed: 
»Man satte mig øverst ved Bordet om, — som var jeg 

en Købmand ung, — men da saa Regnskabets Time 
kom, — saa slunken var min Pung«, eller han synger 
sine Elskovsæventyr og opfordrer letsindig de unge 
Piger til at bryde deres Ungdoms Rose: »Og bryder 
du den i Vaaren ej, — du angrer det vist adAare; — 
nu gaar en frisk Skærsommmer ind, — det fryder mig saa 
saare«; men gør hun sig knibsk og vil ikke, nu vel da: 
»fahrhin, fahr hin mein maidlein fein, — es sind nurnoch 
mehr Drusellin, — wir hon noch maidlein dir geleich, 
— all gluck thu' dich bewaren! — wer weisz, wen es 
zum ersten reut!« — Hvor de kom hen, følte disse fa- 
rende Svende sig imidlertid omgærdede og hjulpne af 
Kammeraters Brødreskab. De forskellige Byers Svende- 
forbund er i Forbindelse med hverandre; medens 
Mestrene ifølge hele Byegoismens Natur kun er for- 
bundne indenfor samme By, staar Svendene i indbyrdes 
Forbindelse over hele Tyskland, over hele Frankrig, 
og den rejsende Svend meldte sig blot paa Byens 
Svendeherberge og fik dér enten Arbejde anvist eller, 
hvis dette ej kunde skaffes, Underhold for et Par Dage 
og Tærepenge med paa Vandringen. Til Legitimation' 
havde Gesellen sin hemmelige »Handtwerksgrusz«, som 
han fremførte for Fagfællerne, enten i Form af Ord 
eller Tegn: han gik f. Ex. i Nurnberg hen til »Schoner 
Brunnen« og viste den i Jærngitret kunstfærdig ind- 
smeddede, bevægelige Jærnring, eller han besvarede, 
hvis han var Murersvend, paa indlært Maade de for- 
skjellige Spørgsmaal, der stilledes ham af Bygmesterlavet 
om, hvem der først byggede i Tyskland og hvilken der 
var den ældste Bygning o. 1. 

Men naar Svenden saaledes er draget om en vis 

Tid, begynder han at længes tilbage mod sin Fødebys 
røde Tage og maaske ogsaa efter en eller anden lys- 
haaret »Liesel« derhjemme, ogsaa siger han Friluftslivet 
Farvel og vender Kursen hjem. Saa gør han sit Mester- 
stykke, hvis han da ellers har Penge til at betale 
Mestergebyr (i Frankrig og i Syden blev mange hele 
deres Liv staaende paa Svendestandpunktet), og ægter 
samtidig en af sin Bys og i Reglen sit Lavs Døtre. 
Ægteskab og Mesterskab fulgtes som oftest nøje ad, 
og nu og da var det foreskrevet baade at ingen maatte 
gifte sig som Svend og at ingen blev Mester uden at 
han tog sig en Hustru. Fra nu af er han helt vokset 
fast i sin By og sit Værksted og er bleven solid Bedste- 
borger. Hans Livsstilling var, og føltes som, et Em- 
bede — »ein heiliges Ampt« kaldtes det ogsaa stadig 
— meget mere end en Forretning. Haandværket er 
indstiftet ligesom Krigerens eller Præstens Stand umid- 
delbart af Gud for Samfundets Skyld ; af Evas forskel- 
lige Børn har Gud sat hvert til det »Ampt«, hvortil 
han synes mest skikket. Og han skal arbejde, arbejde 
for den fattige ligesaa vel som for den bedre betalende, og 
skal arbejde paa bestemt Maade. Bygningshaandvær- 
kerne skal hver Maaned forevise Florens' Raad, at der 
haves saa meget af Sten, Kalk og Tømmer i Behold, 
som der ventelig vil blive Brug for i den nærmeste 
Tid; fra Prækestolen faar Florens' Spindersker under 
Trudsler om Banlysning Tilhold om at spinde med en 
foreskreven Haspe 8 . Han skal arbejde i aabent Værk- 
sted, for at die Geschaumeister, naar de vil, kan komme 
over ham og paase, at Brokaden indeholder det lov- 
mæssige Antal Guldtraade, eller at de foreskrevne Sund- 

heds- og Forsigtigheds-Forholdsregler er overholdte. I 
hele sin Gerning føler Mesteren sig økonomisk og mo- 
ralsk beskyttet; han behøver ikke at leve med Angsten 
for at blive ruineret af heldige Konkurrenter, men kan 
til Gengæld heller ikke spekulere i at naa op over et 
vist Jævnmaal. Mestrene har Bestemmelser om, at de 
ikke maa tage Svende eller lokke Kunder fra hin- 
anden, ikke dadle hverandres Arbejde; der er saa- 
ledes sikkert Udkomme, men faste Grænser. Bliver 
han syg, tilsættes der ham mange Steder en Vikar, 
som man gør med en Embedsmand. Paa samme 
Maade har Svendene deres Broderskaber, som assu- 
rerer den Enkelte. »Wenn etwa unser Herr Gott einem 
guten ehrlichen Gesellen mit Lebenskrankheit mochte 
angreifen«, hedder det saaledes, skal der laanes ham 
af Svendekassen. Dør han saa, skal man søge sig be- 
talt i de efterladte Klæder, derefter hos hans Venner; 
kan de heller ikke, »so bezahlts der liebe Gott, der ist 
ein reicher Belohner und hat fur manchen bezahlt« 4 . 
Hertil kommer, at de simple Livsfornødenheder: Logis, 
Mad, Klæder i de Tider var forholdsvis meget billige, 
derimod Luxusgenstande overordentlig dyre, saa at 
— som man har sagt 6 — den fattiges Penge var mere 
værd i Middelalderen end den riges. Alt sammen giver 
Haandværkerstanden i de gamle Byer jævne, taaleligt 
betryggede Kaar. 

Men ikke blot dette: Haandværkernes Næring var 
som sagt »ein heiliges Ampt«. De saa i Kirken Josef, 
Marias Mand, med sin Tømrerøkse, Petrus som Fisker, 
Thomas som Bygningshaandværker , og de valgte sig 
hver sin Skytshelgen : Tømrerne naturligvis Josef, Nøgle- 

smeddene Petrus med Himmelnøglen, Bundtmagerne Jo- 
hannes Døberen, fordi han i Ørkenen gik i Kamelhaars- 
klæder, Bødkerne Noah, som til sin Vinavl formentes 
at have snedkret Tønder; Honningkagebagerne valgte 
sig Maria med Barnet paa Skød, Kammagerne Magda- 
lene, der før sin Omvendelse tilbragte hele sin Dag 
med at kæmme sit skønne Haar. Hvert Lav nedledte 
sig fra gamle, fornemme Aner: Barbererne hævdede, 
at Kejser Augustus først havde ladet sig barbere ; Bryg- 
gerne mindede om den burgundiske Konge Gambrinus, 
der formentes at have lært Tyskerne at lave 01 ; Gørt- 
lerne erindrede om, at David havde foræret Jonathan 
et Bælte som Venskabstegn ; Gartnerne endelig hævdede, 
at deres Beskæftigelse var Menneskenes ældste, siden 
Adam i Paradisets Have havde syslet med Gartneriet 6 . 
Paa de malede Vinduer, som Haandværkerne »stiftedec 
i deres private Kapeller i Domkirken, lod de med 
Stolthed afbilde Scener af deres Haandværk, fremstil- 
lende for Madonna, hvordan Arbejdet gaar i deres 
Værksted, og opad Florens' Domkirkes Kampanile er 
i Relieffer fremstillet Næringsveje og Haandværk. — Høj- 
tideligt hemmelighedsfulde Ceremonier af et religiøst 
Anstrøg foretoges her og der, naar en Mester optoges 
i Lavet eller en Svend i Svendeforbundet — i et mørkt 
Rum, med Kors, Dødningehoveder, Vievandskar osv. 
om sig, maatte han f. Ex. aflægge sin Ed. Lavets 
»Lade«, som altid under bestemte Ceremonier aabnedes, 
naar der holdtes Møde, gemte Fagets symbolske Attri- 
butter ved Siden af Drikkekar og Bannere. Og ved 
Festerne — især Lavets aarlige Fest for sin Skyts- 
patron — gik man i sin Professions Dragter i Proces- 

sion med Fagets Mærkefaner og Relikvier. Især Byg- 
ningshaandværkerne og deres »Bauhutten« følte en 
religiøs Indvielse over sig, naar de »byggede Hjem for 
Mennesker« ; deres Lav var internationalt og stammede 
fra den Bauhutte, som byggede Kong Salomons Tempel, 
og fra den Tid, Klostermunkene havde været Kirkernes 
Bygmestre, følte ogsaa de verdslige Haandværkere, hvis 
største Opgaver jo stadig var i Kirkens Tjeneste, sig i 
særlig Grad som Udøvere af »en heiliges Ampt« ; deres 
Forsamlinger, Dragter, Møder og de Stenhuggertegn, 
hvormed de signerede deres Bygværk, vare fulde af 
en religiøs Symbolik, der har fortsat sig i Frimureriet. 
I disse Haandværkerhjem kommer det legemlige 
Arbejde saa at sige første Gang ret til Ære hos Men- 
neskene. Oldtiden havde alene respekteret Agerbruget 
som Beskæftigelse for en fri Mand, men betragtet 
Haandværket blot som et Arbejde for Slaver. Rid- 
derne og Adelen stod i det hele ogsaa paa dette Stand- 
punkt. Kirken havde vel tidligere, da Augustinus skrev 
sin Bog om »Munkenes Arbejde« og Benedikt grundede 
sine Klostre, virksomt hævdet Apostlenes Ord om, at 
»dersom nogen ikke vil arbejde, bør han heller ikke 
æde«, men for den senere asketiske Kristendom var 
Arbejdet en Straf fra Gud, gavnligt som Bodsøvelse, 
men ondt, naar det udførtes for Vinding: Maria »Be- 
skuelsens Dyd sattes altid foran Martha, »den virk- 
somme« Dyd. Nu skammer Haandværkerne derimod 
Munkene ud for deres dovne Tiggerliv; stik imod 
Skriftens Ord om Liljerne, der ikke spinder — som 
Munkene holdt af at citere — , udtaler de 7 , at alt i Na- 
turen maa arbejde for at leve: se paa Græsset, Plan- 

terne, Træerne, hvorledes de arbejder og slider for at 
vokse; og Borgernes Digte og Moralafhandlinger forher- 
liger paa alle Maader Fliden og forfølger Uvirksomheden. 
Enhver, der er sund og rask — erklærer de overfor 
Munkene — skal tjene sit Brød med sine egne, legem- 
lige Hænders Flid; alle Udflugter og Omsvøb om aande- 
ligt Arbejde gælder ikke: non pas de inains esperitiex — 
més de mains du cors proprement — sans metre i 
double in tendement 8 . Satirikerne gør Nar af Dr. Faul 
Lenz og Hans Unfleisz, og Moralisterne lærer, at Gud 
paa Dommedag forlanger Regnskab for Bryg af enhver 
Time, han har skænket os, som en Handelsherre, der 
giver Kassereren Penge, som opføres paa Indtægtsiden, 
og bagefter forlanger at se paa Udgiftssiden, hvad de 
er gaaet til. »Arbejderens Sved er Gud velbehageligere 
end Bønner«, hedder det ogsaa, og der udmales et 
Fremtidsperspektiv, — som i Pier Ploughman — , da 
alle, der bærer Vaaben, skal omkomme ved dem, med 
mindre de smedder deres Sværd om til Le, og da alle 
skal arbejde i Fredens Idrætter: »sysle med Plov, med 
Hakke eller Spade, spinde og tale om Gud og ingen 
Tid spilde«. 

En støt og emsig Flid udfoldes der da ogsaa i 
denne Verden af Smaaværksteder. Ikke den moderne 
Bys Hastværksjag, — Livets Tempo er endnu feberfrit 
og roligt, fordi der næsten ikke arbejdes ved Lys, men 
holdes regelmæssig Rast fra Angelusklokken ved Sol- 
nedgang indtil Morgenklokken — , men et trofast og 
udholdende Arbejde. »Jeg tænker, at I har liden Tid 
til at more Jer. Jeg kan ikke forstaa, hvordan et for- 
nuftigt Menneske nogensinde skulde faa Tid dertil«, 

skriver en florentinsk Forretningsmand til en anden. 
Arbejdet er forholdsvis langsomt og forholdsvis dyrt, 
fordi man er skærmet mod Konkurrencens Kapløb og 
Underbydning; men til Gengæld varetager Lavsord- 
ningen Publikums Interesser ved at tilse Varens Stof 
og Tilvirkning; istedenfor moderne godtkøbs Dusin- 
fabrikat udgik der derfor fra de gamle Smaaværksteder 
mest kun holdbart, gediegent Arbejde, ved hvilket den 
faguddannede Mester selv havde haft en Haand eller 
ialfald et Øje med. 

Med en Art embedsmæssig Pligtsans udførte man, 
uden at forhaste sig, alt saa solidt og fuldendt som 
mulig, indvendig saa godt som udvendig, uden Jaskeri 
eller Smaahumbug; »ser ingen anden det, saa ser den 
kære Gud i Himlen det«. — »Ich thue's fur den lieben 
Gott. Der sieht's«, som Stenhuggeren paa Kølner- 
domens Tag sagde. Der er en meget fast Tradition i 
Haandværket, og »die Geschaumeister« vaager over, at 
den vedligeholdes, men der er intet af den moderne 
Massefabrikations Ensformighed, thi fra de talrige, smaa 
selvstændige Værksteder udgaar stadig Variation og 
fornyende Initiativ. Og Haandværkeren fordummes 
ikke som Nutidens Arbejder ved at reduceres til som 
Led i en Maskine hele sit Liv igennem at udføre den 
samme simple Akt: at klippe en Jerntraad over i lige 
store Stykker eller ridse nogle Furer i den ene Lerskive 
efter den anden. Der finder tværtimod en anden 
Slags Specialisering Sted — paa langs, ikke paa tværs 
— i de gamle Byers Haand værk 9 , som er aflangt min- 
dre fordummende Art for Arbejderen, men tillader en 
individuel kunstnerisk Behandling af hver enkelt Gen- 

stand. Der er særlige Kedel-, Nagel-, Hov- og Knivsmedde 
samt »fermailleurs«, der smedder Spænder og Agraffer. 
Af Hattemagere er der chapeliers de feutre, de colon, 
de paon og fourreurs dechapeaux; Paternostermagerne 
er udskilte i dem, der forfærdiger Paternosterringe af 
Ben og Horn, af Koraller og Muslinger, af Rav osv. osv., 
som optalt er i Pariser Embedsmanden Etienne Boileaus 
Samling af Lavsbestemmelser fra c. 1270. Talrige 
er ogsaa Arterne af Garvere og Bundtmagere. Hver 
er da Specialist, men han følger sit Materiale fra 
Grundstoffet, til det er fuldfærdigt for Køberens Be- 
nyttelse. 

»Belgierens Hoved sidder i hans flittige Haand«, 
hed det om Flanderns Haandværkere. Fingrene brænder 
af Flid, de er rappe og behændige, og Hjernerne ud- 
vikler en sindrig Opfindsomhed i det smaa. Endnu den 
Dag i Dag er de gamle Haandværksegne, f. Ex. omkring 
Nurnberg eller Basel, bekendte for de smaa Hjems 
Husflid, der af et lidet værdifuldt Stof, — af Straa, 
papier måché eller Træ — forstaar at fremstille et Utal af 
billige Brugsgenstande og godtkøbs Legetøj (Nurnberger- 
kram); en saadan Kramforretning i Manufakturfaget 
skal for at være velassorteret tælle c. 1400 Numre. Vi 
har en gammel Skrive- og Regnemester fra Nurnberg 
Johan NeudorfTer 10 , der fortæller os om alle de kunst- 
færdige Opfindelser og snedige »Spielereien«, som hans 
samtidige Bysbørn havde afstedkommet. Han tilegner 
(1547) sin Bog til den ærbare og »ehrenveste« Georg 
Rømer den ældre og minder ham om, hvordan de 
forgangen Søndag talte sammen paa Torvet om alle 
deres Bysbørns Kunstfærdighed, og hvordan Borgermeste- 

ren opfordrede ham til at skrive sammen alle de 
Eksempler, han mindedes. Det har han nu i sin Fri- 
tid gjort; naar de en anden Søndag igjen sidder sam- 
men, kan de supplere, hvad der er glemt. Og i sin 
Bog opregner han saa — imellem de virkelige Kunst- 
værker som A. Kraffis »Sacramentshåuschen« eller 
Peter Fløtners Kaminer — et Utal af smaa Opfindelser 
og Snurrepiberier. Der er Skruer uden Ende, Døre, 
der kan aabnes til begge Sider, et sindrigt Øseapparat, 
et Kort med ophøjede Bjerge og udhulede Flodlejer, 
en Bogstavslaas, som kun kan aabnes, naar de Bog- 
staver, der staar paa Laasens Cylinder, ved Hjælp af 
Ringe drejes saaledes, at de danner et alene af Ejeren 
kendt Ord. En har skaaret 113 Ansigter ud paa et 
Kohorn; en anden har af et Stykke Træ, saa langt 
som en Pegefinger, udsnittet en Kirsebærgren og paa 
Bærret en Myg, — saa »subtilt«, at den bevægede sine 
Vinger, naar man pustede ; en tredje har forfærdiget et 
8 /* Alen langt Skib , der bevægede sig paa et Bord, i Skibet 
en Kvinde, der trakterede et Hakkebrædt, foran i Skibet 
et Barn, der bevægede Hovedet og roede med Haan- 
den, i Bagstavnen en Dreng med Bue og Pil, som han 
afskød paa Folk. En kunstfærdig Urmager bliver — 
paa Kejserens Bud — i Bærebør hentet til Wien for 
dér at at forevise et subtilt Urværk ved Hoffet; en 
anden Gang er det Kejseren, der foreviser en Smed et 
kunstigt Ur, men Smedden lover at kunne forfærdige 
et endnu kunstigere, og han gaar saa og spekulerer sig 
Forstand og Erindring fra, som han kun »ved Medicin 
og guddommelig Naade fik tilbage igen«. 

De sydtyske Byers »Abenteurer« var da ogsaa meget 

søgte som Teknikere, der tilbød deres Tjeneste ved Hoffer 
og i Krig til alle mulige »svære og farlige Ting«. De 
var f. Eks. Buchsenmeister (Artillerister, Kanonerer). 
Vi har en Bog 12 , hvori en saadan Abenteurer har ind- 
ført alt, hvad han forstod sig paa: Mekanismer og 
Konstruktioner, Mnemoteknik og Behændighedskunster. 
I Byerne myldrede jo i Virkeligheden Opfindelserne 
frem, store og smaa, i det 14. — 16. Aarh.; i disse smaa 
Myretuer udviklede Menneskene en Opfindsomhed, som 
aldrig før var set, og omdannede Kulturlivet paa alle 
Punkter. For ikke at tale om de store Opfindelser af 
Kludepapiret og af Bogtrykkerkunsten, som var af den 
største Betydning for Kulturens Udvikling, kan man 
alene for Nurnbergs Vedkommende i det 15. Aarh. 
nævne Naaletilvirkning, Vindbøsser, Lommeure, File- 
hugning, Geværlaase og m. a. — Ganske det samme er 
Forholdet nede i Florens. Ogsaa der kan man — 
f. Ex. i Vasaris Kunstnerbiografier — læse om, hvordan 
én udskærer hele Kristi Lidelseshistorie af en Fersken- 
sten, en anden laver kunstfærdige Mannekins, en 
tredje øver sig i Taskenspillerkunster; én — det er 
ingen mindre end Brunellesco — vinder især sine 
Landsmænds Hjerter ved Fyrværkerimekanismer, en 
anden — det er Alberti — forfærdiger Laterna ma- 
gicaer og Refleksionsspejle, en tredje — det er selve 
Leonardo — har sin bedste Glæde af at »far miracoli«, 
kalde Bønder sammen og mystificere dem ved vind- 
fyldte Tarme, der bevæger sig som levende Væsener, 
eller automatiske Stegespid. Men en Mængde store 
og smaa Opfindelser myldrer ogsaa frem i Florens 
paa de Tider. 

Paa alle Punkter udviklede Haandværket sig til 
Kunstindustri. Vi Nutidsmennesker lever i Jag, op- 
tages af vore aandelige Interesser, mærker ikke , naar 
blot de stumme Tjenere udenom os gør deres Pligt, 
om det Haandtag, vi drejer paa, og den Ske, vi spiser 
med, er mer eller mindre smukke. I de gamle Dage 
levede man langsommere og mere nærsynet i og med 
de mange smaa Ting om sig. Husgeraadet er hellige 
Arvestykker, har kostet meget, er ofte bleven befølt og 
betragtet, og Husmoderen kender hver Ske og hver 
Tallerken og deres Historie. Tingene har Navne; 
Smedden kender hver af sine Hammere ved Navn, 
Kirketaarnets Klokker er levende Væsener, har Navn 
og taler hver ud af sin Indskrift, og hele Byen kender 
»Anna« og »Elisabeth« paa deres forskellige Klang. 
Alt, hvad der nu fabrikeres saa banalt og praktisk og 
billigt som mulig til det store Publikums Masseforbrug,, 
det udarbejdedes den Gang individuelt, hvert Stykke som 
noget for sig, med Kærlighed og Omtanke — til Glæde 
for de mange Liebhavere, som kunde og vilde betale. 
En Nøgles Haandtag var ikke en nem, nøgen Ring, 
men en — maaske mindre bekvem — Jernplade, prydet 
med talrige Zirater og Figurer, som man længe kunde 
staa og more sig med at se paa. En Bogs Spænder 
og Læderindbinding, en Børste og en Redekam, en 
Knap eller et Spænde paa en Klædning, — i hver lille 
Ting var der nedlagt Interesse, Opfindsomhed, Smag 
fra Haajidværkerens Side, og hver lille Ting betragtedes 
og behandledes ogsaa med Opmærksomhed og Inter- 
esse fra Ejerens Side. Den velhavende Borgers Hjem 
havde Parketgulv med stiliserede Dyr og Blomster, 

som han selv havde udvalgt sig, Væggetæpper med 
bibelske eller historiske Fremstillinger, som Børnene 
fra smaa af kunde staa og læse sig lange Fortællinger 
ud af; paa Bordets Plade var i mange Afdelinger med 
indlagte Stene fremstillet hele Batsebas Historie med 
Kong David, der fra sin Slots Altan kiger ned i Haven 
og ser Urias' skønne Hustru, osv. osv. Alt var — det 
følte den besøgende — udtrykkelig bestilt eller om- 
tænksomt udvalgt, og alt talte til Ejeren og betød noget 
for ham. 

I alle Haandværksgrene arbejder man derfor ogsaa 
paa at forfine, forskønne og — forkunstle 18 . Pottemagerne 
udsætter deres Lertøj under Brændingen for Tin- eller 
Saltdampe, der lægger Glasur over dem, eller tilsætter 
Leret med Kalk, Gips eller Jern. Italienerne maler 
med særlig brandfaste Farver i Glasurmassen, inden den 
• brændes færdig, og frembringer derved deres dekorative, 
glimrende Majolikafade. I Rhinegnene brænder man 
et eget alkali-holdigt Ler saa haardt, at det hvide 
og gulgraa Stentøj fremkommer, der navnlig kendes 
som høje, slanke, cylindriske »Schnellen« — af mat, 
hvid Farve og forsynede med Metallaag. Ellers var 
blandt tyske Lervarer især de grønglacerede Kakkel- 
ovne berømte, som af Nurnbergeren A. Hirschvogel 
fik deres klassiske Form og dekorative Udstyrelse. - 

Snedkerne indlægger og udskærer med altid voksende 
Virtuositet. Florentinerne er især Mestre i Træ- 
mosaik, Intarsia; de brænder, bejtser, farver Træsor- 
terne, indtil de kan fremstille Arkitektur- og Landskabs- 
billeder paa Korstolenes Ryglæne eller Skabenes Døre. 
Sydtyskerne excellerer derimod i Træudskæring: vældige 

Skabfa^ader, der er udarbejdede som hele Paladser 
med Gesimser, Søjler, Gavle, Vinduer og Porte, eller 
Alterskrin og Korstole, Tabernakler og Sakramentbuse, 
der er udskaarne i Flamboyantgotikens tusindtungede 
og kniplingsfine Stil. Ulmermestrene med Syrlin i 
Spidsen kappes heri med de østrigsk-bajerske Træskærere 
med M. Pacher i Spidsen. Nurnbergersnedkerne har 
deres egen lille Specialitet i at overtrække Æsker med 
et sølvglinsende Lag af Wismuth og derpaa male bro- 
gede Blomsterornamenter i Bondestil. — Ogsaa i Smedde- 
jernarbejderne er Tyskerne forrest. Smagfuldere end 
alt deres Arbejde er maaske nok de florentinske Palæers 
Fakkelbærere, Bannerbærere eller Hjørnelanterner; men 
ingen kunde saa taalmodig som de sydtyske Smedde ud- 
hamre Gitterværk i de mest kalligrafiske Liniesnirkler 
eller de kunstigst spiralsnoede Rankeslyngninger, med 
smaa Bøjler paa Traadene, hvorigennem den krydsende 
Traad blev stukket, og med smaa forgyldte Roser eller 
grimacerende Masker, hvor det galdt at skjule en 
Sammenføjning. Hele den gamle tyske By var over- 
broderet med disse Smeddejernsarbejder, — fra Husenes 
Skilte og Vejrfløje til Kapelskranker, som Fuggernes i 
Augsburgs St. Ulrikskirke, eller Springvandsgitre som 
det om »Schoner Brunnen« i Niirnberg. 

I Tekstilkunsten kappes de florentinske, venetianske 
og flamske Fløjls-, Damask- og Guldbrokadestoffer 
i Pragt og i skønne Mønstre. Til Kirkens Messe- 
klæder og til Damernes Festdragter tilvirkes Silken 
snart i lange, ved Siden af hinanden liggende Traade, 
saa den glinser og lyser, snart i en Skov af opret- 
staaende Traade, mer eller mindre tæt afskaarne; 

By og Borger 11 

den indvæves med Guldtraade, farves med Purpur, 
Indigo og Safran, og mønstres endelig med orientalske 
Dyrefigurer, med det burgundiske Granatæblemønster 
eller de norditalienske spredte Blomsterornamenter. 
I Arras, i Paris og i Bryssel tilvirkes de store kostelige 
Væggetæpper, med indvævede Fremstillinger fra Bibel 
eller fra Ridderromaner, paa Baggrund af Landskaber 
eller Slotsbygninger. Fra Flandern og Paris kommer 
ogsaa alle de kostbare Broderiarbejder, som bruges til 
Alterduge og Messegevandter, saavel som til baade 
Herrers og Damers Pragtklædning: den første Masse- 
udfoldelse af Broderiluxus fandt Sted ved de burgun- 
diske Hertugers Fester i Lille. Senere sluttede sig 
hertil de venetianske og de brabantske Kniplinger. 

En af de fineste Genstande for Kunstindustri var 
Glasset. I de venetianske Glasfabriker forstod Arbej- 
derne — i Virkeligheden selvstændig frembringende 
Kunstnere — under Blæsningen af Glasset at forme 
det og forsire det med en uforlignelig Finhed og Ele- 
gance: de venetianske Vinglas — som var frit blæste 
og formede med Haanden uden at gydes i nogen Træ- 
form — havde en vidunderlig Tyndhed og Lethed, for 
den mindste Berøring sang der de skæreste Melodier 
inde i dem, og Kalken var af den reneste, ædleste Stil, 
Stilken slank og pyntelig med sine Vingeprydelser. 
Dertil kom saa de indspundne Traade af Mælkeglas i 
»Filigranglassene«, de indsmeltede Farvemønstre i »Mille- 
fioriglassene«, det kornede, ligesom sprungne »Isglas« — 
altsammen Hexerier, som man forgæves søgte at aflure 
Venetianerne. Folkeligere og plumpere var den tyske 
Glasindustri, men det nationale Drikkeri fremkaldte 

dog en rig Variation af Drikkeglas og Pokaler. Der 
var de tykke cylinderformede, mørkegrønne Humpen fra 
Fichtelgebirge — »Velkomster«, som de kaldtes — med 
Rigsørne eller Kejser- og Kurfyrstebilleder indbrændte 
med uigennemsigtige Emaillefarver. Og der var Rømer- 
glassene, de halvkugleformede Skaaler af grønt Glas 
paa tyk, ringlet Stilk og Fod. 

Det mest aristokratiske Haandværk var dog Guld- 
smedde- og Bronzeindustrien. Fra gammel Tid var 
Guldsmeddene jo især tagne i Brug af Kirken, og deres 
Skytspatron, den franske Biskop St. Eligius, havde selv 
været Guldsmed. Endnu stadig var Leverancen af 
Monstranser, Kalke, Krucifixer, Kandelabre til Kirkens 
Brug en Hovedsag for deres Næring; men de rige 
Købmænds Bordstel og Købmandsfruernes Smykker 
lagde snart lige saa meget Beslag paa Værkstederne. 
I Buksbomtræ udskar Kunstnere de fineste Modeller, 
man lærte sig at hamre og drive Guldet, svejfe og 
lodde det til den yderste Fuldkommenhed, at slynge 
en Filigran af Traade til Indfatning om ædle Stene, at 
tuschere eller indlægge en Mosaik af ædle Metaller i 
simplere. Florentineren Ghiberti smeddede Paven en 
Mitra, paa hvis Forside der af Perler, Guld og Ædelstene 
var fremstillet en Kristus, omgiven af Engle, og paa 
hvis Bagside man af samme Materialer saae Madonna 
og Evangelisterne afbildede. Hans Bysbarn Maso 
Finiguerra gi orde sig berømt ved en »Pax« (Kyssetavle) 
til Kirkebrug og et Par smaa emaillerede forgyldte 
Sølvkandelabrer til Pistojas Domkirke. Siden over- 
fløjede Benvenuto Cellinis Saltkar og Ørenringe al 
anden italiensk Guldsmeddekunst. Ogsaa de parisiske 

11* 

Guldsmedde havde stort Ry. I Kirken St. Germain des 
Pres stod der saaledes et Helgenskrin i Form af en gotisk 
Kirke, hvilket Arbejde regnedes til det fineste i Faget. 
De burgundiske Hertugers Skatkammer — hvis Inven- 
tarieliste er offentliggjort af de Laborde 14 — var overfyldt 
med figurrige Bordopsatser, æventyrlige Anrettefade, 
barokke Pokaler, Konfektskaale, Vandkander af email- 
leret og perlebesat Guld og Sølv, leverede af en Claes 
fra Freiburg, Gerard de Vathenare, Gilles fra Amts og 
andre flamske Guldsmedde, der ofte bærer Titel af 
»valet de chambre du duc«. I Nurnberg udførte 
Wenzel Jamnitzer de vidunderligste Guldsmeddearbejder: 
en »Lustbrunnen« som Taffelopsats for Kejseren i Wien, 
en anden Bordopsats (en Kumme, der bæres paa Hove- 
det af en Kvinde, 1 Meter høj), der nu er i en af 
Rotschildernes Besiddelse, et Smykkeskrin i Form af 
et Gravmonument osv. Ellers var Drikkepokaler 
i Krystal og ædle Metaller de sydtyske Guldsmeddes 
Specialitet. Drikningen var jo Borgernes Poesi; den 
foregik i Fællesskab under højtidelige Former, med 
»Weinspruche«, som man tilsagde hverandre, naar man 
drak. Den ædle Drue burde indfattes i den skønneste 
og rigeste Kunst, og Guldsmeddene sang i deres Sprog 
inspirerede Hymner til den. Der var tunge Krus, hvi- 
lende paa 3 Kugler, indsnævrende sig opad til som en 
afstumpet Kegle, med en Slangehank og fint ciseleret 
Laag. Der var Pokaler paa lange tynde Stilke, med 
drevne Relieffer paa Skaalen og en Figur eller Blomster- 
buket paa Laaget; selve Skaalen var ofte en Krystal 
eller en sølvovertrukken Muslingeskal. Der var Po- 
kaler, hvis Sider udhamredes i Bukler — efterlignende 

Druer eller Majskolber; fyldte med Vin, brød disse 
blanke, gyldne Fordybninger Lyset i de skønneste 
Reflexer. I Tin eftergjordes disse Former i store Mæng- 
der til hverdags Husgeraad, Lavskander osv. 

Paa alle Omraader forkvakles imidlertid Kunst- 
industrien i væsentlig Grad af al den smaaskaarne Op- 
findsomhed og Kunstfærdighed, al den fagmæssige 
Glæde ved de vanskelige Kunststykker, som gerne 
trives i smaa Haandværkssamfund. Da Johan v. Butz- 
bach en Tid var i Skrædderlære, fortæller han, hvor- 
dan »vi maatte, ligesom Malere, paa det omhyggeligste 
brodere i Klæderne Skyer, Stjerner, blaa Himmel, Lyn, 
Hagel, Hænder, der slyngede sig sammen som El- 
skendes, desuden Terninger, Roser, Træer, Briller og 
andre Naragtigheder«. Da den metziske Klædetilvirker 
Philippe de Vigneulles — hvis Erindringer vi har om- 
talt — vilde vise sine Bysbørn, hvad han duede til, 
fremlagde han foran Byens Hovedkirke et Mesterstykke 
til Beskuelse og udlovede en Pris til den, der vilde 
gøre ham det efter. Det var et Stykke Klæde, syet 
sammen af 8000 Stykker Tøj, der fremstillede et meget 
kompliceret Billede. Midt i det saas vor Frue, til højre 
Sta Katarina, til venstre Sta Barbara. Derunder hvert 
af Bykvarterernes Vaaben, Pavens Vaaben, med Kejse- 
rens paa højre, den franske Konges paa venstre Side; 
udenomkring alle Metz' »Seigneur«ers Vaaben. Ne- 
derst to Mænd, som holdt et Skjold med Mesterens 
Bomærke. Og dertil endelig Overskrifter over alle Fi- 
gurerne og Vaabnene samt en sindrig Rebus paa Vers, 
der indeholdt en Bøn til Madonna. — Især var det dog 
i Kunsture og Kunstskrin, at Fingerfærdigheden ret 

fik Lov til at udfolde sig. De tyske Byer brugte ved Kej- 
seres eller andre Fyrsters Besøg eller ved Kroninger 
o. 1. at forære saadanne Kunstskrin, i hvilke Træ- 
skæreriet og Guldsmeddekunsten havde arbejdet sam- 
men. De var formede som hele smaa Paladser, med 
alle Slags kostelige Indlægninger, og forzirede med 
Blomster og Statuer; indeni var en hel Verden af 
Skuffer og Gemmer med dobbelte Bunde og hemme- 
lige Døre og Aflukker, og i dem gemtes i Miniatur- 
format alt optænkeligt Nips og Husgeraad, lige fra 
Bordstel og Husapotek til alle Slags Instrumenter og 
Spil. Raadhusenes og Domkirkernes astronomiske Ure 
var paa en folkeligere Maade de gamle Byers Stolthed. 
Foruden alt det, de kunde vise om Solens og Stjerner- 
nes Stand, om Dagen og Maaneden i Aaret, underholdt 
de ved hvert Klokkeslet med en hel lille Forestilling 
og tilhørende Musik. Paa Paduas Raadhus forbausede 
allerede 1350 et saadant Urværk Verden; paa Florens' 
Nytorv slog siden en Bronzedreng af Verocchio Time- 
slagene; i Venedig var St. Marcos Urværk berømt. I 
Dijon slog oppe paa Kirketaarnets Spids en Jernmand 
og en Jernkvinde med Hamre Timeslagene paa den 
store Klokke. Paa Nurnbergs »Månnleinslaufen« pa- 
raderede alle Kurfyrsterne med en Herold i Spidsen 
forbi Kejseren, der vinkede med Sceptret. I Jena saa 
man en Dværg med gabende Mund, ved Siden stod 
en Pilegrim, der paa en Stang holdt et Guldæble hen 
til hans Mund, men hvergang Dværgen skulde til at bide 
til, trak han det bort; paa den anden Side stod en 
Engel, der læste i en Bog, for hvert Timeslag løftede 
han Øjnene fra Bogen og ringede samtidig med en 

lille Klokke. Men allersindrigst var dog Urværket i 
Straszburg Domkirke. Der spadserede de 4 Livsaldre 
omkring Døden og slog hver sit Kvarterslag, men ved 
Timeslaget slog Døden selv, medens en Engel vendte 
Timeglasset; Klokken 12 aabnede desuden en Dør sig 
og Apostlene rokkede i Rad forbi Kristus, der velsig- 
nende løftede Haanden; en Hane slog samtidig med 
Vingerne og galede 3 Gange. 

Ved Betragtningen af saadanne Vidundere følte man, 
— som en »Wyhegertlin« (1509) skrev, — at »naar Ar- 
bejdet er gjort ret flittig og kunstig, saa har Gud og 
Mennesker Glæde deraf, og det er ogsaa et godt Ar- 
bejde, naar kunstfærdige Mennesker ved deres Hænders 
Værk forøger Guds Ære og gør Menneskene blide i 
deres Gemyt, saa at de har Glæde af smukke Ting og 
andægtig ser paa al Haandværk og Kunst som en 
Guds Gave, til Nytte, Behagelighed og Opbyggelse for 
Menneskene«. Naar Guillebert fra Metz i sin Bog om 
Paris skal opregne de Berømtheder, Byens Mure om- 
slutter, nævner han ogsaa — mellem Theologer, Digter- 
inden Christine de Pisan og Harpespillere, — Her- 
mann, der polerer Diamanter, Vilhelm Guldsmed, An- 
dreas Kobbersmed osv. 



Af disse Haandværkere gik det ene Kuld af Kunst- 
nere frem efter det andet. Tidligere havde Kirken 
haft Kunsten i Hænde; Munke havde bygget Kirker, 
hugget Statuer, malet Fresker til Kirkerne, forfærdiget 
Glasmosaik og illustreret Messebøgerne med Minia- 
turer, og selv om de har Lægmænd under sig til at 

arbejde som »ministeriales«, arbejderdisse under Gejstliges 
Opsigt og efter gejstlig Opskrift. Derfor var saa meget 
kun bleven lærd eller poetisk Dilettanteri uden den 
fagmæssige Uddannelse, som Kunsten ikke kan und- 
være. Men nu er det Murere, Stenhuggere, Træ- 
skærere, Malersvende, som bliver Arkitekter, Billed- 
huggere, Malere. De kender Materialet af lang Øvelse 
og véd at behandle det efter Haandværkets Tradition. 
Deres Sanser er udviklede ved Haandværket; de kan 
skelne Farvenuancer, kan tage sikkert Øjemaal, og 
deres Haandelag er fermt og behændigt. Fra Haand- 
værket tilførtes der da Kunsten en Dygtighed, som paa 
alle Punkter fornyede den, men tillige rigtignok ogsaa 
noget af den smaaskaarne Opfindsomhed og Kunst- 
færdighed, som vi saae hæfte ved Kunstindustrien. 

Det var Haandværket, som væsentlig bidrog til at 
skabe den gotiske Spidsbuestil i de store Domkirker, 
der byggedes af de nordfranske Kommuner i det 12. 
Aarh. Ikke af Munkeaandens Himmelstræben er den 
fremgaaet — som det saa længe er bleven doceret — , men 
af Bygmestrenes overlegne Konstruktion og nye Ma- 
skiner. Man havde lært sig at modvirke Tyngden paa 
en ny Maade, og istedenfor den antike Bygnings pas- 
sive Stabilitet at skabe en Art levende Bærekraft ved 
Hjælp af Spændingen mellem flere Kræfter, der holdt 
hinanden i Ligevægt. Man byggede op et Skelet af 
kombinerede skraa Modstande og Støtter, der tog imod 
Trykket fra oven og fordelte det, og jo sikrere man 
beregnede, jo snedigere man forstod at afbalancere 
Trykkene fra de forskellige Sider, des videre kunde 
man spænde Hvælvingerne ud og løfte Buerne tilvejrs, 

des friere kunde man gennembryde Murene med høje 
Vinduer og des lettere kunde et Skelet af Piller 
bære det hele op. Et Mesterstykke af Ingeniør- 
matematik og Tømrer- og Murer-Præcision — , det 
var først og fremmest den ny Kirkearkitektur. Den 
førtes ogsaa naturnødvendig stadig videre af den tek- 
niske Experimenterelyst og Væddekamp med Naturen. 
Arkitekterne og Byerne kappedes om at overbyde hver- 
andre i dristige Kombinationer og paradoksale Vove- 
stykker, gøre det bærende Grundlag altid lettere og de 
baarne Hvælvinger mere svimlende, og rejse Murenes 
Piller og Kirkens Taarne saa slanke og høje, som ingen 
andre. Derfor blev Beauvaiskoret og Kolnerkirken al- 
drig fuldførte, og der ramlede uafbrudt noget ned, 
som maatte repareres igen, paa alle de gotiske Kate- 
draler. Man kappedes ligeledes om at byde Stenens 
Materiale Trods og udskære den saa fint og tyndt som 
i Træskæreri; Pillerne opløstes i Søjlebundter, Buerne 
i Nætværk af Ribber, alle Flader opløstes, blev gennem- 
stukne, alle Kanter overbroderedes med Bladværk, tunge- 
des ud som Flammer, frynsedes ud som Kniplingsværk. 
Raadhuset i Løwen er som et stort kosteligt »Kunst- 
schrein« overgroet med filigranfint Guldsmeddearbejde. 
Senere, i det 15. Aarh., var det igen det me- 
kaniske Haandværk, som blev Løftestangen for den 
store florentinske Renæssancearkitektur. Allerede som 
Dreng var Brunellesco et Mekanikersnille, og det morede 
ham at sammensætte Kunsture; og da han kom 
hjem fra Rom med den mægtige Kuppeldrøm i sin 
Hjerne, var det først og fremmest sindrige Ingeniør- 
beregninger og Bygningsmaskiner, der gjorde ham det 

muligt at føre sit Drømmeideal ud i Virkeligheden og 
rejse det op af Domkirkens Tag. Baade hos Alberti 
og hos Leonardo da Vinci, med deres store Virksom- 
hed som Mekanikere og Ingeniører, vedligeholdes stadig 
Forbindelsen mellem Kunst og Haandværk. 

Endnu mere fornyende gennemtrængte Haand- 
værket baade Skulptur og Maleri. Malere og Billed- 
huggere begyndte som Haandværkere, vedblev at tage 
imod Haandværkerbestillinger jævnsides med deres 
Kunstvirksomhed, og selve denne hørte oftest med ind 
under et Haandværkslav. Florentinerkunstnerne i det 
15. Aarh., selv de største, malede glatværk Vaaben- 
skjolde, Barberskilte og Kirkebannere eller udskar Bryl- 
lupskufferter og Sengestykker jævnsides med Madon- 
naer og Helgener. Og nord for Alperne var det lige- 
saa. Fra deres Haandværk forstod Malerne at blande 
Farverne, binde dem med Olier, overfernisere dem paa 
nye Maader, som gav Kunsten helt nye Vaaben i Hænde, 
og de var vant til en udholdende Flid, en Sikkerhed 
og Behændighed i Haandelaget, en nøjagtig Præcision 
og en næsten pedantisk Gennemførelse i de mindste 
Enkeltheder, som altsammen gav deres Arbejder en 
Fuldkommenhed, overfor hvilken al tidligere Kunst 
syntes jasket Dilettanteri. Paa disse Punkter laa frem 
for alt v. Eykerskolens eller Massaccioskolens af- 
gørende Fremskridt i Maleriet. Paa samme Maade 
beroede Skulpturens Fremskridt først og fremmest paa 
den overlegne Dygtighed, hvormed Stenen, Bronzen 
eller Træet nu begyndte at behandles. Især viste 
Guldsmeddearbejdet sig frugtbart for begge Kunstarter. 
Fra G uldsmedde værksteder udgik næsten alle Florens' 

Billledhuggere : fra Ghiberti til Pollajuolo, fra Veroc- 
chio til Della Robbia og til Cellini, ogsaa de fleste 
Malere: fra Masolino til Paolo Uccello, fra Botticelli 
til Ghirlandajo. Ligesaa de sydtyske Malere, — blandt 
de betydeligere saaledes Schongauer, Wohlgemuth og 
Durer — og Billedhuggere som P. Vischer. En egen 
Kunstart voksede ligefrem ud af Guldsmeddehaand- 
værket. I umindelig Tid havde man graveret Orna- 
menter i Metalplader; nu fandt man paa at tage Af- 
tryk af MønstFene ved at gyde Vædske i Furerne, og 
Kobberstikket var dermed opfundet. Baade dette og 
ogsaa saavel Maleriet som Skulpturen bevarede tyde- 
lige Minder om Guldsmeddehaandværkets Arbejdsmaner. 
Nærsynet udpensles hvert Haarstraa i et Skæg eller 
en Pelsbræmme eller hver Fold i Huden, det er en 
Samvittighedssag og en faglig Ainbitionssag at naa det 
utrolige i Nøjagtighed og Finhed; og under dette Ar- 
bejde med Loupen gnidres de tusinde Detailler sam- 
men og overskygger Helhedsvirkningen. Smaahaand- 
værkerligheden hindrer den Monumentalitet, som først 
Høj renæssancens Mestre naaer op til. 

Højest naaede den gamle Haandværkerkunst vel 
ogsaa i de Arbejder, i hvilke Kunstindustrien og fri 
Kunst arbejdede sammen. Det største Vidunder, den 
frembragte, var sagtens Værker som Ghibertis Bronze- 
parti paa Florens' Baptisterium og P. Vischers og hans 
Sønners Sebaldusgravmæle i Nurnbergs Sebalduskirke. 
Den florentinske Mester viede 40 Aar af sit Liv til 
sine 2 Porte; Vischer og hans 5 Sønner var 12 Aar 
om deres Mesterstykke. Men staar man og fordyber 
sig — Kvarter efter Kvarter, uden at kunne løsrive sig — i 



172 Fordybelsen i det Smaa 

Baptisterieportens Blomsteromramning: alle de om- 
hyggelig gengivne, forskellige Blade og Frugter, bundne 
i fyldige Knipper, alle de hoppende Egern og Fugle i 
deres Reder, hele den glade Koncert af syngende Stem- 
mer ude fra Markernes Rigdom og Sommerens Fro- 
dighed, — eller følger man rundt om Sebaldusskrinets 
Baldakinbygning, hvorledes hver Pilles Sokkel og hver 
Pilles Kapitæl er opløst i en Vrimmel af Figurer, Men- 
nesker og Dyr, alle forskellige, alle spillevende, nyde- 
lige, komiske, underholdende hver paa sin Vis, og ud- 
førte med den fineste Omhu, — saa forslaar man 
ogsaa, hvilke rige Værdier det gamle Haandværkerliv 
har udviklet i Menneskene og hvilke rige Værdier de 
til Gengæld har aflokket Livet ved deres trofaste For- 
dybelse i det smaa, deres samvittighedsfulde Udholden- 
hed og deres Kunstfærdighed. 



Naar Væveren om Aftenen havde sat sit Væverlad 
i Ro og Skomageren var bleven træt ved sin Læst, 
satte de sig ikke sjælden i deres Fristunder hen og 
digtede Vers. Ikke simple Folkeviser og Drikkeviser; 
det skulde være rigtig Poesi, saadan som man havde 
dyrket den ved Hofferne og i Ridderborgene. Trubadur- 
lyriken og Minnesangen er et Stykke Kultur, der — 
som mange andre — nu gik over i Borgerkredse. 
Men paa dette Punkt var Haandværkeraanden ikke 
ny befrugtende; i Haand værkeren s Næver klemtes den 
sidste Smule Liv og Poesi af den allerede forkunstlede 
og fortørrede Kulturvækst. Mærkelig ens er de For- 
mer og den Karakter, Efterligningen antog rundt i de 

forskellige Landes Byer 16 . Overalt dreves den som et 
Versehaandværk og en Kunstindustri efter alle Lavs- og 
Fagregler. 

I Toulouse — i Trubadurlyrikens poetiske Hjem 
— paatog i det 14. — 15. Aarh. Borgernes »académie des 
jeux flora ux« sig at fortsætte de Sangtraditioner, som 
efter Albigenserkorstoget var geraadede i Forfald ved 
Hofferne. I en Have i Byen holdtes offentlig Sanger- 
kamp den 1. Søndag i hver Majmaaned, og konfereredes 
Grader som ved et Universitet; for de kunstfærdigste 
Digte skænkedes en Guldviol og en Sølvtjørnerose som 
Pris. I nordfranske Byer hed Haandværkernes til- 
svarende poesi-dyrkende Foreninger: »puys« — i Lære- 
bøger findes deres raffinerede Versekunsts Regler ned- 
skrevne med alle de puerile Logogrifer og Akrostika, som 
man fortrinsvis yndede. Ved de flamsk-burgundiske 
Hertughoffer øvede »Les rhétoriqueurs« deres Digte- 
kunst; en af dem skrev med Stolthed over et Digt: 
»Nedenstaaende 8 Verslinier kan læses og vendes og 
drejes paa 38 Maader, paa hver af dem vil der blive 
Mening og Rim i dem, og man kan begynde, med 
hvad Ord man vil.« Dunkel Allegori, subtil Skolastik, 
forskruet Udtryksmaade, haartrukne Billeder, Rimlege 
og Ordlege — det er, hvad disse Hofembedsmænd for- 
stod ved Poesi. De nederlandske »Rederijkamers« 
(Retorik-kam mere) — Gents» Balsamblomst«, Antwerpens 
»Viol«, Amsterdams »Tjørnerose« osv. — holdt Pris- 
konkurrencer og offentlige Sangerkampe. Det var den 
højere Borgerstand (under Anførsel af Borgermestrene) 
isprængt med Adel og Gejstlighed, som her var Del- 
tagere; man kæmpede med »Knædigte«, o: Improvisa- 

tioner, der syntes skrevne »paa Knæet«, og som helst 
maatte være »retrograde«, o: ligesaa godt kunne læses 
bagfra som forfra. — I London finder man i det 
14. Aarh. en tilsvarende »Puy«, indstiftet »for Ud- 
bredelse af fredelig Morskab og Kærlighed mellem 
Mennesker«, med mange Processioner og Ceremonier 
og en Jury, der toges i Ed paa at ville dømme uden 
Had eller Kærlighed eller for Gave eller Slægtskab 
eller for Naboskabs Skyld. — Ogsaa nede i Florens 
kan man — ved Siden af den digteriske Videreudvikling, 
som Trubadurlyriken fik i Dante og Petrarca — baade 
før og efter dem træffe en helt haandværkerlig Sonet- 
digtning som Modepassion for de jævnere Lag, — lige- 
gyldig for Indholdet, men blot søgende Kunsten i ind- 
viklede Konstruktioner og Tankelege. 

Typisk fremfor nogetsteds var dog Udviklingen i 
de sydtyske Mestersangerskoler. I Mainz, i Nurnberg 
og andre Byer ordnedes den nye Sport ind i Lavs- og 
Skoleformen, med Grader eller Klasser og Eksamener. 
En Søndag er der Plakater opslaaet i Byen, som for- 
kynder, at der i den og den Kirke efter Gudstjenesten 
vil blive afholdt Sangerkamp. Der samles saa Lavs- 
medlemmer og ansete Borgere. Nær Prækestolen er 
oprejst et Kateder, en »Schaustuhl«; noget derfra er der 
en Estrade, hvorpaa Dommerne, »die Merker«, har 
Plads; for ikke at forvirre Examinanden er der et 
Forhæng for Dommerpladsen. En efter en kommer 
saa Væver Lienhard Nunnenbeck og Bager Konrad 
Nachtigal og Barber Hans Folz, og hvad ellers de hedder, 
frem, og efter et »Begynd« bagfra det grønne Forhæng, 

fremsynger de Digte, som de selv baade har skrevet 
og sat Melodi til, medens Merkerne sidder og noterer 
»Fejlene«. Indholdet er ligegyldigt, naar det blot ikke 
strider mod Religionen. Man tager et Kapitel af Bibe- 
len, og Digtet begynder »I det 25. Kapitel«. Eller et 
Alfabet, en Kongerække; et Stykke Geografi kan ogsaa 
gøre det. Eller »Dies Lied ist, wie man den Burgern 
von der Stadt Straszburg in den teueren jaren korn 
und mel mitgetheilt hat.« Helst tager man sig dog 
theologiske, dunkle Æmner som: Hvor var Gud før 
Verden blev skabt? Hvilket er Forholdet mellem Tre- 
enighedens Personer? eller moralske, didaktiske, og det 
gælder om at eksellere i saa kunstige Allegorier og 
Gaader, som ret kan give Tilhørerne Tankenødder at 
knække. Ellers er det Versformen, det alene kommer 
an paa. Man har de kunstigste »Toner«, med Rim- 
slyngninger paa kryds og tvers, Rim forrest og Rim 
bagest i Linien og undertiden 100 Rim paa samme 
Stavelse. Der er 200 »Toner«, og de har Navne som 
»den blaarøde«, »Safranblomsten«, » Løvetanden «s Tone, 
»den høje Bjergtone«. De fremsynges med et Utal af 
Koloraturer og Triller. Et Digt, der begynder »Jo- 
hannes siger« bruger 10 Toner til »Jo«-stavelsen, inden 
Melodien gaar videre. Og vil Ordene ikke ret føje sig, 
trækkes de lidt ud i Længden, eller der hugges en 
Stavelse af dem. »Klip en Taa og hug en Hæl«, 
ganske som man filer og nitter sammen til Træind- 
lægning. Netop saaledes saa' Mestersangens Fader 
Frauenlob ogsaa paa sit Versehaandværk ; han synger 
selv derom: Jeg bær mig ad som Haandværkeren, der 
uafladelig afpasser sit Værk med en Vinkelmaaler og 

snitter nøje efter den. — Inde bag Forhænget sad 
Mærkerne og noterede; én passede paa Rim, én paa 
Stavelser; og den af Sangerne, der opnaaede flest 
Points, blev af Sangerskolens Kronemester i alles Paa* 
syn smykket med en Krans som »Mester« og hans 
Sang indførtes i »Mesterbogen«. 



VI. KØBMANDSAANDEN. 

Blot af smaa Værksteder bestaar de gamle Byer 
imidlertid ikke. De gennemsyres af et andet 
Element, uden hvilket Haandværkersamfundene ikke 
vilde kunne bestaa, og som bringer ialfald noget friskt 
Indtræk og Udtræk i Byens Liv. Haandværket er be- 
tinget af Handelen, ligesaa godt som Handelen vokser 
op af hint. Haandværket maa have sit Raastof tilført: 
Tømmer maa flødes nedad Floden til Byen, Uldsække 
stables op i Vævernes Lagere, Smeddene maa have Me- 
taller og Kul. For at naa til nogen Blomstring maa 
Haandværket desuden have anden Afsætning end, hvad 
der sælges ud af Værkstedets aabne Luge til de andre 
Smaaborgere i Byen: Kunstindustrien kunde aldrig 
udvikle sig, hvis man kun havde Haandværkere at 
sælge til og ikke havde sine Kunder i Omegnens Ade- 
lige og Prælater, i Hoffer og Kirker og i rige Købmænd, 
og Storindustri kunde der heller ikke vokse frem i 
noget Fag, hvis man ikke søgte ud til fremmede Lande 
efter Afsætningsmarkeder. Saaledes drager der da dag- 
lig et Tog af Vogne og bepakkede Heste og Æsler ind 
og ud af Byportene, og Skibe stævner op og ned ad 
Floden eller ind og ud af Havnen; ved Markedstider 
faar desuden Fremmede for en Uge fri Adgang til at 
sælge paa Byens Torve. Derved har Byens Liv, hvor 
forholdsvis meget den end har isoleret sig udadtil, dog 

Dy og Borger 12 

stadig Sammenhæng med den vide Verden udenfor 
Murene, og dens stillesiddende Befolkning ligeledes 
stadig Forbindelse med hele den Del af Samfundet, 
som i Middelalderen endnu ikke ret havde kunnet op- 
give det gamle germanske Vandreliv, men strejfede 
det meste af deres Liv om paa Landevejene. 

Livet ude paa Landevejene udgør en Hovedside 
af Middelalderens Liv. Vejene er elendige, næsten Alle 
maa rejse til Hest og ikke til Vogns — alene Køb- 
mændene har deres lange Varevogne, overspændte med 
Sejldugskalecher — ; Kroerne ligger Dagsrejser langt 
fra hverandre og er svinske og daarlig forsynede, 
stadig er man udsat for alt Slags Røverpak. Alligevel 
er der et broget og bevæget Rejseliv. Dér traver Bisse- 
kræmmeren med sin Kramkurv paa Ryggen. Dér 
vandrer Gesellen syngende afsted med sit Arbejdsværk- 
tøj og sin lette Ransel. Hans Mågdlein stod ved Bu- 
tikslugen, efter at have tilbragt sidste Nat hos ham, 
og bad ham under Taarer: »Tænk vel derpaa, du 
unge Svend, — lad ej for længe mig ene — vend 
snart tilbage, min Hjærtensven — løs mig fra tunge 
Drømme!« Men han nynner letsindig, medens han 
vandrer afsted: «Z\vischen berg und tiefem tal — da 
liegt ein freie straszen — wer seinen bulen nit haben 
mag, — der musz ihn faren lassen.« — En Ridder 
Pengeløs rider afsted paa sin Rosinante i en Turnerings- 
dragt af luvslidt Pragt; en Væbner ledsager ham, og 
han siger, at han drager rundt for at øve Ridderdyst til 
sin Tilbedtes Ære, men snarest strejfer han vel om 
for at more sig, nyde Gæstfrihed paa rige Borge, op- 
leve Æventyr og have noget at prale med, naar han 

vender hjem. Videre vrimler der med Tiggermunke, 
med Afladskræmmere og Reliquieforevisere, der siger, 
de kommer lige fra Rom, eller valfartende Geistlige 
og Lægmænd, som skal derned. — Landsknægte og 
»gens d'arme« og »Reitersknaben« møder man overalt; 
de rejser rundt og lader sig hverve, hvor der er Krig. 
I en fransk Farce døbes de med de betegnende Navne: 
Malepaye og Baillevent, og de byder hinanden over i 
Pralerier og i at bygge jtolte Luftslotte op midt i deres 
Pengeløshed. — I en tysk Folkevise spørger Pigen, som 
til Hest bliver bortført af en Reiterknabe, hvad de vel 
skal leve af. »Hvad Gud under os; i den grønne Skov 
er mange Dyr«. Hvor de skal bo til Natten. »Paa den 
grønne Slette under et Træ, oppe i det hænger jeg min 
Saddel og Tømme. Og behager det dig ikke, saa sid 
af og vend om«. — Saa er der alt Slags ubestemme- 
ligt Skrab af Betlere, »ribauds«, der ved Lejlighed for- 
vandler sig til Stratenrøvere, alle mulige Landstrygere 
og Gøglere, der drager rundt, ofte med Koner og Børn, 
og imellem dette Folkefærd ogsaa Jonglører og San- 
gere 1 , der drager fra Borg til Borg, fra Marked til Mar- 
ked med deres Sange og Monologer, Taskenspiller- og 
Behændighedskunster, og hvad ellers deres righoldige 
Repertoire omfatter. Han véd godt, en saadan Jonglør, 
hvad for en Behandling han kan risikere, . hvor han 
kommer hen, men han lader staa til og synger: S'on 
me chasse, je fuirai, — et s'on me tue, je morrai«, og 
i en fransk fabliau skildrer han overfor Kongen af 
England lystig sit og sine Fællers Liv: hvordan de 
giver mere ud paa en Middag end de fortjener i en 
Maaned, hvordan de nyder Damernes Gunst, hvordan 

12* 

de gerne vilde være rige, men blot ikke bryder sig om 
at arbejde osv. »Sig mig nu, Konge — slutter han — 
om vort Liv ikke er ganske rart?« — Der er endelig den 
vandrende Skolar eller Kiærken, der er løben af Kloster ; 
snart tigger han sig frem, snart bliver han nogen Tid ved 
et Universitet, saa slaar han sig ned som Skolelærer et 
Sted eller bliver Skriver hos en Købmand, indtil Lande- 
vejslivet til Foraaret igen vinker ham videre: »Und 
welcher knab in groszen sorgen leit — und er ain 
schwåre burdin auf im trait, — der soli sich firewen 
gen der lichten sumerzeit, — dasz im sein burdin gerin- 
geret wird.« Det er disse om vankende Skolarer, som 
paa deres Latin synger Middelalderens hedenske Va- 
gant- og Goliardsange , eller blander Latin og Folke- 
sprog sammen i et humoristisk Kaudervælsk: »Ou 
sont mi vestiment, amice si quæris, — béu sont au 
bon vin in tempore veris — il me pesoient tropin 
meis humeris.« 

Dette brogede og blandede Selskab bliver — som 
man ser det i Canterburyfortællingerne — rystede 
sammen af Rejselivets fælles Gjenvordigheder og Farer, 
af Dagsrejsernes Kedsomhed og i Kroernes fælles 
Gæstestue og favnebrede Fællessenge. Alle Samfunds- 
klasser blandes her, Oxforderstudenten og den fede 
Munk, den unge Junker, der lige er vendt hjem fra 
Paris, og den sippet kokette Priorinde med Eskorte; 
de træffer sammen ved Arneilden i »Heroldkappen« s 
Gæstestue, fortærer deres Suppe sammen og rider i 
Selskab afsted om Morgenen, — der er mange »high- 
waymen« ude paa Vejene, og man hører daglig om 
Overfald, og man kan desuden korte Vejen for hver- 

andre ved fornøjelig Tale og lystige Fortællinger. Saa- 
ledes lærer Samfundsklasserne hinanden at kende, ud- 
veksler deres Livserfaringer og deres Anekdoteskat og 
virker befrugtende paa hinanden, vinder Verdensdan- 
dannelse og Omgængelighed. Man er liberalere, for- 
domsfriere paa Rejse end hjemme; man nødes til at 
tage til takke, som Lejligheden byder, og man véd 
desuden, at det kun er for en Nat eller to, man maa 
dele Seng med den Tiggermunk, man hjemme i sin 
By ikke vilde røre ved, og kun for et Par Dage, man 
deler Madpose og drikker af Bæger med Møllersvenden. 
Det hele er for én Gangs Skyld, og desuden: ingen 
ser det hjemme fra Byen. Omgangen med alle de 
forskellige Slags Mennesker vækker midlertidig hos 
hver Enkelt en human Trang til at leve og lade leve. 
Den lombardiske Vexellerer kan jo, naar man ser til, 
være et ligesaa godt Menneske som den hollandske 
Skipper; der er jo i Grunden ret skikkelige Mennesker 
ogsaa blandt Munkene, og er mon virkelig den græske 
Købmand en vantro Hund, fordi han under Bønnen 
staar oprejst og vender sig mod Øst? Al den Snever- 
hed og Surhed i Menneskebetragtningen, som ligger i 
Luften bag Bymurene, stryger man af sig under Rejse- 
livet. Ogsaa alle de store og mindre Overraskelser, 
komiske Uheld, Forskrækkelser og Ærgrelser, som 
Rejsen fører med sig, kan sætte En ud over meget og 
avle en vis æventyrlig, oprømt Stemning. Der kommer 
en vis Opløsningstilstand i Sæderne herude i Lande- 
vejskroerne, og de Sange, der synges, de Fortællinger, 
der paahøres i Damers Nærværelse, er hyppigst temme- 
lig løsslupne. Midt i det 16. Aarh., da de store »Roll- 



1 82 K øbma nden 

wagen« var komne i Brug til Landevejsbefordring, sagde 
man om en uartig Historie: »Ti med den, saadant noget 
hører hjemme til Skibs eller paa en »Rolhvagen«. 

Men til dette Landevejsliv hører ogsaa Købmæn- 
dene. De var fra Begyndelsen af — og vedblev meget 
længe at være — farende Folk. De rejste selv med 
deres Varer fra Sted til Sted, købte op i Italien og 
solgte i Augsburg, købte paa »foires de Champagne« 
og solgte paa Frankfurtermessen. Mellemhandelen var 
lidet udviklet; Veksler og Banker begyndte først i det 
14. Aarh. langsomt at revolutionere Handelen, men 
endnu fulgle dog Købmanden eller en af Handels- 
husets betroede Betjente med Varerne, og de Værter, 
hos hvilke Købmændene tog ind, hjalp dem som Mæg- 
lere i deres Handel og var tillige en Art kommunale 
Tilsynsmænd ved Handelen 2 . Der var da Genvordig- 
heder og Farer nok ved Købmandslivet, og Købmæn- 
dene var ikke blegfede Kontormennesker, men kraftige 
Friluftsmænd og »adventurers« — som de engelske 
søfarende Handelsmænd hed. Oprindelig havde Vikin- 
gerne forenet Tuskhandel og Plyndringstog, og Heltene 
i Gudrundigtet (ca. 1200) satte ikke noget af deres 
Krigerære til og blev ikke mindre hæderfuldt mod- 
tagne ved Hove, naar de kom sejlende klædte som 
Købmænd og udstillede deres Varer paa Strandbredden. 
Købmændene var frie Mænd 8 , hyppig af adelig Her- 
komst, og de red endnu ofte med Sværd ved Saddel- 
knappen, mange Gange i bevæbnede Karavaner, eller 
sejlede i Flaader under en fælles Admiral; med Fri- 
bytterne paa Nordsø og Østersø eller med ungarske 
Rytterhorder maatte de ofte levere Bataljer. De nød 

derfor ogsaa social Agtelse og føltes som Samfundenes 
Velgørere, der under store Farer hidskaflede til Rige 
og Fattige fra de fremmede Lande, hvad de havde 
Brug for. Mellem Ridderromaner og Helgenlegender 
digtede en af det 13. Aarh.'s tyske Poeter ogsaa en 
versificeret Roman om den kristelige og kloge Køb- 
mand, »den godeGerhard«, der beskæmmer Ridderne ved 
den rolige, verdensmandsaglige Anstand, hvormed han 
gererer sig i alle Forhold og overfor alle, og beskæmmer 
de Gejstlige ved den fordringsløse, enkle Godhed, som 
præger hans Handlemaade. 

" Jo mindre farefuldt Købmændenes Liv imidlertid 
blev og jo mere deres Pengesække fyldtes, — jo mere 
selvisk de i Byernes Styrelse fulgte deres Standsinter- 
esser og jo større Luxus og Yppighed Handelen efter- 
haanden udbredte, hvor den trængte frem, — des mere 
voksede hadsk Misundelse og ogsaa virkelige moralske 
Betænkeligheder frem overfor Købmandsstanden, saavel 
hos Riddere og Haandværkere som i Geistligheden. I 
Middelalderens sidste Aarhundreder er Angrebene sti- 
gende. Medens Haandværkerne overalt rejser sig for at 
fravriste Standen Enestyret i Byraadet, udbreder Borger- 
literaturen sig over, at Købmændene er Døgenigte, der 
blot lever af andres Slid, intet selv frembringer, men 
kun tjener ved Snyderi. Edderkoppen spotter — i 
den nurnbergske Skomagers Fabel — Bien, fordi denne 
maa slide saa haardt for Føden; selv sidder hun rolig 
og omslynger sit Bytte med sit Net og suger Blodet af 
det. I Bien — siges det — skal man genkende dem, 
der ernære sig ved Haandens Arbejde og æde deres 
Brød i deres Ansigts Sved; men til Edderkopperne 

hører Aagerkarle, Opkøbere, »finanzers« osv. Det er 
den samme Opfattelse af Handelens Uproduktivitet, 
der kom til Orde i »Peter Plovmand«, hvor det gøres 
gældende, at hvis Handelen dreves ærlig, saa at man 
kun tog for en Vare, hvad man havde betalt for den, 
vilde ingen kunde leve af Handel. — Efterhaanden 
som Modsætningen mellem By og Land udpræger sig 
og Landgodserne gaar tilbage, medens Byernes Rigdom 
vokser, bliver Landadelen mer og mer forbi ttret paa 
»Pebersækkene«. Freidanks «Bescheidenheit« (c. 1250), 
der var Talerør for Adelens Meninger, anerkendte kun 
tre kristelige Stænder; Riddere, Klærke og Bønder; 
den 4de: Aagerkarlenes har Djævlen skabt. I »Reiter- 
lieder« og Landadelsmænds Memoirer fra det 16. Aarh. 
er Fordømmelsen slaaet over i en vild Hævnlyst, der 
vil rive Pelsene af de overmodige Kræmmere, og i en 
galdegrøn £pot over det Adelskab , de tilkøber sig af 
Fyrster i Pengetrang, og de Ridderøvelser, som man 
midt inde i Byen lapser sig med. — Endelig vokser 
ogsaa Kirkens gamle Betænkeligheder 4 , efterhaanden 
som Handelslivet antager større Dimensioner. Det var 
Kirkens oprindelige Standpunkt, som udtaltes i Kirke- 
faderens Ord: »En Handelsmand kan sjælden eller al- 
drig være Gud behagelig«, og som principielt fast- 
holdtes af Thomas af Aquino, der kun vilde tillade 
Handel, naar den angik Livsfornødenheder. Især var 
Kirkens Forbud kategoriske overfor Aager, hvorved 
forstodes enhver Rentetagen. Jøderne havde — som 
de, der alligevel var fortabte — derfor længe Monopol 
paa Udlaan af Penge. I Praksis maatte imidlertid Kir- 
ken give Køb; trods alle Kirkekonciliernes fornyede 

lige at tilfredsstille altid flere materielle Behov hos Men- 
neskene. Handelspladserne har derfor stadig — fra 
Sidons og Tyrus' eller Korinths og Kartagos Tider — 
været Blomstringsstedet for materiel Nydelse og Luxus. 
Oppe i de flamske Handelsbyer skyllede al den Rig- 
dom af udenlandske Varer, der satte hverandre Stævne 
paa Brugges Kaier, ind over hele Bylivet. Selve den 
brede, jævne Befolkning, der sled i smaa Kaar, fik sin 
Andel med af Luxus og Nydelse, som Smaafolk i de 
egentlige Haandværkerbyer ikke kendte til: der kom 
oversøiske Krydderier paa Maden, hede sydlandske 
Vine paa Bordet, — selv om det kun var Udskuds- 
og Affaldsvarer — ; et Glasspejl paa Væggen og nogle 
Silkerester til at stadse en Hvergarnskjole op, kunde 
man billig faa til Købs hos de store Handlende. Ved 
Kermesserne — de aarlige Kirkeindvielsesfester — , 
under hvilke det brede, flamske Naturel udfoldede 
hele sin robuste Livslyst i Orgier af Mad og Drikke, 
kunde Iagttageren midt i al Plumpheden skelne den Æg- 
gelse og kunstneriske Forfinelse af Nydelsesbegæret, som 
skvldtes Handelslivet: et Gran af Gourmanden i Fraadse- 
riet, en Vinkendermine overfor Malvoisieren, en vis 
Fantasi i Dragtens Farvesammensætning, et vist kunst- 
nerisk Sving over Hattefjæren . . . altsammen noget, der 
indebar Muligheder for det flamske Renæssancemaleri. 
Og i højere Borgerkredse levedes der rigt og bredt. 
En fransk Poet, som 1385 forlod Bryssel efter et kort 
Ophold der, sang et vemodigt Farvel til Byens »vie 
plantureuse« : dens smukke Værelser og bløde Senge, 
dens Fasaner og Brokfugle, dens muntre Piger og deli- 
kate Bade, dens behagelige og venlige Mennesker: 

»adieu beauté, liesse et tous déliz!« En fransk Dron- 
ning, der var paa Besøg i Brugge, græd, fordi hun 
havde været i et Selskab af 600 Damer, der var mindst 
lige saa prægtig klædte som hun selv. Det rige Køb- 
mandskab i Byerne og det burgundiske Hertughof, 
som holdtes snart i den ene, snart den anden Stad, 
overbød og demoraliserede hinanden i grænseløs Luxus- 
udfoldelsen, ved Gæstebuddenes Anretninger, Skue- 
retter og Bordstel saa vel som i Klædedragt 6 . De Fest- 
ligheder, Byerne foranstaltede ved Hertugernes Indtog 
i Brussel eller Brugge, var noget paa denne Tid ganske 
uset og uhørt; den franske Konges Gesandt Commines 
skriver, at han ikke hos nogen Fyrste har set Magen 
til de flamske Byers Rigdom i Huse og Møbler, i 
Fester og Vellevnet. 

Ovre i England hører vi kun spredtvis om rige 
Købmænd i Bristol, der bor i taarnprydede tre Etages 
Huse og har deres »hall«s Vægge beklædte med kost- 
bare Tæpper, deres Lagere fyldte med sydfransk Vin 
og islandsk Stokfisk — om den store Klædesfabrikant 
John Tame oppe i Glocestershire, som afkøbte rui- 
nerede Adelsmænd deres Jorder og brugte dem til 
Græsgange for sine Faar; samt om Londonermata- 
dorerne Henry Picård i det 14., Whittingtonerne i det 
15. Aarh. 6 

I Frankrig var Jacques Coeur, den rige Købmand i 
Bourges, at betragte som Handelsstandens Fyrste i det 
15. Aarh. 7 Søn af en velstaaende Pelshandler, blev han, 
uden videre Skoledannelse, tidlig indviet i Handelslivet, 
begyndte med at skabe en stor Fællesentreprise for Hof- 
leverancerne, men blev især rig ved sin Handel paa 

Levanten, til hvilken han foretog en Rejse. Han adle- 
des og blev Civillistens Generalintendant, og den konge- 
lige Gunst bragte hans Handelsforetagender yderligere 
Vind i Sejlene. I Paris og Lyon, i Marseille og Brugge 
havde han Kontorer, 300 Agenter var i hans Tjeneste, 
og hans Skibe saaes i Orient og Occident. »Jeg véd, 
at St. Graal kan ikke vindes uden min Hjælp«, sagde 
han. I mange store Byer ejede han Huse, men det 
prægtigste var hans Hotel i Bourges, paa hvilket han 
byggede i 8 Aar. Det var — og det staar urørt endnu 
(Fig. 9) — ret et passende Hjem for en stor Borger. 
Paa Facaden ses en Engel mellem to Orangetræer, en 
Rytterstatue af Kongen, Ejerens Devise »For modige 
Hjerter er intet umuligt« omgiven af Hjerter (Coeur), ende- 
lig to Blindvinduer, hvorfra 2 Personer i Hautrelief kiger 
venlig indbydende ned paa den besøgende: det er 
borgerlig Gæstfrihed og borgerlig Selvfølelse loyalt stil- 
lede under Guds og Kongens Beskyttelse. Den ind- 
vendige Gaard er omgiven af Buegange med Trappe- 
taarne; det midtfor fører op til Spisesalen og det ene 
Hjørnetaarn op til Køkkenet, begge er prydede med 
Relieffer, der fremstillede kulinariske Beskæftigelser og 
kulinariske Nydelser: den tredje Trappe, hvis Indgang 
er prydet med religiøse Relieffer, fører derimod op til 
Huskapellet. Dettes Loftshvælvinger har dejlige Fresker 
af Engle paa stjernet Azurbund. Ellers er der rundt om 
i Bygningen — paa Kaminer, paa Hvælvingernes Slut- 
stene — Figurfremstillinger snart af en Bondeturnering 
til Æsels, snart af Tristan og Isoldes Stævnemøde, 
snart igen af Folk, som spiser Frugt og spiller Skak, 
og overalt læser man ogsaa forstandige Livsmaksimer: 

»Tale — handle — tie« eller »I lukket Mund flyver intet 
ind«. Musiktribunen i Hjørnet af Spisesalen, den for- 
svarlige Jernlaas ind til Skatkammeret, alt taler om be- 
kvemt Velvære, Hygge og god Smag. — Som bekendt 
vendte Jacques Coeurs Lykke sig. Han stod paa Top- 
pen af Magt og Rigdom, var Karl Vils Raadgiver og 
diplomatiske Agent, aabnede under Krigstider Kongen 
sin Kasse: »Sire, ce que j'ai, est vétre«, alle Hoffets 
Store var hans Debitorer, sin Broder havde han skaffet 
et Bispedømme, hans egen Søn var — 25 Aar gammel 
— bleven Ærkebisp i Fædrenebyen. Saa vendte Kon- 
gens Gunst sig pludselig — maaske fordi Jacques 
Coeur mentes at laane Penge til Kronprinsen, den 
oprørske Ludvig (XI), — og en vistnok uretfærdig 
Proces om Underslæb fra Statskassen styrtede ham 
ganske. 

I Sydtyskland var de Augsburgske Handels- og 
Bankierhuse afgjort de største. Enea Sylvio (den 
senere Pius 2.), der i det 15. Aa r h. kom lige fra Skot- 
land til Sydtyskland, skriver, at Købmændene der sad 
i Huse, som Kongen af Skotland vilde misunde dem. 
I 16. Aarh. var Fuggernes Hus og Have af en Pragt, 
der blændede en stakkels Landadelsmand, naar han 
kom derind, og som ogsaa vakte Beundring hos de 
mange Fyrster, der var Husets Gæster — og dets Debi- 
torer: Havens Springvand, Lysthuse og italienske Plan- 
ter, Værelsernes Malerier og antike Statuer, det dejlig 
udstyrede Bedekammer, som endnu kan beses i Byen, 
og det Fuggerske Møntkabinet. 

Paa den anden Side Alperne var Pengehandlen og 
de store Bankierhuse især knyttede til Florens. Fra 

gammel Tid var Peruzzierne og Bardierne de fineste 
Huse, de havde Filialer i Frankrig og Flandern og 
brugtes af Paver og Konger i alle Pengetransaktioner; 
siden — i det 15. Aarh. — blev Strozzier, Rucellaier, 
Pittier, men især Medicierne de ledende i Pengehandelen. 
Det var som bekendt ogsaa Medicierne, der repræsen- 
terede den højeste Forfinelse og kunstneriske Berigelse 
af det materielle Nydelsesliv 8 . I Lorenzos Palæ i Flo- 
rens Bredgade skraas overfor Domkirken traadte den 
Indtrædende først gennem Porten ind i den store 
Gaard, der var omgiven af en bred Søjlegang. Over 
Søjlerne saaes Familiens Vaaben (en Hoben Apoteker- 
piller) og mytologiske Reliefmedaillons, i Midten af 
Gaarden stod Donatellos David. Bagved Gaarden laa 
en stor Have med smukke Springvand; men opad 
brede Stentrapper, garnerede med antike Buster — en 
Foræring fra Paven — , kom man op i Beletagen. Der 
var store Sale, med Parketgulv, flanderske Tæpper paa 
Væggene, florentinske og nederlandske Malerier — ind- 
købte og hjemsendte af Husets Filial i Brugge ; — paa de 
faa Møbler af elegant Soliditet stod etruskiske Vaser 
og Majolikaer, forærede af Fyrsten i Rimini. I Hus- 
kapellet saaes paa Væggen de hellige tre Konger med 
Følge ride til Jerusalem, men saae man nærmere til, 
var det Medicier i Festdragt, der red ud paa et mun- 
tert Jagtparti med deres Følge. I Bygningen fandtes 
et stort Tjenerskab, mest ude fra Landgodserne, Stald- 
personale, Bærestolsdragere, til det sværere Arbejde 
ogsaa tscherkessiske og moriske Slavinder. Der holdtes 
daglig stort Taffel, thi Familiens Døtre og Sønner med 
deres Ægtefæller og Børn spiste alle med og desforuden 

forskellige andre Paarørende. Saa var der ogsaa stadig 
Besøg i Huset; Medicierne gjorde Honnørs for Byen 
og bød alle fornemme og fyrstelige Tilrejsende til Gæst 
i Huset, deriblandt ogsaa Paven. Alle Slags Gaver 
strømmede til Tak for denne Gæstfrihed daglig ind; 
Paven sendte Kunstsager, Hertuginden af Calabrien 
sendte vellugtende Essenser, en Dag kom der et Gesandt- 
skab fra den ægyptiske Sultan, medførende som Gaver 
en Giraf og en tæmmet Løve. Hele sin Pragt ud- 
foldede Huset, naar der var Fester, f. Ex. da Lorenzo 
holdt Bryllup. Saa spistes der i Søjlegangene om Gaar- 
den og i Havens Loggier; alt det berømte Medici'ske 
Sølv- og Guldtøj, Krystalvarer og Bordopsatser var 
fremme; unge Mænd afFlorens' bedste Familier gjorde 
sig en Ære af at hjælpe til med Opvartningen, og 
efter Bordet blev der sunget og musiceret af Dilettanter, 
og Husets Damer traadte Dansen, ligesom ogsaa Bønder- 
piger ude fra Godserne opførte Bondedanse. . . . Alt 
dette hos en privat Købmand — Medlem af Byens 
højlovlige Tøjskærerlav — , alene hvilende paa den 
Bankierforretning, som Husherren daglig passede, og 
paa de Mediciske Vexlers gode Kurs rundt i Europa. 
Alligevel var Florens i Sammenligning med Ve- 
nedig en Haandværkerby, og dens Handelshuse og 
Handelsformuer 'kunde i det hele langt fra maale sig 
med Venedigs. Al Verdens Nydelsesæmner strømmede 
jo sammen her og æggede og berusede, lokkende alle 
Sanser til Nydelse. Naar Aretino ved Torvetid saa* 
fra sit Vindu ned over Canale grande og de tilstødende 
Torve, lignede — skriver han 9 — de tusinder af Baade 
hele Bjerge af Vindruer, Torvene var forvandlede til Haver, 

Vildt og Fjerkræ og Skinker fra Friaul fyldte Boderne. 
Naar man fra San Marco gik hen mod Rialtobroen, 
strøg der fra Parfumeri- og Speceriboder alle Slags 
Dufte af Moskus, Vanille og Ingefær imøde; hver Tje- 
nestepige, man mødte, havde en Stump Smykke paa 
Bryst eller i Øren og det raslede af Silke, idet hun 
smuttede forbi; Facchinoen, Drageren, som sad paa 
en Tønde udenfor Fondaco dei Tedeschi, drak sin Vin 
af et skønt Glas fra Murano, og hver Gadedreng 
kunde gaa og tygge paa nogle tørrede Levantfrugter, 
som han havde hugget ude paa et af Skibene i Hav- 
nen. Som i de flanderske Byer dryssede der ogsaa 
her af Handelens Overflødighedshorn adskilligt Smaa- 
krydderi og adskillig Forgyldning over hele Folkelivet, 
og ligesom hist har dette ogsaa her virket som en 
vis kunstnerisk Forfinelse af Racen. Men oppe i de 
store Købmandspalæer langs Canale grande — i Ven- 
dramins, Cornaros, Grimanis store Købmandsgaarde — 
begyndte allerede før Aar 1500 Væggene at beklædes 
med Spejlglas fra Gulv til Loftet, Loftet at forvandles 
til store Billeder i forgyldt Stukindramning, Gulvet at 
belægges med blankt Marmor og Porfyr, Døre og Vin- 
dusfordybninger at dækkes med tunge Brokadedrappe- 
rier og Fløjlsforhæng. »I nobili« og deres Damer be- 
gyndte at klæde sig i de Dragter og pryde sig med de 
Smykker, som vi nutildags kan studere i Enkeltheder 
paa det venetianske Maleri, og deres Gæstebud og 
Fester nærmede sig allerede det Billede, som opruller 
sig for os i Paolo Veroneses Malerier. 

Købmandsluxus er i sin Art forskellig fra f. Ex. 
Hoffers eller Adelsborges Luxus. Den er graadigere 

i sra Nydelseslyst. Handelslivet skaber de hurtige 
Formuer, der ogsaa hurtig kan gaa sin Vej igen; 
skaber Parvenuer, som har frisk Appetit og gode Tæn- 
der jog tager for sig af Livets Goder , saa de let for- 
spiser sig; — en aldrig slumrende Frygt for, at Her- 
ligheden snart igen kan være forbi og Pengekilderne 
atter udtørrede, giver ogsaa Nydelseslysten Hast og 
Umaadelighed. Det mærkes da paa den Luxus, der 
udfoldes i Købmandskredse, at man ikke fra Fødslen 
er vant til de gode Kaar og rolig nyder dem som en 
sikker Frugt, der Aar efter Aar afkastes af et solidt 
Jordegods. — Købmandens Luxus er oftest ogsaa for- 
fængelig Reklametrang. Det gælder at vise for Kon- 
kurrenter og Kunder, hvor rigt Handelshuset er,* og 
hvor strygende Forretningen gaar; Hustruens Kjoler 
gør direkte Reklame for Mandens Silkeforretning, Husets 
Fester udbasunerer Firmaets Navn, det er desuden 
den selvgjorte Mand en Trang efter mange Aars Slide- 
liv at nyde sin Triumf i Bysbørnenes Paasyn. — Køb- 
mandens Luxus er endvidere oftest udpræget sanselig, 
materialistisk. Efterhaanden som Købmændenes Liv 
gaar over fra et Rejseliv til et Kontorliv, bliver deres 
Legemer, hvor flittig og virksom deres Aand end er, 
ofte fede, dovne, bekvemme, fordi de hverken har 
Haandværkerens eller Adelsmandens Legemsbevægelse. 
Deres Luxus slaar sig derfor ikke gærne paa Jagt, 
Vaabenøvelser eller Sport, som Adelens og Godsejernes, 
men paa magelige Lænestole — istedenfor Ridder- 
salens stivryggede Pragtstole — , paa prægtige Interiører 
og fine Klæder, paa Mad og Drikke og paa Kvinder. 
Deres Næringsvej har ogsaa udviklet deres Sanser. 

By og Borger 13 

Medens Baronerne i deres simple Friluftsliv har grove, 
uudviklede Sanser, spiser og bor og sover og elsker 
uden Raffinement, saa fuldkommengøres Sanserne, naar 
man tilbringer sit Liv med at tumle Varer og skelne 
og vurdere dem : Købmændene bliver fine Næser, kildne 
Ganer, Gourmander og Vinkendere, kan skelne Par- 
fumer og Aromaer fra hverandre, kan henrykkes ved 
et Glas' »Tone«, en Brillants Spil, et Silkestofs »lustre« 
og Foldekast. Det er Folk, som det kan lønne sig at 
forfærdige Kunstindustri til — dette var jo i Grun- 
den »Perler for Svin« overfor de fleste høje Baroner; 
det er ogsaa Folk, som virkelig kan være tjent med 
at sætte Penge i, hvad de forstaar at nyde af. Der 
var mere baade Intelligens og Følelse i en Venetianers 
Sanser end i en fransk Barons; derfor udviklede den 
første en rig Kunst, den sidste ingen. — Men unægtelig 
bliver det »rige« for Købmandssmagen ofte væsent- 
ligere end Skønheden. Med sit Kenderblik for det 
sjældne, med sin Respekt for Penges Værd og med sin 
forfængelige Reklamelyst søger Købmanden gærne i 
sin Luxus fortrinsvis det kostbare og sjældne og det 
prunkende og prægtige. Allerede Dante stillede de 
gamle Adelsslægters simple, gammeldags Dragt og Hus- 
væsen op imod det nye broutende Købmandslivs — 
Boccaccios nye Florens' — Luxus. Men især stikker 
de venetianske Købmandspalæer med deres Facaders 
brogede Stenindlægning, deres Sales blødagtige og 
overdaadige Udstyrelse temlig vulgært af imod Floren- 
tinerbankierernes Familiegaarde med deres langt sobrere, 
renere Smag. Det er, som om Pengehandelen, Han- 

delen med det ideale Repræsentativ for Varerne, hol- 
der Menneskene fjernere fra Materialisme, end naar 
de gaar og tumler med selve Krammet. Ogsaa den 
venetianske Billedkunst beholdt jo, med al sin Skøn- 
hed, en noget købm.andsagtig Sans for Guld og kost- 
bare Farver og Stoffer, og den flamske Kunst ikke 
mindre. Der kunde i begge disse Kunstskolers ældre 
Forsøg og ogsaa i deres senere Udskejelser vel nok 
være adskilligt, overfor hvilket en Florentiner kunde 
citere Ordet: »Da han ikke har kunnet gøre Venus 
skøn, har han gjort hende rig.« 10 

Venetianerkunsten viser ligeledes overfor Floren- 
tinerkunsten hen paa Handelslivets anden store Kul- 
turrolle. Vi har allerede i Mediciernes Palæ set, hvor 
internationalt et Præg hele Udstyrelsen havde, tilveje- 
bragt som den var ved Gaver og Køb allevegnefra , og 
hvilken Mængde Fremmede der modtoges som Husets 
Gæster. Men ganske anderledes kosmopolitisk er dog 
hele Venedigs Udstyrelse og Livet paa Byens Gader: 
det orientalske og byzantinske blander sig i Bygningerne 
med fransk Gotik; i Dragt og i Levevis, i Sæder og 
Sprog mærkes det, hvor mange Fremmede der op- 
holder sig i Staden, og hvor livlige Forbindelserne er 
med alle Verdensegne. Denne Kosmopolitisering er 
jo til alle Tider Handelens store Mission 11 . Fønikierne 
var i Oldtiden i hele deres Kultur eklektiske, det as- 
syriske og det ægyptiske blandede i den, og de var 
Mæglerne, Formidlerne, som bragte talrige Impulser 
fra orientalsk Kultur over til Grækenland: »Sidonisk 
Arbejde« er hos Homer Navnet paa Tæpper, Bronzer, 
Elfenben. Siden var Grækernes Handel og endnu 

13* 

senere Vendernes Handel som bekendt store Kultur- 
formidlere. Saaledes var det ogsaa nu det store Han- 
delsrøre efter Korstogenes Tid, der i Venedig som i Brugge, 
i Lubeck som i Augsburg arbejdede paa at forbinde 
Europas Lande i en fælles Kultur. De handlende var 
— som tidligere udviklet — i lang Tid selv stadig 
rejsende, og ogsaa senere var de ialfald som unge 
længe udenlands for at uddanne sig. 14 Aar gammel 
sendes Lucas Rem fra Augsburg til Venedig i Følge 
med en Postkarl — Venedig var Sydtyskernes alminde- 
lige Handelsskole — , siden gaar han som Handels- 
betjent for Fuggerne til Frankrig og Spanien og Neder- 
landene og rejser ialt 18 Aar omkring for Huset ^ fuld 
af Iver efter at lære Handelsforholdene at kende og 
knytte Forbindelser overalt. Hansestæderne sendte paa 
lignende Vis deres Ungdom ud til Kontoret i Bergen 
eller Novgorod eller til Kolonien »Stahlhof« i London for 
at uddannes. Først som ældre kan de heldigste af 
dem sidde rolig i deres »Skrivestue« og modtage og 
udsende Brevdragere, medens Agenter og Skippere i 
deres Tjeneste besørger Varetransporten. Men paa 
alle Punkter europæiserer Handelen. Ved at udvexle 
Landenes Produkter virker den til at ophæve alle En- 
sidigheder og lokale Ejendommeligheder i Landenes ma- 
terielle Kultur; endvidere lærer den Folkene hverandres 
Sprog, Litteratur, Kunst og Sæder at kende; visse 
Mønter begynder at faa Kurs overalt: den venetianske 
Dukat og den florentinske Florin f. Ex.; en vis Han- 
dels- og Søret, der vokser ud af Handelssædvane!", naa'r 
efterhaanden en Slags international Gyldighed: *Les 
rooles d'Oleron« i Nord- og Vesteuropa, Visby Søret 

(en Bearbejdelse heraf) i Østersøen, Barcellonas Søret 
i Middelhavslandene. Men navnlig ophævede Benyttelsen 
af Vexler og Anvisninger, der først kom i Brug i Ita- 
lien, samt Oprettelsen af Banker, i visse Retninger 
næsten helt Tids- og Rumsafstandene i Handelsfor- 
hold; intet virkede i den Grad som disse Instituter til 
Handelens vældige Opsving hen mod Renæssancen. 

Kulturkrydsningen virker opløsende. Fremmede 
Brokker kommer ind i Sproget ; fremmede Moder kom- 
bineres paa stilløs Maade i Klædedragten — ungarsk 
Vams med italiensk Kappe og tysk Pelshue — , og i 
Bygningskunsten; nedarvet »Sitte« løsnes og nedarvet 
Tro rokkes. I en Handelsbys brogede, internationale 
Liv, fuldt af Rejsende og Sømænd, der er borte fra 
Hjemmets faste Forhold, dér har til alle Tider 
Usædeligheden floreret. De fønikiske Byer og Korinth 
havde ikke i Oldtiden et bedre Ry paa sig i denne Hen- 
seende, end de flamske Byer eller Venedig med sit ele- 
gante Kurtisaneliv havde det i Middelalderen. — Ogsaa 
religiøs Indifferentisme . eller Blanding af Religioner 
følger med Handelslivet. I Korinth dyrkedes den do- 
riske Apollon, den joniske Athene, den fønikiske Mel- 
kart og Astarte gladelig Side om Side. Venedig sluttede 
trods Kirkens strænge Forbud tidlig Handclstraktater 
med Sultan Saladin, ja! med selve Tartarernes Khan; 
senere knyttede Byen jo — til stor Skandale for Kristen- 
heden — først af alle Stater Forbund med Tyrkerne 
og vilde endog kalde dem over i Italien til Hjælp 
mod de andre italienske Stater. Men, set fra en anden 
Side, vil dette ogsaa sige en Frigørelse fra religiøse 

Fordomme. Handelslivet nøder af Forretningshensyn 
til Tolerance, men lærer ogsaa, at Folk ikke i borgerlig 
Handel og Vandel kan dømmes eller fordømmes efter 
deres Religion 12 . Antwerpen vægrede sig i det 16. Aarh. 
ved at bekendtgøre Karl V's strænge Love mod Prote- 
stanterne; siden var Hamburg det gæstfri Tilflugtssted 
for portugisiske Jøder og reformerte Nederlændere, og 
Hollands Byer var i 17. — 18. Aarh. Tolerancens Fristed 
i Europa. — Paa samme Maade udvides og smidiggøres 
ogsaa Intelligenslivet af Kulturberøringerne. Man bliver 
nysgerrig og lærvillig overfor det fremmede; Lysten til 
at rejse, se og skildre fremmede Folk og Lande er 
altid vaagen i Handelsbyer: Herodot er udgaaet af et 
Handelsfolk, af Joniernes driftige og vaagne Stamme ; 
saaledes er Marco Polo Venetianer, Kolumbus Genueser. 
Og man bliver i Handelslivet opdraget til at forstaa 
sig paa Mennesker, forstaa smidig at omgaas dem og 
indvirke paa dem. Man bliver forsigtig og mistænk- 
som, bliver listig og beregnende, lærer sig ofte Be- 
drageri, men ogsaa Diplomati. Naar Erasmus kaldte 
Handelen den foragteligste af alle Næringsveje, fordi 
den bestod i at lyve, sværge falsk, bedrage og altid at 
søge at tage Folk ved Næsen, saa voksede til Gengæld 
moderne Diplomati ud af Handelsklassen 18 . De floren- 
tinske Bankierer virkede i Frankrig som diplomatiske 
Oplysningsbureauer i Republikens Tjeneste; Venedig 
brugte sine Handelsmænd som Agenter i Udlandet, og 
snart voksede et regelmæssigt Diplomati ud heraf. 
Naar den florentinske Bankier synes, han har tjent 
Penge nok, trækker han sig tilbage fra Handelen og 

lader sig i Stedet af Republiken overdrage den ene 
Ambassade efter den anden. Saaledes er det ogsaa 
flamske Købmandssønner, der som diplomatiske Agenter 
i engelsk og fransk Tjeneste er bleven banebrydende i 
moderne diplomatisk Historieskrivning, først Froissart, 
siden Commines. 



VII. ERHVERVSAAND OG PLEBEJERAAND. 

Købmandslaget foroven og det jævne Haandværker- 
samfund nedenunder havde — som man ser — 
af deres Næringsveje faaet et meget forskelligt Naturel 
og Fysiognomi. Byernes Kulturliv faar ogsaa, som 
tidligere set, et forskelligt Præg, eftersom det ene eller 
det andet Byelement er stærkest; og ligesom der over- 
alt er politiske Kampe mellem dem, saaledes ender 
ogaa — som det skal vises — Modsætningen med at 
sprænge de gamle Byer. Men indtil videre virker 
Købmands- og Haandværkerliv sammen til at danne 
saa at sige en ny Kulturtype i Middelalderen, og For- 
skelligheden mellem de to Næringsveje virker blot be- 
frugtende paa det ny Kulturliv. 

Man se engang paa en Række Ansigter fra disse 
gamle Borgersamfund, saaledes som vi har dem au- 
tentisk bevarede i flamske og sydtyske Malerier fra 
15. — 16. Aarh., paa Claus Sluters »Mosesbrønd« i Dijon 
eller Adam Kraffts »Stationen« i Nurnberg, eller i Flo- 
rens' rige Billedkunst. De fleste er firkantede eller 
runde Hoveder, med store Knogler og tyk Læderhud: 
de er ikke fine og sarte, men har i Reglen Legems- 
arbejdets Præg paa sig. Men det er gennemarbejdede 
Ansigter, fulde af de Rynker og Furer, som er Be- 
kymringens og Refleksionens Stempel; deres Arbejde 

godt for, og de optrukne Øjenbryn og Trækningen i 
Mundvigen er gemytsfuldt sarkastiske og skeptisk mis- 
tvivlende. Durers Holzschuher (Berlin) endelig er Typen 
paa den »rustige«, kraftige Haandværkergubbe — selv 
om han er Raadsherre og Patrizier — ; korthalset, med 
bredt Ansigt, stort Haar og Skæg, der falder i fine, 
bløde, kridhvide Lokker, men ganske ungdommelig, 
rosenfarvet Teint, livslysten blodrig, kolerisk og vred- 
laden, et fast, klogt Blik, men blegblaa, næsten barn- 
lig milde Øjne. 

Hvor forskellige de end er, disse Ansigter, — Er- 
hvervslivet har præget dem alle. De tilhører Virkelig- 
heds- og Forstandsmennesker. De har maattet arbejde 
for at ernære sig, har maattet tænke paa Penge, paa 
Profit og paa egen Interesse, maattet hjælpe sig selv 
og tage i med al Kraft, Hverdag efter Hverdag. Og 
Haandværkeren har altid arbejdet med Ting, han 
kunde tage og føle paa, have lige for Øje, saa han 
kunde gennemskue dem, og som han sad og mestrede 
med sin egen Haand. Han har ikke haft Sømandens 
eller Landmandens vide, vigende Synskreds om sig og 
ikke som de haft at regne med en vag Skæbne, over- 
for hvilken der intet andet er at gøre end at lægge 
Hænderne i Skødet og vente i det uvisse paa, hvad 
Himlens og Havets store Magter vil bringe for Vind 
eller Nedbør. Han har derfor heller intet af det vage, 
langt ud drivende Blik eller det halvt sløve, halvt gud- 
hengivne Flegma, som kendetegner Sømanden og Land- 
manden, nej! han er vaagen og virksom og føler sig 
som sin egen Lykkes Smed. I Købmandslivet er der 
derimod — og ikke mindst paa de Tider,, vi her taler 

med Reguladetri, hvad der var hensigtsmæssig i Haand- 
teringen og fordelagtigt for Pengepungen, — saa længe 
til deres Forstand næsten blot er indstillet paa det 
praktiske og nyttige. Alle nyttige Erfaringer af al- 
mindelig Rækkevidde, som de indvinder af det daglige 
Liv og deres Næringsvej, præger de praktisk om i 
gangbar, haandterlig Mønt, saa de kan gaa fra Haand 
til Haand og fra den ene Slægt til den næste. En hel 
Mængde af vore Ordsprog, som skriver os bag Øret, 
hvad fornuftig Egeninteresse bør mærke sig, skylder 
vi Haandværk og Handel. De myldrede frem paa de 
folkelige Prædikanters Læber, i Borgernes Prosa og 
Vers, og der var Digte, som kun var sammensat af saa- 
danne. Der foranstaltedes talrige Samlinger af ældre Ord- 
sprog: Man skal smedde, mens Jernet er varmt, skære 
Remmen efter Hudens Bredde, ikke købe Glas for Ru- 
biner og Hundeskind for Zobel; Klokken maa have 
Knebel for at kunne give Tone osv., — det er alt- 
sammen tyske Ordsprog fra før Aar 1500 2 . Hvert Haand- 
værk har nedfældet sil og givet sit Bidrag, og i alle 
de Ordsprog, som i Middelalderens sidste Aarhundreder 
er blevne møntede i Byerne, har Borgerstanden givet 
et væsentligt Kontingent til alle Tiders Fællesskat af 
portativ Livsvisdom. — Men i det hele stikker Borgernes 
Interesse for det praktiske og nyttige Hovedet frem over 
alt, naar de faar Pen i Haand. Og i Breve og Me- 
moirer, i kristelige Prækener og i Ridderromaner, i 
Satirer og Læredigte, — villet eller ikke villet, paa 
rette og paa urette Plads — overalt skinner der hvert 
Øjeblik en Bund igennem af snever Spidsborgerlighed 

og Høkeragtighed, der kun kender den Nytte, man 
kan tage og føle paa og som skæpper i Pungen. 

Alt, hvad der ikke gør Nytte, er disse Nærings- 
drivende imod. Dér gaar de gode Studenter og plager 
sig Nat og Dag med, hvad »unnulz und nicht frucht- 
bar ist< og maa bagefter være glade, om de kan bruges 
som Vinkyperdrenge. De maaler ud med Cirkel i 
Haand, hvor lang og bred Jorden er og hvor dybt 
Havet, men hvad har et Menneske nødigt at søge 
større Ting end sig selv? Hvad hjalp Arkimedes al 
hans Regnekunst, han kunde dog ikke udregne, hvad 
Ende det skulde tage med ham selv 8 . Og dér gaar 
disse Gøglere og Digtere og opfinder taabelige Løgne, 
skønt de godt kunde arbejde, hvis de vilde, — som 
»Peter Plovmand« siger — ; deres tomme Fabler om 
Elskov og Æventyr, som samvittighedsløse Mennesker 
endog befordrer i Trykken, gør blot vore Døtre dovne 
ved Spinderokken og sætter dem Griller i Hovedet. 
Eller ligner det noget, at en hæderlig Købmands Søn 
som Jean Froissart ringeagter at give sig til en ordent- 
lig Haandtering, men lever som Snyltedyr ved Hof- 
ferne og skriver Vers og Krøniker? »De véd ikke — 
klager til Gengæld Froissart over sine Bysbørn — , at 
man adles ved de Velgerninger, som man modtager, 
og de regner mig til Skam det, der har gjort mig til, 
hvad jeg er værd.« De dovne Munke og de unyttige 
Pilegrimsfarter er mange Borgermænd lige store Torne 
i Øjet, og Døgenigte og Skadedyr er frem for alt Rid- 
derne med deres Turneringer og deres al Handel og Næ- 
ring nedtrampende Krige. Hans Sachs havde selv — 
om man tør tro hans Digt — engang som ung havt 

Lyst til at gaa i Krig og prøve Landsknægtenes muntre 
Liv; men Naturens Genius havde aabenbaret sig for 
ham og vist ham, hvilke Krigens Virkninger var for 
Lande og Folk og for Soldaterne selv,, og nu skulde 
han ikke have noget at gøre med en Haandtering, der 
er »uden Nytte og Ære og læsser Skade over Land 
og Folk«. 

Det nyttige — det er alt, hvad der betaler sig, 
enten med Penge eller med andre solide Goder. Der 
er kun ét Bud, som Livet har indpræntet disse selv- 
gjorte Folk: Livsklogskab. Paa det Bud bygger de en 
Moral op, som er snevert egoistisk, men indenfor sine 
Grænser fornuftig og berettiget, og som navnlig op 
imod Munkekristendommens Selvfornægtelsesmoral og 
Ridderromantikens Luxusmoral sætter den eneste ær- 
lige og solide moralske Grundvold op, hvorpaa et' Er- 
hvervsamfund kan opbygges. En Moral, der ikke er 
overspændt og kun lidet ædel, men som — for at bruge en 
af dens egne Yndlingslærer — er Svinelæder, der be- 
staar, naar Forgyldning forgaar, og som ikke lokker 
med Himmerig og truer med Helvede, men blot siger 
»Dette lønner sig . . . hint andet straffer sig.« 

Man skal være flittig og virksom. Henter Bjerg- 
prækenen fra Fuglene i Luften og Liljerne paa Marken 
en Opfordring til Sorgløshed, saa lærer Borgerne — som vi 
saa' — netop af Naturen, hvorledes alt maa arbejde, hvor- 
dan Græs og Planter og Træer maa slide i det for at 
vokse. Man skal være ordentlig; »Gud hader al Uor- 
den« i Pengesager og Husvæsen, saavelsom »unordent- 
lieht\Liebe« og »disordinate passioni«. Man skal være 
forsigtig. Saaledes holde Tand for Tunge: Gud har 

sat Tænders og Læbers Bolværk foran Tungen, for at 
den skal betænke sig, inden den taler. Og havde 
Adam blot betænkt sig og ikke overilet sig, saa havde 
Menneskeheden ikke nu været fortabt. — Synger Nutids- 
digteren sorgløs: »Og skal jeg end sejle min Skude 
paa Grund, saa er det dog herligt at fare«, siger Flo- 
rentinerborgeren mere solidt: « Aldrig udfoldede her i 
Byen Nogen alle Sejl og trak dem velbeholdne ind 
igen, men altid var nogle sønder flængede, og mere 
skader det at sejle en eneste Gang ulykkeligt end det 
gavner at sejle heldig mange Gange«. Man skal være 
sparsommelig og passe paa sit Gods. »Masserizia o: det 
at holde fornuftigt Hus med sin Ejendom er, hvad 
den ældre Florentinerborger først og sidst indprænter 
sin Søn: »Vogt dig for Ødselhed! Ellers falder du i 
Armod, og det er bedre at dø end at være fattig. 
Siger ikke Ordsproget: Den, der ikke finder Penge i 
sin egen Pung, finder dem endnu mindre i andres? 
Alle Gildebrødrene og Jabrødrene, der løber til og for- 
sikrer, at de vil ofre Livet for dig, de er væk, naar 
der ikke er mer Madding at sluge.« 4 Om dette, at 
sætte Tæring efter Næring, har ogsaa Mester Hans 
Sachs skrevet en god og moralsk Vise. — Overfor sine 
Medmennesker maa man være paa sin Post og for- 
staa at gerere sig mellem dem, ikke støde dem eller 
vække deres Misundelse ved at tale for meget om sig 
selv, klæde sig eller bygge for rigt. Man skal synge 
med de Fugle, man er iblandt, og følge hvert Lands 
Skik: »Ti stille min Søn (siger Økonomen hos Chaucer) 
og nik blot med Hovedet, som om du var tunghør, 
naar det, som Sladderhanke forebringer dig, synes dig 

farligt; husk paa, hvad man siger paa flamsk: den, 
der taler lidet, har det fredeligst«. — Endelig gælder det 
om at være mistænksom og ikke tro nogen for meget. 
»Vær overfor din Ven saadan, som om han en Dag 
skulde blive din Fjende«, siger Florentinernes Ord- 
-sprog. »Nægt ikke dine Venner noget, naar du uden 
Skade for dig selv kan overlade dem det, men lad 
Ingen være dig saa kær, at du glemmer dig selv«, 
saaledes taler den tyske »Cato«. »Elsk for at elskes, 
hædre den, du vil hædres af, hele Verden er bleven 
Vexelerer« — hedder det i Florens — , »hædre de 
gode, for at de skal hædre dig og de onde for, at de 
ikke skal bagvaske dig.« Det sidste Tankesprog har 
holdt sig som folkelig Visdom lige fra Oldtiden, og i 
det hele henter Borgermoralen i sin Protest mod baade 
.munkelig og ridderlig Moral over alt Undsætning saa 
vel fra det praktisk realistiske Romerfolk som fra 
den gamle jødiske Handelsvisdom. Pseudo-Cato — en 
Samling moralske Leveregler paa latinske Vers fra 
Oldtidens Slutning — bliver med sin snusfornuftige, 
lidet kristelige Verdensklogskab atter og atter oversat 
paa de forskellige Sprog. I Augsburgerinden Clara 
Håtzlerins Sangbog findes saaledes »Aine lehre wie 
Katho sein sun hiesz leben« med Regler som disse: 
»Tro ingen bedre end han tror dig. Hvad der ikke 
skader dig, skal du ikke kære dig om. Pas paa det 
Gods, Gud har betroet dig, saa ældes du med Ære. . . 
Naar du følger disse Lærdomme, saa vid, at Lykken 
følger dig og at hverken din Sjæl eller dit Legem, dit 
Gods eller din Ære tager Skade.« Og paa samme 
Vis er Jesu Sirach's Visdom en uvurderlig Forbunds- 

fælle for Borgermanden. Hans smaatskaarne, hjemme- 
bagte Livsklogskab, der lærer Maadehold, Selvbeher- 
skelse og mistænksom Forsigtighed, er endnu mindre 
kristelig farvet end Catos, men benyttes og oversættes 
maaske endnu mere end denne. 

Der er gamle florentinske Digte, som ungdommelig 
udfordrende proklamerer den selviske Livets Kunst i 
al dens Nøgenhed 6 . »Det Raad giver jeg dig — synger 
de — læmpelig at vende din Kappe derhen, hvorfra 

Vinden blæser Der er kun én Maade at leve paa 

blandt Folk, al anden er spildt Møje : Undgaa de magre, 
hold dig til de fede, hør opmærksomt paa dem og 
samtyk i alt, hvad de gør Saalænge du staar for- 
neden, saa vær blind og døv og stum, men mærk dig 
i Stilhed, hvad du ser og hører. Men naar Lykken 
løfter dig til Vejrs, saa slaa til og bryd af nedadtil og 
sørg for at holde dig oppe. c Men hvad der her blot 
var Stemningsudbrud af kynisk Oprigtighed eller Fan- 
faronade, det traadte ude i Erhvervssamfundet mere 
og mere nøgent frem som praktisk Livsførelse. Kirke- 
lige Moralister og ridderlige Trouvérer havde Ret, naar 
de klagede over, hvor »Frau Geld« begyndte at re- 
gere hele Verden; »Pengesalven« er den eneste, der nu- 
tildags gør Mirakler; naar Folk smøres med den, kan 
man faa dem til alt. Der er ingen Æresfølelse længer; 
Sønnen længes blot efter sin Faders Død; i en Satire 
af Rutebeuf over »Verdens Brøst« hedder det for 3dje 
Stands Vedkommende, at i den Stand elsker Folk ikke 
hinanden, men gør kun Tjeneste mod at faa Løn der- 
for. En gammel Florentiner (c. 1400) giver sin Søn, der 
skal overtage en Uldvæverforretning, Raad for Livet 6 : 

»Det er klogt at gøre sig lille i sin Husstand, sin Per- 
son, sit Hus' Levemaade, aldrig at lade Folk se mer 
end Halvdelen af, hvad man besidder; derfor skal man 
aldrig lade hele Gaardens Høst føre hjem til sit Hus i 
Byen, for at ikke Naboer skal sige, at der er nok til 
at nære 6 Familier med, man skal hellere køre Høsten 
direkte til Torvs. Stol ikke paa nogen; hav — om 
muligt — kun med Slægt og Venner at gøre! Hold 
dine Bøger godt i Orden Saalænge du er Forret- 
ningsmand, skal du ikke høre op med at klage over 
Skatterne, med at paastaa , at du kun burde betale 
Halvdelen, med at forestille Folk, hvor store Udgifter 
du har, hvor store Byrder din Faders Testamente har 
lagt paa dig, hvor store Tab Handelen og Høsten har 
tilføjet dig. Man skal ikke være bange for at lyve, 
naar man ikke gør nogen Uret derved ; men det gælder 
om at lyve netop saa meget, at man dog bevarer sit 
Ry for at være sanddru«. 

Et Indbegreb af den solide Egoismemoral, som dan- 
ner Grundlaget for ethvert Erhvervssamfund og som i 
sig indeslutter adskillige Dyder, har man lyslevende 
for sig i en Skikkelse som den store florentinske Køb- 
mand Cosimo de Medici, Lorenzos Bedstefader. Han 
er den ordentlige, flittige Forretningsmand, der solidt 
oparbejder den fædrene Bankierforretning og befæster 
Slægtens sociale Magtstilling. Alle Døgenigte er ham 
en Afsky; han er punktlig og regelmæssig hver Dag 
paa sit Kontor. Han er tarvelig og nøjsom i sin per- 
sonlige Levemaade, planter Kaal i Bondedragt ude i 
sin Have og spiser jævn, borgerlig Mad. Hans Væsen 
er alvorligt og anstandsfuldt; han er indesluttet, faa- 

Borgeres Børn, skønt han kunde skaffe dem fyrstelige 
Forbindelser nok. Men Magtens Tøjler havde han og 
forstod at bruge dem, og hans Jernhaand forfulgte 
ubøjelig haard de Familier, der — som Strozzi — 
stod ham imod. Hans Midler var sjælden Magtens, 
hellere Listens, og istedenfor at søge Dom over sine 
Modstandere, forfulgte han dem koldblodig ved at 
dynge stadig højere Skattepaalæg paa dem, indtil de 
ruineredes — Skatteansættelsen var det eneste Embeds- i 

hverv, han havde forbeholdt sig. Og med sin sædvanlige 
prosaiske Kynisme svarede han en af sine Fjender: 
»I tragter efter det Uendelige, jeg holder mig til det 
Endelige. I planter Jer Stige i Luften, jeg min paa 
Jorden. Naar jeg sørger for mit Hus' Ære og Fordel 
og vil, at det skal bevare Forrangen fremfor Eders, 
kan ingen fortænke mig deri, at jeg vil mine Egnes 
Vel fremfor Eders. I og jeg kommer til at bære os 
ad som to store Køtere, der styrter løs paa hinanden, 
men saa holder inde og besnuser hinanden. Da de 
begge har Tænder, maa hver gaa sin Vej.« Det er 
Cosimo de* Medicis Arbejde, som er Grundlaget, paa 
hvilket Lorenzo's, Sønnesønnens, lysende Kultur hviler. 
Den er, som vi tidligere har set, Købmandslivets Frugt, 
men tillige Afslutningen. Lorenzo og hans Ligesindede 
i Florens og Venedig satte overstyr, hvad Cosimo og 
hans Aandsfæller havde samlet. 

Encore y • ces geni menues 
qui besognent parmi les rues, 
et chacun fait divers metiers 
comme il est au mondc besoin. 

Rutebcuf. 



Borgertypen var præget af Erhvervslivet. Den er. 
endvidere præget af den Plebejerstilling, som den ind- 
tog i Samfundet. De allerfleste af Borgeransigterne 
har over sig noget trykket, beskedent, subalternt, og 
tillige noget plat, ordinært, vulgært. Det staar tydelig 
at læse paa dem, at Personerne er og føler sig som 
Smaafolk, er og føler sig som Hverdags- og Dusin- 
mennesker. I Virkeligheden har kun de højeste af 
Købmandsstanden og »die Geschlechter« kunnet fri- 
gøre sig fra denne Plebejerfornemmelse. Selv en Nurn- 
berger Patricier som Behaim skriver til sin Søn, der 
er i Købmandslære i Udlandet og efter Faderens Mening 
bruger for mange Penge til fine Klæder, at »en Figen- 
sæk ikke bør bære Atlaskes Vams«. Endnu stærkere 
har Underklassefølelsen til Stadighed gjort sig gældende 
i Byernes store Middelstand. Haandværkerne havde 
jo oprindelig været Fæstere og mer eller mindre liv- 
egent Tyende under verdslige eller kirkelige Herrer. 
Og havde end Byluften gjort dem fri — dog aldrig 
politisk lige med Grundejere — , saa sad Tjenerfølelsen 
dem stadig i Blodet. Selv hvor Byboerne gør Oprør 
mod »Herrerne« — Baronerne eller Prælaterne, paa 
hvis Grund Byen ligger — , kan de sjælden holde 
Ryggene fra at krumme sig, naar den høje Herre selv 
viser sig for at forhandle med Pakket. Og naar de 
overvindes, finder de sig i at underkaste sig Ceremo- 
nier saa ydmygende, at man aldrig havde budt fribaarne 

Folk dem ; Genterborgerne f. Ex. naa'r engang kun paa 
de Vilkaar Fred af deres Greve, at alle Mand fra 15 
til 60 Aar skal begive sig ud af Byen, barhovede, i 
Skjorte, med Reb om Halsen og saaledes præsentere 
sig for Greven, der da vil behandle dem »å sa pure 
volonté«, dræbe dem eller lade dem slippe (Froissart). 
De gaar da stedse med en Bevidsthed om at have 
noget over sig, at være nedenunder. Dette Forhold er 
dem helt tilvant og synes dem ganske i sin Orden ; de 
vil og maa have Geistlighed og Baroner, Raad og Lavs- 
ruller over sig til at foreskrive dem, hvad de skal gøre. 
Gud har selv indstiftet de forskellige Stænder, og er 
de end alle paa en Maade Adams og Evas Børn, saa 
er de — det véd Borgerne — meget forskellige Børn 
og derfor ogsaa af Vorherre »satte paa meget forskellige 
Pladser i Samfundet. Det er dette, Mester Hans Sachs 
indprænter i sin Fabel om »Evas forskellige Børn c, 
som Vorherre hos vore første Forældre én for én satte 
til hver sin Haandtering i Verden efter Natur og Kva- 
lifikationer. I en anden Fabel fortæller samme Hans 
Sachs om, hvordan St. Peter gik og havde saa mange 
Udsættelser at gøre paa, hvordan Vor Herre ledede 
Regimentet, til han selv en Tid fik Lov at prøve at 
være Vor Herre, men snart kom og maatte erkende sin 
Uformuenhed. Deraf skal Borgerne lære at erkende 
ogsaa deres Uformuenhed og ophøre med at kritisere 
Raadet; det er indsat af Gud for at gøre hans Vilje, og 
selv om det undertiden ikke skulde gøre dette, saa er 
ogsaa dette Guds Vilje, og man har altid kun at bøje 
sig for »die oberheit im regiment«. Selve den religiøse 
Følelse tager — synes det — hos Borgerne en Form 

af subaltern Underdanighed. Paa Andagtsbilleder — 
af v. Eyck eller Memling f. Ex. — ser den borgerlige 
Stifter, naar han knæler for Madonnas Trone, medens 
Helgener eller Helgeninder staar beskyttende og anbe- 
falende bag ham, næsten ud som en stakkels Borger- 
mand, som af fornemme Beskyttere føres frem i Au- 
diens hos Fyrsten, under stadige opmuntrende Nik og 
Knubs i Ryggen til den forsagte. 

Som Smaafolk er man vant til at være nøjsom og 
resignere: sætte Tæring efter Næring og strække sig 
efter hvor langt Tæppet naaer. Det er Hans Sachs' 
Ræsonnement i Epilogen til et af hans Fastelavnspil: 
»Den, som ingen Heste har, — han bør paa sine Fødder 
løbe, — og den, som ej har Vin at købe, — han sætte 
Vand kun paa sin Disk, — og den, som ej har Vildt 
og Fisk, — med Flæsk og Havregrød bør nøjes. — 
Den, som af Fattigdom nedbøjes, — maa vende Kap- 
pen efter Vinden — og binde Sækken halvfyldt til — 
og ta' det mindre for det mere, — om han vil Børn 
og Kone nære.« — Den faar at lude, som har lave Døre, 
og man faar at lide det, man ej kan vende og vride. 
Lergryden baader intet af at komme i Leg med Kobber- 
potten, — som H. Sachs' Fabel »von dem eren und 
y irden hafen« lærer. Man skal ikke ræsonnere om de 
Store, og vogte sig for at tale om Herrer og Øvrighed : 
»Den, der vil hugge over sig, ham falder Spaanerne i 
Øjnene«, og den »som sætter sin Mund i Himlen, o: 
taler om farlige, højeÆmner, han fanger Skade deraf.« 
Det er ikke værd at forstrække sig eller forløfte sig . . . 
»Den er en Nar, som vil løfte, hvad han ikke kan 
bære, og den, som sørger over, at Gæssene gaar bar- 

henede, og vil feje alle Gader og Stræder og jævne 
Bjærg og Dal til Slette, han faar aldrig Ro eller Fred 7 . c 
Nej, den, som bliver ved Jorden har ikke langt at 
falde. En Borger som vor Kølneradvokat og Vinhandler 
Weinsberg, som kunde Latin, tog det gamle Ord »Me- 
dium tenuere beati« som Motto; skønt han blev Doktor 
juris, brød han sig — skriver han — aldrig om at 
spille nogen Rolle paa det offentlige Livs store Arena, 
men befandt sig hyggeligst i de smaa tilvante Forhold 
bag Bymurene, og beklager ikke, at han aldrig har 
spændt sine Vinger til højere Flugt eller »fisket ude 
paa de store Vande«. 

Ikke blot opadtil, men ogsaa til Siderne maa man 
gøre sig lille. Herinde i de trange Gader, i de dukke- 
agtige Huse, der smaller sig ind mellem hinanden bag 
Bymurene, her føler enhver, at der er saa mange andre, 
som ogsaa skal have Plads, og han begærer hverken at 
være alene om noget eller blot om være blandt de 
første, naar der kun bliver lidt Plads ogsaa til ham. 
Vi har en rig Samling Breve fra en lille florentinsk 
Notar henimod Aar 1400 8 ; i dem kommer saa hygge- 
ligt al den smaaborgerlige Nøjsomhed og Fordrings- 
løshed frem. Ser Lapo Mazzei sad i sin lille Forret- 
ning og med sin talrige Familie {der var 14 Børn) i 
Sant Egidiogade. Hans gamle Moder boede endnu som 
en fattig Kone ude i Landsbyen Grignano, og Lapo 
gik tit ud at se til hende — smuk og inderlig er hans 
Smerte, da hun dør, uden at han den sidste Nat har 
kunnet være hos hende — ; han har ogsaa en lille 
Gaard der ude, hvor han holder af selv at binde sine 
Vinstokke op og spille Landmand, Hans Broder havde 

en Vaabenbutik ude paa Corso degli Adimari, og Lapo 
sendte selv sine Børn, som han elskede og tugtede, i 
Haandværkerlære, naar de havde lært at regne og 
skrive i Skolen. Byraadet betroede ham ikke faa Kom- 
missioner, men den beskedne Mand holdt sig helst 
borte fra det offentlige Liv. Derimod gør han alle 
sine Venner Tjenester, og de læsser, synes det, adskil- 
ligt paa ham. Efter Dagens Forretninger elsker han 
om Aftenen at sidde ved sit Studerebord mellem sine 
kære Bøger; han er meget religiøs, holder af at præke 
for sine Venner og bestyrer med uegennyttig Opofrelse 
et »Spedale de* poveri infermi«, som en Portinari 
(Beatrices formentlige Fader) i sin Tid havde grundet. 
Hans menløse Natur tegner sig i de Breve, han 
skrev til en rig Købmand, med hvem han havde sluttet 
nøje Venskab. Han er Fredsommeligheden selv og 
tager alt i Verden med en munter og resigneret Jævn- 
modighed. I sin Vens ægteskabelige Tvister og Forret- 
ningsgenvordigheder er Ser Lapo stadig Mægler og 
Midler og præker altid for sin koleriske Ven, at man 
rnaa »lære at lade Tingene her i Verden gaa, som de 
gaar, og ikke ville forøge at stikke Haanden i Hjulet 
og tro, man kan stanse det. I vil dog vel ikke være 
en af dem, som vil lappe og flikke paa Verden. Kej- 
seren selv, ser I jo, kan ikke gøre det. Nej, lad I 
Verden gaa, saadan som Gud har bestemt det, o: at 
Hjulet altid drejer. Og sørg I kun for at styre jer selv 
og de Ting, Gud har betroet jer«. Det gør Notaren 
selv, og skønt han med sund Sans og Mutterwitz ræ- 
sonnerer om alt, hvad der foregaar indenfor hans kære 
Bys Mure, udtaler han sig dog altid med forsigtig Be- 

skedenhed om de mægtige og raader Købmanden til 
at brænde Brevene, naar der falder lidt dristige Ytringer 
i dem. Altid er han forsigtig og fraraader sin Ven 
alle store Foretagender: »Det er ikke Tid nu at gaa 
og søge, om der er mer end én Verden til,« og over- 
for alle Slags Begivenheder er hans Husraad: »La 
cosa va pur cosi, andate colla voga«. — Netop saa- 
ledes ræsonnerer ogsaa en stor florentinsk Købmand 
100 Aar efter, — en af dem, der havde været Medi- 
ciernes svorne Fjender, men faldt til Føje for dem, da 
det mærkedes, at de havde Vind i Sejlene. Efter i 
sine Optegnelser at have udviklet for sine Børn, hvor- 
dan man skal tage Skæbnens Stød, slutter Rucellai af: 
»Men det bedste er at slutte Fred og Forlig med Skæbnen 
og føje vor Vilje efter dens og frivillig at gaa derhen, 
hvor den vil, for at den ikke skal drage os med Magt. 
Saadan vil vi bære os ad, om Fornuft og Evne og 
Vilje forliges i os. Finis. Amen.» 

Noget demoraliserende er der jo altid i at føle sig 
som Smaafolk, som »menues gens«. De store Krav 
er ikke til for os jævne Mennesker, der maa slaaes af 
paa Fordringerne. »Lad de stærke Samfund gløde, — 
lad de andre give Møde, — vi har ikke Raad at bløde, 
— vi er smaa, vi savner Evne«, som det hedder i 
»Brand«. Saadan forsvarer den jævne Kone fra Bath 
sig i Canterbury-Fortællingerne for sit vidtløftige Levned. 
Ja hun véd det jo nok, at det er et højere Standpunkt 
at holde Legem og Sjæl rene, men saa højt staar hun 
nu engang ikke. I en Husholdning er — som I véd 
gode Herre! — ikke alt Husgeraad netop af Guld, 
ogsaa det af Træ gør Nytte; og Gud skabte Menne- 

skene til forskelligt Hverv og derfor med forskellige 
Gaver. Der er intet fuldkomnere end Jomfruelighed, 
Afholdenhed, Gudshengivelse. Alligevel siger Kristus 
ikke, at alle og enhver skal sælge sin Jord og give til 
de fattige og følge ham. Han talte kun til dem, der 
stræbte efter at være hellige. Men til noget saa højt 
staar nu engang ikke min Hu. Jeg er beskeden og 
vil tage min Lod, som den er falden.« Med den samme 
Ærlighed bekender tyske Borgere i deres »Erindringer« 
aabent deres Køds Skrøbeligheder og slaar sig til Taals 
med, at de nu engang er Mennesker, og ialfald ikke 
hyklerisk vil gøre sig bedre, end de er. »Her maa jeg 
tilstaa min Synd« hedder det f. Ex. hos Weinsberg 
»og med David bekende, at den gør mig svarlig ondt. 
Thi som vi dér sad og drak, begav det sig, at jeg 
mistede min Svenddom med det ene af Fruentim- 
merne, kaldet Trine Holstiern, da jeg var næppe 20 Aar 
gammel. Det var min første Kalamitet, at jeg faldt i 
et saadant Selskab og saadan Skrøbelighed. Siden har 
jeg i Drukkenskab endnu 4 å 5 Gange holdt Hus med 
Horer.« Det er den samme Weinsberg, der ogsaa 
havde det tidligere fortalte »Unfall« med den Tjeneste- 
pige, der daglig bragte ham Middagsmad hjemme fra 
Forældrehuset; han bruger herom Ordene : »Darzwisch 
hat der teuffel sin unkrut gesehet, daz wir uns ver- 
selligten« (forenede os). Hele denne Følelse af Ringhed 
og Tarvelighed og Skrøbelighed gennemtrængte Borge- 
rens Religiøsitet. Han stillede sig ærlig frem i hele 
sin Insolvens overfor Guds Krav til Menneskene, han 
søgte ikke — som Munkenes Kristendom — at lukke 
Øjnene skinhellig hos sig selv og andre for den ga- 

bende Afstand mellem Buddet og Efterlevelsen og 
bildte sig ikke hovmodig ind, at han ad Bodsøvelsers, 
Askeses eller andre gode Gerningers Stige kunde klatre 
op og tiltvinge sig Himmerige gennem egne Fortjenester. 
Syndserkendelsens Dybde og den deraf flydende Yd- 
myghed, som ene klynger sig til Troen paa Guds 
ufortjente Naade, — det var egentlig det karakteristisk 
nye ved den borgerlige Frireligiøsitet, og det var dette 
nye, som Luther førte til bevidst Gennembrud. Men, 
længe før Luther, anbefaler Borgernes »Seelenfuhrer« 
og »Seelenwurzgertlein« og andre Opbyggelsesbøger 
atter og atter som Syndernes sikreste Tilflugt at bede 
og tillidsfuldt at overgive sig i Guds Naade; det er 
ogsaa det, Vilions gamle Moder holdt sig til i den et 
Steds ovenfor anførte Bøn — uden at fragaa sin Skrøbe- 
lighed eller pukke paa nogen Fortjeneste. — Men ogsaa 
Tilbøjeligheden til sløjt at slaa sig til taals med sin 
»Menneskelighed« og haabe paa Guds Naade var fælles 
for Borgerreligiøsiteten før Luther og paa Lutheranis- 
mens Grund. Herregud — sagde man overbærende om 
sig og andre — vi er nu engang ikke Helgener. 

Vi er jævne, prosaiske Hverdagsmennesker — hed 
det endvidere fra Haandværkernes og Høkernes Sam- 
fund. Lad os blot blive ved Jorden og tage jævnt paa 
alting, — bare ikke skabe os og prøve at flyve. Den 
Plathed og Prosaiskhed, som hænger ved dem fra deres 
snevre og lave Virkelighed, bliver yderligere forstærket 
og saa at sige: villet hos dem, idet de føler, at der er 
en højere og finere, baade religiøs og ridderlig Kultur 
over dem, som de ikke kan faa Del i. Undertiden 
forsøger de vel at tvinge sig ind i den ridderlige Lyriks 

poetiske Klædebon, eller Borgersønnen forsøger, naar 
han har faaet lærd Dannelse, at skrive ciceroniansk 
Latin. Men bekvemmest og naturligst falder det Bor- 
gerne — i en ubevidst Protest mod alle »højere« 
Prætentioner — ret at behage sig i deres »Bestandig- 
borgerlighed« og træde den ud i bred Trivialitet og 
Vulgaritet. 

Af Trangen til at blive ved Jorden og holde sig 
til det jævnt menneskelige fødes det Humor, som gaar 
igennem hele Borgernes Aandsliv. Man udtrykker sig 
gærne lavmælt ironisk og i SI obroks flegma. En Pa- 
riserborger fortæller i sin Dagbog med Tilfredshed om 
den almindelige Forargelse, der raader i Byen over 
Agnes Sorel og tilføjer saa: »Havde Agnes Sorel tænkt 
sig, at man i Paris ikke vilde have ydet hende større 
Ære end man gjorde, havde hun aldrig sat sine Ben 
derinde, hvilket vilde have været Skade, men den vilde 
have været liden.« Man morer sig ved at give Gaderne 
gemytlig platte Navne. I Lubeck 9 har de Navne som 
»den krumme Albu«, eller »Halsen-tværs-over«, eller 
de hedder: Jomfrusti, Filosofgang, den store og den 
lille »Ehebrecherweg«. I Paris var der Gader, som 
hed: »Bertrand-der-sover« eller »Den store og den lille 
Skraalhals«, eller de hed de »slemme Drenges« eller 
»de stygge Ords« Gade, »Tømme -Lomme«- eller 
»Trække Kappen af«-Gade, eller ogsaa havde de uan- 
stændige Navne. Paa samme Maade morer den kom- 
munale Humor sig med at sætte komisk-burleske Vand- 
springsflgurer paa Torve og Pladser: Gaasemandlille 
og Sækkepibemanden, Børneæderen, — ogsaa, fra en 
forholdsvis sen Tid, groteske Vandspringsfigurer i Flo- 

rens, — senest »Mannekenpis« i Bryssel. Selv hvor 
man vil være højtidelig, er man saa uforbederlig plat i 
sin tTdtryksmaade , at Løftelsen gaar af det i og for 
sig smukt tænkte — som f. Ex. i den almindelige 
Raadhus-Indskrift : »Enes Mans Reede is keene Rede, 
— man soli sie verhoren beede.« — I Straffene indlæg- 
ger man gerne til Oplivelse et Element af Humor, som 
vilde falde Nutiden lidet naturligt: en flamsk Dommer 
dømmer en Mand til at betale hver af dem, han har 
fornærmet, saameget Hvidtøl, som Vedkommende kan 
drikke; trættevorne Kvinder straffes somme Steder med 
at faa sig paasat et fælles Halsbræt, saa at de altid 
maa blive enige om, hvor de vil gaa og staa ; Drukken- 
boltene sættes ud at svale sig i et »Siskenbur« uden- 
for Raadhuset, og Bageren, der har kommet urent Mel 
i Brødet, vippes fra en Vippe op og ned i Vandet, til 
hans bedragne Kunder erklærer sig tilfreds. Samme 
Slags for vore Nerver stødende Raahed er der i alle 
de kælende og gemytlige Omskrivninger, hvormed det 
folkelige Vid betegner »Mestermanden« og hans Opera- 
tioner. — Ogsaa i hele Kirkens Liv blander det borger- 
lige Humor sin Tone, aldeles ikke af nogen Irreligiø- 
sitet, men blot som et uvilkaarligt Tilbageslag mod al 
•den megen Højtidelighed. Det er ikke Satire eller 
Spot, men blot en bestandig borgerlig Ligevægtstrang, 
der fører Haandværkeren til at live lidt op i al Kirkens 
Bedemandighed ved at skære nogle latterlige Abefjæser 
eller Munkekarikaturer ud i Korstolenes Armlæner, 
saa at de høje Korherrer kan have lidt at more sig 
med, hvis Messen skulde falde dem for lang. Og 
Skriveren, som ude i Marginen af Messebogen giver 

sig hen til alskens humoristiske Kapricer, har ganske 
harmløst den samme menneskekærlige Hensigt, uden 
at tænke noget ondt derved. Selv ude paa sin Grav- 
Sten føler Borgeren det ingenlunde stødende at tale til 
Vorherre i en jævn, gemytlig Tone : »Her hviler Ahlke, 
Ahlke Tud — bevar mig kære Herre Gud ! — som jeg 
dig vilde selv bevare, — om du var Ahlke, Ahlke Tud 
— og jeg var den kære Herre Gud.« 

Alt ses uhjælpelig ud fra Værkstedets og Daglig- 
stuens Vinduer, — oversættes i Værkstedets Sprog og 
trækkes ned i det daglige Livs Atmosfære. Ligesom 
man — som vi saa' i Ordsprogene — anlægger sit 
Haandværks Erfaringer om at smedde, medens Jernet 
er varmt osv., paa alle andre Forhold i Livet, saaledes 
falder det Skrædderen naturligt at rose en Kvindes Skik- 
kelse ved Udtrykket, at den paa intet Punkt er »for- 
skaaret«, eller Urtekræmmeren at kalde sin Skønne 
»min søde Balsamkrukke«. Men det bliver ligefrem 
en Manér, en Art Stiltone, som gentræffes overalt — i 
Breve som i Digte, hos de borgerlige Kronister som 
hos de folkelige Prædikanter — dette : at oversætte alt 
i saa dagligdags trivielle eller saa zunftige Billeder 
som muligt. Det er en Art trodsig Forsvarsstilling, 
som Borgerligheden indtager overfor alle Indtryk ved 
sit uforstyrrelige, uimponerede: »Ja, det er jo ikke 
andet end som naar o. s.v.«; eller ogsaa er det en Po- 
pulariseringsmanér, ved hvilken det fremmede eller 
abstrakte gøres Publikum fortroligt og anskueligt, idet 
man skruer det ind i samme Publikums lille Hverdags- 
sfære. Nøjagtig den samme Stiltone genfinder vi ogsaa 
nutildags hos Forfattere, der vil være folkelige, jævnt 

borgerlige, f. Eks. stadig hos demokratiske Politikere 
og folkelige Prædikanter. Hør, i hvilken Tonart Luigi 
Pulci, den florentinske Poet og Handelsmand, skrev 
til sin Ven Lorenzo de' Medici, naar han ironisk lystig 
vilde skildre, hvor bedrøvet han var over at skilles fra 
Vennen 10 : »Æggekagen havde aldrig før skilt sig fra 
Panden, og Adskillelsen er bleven bitrere end en Mandel- 
tærte, mere hulkende end en halvtom Tønde, mere jam- 
rende end en skrantende Kærling og mere tudevorn end 
Vejret iaar.« Eller hør Tonarten i Sigismund Meister- 
lins Nurnbergerkrønike : »Kong Venceslaus var en rigtig 
Pæresteger bag Ovnen, der holdt alle sine Raadslag- 
ninger med Kokkene. Men Sofie, hans Kone, var 
Rasmus i Huset ... Da han mærkede, at Penge ud- 
retter alt, gjorde h^n en Strikke af Gyldener; den 
Strikke trak Kurfyrsterne til Baasen . . .« Gængse Udtryk 
hos ham og andre Sydtyskere er ogsaa f. Eks. disse: 
Den Steg kunde de dog lugte, var sveden. Nu fik 
Piben en anden Lyd. Han forstod at give dem malet 
Papir at spise. Det er af den Slags Venner, som der gaaer 
12 paa Dusinet af. — Folkelige, billedlige Talemaader af 
samme Art findes i Massevis hos Satirikerne: At faa 
en stinkende Sag til at lugte af Rosenvand, at binde 
Halen op paa Høns (o: gøre unødigt Arbejde), at vogte 
sig saa godt for Ukyskhed som Æslet i Majmaaned, 
at læse Biblen med saa stor Fornøjelse, som naar man 
tygger paa et Bønnestraa. Smigrere tituleres f. Ex.: Tal- 
lerkenslikkere , Slibere, Foldestrygere, den Slags, som 
stryger Folk paa Hanekammen og piller Fjedrene af 
deres Klæder; tvetungede kaldes: Folk, som samtidig 
kan blæse og have Mel i Munden , som kan blande Haar 

mellem Uld osv. De folkelige Prædikanter og Opbyggel- 
sesbøger kappes om at overbyde hinanden i plattrivielle 
Lignelser om det ophøjede. Troen — lærte Mesteren 
blandt disse Folketalere: Geiler von Kaiserberg 11 — maa 
læres Folk med lidt Omsvøb, som Haresteg maa til- 
beredes med lidt pebret Sauce. Vi takker Gud — 
siger han ogsaa — alene for de søde Vine, han sender 
os, ikke for den bitre Wermutvin, han af og til skæn- 
ker os for vor fordærvede Mave. Af 30 Bønder, der har 
ædt Hvidløg, lugter ingen Løget, saaledes mærker vi 
ikke al den Stank, der staar om os. Midt i disse 
Synder skal du gaa som en, der er falden ned i »Hem- 
meligheden« i Huset: han søger at holde sig oppe, saa 
længe han kan, ialfald at holde Hovedet ovenover, saa 
han kan raabe om Hjælp. I sin Uskyldstand var 
Mennesket helt som en nv Tønde, men siden faldt 
det fra hinanden, gik i Staver. Menneskets Hjerte er 
som en Ost. fuld af Maddiker, eller det lignes ved en 
Kedel Vand over Ilden, som der stadig maa pustes til, 
for at Vandet ikke skal blive koldt; de gode Ger- 
ninger er som en Havresuppe, falder der blot en Myg 
af Forfængelighed ned i den, saa skubber Vorherre 
den Mad fra sig osv. osv. De kulinariske Lignelser 
falder i det hele bedst i Talerens og hans Publikums 
Smag. 

De franske og italienske Tiggermunke eller de neder- 
landske Mystikere taler i samme populariserende Tri- 
vialitetstil, og Savonarola eller Ruysbrook har Lignelser, 
der ikke behandler, det Hellige smagfuldere end Geiler 
v. Kaiserberg gjorde det. 



15* 

Otio prodimur — vi røbes af den Brug, vi gør af 
vor Fritid. Naar efter endt Slid i Værksted Haand- 
værkeren og hans Svende sidder paa Kro eller paa 
Zunftstube, og Købmanden, efter at have lukket sit 
Varelager og sit Kontor, sidder paa Gildehuset med 
sine Standsfæller, saa viser deres Underholdning baade, 
hvilke Kræfter Livet har udviklet i dem, og ogsaa 
hvilke Kræfter der ikke i Arbejdstiden faar tilstrækkelig 
Raaderum, og som derfor nu trænger til at røre paa sig. 

De krydrer deres megen Drik og megen Mad med 
plump, bred Lystighed. — De adelige Herrer ude paa 
Borgene var ikke fine i Manerer og Morskaber, det 
skal Gud vide! men de følte sig dog stedse forpligtede 
af deres Adel til at lægge an paa pæne og anstands- 
fulde Livsformer, og det var deres Fritiders Under- 
holdning at klæde sig ud i et helt poetisk Kostyme af 
Ridderlighed og Damedyrkelse. Deres Fritids Poesi 
stræbte i hvert Fald op over deres Hverdags Virke- 
lighed. Men Borgermændene har hele Dagen igennem 
maattet spare og slide, maattet tugte og strabadsere sig 
i Kampen for Brødet; naar de ved Fyraften løsner 
paa Hægterne, er det ikke for at gøre sig belevent 
elegante og træde en zirlig Menuet med Damerne, men 
meget mere for at befinde sig »so kanibalisch wohl 
als wie funftausend Såuen«. Og mellem Slagtehallernes 
Kødbjerge og Bryggeriernes Tøndestabler . faar »Dyret 
i Mennesket« ligesom forøget Appetit hos disse Mester 
Grobianer, der kommer fra at flaa Dyrehuder, høvle 
Planker eller svinge Smeddehamren. De skraaler deres 
Drikkesange, ler kraftig, saa det ryster i Gulvet, og 
forlyster sig med drøj Skæmt mellem »Omgangene«. 

tunge Hjerner med, indtil Forfatteren selv — den vit- 
tige Skrædder — med indeklemt Hikkefnis debiterer 
Løsningen, som i Reglen er en enorm Uanstændighed, 
som faar Smedden til at brøle af Latter. En yndet 
Form var i Tyskland »Priamler«, der i korte Vers 
sammenstiller en Række hinanden uvedkommende Livs- 
forhold og ender med i sidste Linie at paapege den 
oftest humoristisk illusoriske eller helt ubetydelige Lig- 
hed mellem dem. En lignende Art var Opregninger 
f. Ex. af Ting, der er imod Naturens Orden: »En Pige 
uden Kæreste, et Marked uden Tyve, en Lade uden 
Mus, en Pels uden Lus osv.«, eller af varierede Skælds- 
ord og Eder, eller af mærkelige Retter; ogsaa opfind- 
somme Varieringer af al Landsens Syger, man vil ned- 
kalde over sin Fjende, eller især af alle optænkelige 
Uhumskheder og Svinerier. Thi i Reglen er disse alte 
gute Schwånke — »lustig ze horen bey dem Wein- 
trank« som det anbefalende hedder paa Titelbladet af 
Schwanksamlinger — udover alle Grænser gemene og 
grisede. Lysten til det grisede overvejer endog — som 
mest bestialsk — i Reglen Glæden ved det liderlige; 
især er hos Tyskerne Hovedinteressen mindre end hos 
de romanske Folk knyttet til det kønslige og samler 
sig mest om Afføringsprocesserne. 

I samme Smag er Historierne, der fortælles. I et 
Digt i den tidligere omtalte Augsburgske Sangbog fra 
1472 træffer Fortælleren paa en Spadseretur 7 Borgere, 
der har lejret sig om en Ild og gør sig til Gode ved 
at smage paa Aarets nye Vin; og inspirerede af den, 
giver de sig til at disputere om, hvilken der er den 
største Nydelse, og hver anpriser nu med mange vel- 

talende Ord den af Livsfunktionerne, som han fore- 
trækker, og foruden Spisen og Soven og Drikken og 
Forplantningsakten faar ogsaa de endnu lavere staa- 
ende Livsprocesser deres Lovprisning, som Clara Håtz- 
lerin trolig afskriver. Eller man udmaler sig det be- 
rømmelige Slaraffenland, — Italienernes »Cucagna« og 
Franskmændenes »pays deCocagne«. Det ligger ifølge 
Hans Sachs 3 Mil Jul forbi, og man maa æde sig derhen 
gennem et Grødbjerg: dér er Tagene af Boller, Hegnene 
af Pølser, Grantræerne bær Æbleskiver, Duer flyver 
stegte ind i Munden paa En, og Grisene løber stegte 
omkring med Kniv i Ryggen, saa man straks kan 
skære sig et Stykke. Der fortælles om »Wienernes 
Sørejse«, hvordan de brave Wienerborgere sad og 
drak saa længe, til de troede, de var tilsøs paa en lang 
Pilgrimsrejse; Stormen vokser, synes de, og alt danser 
omkring dem; én, der er drukket under Bordet, udses 
til at være den skyldige, som Havets Vrede kræver 
som Offer, og han smides nu overbord — ud af Vin- 
duet ned paa Gaden. Men ikke mindst opvartes der 
med saftige Mandfolkehistorier om Kvindfolks umætte- 
lige Elskovslyst — der var én, som i en belejret By 
slog til for en hel Garnison og slet ikke syntes, hun 
trængte til Assistance, — og om de Lækkerbiskener, 
som de Pokkers Munke véd at hente sig i Ægtemæn- 
denes Fadebur, naar der ikke lukkes godt af, men 
dertil ogsaa om de Stokkeprygl og Spande urent Vand, 
som de ofte henter sig ved den Lejlighed. Tænderne 
løber ganske i Vand paa den lille erotiske Kræmmer, 
naar han hører om alt hvad der foregaar inde i Nonne- 
klostrene, og han faar Lyst til at gøre et Besøg hos 

»Nonnerne« — som Folkeviddet kaldte dem — i et 
af Byens store offentlige »Frauenhåuser«. 

Historierne, man sidder og underholder hverandre 
med, har imidlertid ogsaa en anden Pointe. De er 
Gavtyvehistorier næsten allesammen. Det er jo opfind- 
somme Haandværkere og fiffige Købmænd, som sid- 
der bænkede om Bordet. Urmageren med den spidse 
Næse og de missende Øjne har udspekuleret det store 
Kunstur paa Raadhuset, som man kommer langvejs fra 
for at se, og den tykke Klædeshandler med det smør- 
rede Smil faar altid sine Varer solgt før alle andre 
paa Frankfurtermessen. Naar man lægger Mærke til 
de Hanrejshistorier, de morer sig ved, opdages det 
ogsaa, at de allesammen varierer Themaet, hvordan 
List og Snedighed drejer Dumheden bestandig ny Voks- 
næser. Alle de durkdrevne Maader, paa hvilke den 
vandrende Skolar rider den store, tykke Møller til 
Vands, eller Hustruen faar Elskeren baade smuglet ind 
og eskamoteret bort og faar Manden overbevist om 
sin Dueuskyld, — alle disse Gavtyvestreger morer paa 
det mest levende de Næringsdrivende. Selv om de per- 
sonlig er hæderlige nok, — enhver er dog Tyv i sin 
Næring, og har lært sig at beundre de Vaaben, hvor- 
med man bedst slaar sig frem, eller de Veje, ad hvilke 
man bedst snor sig i Livets Forhold. Naar de adelige 
Herrer ikke kunde blive trætte af at høre om vældige 
Sværdslag og braadne Pander og alle de berømte Slags- 
brødres Bedrifter, fortalte Borgernes Fortællinger lige- 
saa utrættelig om Listens og Kløgtens Bedrifter, der i 
Heltesangene kun figurerede som lumskt Forræderi. 
Listen, — det var i Heltesangene den falske Hagen, der 

lokker den godtroende Siegfried i Fælden, den lumpne 
Ganeion, som narrer den ubetænksomme Roland i Bag- 
holdet. Nu derimod er Listen det gode Hoveds fornøjelige 
Skælmstykke, som ærbare Borgere morer sig over. Det 
er overalt, synes det, Handelslivet, som har skabt eller 
ialfald kolporteret fra Land til Land hele den inter- 
nationale Stok af Anekdoter, som i nedskreven Form 
er os opbevarede i franske fabliaux, florentinske no- 
velle, sydtyske Schwånke. Fra ægyptiske Tyvehistorier 
om, hvordan Kong Ramsenits Skat blev røvet, til 
arabiske Historier om skarpsindige Købmænd, der 
finder den bortrøvede Kamels Spor, fra græske Histo- 
rier om Kvinden, der holder Kappen, for at Manden 
skal beundre den, medens Galanen imidlertid slipper 
bort bagved den, til alle Middelalderens lignende Hi- 
storier — stedse er det rejsende Købmænd, der har 
fortalt dem til Underholdning paa Hesteryggen eller 
Skibsdækket, i Karavanseraiet og i Kroerne, og som 
saaledes har ført dem fra Land og til Land. 

Som det almindelig gaar ved Folketraditioner, hæftes 
Gavtyvehistorierne ofte paa de forskellige Steder til en 
eller anden lokal kendt Figur enten som Helten i dem 
eller Offeret for dem. Florentinerne tillagde ofte Arki- 
tekten Brunellesco eller Landbypræsten Arlotto de ly- 
stige Streger, de fortalte om. I Paris berettede man om, 
hvordan Vilion og hans Galgenfugle af Kammerater 
stjal Fisk og Kapuner og daglig uden Penge forstod at 
skaffe sig »repues franches«. Især Sydtyskerne havde 
mange Gavtyvehelte. En Del Historier cirkulerede om, 
hvordan Pfaffe Amts forstod ved alskens Paafund at 
lokke Penge af Folk til sin Kirke. Han foreviste et 

dejligt Maleri, som havde den Egenskab kun at kunne 
ses af ægtefødte — og alle betalte ham for at se det 
og fandt det prægtigt; eller han satte sig i Kirkegangen 
og erklærede kun at ville modtage Gaver fra de Hu- 
struer, der var deres Mænd tro, — og straks flokkedes 
Konerne om ham med deres Offerpenge. Han var 
ogsaa Mand for at drive købmandshandel med Profit 
og forstod at snyde Grækerne for Silke og den engelske 
Købmand for Juveler. Tilsvarende Historier kendte 
man i det 15de Aarh. om den lystige Pfaff e von Kah- 
lenberg, og det har klukket i Borgerne, naar de for- 
talte om, hvordan han optraadte som Læge eller købte 
Fisk paa Torvet i Wien, eller hvordan han bragte 
sine Sko til Guldsmedden for at flikkes. Henimod 
Aar 1500 kom den brunsvigske Bondeknøs Till Uglspils 
Berømmelse op, og man fortalte om, hvordan han med 
sin forstilte Bondeenfoldighed narrede Brød fra Bageren 
i Straszburg, forskar alt Læderet hos Skomageren i 
Weimar, hvor han var i Lære, og i Frankfurt snød 
en Jøde ved at sælge ham mindre delikat Profetøl af 
eget Bryg. Senere hen i det 16de Aarh. samlede Tasken- 
spillerhistorier og Sortekunsthistorier sig omkring Dr. 
Faustus' Skikkelse — en omvankende Bakkalaur, som 
ved sin Lærdom og sine magiske Kunster stak Folk 
Blaar i Øjnene. Man fortalte nu paa Kroerne om, 
hvordan han til el Studentersold havde skaffet Vin fra 
Biskoppens Vinkælder, — som man i Ægypten havde for- 
talt om, hvordan Tyvene fik Fingre i Kong Ramsenits Skat. 
Opfindsom Forslagenhed og vulgært Nydelsesbegær 
— det er de Sider af Borgernes Natur, som røbes os 
af deres Fyraften-Underholdning paa Kroen. 

Nøjere beset, fortæller alligevel Borgernes Ansigter 
om mere end blot om praktisk forstandige Vir- 
kelighedsmennesker samt om Smaafolk og Hverdags- 
mennesker. Der er Livlighed og Vaagenhed selv i de 
tungeste Fysiognomier, — her er et spotsk Træk om 
Munden og satirisk Blink i Øjekrogen og dér en 
synlig Forfængelighed, som vil tage sig ud — altsam- 
men giver os et afgjort Indtryk af at. staa overfor By- 
mennesker. 

Bylivet med dets tætte, rige Berøring mellem Men- 
neskene har sat sit Præg paa Købmænd og Haand- 
værkere. Det er Bylivets enorme Opkomst i de sidste 
Aarhundreder af Middelalderen, som forandrer saa 
overmaade meget i Folks Levemaade og Tænkemaade. 
Det siger sig selv, at det i en væsentlig Grad maa om- 
skabe Menneskene, naar de — efter at have boet i 
spredte Hytter og Landsbyer eller i Borge eller Klostre 
— kommer ind at bo i tæt sammenklinede Huse, hvor 
man fra sit Vindu næsten kan række Haanden over 
til Genboens, kommer ind at gaa i snævre Gader, hvor 
man stedse har talrige, nye Ansigter foran sig, stryger 
Folk paa Ærmet, hører dem tale og ser dem arbejde, 
mærker om sig, hvor man gaar og staar, den varme 

Aande af Tusinders Liv og mærker Rudernes tusinde 
Øjne fæstede evindelig paa sig. 

Folk bliver vaagnere og kvikkere herinde, — blev 
det ogsaa i de gamle Byer, selv om de var mindre og 
adskillig roligere end vore Byer. Hjernen befolkes 
med talrige Forestillinger, og de indgaar talrige For- 
bindelser med hverandre, forjager ogsaa hverandre i 
livligt Omløb. Landboerne har derfor til alle Tider 
kaldt Byboerne letbenede, omskiftelige, overfladisk 
spredte, og Byboerne gjorde sig til Gengæld i de 
gamle Tider lige saa godt som nutildags lystige over 
Bøndernes drævende, dvaske og sløve Væsen. Som vi 
nuomstunder har en egen Pariseresprit, Berlinerwitz 
eller et eget Københavnerhumør, saaledes talte man 
dengang om en særlig Florentinerluft, der gjorde Be- 
boerne saa opvakte, og om et eget »Nurnbergerwitz«. 
Florentinerne var berømte i Italien for deres kvikke, 
hurtige Riposter: Novellister har opbevaret talrige saa- 
danne »riposte pronte«, og lige fra Dante og Giotto 
til Medicierne var de fleste Florentinere yderst slag- 
færdige i Replikken; de florentinske Kvikhedsmagere 
— »uomini piacevoli« — eftersøgtes ved Pavens og 
italienske Fyrstehoffer som en Art højere Hofnarre. Vi 
hørte i forrige Afsnit om de florentinske smaaborgerlige 
Kvikhedspoeter : Klokkestøberen og Barberen og de 
tilsvarende niirnbergske poetiserende Barberer og Bøsse- 
mestre. Hvor flove og usmagelige deres Kvikheder 
end forekommer nutildags, har deres burleske Indfald, 
deres tungefærdige Opfindsomhed, deres forbløffende 
Sammenstillinger og Tankespring alligevel for deres 
Tid betydet en Aabenbaring af Byesprit ganske som 

nutildags spirituelle Kronikører i Hovedstadspressen. 
— De hurtigere Hoveder mærkes ogsaa paa selve Spro- 
get, man kan i Forretningsfolks Breve og Journaler 
se, hvordan man begynder at faa Trang og Evne til 
at udtrykke sig kortfattet og dog præcist. 

Og Folk bliver selskabeligere herinde i- Byerne; de 
faar Tungen paa Gled, kan og vil meddele sig og høre 
paa hverandre. Landboen er — ialfald efter den gam- 
meldags Type — altid noget af en Troglodyt, der trækker 
sig ind i sin Hule overfor Andres Nysgerrighed og Del- 
tagelse og til Gengæld hverken har Trang eller Evne 
til at trænge ind i andres. Naar to saadanne Bønder 
taler med hinanden, er begges Ansigter lige tillukkede 
og deres Øjne søger ikke hinanden; langsommelig og 
ligesom fjernt inde fra kommer deres Ord og møder 
ogsaa kun ligesom paa Afstand Modpartens uden nogen 
intimere Berøring. Det er Bylivet, der mer end noget 
andet har lært Hulebeboerne at raabe hinanden op 
°S — gennem Talens Ord og Betoning og det led- 
sagende Minespil — at aabne lidt * af deres Indre for 
hinanden. 

Al den Snak og Sladder, som har kviddret om de 
gamle Byers Brønde, naar Pigerne kom efter Vand, 
summet i Kirkerne, naar Konerne var til Messe, støjet 
i Lavstuer og Gildehuse og fløjet fra Værksted til Bod 
Byen over, — det er nu altsammen sporløst borte ; men 
vi har tilbage de Viser og Vers, som blev til inde i 
Byluften, og som fløj om i Afskrifter og trykte Flyve- 
blade. De raaber fra Titelbladene efter at faa Godt- 
folk i^Tale, kalder sig med fede Typer og rødt Tryk 
for: neue, kurtzweilige, lustige, fast liebliche, aller beste, 

og lokker med pirrende Træsnit paa Omslaget. De 
snakker om alt muligt: om en kronet Fisk, der er 
fangen nede i Tiberen og hvad dette Jærtegn vel maa 
betyde — om den Forbryders gruelige Endeligt, som 
forleden blev parteret henne paa Raadhustorvet; de 
ræsonnerer om alt muligt: »Om Ægteskabets bittert- 
søde Stand«, »Om Bagtalelsens gruelige Last« ; de un- 
derholder med Historier om »en skøn Prinsesses Kysk- 
hed og Standhaftighed«, averterer med Titler som 
»Uddriver af al Kedsomhed«, »Medicin for al Melan- 
koli«. Ligesom Husejerne ikke kan lade være med at 
snakke til forbigaaende gennem Indskrifter og Skilte- 
vittigheder, og ligesom Ørene tudes fulde af alle Gade- 
udraaberne, saaledes maa enhver meddele videre til 
sine Bysbørn, hvad han har hørt, og give sit Besyv 
med om alting, og flere og flere bliver de, som lærer 
sig hertil at haandtere Pennen og som benytter Pres- 
sen, da den kommer op. 

Saaledes er det Bylivet og Bysladderen, der først 
trykkede Borgerne Pennen i Haand og udviklede en 
rig folkelig Journalistik paa Vers. Det brogede Mængde- 
liv paa Gader og Stræder blev beskrevet og besunget 
af Bybeboerne. Paa samme Maade som nu tildags 
Verdensstædernes Masseliv beruser og voldfører den 
besøgende, saaledes virkede Livet paa Florens' Torve 
eller ved Venedigs Rialto, Frankfurtermessen eller Ga- 
dernes Virvar i Paris overvældende og æggende paa 
den Tids Mennesker. Nutildags kan en Zola, Provins- 
boen i Paris, ikke blive træt af at søge at forme Millionsta- 
dens øredøvende, øjeblændende Kæmpeliv om i yppige 
Symfonier: Torvehallernes, Børsens, Stormagazinernes, 



Byens Masseliv 239 

— eller en Walt Whitmann, Paumanok-Indianeren i 
New York, gaar overvældet om og om i Gademylderet, 
ved Havnekajerne, paa Kæmpebroen til Brooklyn, og 
kan i sine uformelige Digte næsten blot lalle: Skibe 
. . . Flag . . . Master . . . Pramme . . . Kraner osv. osv. ; paa 
samme Maade har vi talrige Digte rundt om fra de gamle 
Byer, som blot er sidelange Opregninger, der forsøger 
at gengive i Ord det rige, myldrende Liv, som optog 
og beskæftigede Bybeboernes Øje og Tanke. Parisiske 
*dits* opregner alle Byens Gader og Kirker, skildrer den 
brogede Vrimmel af Skilte paa Husene eller lader alle 
Gadeudraabernes »cris de Paris« larme forbi vort Øre. 
Den florentiske Klokkestøber Pucci, som tillige var 
Byens og Raadets Udraaber, skildrer alle Gammeltorvs 
Herligheder, al den Øjnenes og Mavens Lyst, som dets 
Grøntsager og Frugter byder paa, og i sin Alderdom 
opregner han i et andet Digt alle Byens Porte, Gader, 
Kirker, dens vigtigste Familier og deres Bosted . . . kan 
ikke blive træt af at fortælle Efterslægten, hvordan 
»intet i Verden kan lignes« ved hans kære By og ingen 
Plads ved »Mercato vecchio« — han har rimeligvis 
aldrig været langt udenfor Bymurene — , og siger at 
han nu glad lukker sine Øjne, da han ser, hvordan 
Byen blomstrer. Der var en egen Art Digte, som op- 
stod i Florens og som kaldtes *Cacce« (Jagter); der 
skildrede alle Slags livfulde og bevægede Begivenheder, 
og deres kortliniede, regelløse Vers eftergjorde med 
Liv hurtige Bevægelser, Larm og Vrimmel. De skildrede 
f. Ex. en Ildebrand, Markedsliv, Sælgeres Udraaben 
eller lign. Ganske tilsvarende Digte har man fra de 
tyske Stæder. Baade Hans Folz, Barberen, og Hans 

Rosenblut, Bøssemesteren, og Hans Sachs morer deres 
Bysbørn med lignende Opregningsremser, der skildrer 
Sider af Bylivet. Uden at dvæle ved nogen enkelt 
Forestilling, men hastig ladende en hel Række pas- 
sere Revy, tegner saadanne Digte Nurnbergs emsige 
Handels og Haandværkerliv, gaar alle Værksteder igen- 
nem og opregner alle Fagene, alt Skomagerens Værktøj, 
alle Fremgangsmaaderne ved Smedning; opregner alle 
de Arter af Bedrag og Falsknerier, som Erhvervslivet 
fremelsker; tager videre alle de besynderlige Moder 
igennem, som uafladelig veksler, — H. Sachs personi- 
ficerer Bylivets Omskiftelighed i Hr. Bald-anderst, og 
skildrer, hvordan denne »bald anderst alle ding c — ; 
skildrer Indtogsfestligheders og Kirkefesters Folkeliv, 
gaar ogsaa ind i Husene og gennemgaar Husudstyrets 
vidtløftige Inventarieliste eller Hurlumhejet, naar der 
barsles osv. osv.; opsummerer endelig i lange Digte 
alle Livsaldres og Samfundsklassers Ejendommeligheder, 
deres Modesynder, alle Kvinders Laster og Dyder, de 
mange forskellige Arter af Ægteskaber osv. osv. Paaalle 
Omraader beskæftiger Indtrykket af Livsmængden og 
Livsmangfoldigheden Bybeboerne. 

Lige ud af Gadesælgernes Raab vokser der Digte, i 
hvilke hvert Haandværk priser sine Varer og udvikler 
sin Betydning for Samfundet. I Trængslen mellem de 
andre maa hvert Haandværk kæmpe for at hævde 
s 'g og gøre sig gældende. Ligesom man politisk og 
økonomisk gennem Lavet værner om sit Haandværks 
Ære og ofte sætter sin Stolthed i ved sin Dragt at vise 
paa Gaden, til hvilken Haandtering man hører, saa- 
ledes synger Parisersmeddene 1 , at deres Haandværk 

bærer hele Verden oppe og en Smed bør hædres mere 
end en Klærk, og til Bagernes Lovprisning digter en 
Trouvére et langt Digt, som ender med at bede om et 
lille Erkendelsesbevis fra Bagerlavets Side overfor San- 
geren. Fra engelske Byer har vi tilsvarende Digte 2 , i 
hvilke Kræmmeren i én Uendelighed opregner alle de tal- 
løse Arter af Hansker og Punge osv., som han har paa 
Lager, medens en anden, der digter til Væverhaand- 
værkets Ære, erklærer, at der ikke under Himlen er 
Konge eller Greve eller saa høj en Herre, at ikke al 
hans Hæder stammer fra Klæder. — Til Gengæld spotter 
de forskellige Haandværk hinanden, Skrædderne synger 
Nidviser over Skomagerne, og Raadet maa f. Ex. i Strasz- 
burg (1408) bekendtgøre 8 , at ingen længer tør synge 
Sangen om Skrædderen og Geden, »das verdrusset das 
erber (ehrbar) hantwerk : die snider und ihre knechte« ! — 
Den ene Bys Borgere véd ogsaa at fortælle de latterligste' 
Ting om Nabobyens Borgere og deres Dumhed ; ajle disse 
Molbohistorier, som Florentinerne fortalte om Siene- 
serne, Bruggeboerne om Genterne, Wurzburgerne om 
Bambergerne, samlede sig for Tysklands Vedkommende 
i en forholdsvis sen Tid om »Die Schiltburgers« Hoved 
— Borgerne i en lille sachsisk By. 

Det er ét Produkt af Bylivet: Byspotten. Folk ser 
paa hverandre, presses mod hverandre; den sociale 
Afslibningsproces begynder med, at hver værger sine 
egne Kanter, ved at paatage sig at afslibe Naboens. 
Det frugtbare Vexelspil mellem Menneskene begynder 
nødvendigvis med gensidig Frastødning: alt det uens- 
artede stikker i Øjnene under den tætte, daglige Om- 
gang, og alle Egenheder støder socialt an. Der gror 

By og Borger 16 



242 Øgenavne 

Øgenavne op overalt i de smaa Byer, hvor alle kender 
hverandre — ganske som blandt Drengene i en Skole 
eller ogsaa nutildags i en Provinsby. Her er en Blomster- 
samling, plukket sammen fra de forskellige Byer 4 . I 
det gamle Florens træffes Navne som disse: Abemund, 
Tykhoved, Grød-i-Munden — gaaende paa ydre Egen- 
skaber; Sovetryne, daarlig Nabo, Bondeprygler — sig- 
tende til Naturel og Handlemaade; ogsaa neutrale 
eller rosende Navne findes i Mængde: Gyldenskæg, 
God-Kammerat, Sødt-og-godt. De fleste af disse er 
snart gaaet over til at blive gængse Døbe- og Slægts- 
navne. Gaar man de florentinske Kunstneres Navne 
igennem, ser man ogsaa, hvorledes de fleste ikke gaar 
under deres virkelige Navn, men af deres Bysbørn har 
faaet sig et andet, som de selv hurtig antager. Der 
er »Kransemanden«, Ghirland^jo, saa kaldet fordi hans 
Fader Guldsmedden forfærdigede saa smukke Metal- 
guirlander til Hovedpynt; der er Paolo Uccello, som 
hed »Fuglen«, fordi han saa gerne malede Fugle; der er 
»Skrædderens Anders« Andrea del Sarto, — for blpt at 
nævne nogle. I Frankrig træffes Navne som Jacob 
Rotten, Hans Ko, Vilhelm Gedevom, Gilet den pillede 
og Herman Hykler. De franske Jonglører og Tyve- 
knægte havde alle deres betegnende »noms de guerre«: 
Tranchecoste, Songefeste, Brisepot; de franske Farcer 
karakteriserer med stor Opfindsomhed deres Personer 
gennem Navne: der er Hr. Vindsluger, hans Tjener 
Let-paa-Taa, Krigsmanden Daarlig-Betaler osv. osv. I 
de burgundiske Hertugers Arkiver nævnes de flamske 
Haandværkere ganske officielt med deres Øgenavne: 
Joes »Ved Gud«, Jean »God Tjener«; én undertegner 

sig koldsindig under et Dokument selv saaledes: »Jeg 
Colart Tyveknægt . . .« I Hamburg træffes Familie- 
navne som disse: Vædderhoved, Smørkugle, Læder- 
bælg . I sydtyske Bykrøniker samler jeg f. Ex. Nav- 
nene: Kunz Gaaseben, Heinz Hakkebræt, Simon 
Hvepselaille, Hans Bondeæder, Else Tusinddjævle. Tal- 
løse endnu existerende Familinavne har jo iøvrigt op- 
rindelig været Øgenavne, sigtende til Haarfarve: Roth, 
Schwarz, Braun eller Legemsegenskaber : Lecourt, Le- 
courbe, Legros osv. I Frankfurts Diplomatarier har 
man ved c. 1400 fundet omtrent 2 /s af de i Aktstyk- 
kerne nævnte Borgere omtalte under Øgenavne, deri- 
blandt saadanne som Schenkinsglas, Leerenkrug, Suche- 
win, ud fra hvilke der staar en kraftig Vin- og 
Øldunst. 

Det hagler med Spottevers indbyrdes mellem Bys- 
børnene, og Karikaturtegningerne gik fra Haand til 
Haand. I Barberbutikken i Florens' Calimalagade var 
Tungerne ligesaa skarpe som Rageknivene, og det gik 
ud baade over Lægerne med den daarlige Medicin, de 
tyller i Folk, og over Præsterne med de Skavanker, 
deres Kjole kun daarlig dækkede, over Raadet, — den 
almindelige Skive for Borgerviddet — , og over Medici- 
familien, hvilken sidste ikke forstod Spøg og sendte 
den lystige Barber i Landsforvisning, — hvorefter han 
aabnede Butik i Siena og dér fortsatte sin Virksomhed 
med Kniv og Tunge. En florentinsk Spottevise tegner 
Karikatur af en æret Medborger: Hans Krop er som 
en Ands, hans Lænder som Giraffens, hans Sang er 
som en Ravns; i en anden klager en Mand over den 
sejge Høne, han igaar købte paa Torvet og som han 

16» 

bed alle sine Tænder itu paa; en tredje opregner alt 
der er uudholdeligst i Verden: En Mand, der ikke har 
Mønt paa Lommen og dog vil spille den store, en 
Kvinde, der er ved sin 4de Mand og dog vil rose sig 
af sin Kyskhed osv. Den kaade Driven- Halløj med . 
Folk, — »burle« o: practical jokes — var ligeledes 
en yndet Sport: en florentisk Farce viser os Bonden, 
der kommer til Bys og straks omsværmes af Halløjma- 
gere, ligesom Studenstrup, da han kommer til Køben- 
havn; mange Historier kunde man ogsaa om, hvordan 
Donatello og Brunellesco bilder den tykke Træskærer 
ind, at han er en anden og faar ham gjort kulret, o. 1. 
Men ogsaa meget ondartede og bidske Spottedigte, 
rettede mod bestemte Personer, hørte til Dagens Orden 
i det gamle Florens. Selv om Dantes Uhgdomspolemik 
i Sonetform med sin Slægtning Forese Donati, i hvil- 
ken de overbyder hinanden i Skældsord, maaske kun 
er en Art litterær Fægteøvelse, saa er de Venligheder, 
som Notaren Cino da Pistoja og Guido Cavalcanti 
samtidig udvekslede paa Vers, sikkert ægte nok mente, 
og af den Slags Turneringer i Spottevers er Florens' 
litterære Historie fyldt: Lorenzo Medicis Ven Luigi 
Pulci, den lystige Spotter, laa i en saadan Skærmydsel 
afgjort under for sin Modstander Matteo Franco, en anden 
af Lorenzos litterære Spadsmagere. — Med mindre skarpe 
og giftige Vaaben, ogsaa førte med mindre Elegance, 
er Spottekampene sagtens dog gaaet ligesaa livlig i 
Vilions Paris og i Hans Folz's og Rosenbluts Nurn- 
berg. Bøssemester Rosenblut, som paa Grund af sin 
løse Tale fik Tilnavnet »Der Schnepperer«, lader i 
sine Vers alle gensidig føre Klage over hverandre : Ko- 

neme over deres Mænd, som kommer hjem fra Vin- 
stuen med tom Pung og fuld Blære, smider sig paa 
Sengen uden at vise deres Ægtehalvdel lidt Venlighed 
og om Morgenen har Tømmermænd og skal have Pøl- 
ser paa Sengen. Mændene klager over Konerne, der fører 
en gruelig Mund og i Kirken blot sidder og gør Ud- 
sættelser paa alle, især alle Kvinder, der kommer forbi 
deres Stolerad: »Den første har en hoffærdig Gang — 
den andens Næse er altfor lang — den tredje staar 
ikke godt i Tøjet, — den fjerdes Slør er kun daarlig 
strøget.« De offentlige Fruentimmer klager over, at 
de saakaldte hæderlige Kvinder gaar dem i Næringen, 
og selv Klosterdamerne lader sig aarelade og bade og 
sender hvert Øjeblik Bud efter Junker Dit og Dat. 
Men i et anonymt Digt i Clara Håtzlerins »Liederbuch«, 
klages der over, at, hvordan man end bærer sig ad her i 
Byen, bliver man spottet. Gifter man sig, spotter Folk: 
»se, hvor han brænder, kast ham dog i en Bæk, at 
han kan køle sig!« Gifter man sig ikke, hedder det, at 
man er en gnaven Stivstikker. Har man Penge, er 
man en Gniepind. Jfiar man store Øjne, er man en 
Struds; har man smaa, er man en Mus; er man rød- 
haaret, kaldes man falsk, er man sorthaaret, hedder 
man en Morian osv. 

Man begynder parodisk og dramatisk at eftergøre hver- 
andre. Paa Torvedagen staar Jongløren paa en Estrade og 
underholder Folk med at spille Bonde og tale Bonde- 
dialekt eller eftergør i en Monolog Charlatanen, der 
udraaber Siropper og Urter med markskrigerske An- 
befalinger: han er ikke en af disse elendige Bonde- 
fangere, der drager om, nej ! han har studeret i Salerno, 

har været Læge hos Fyrsten i Cairo, han har alle 
Orientens lægende Rødder i sin Kasse og kan forklare 
enhver rationelt hans Sygdom og hvordan den skal 
kureres. Et Par Jonglører fremstiller i en Dialog, 
hvordan en Moder lærer sin Datter at fange Mand- 
folkene — vi har en fransk, en tysk og en italiensk 
Behandling af dette Æmne — , eller hvordan en Hus- 
frue og hendes Tjenestepige skændes. Ved Karnevals- 
tider drog i Florens paa Lorenzos Tid Optog rundt i 
Gaderne, forestillende forskellige Næringsveje. Der var 
Spinderskerne, Kukkenbagerne, Skomagerne: de op- 
regnede hver deres Værktøj og falbød Damerne deres 
Varer med de mest obscøne Tvetydigheder. I de 
Karnevalsarrangementer, som Lorenzo forestod, var 
der unge JConer, som løb fra deres gamle Mænd, eller 
Bønder som var echapperede fra deres Koner for at 
styrte sig i Vrimlen. De unge Piger beklager sig til 
de gamle Koner over, at de — Cikaderne, som de 
kalder dem — altid sladrer om dem; de gamle svarer, 
at det er de unges egen Skyld, de skal bare more sig, 
mens de er unge, men forstaa at holde Tand for Tunge. 
Saaledes gik ogsaa i Nurnberg ved Fastelavn unge 
Mennesker forklædte om i Husene og fremsagde Vers, 
der passede til deres Roller: Bønder, der er komne til 
Bys og praler af, hvormeget de formaar at drikke, 
Pilegrimme, der valfarter for forskellige humoristiske 
Synder, de har begaaet. Eller man opførte hele smaa 
Stykker: det er en Retstvist mellem to, eller en Re- 
præsentant for hver Stand og Livsstilling kommer og 
frier til en og samme Dame, og hun vælger imellem 
dem. — I franske Byer gav Dilettantselskaber ved Faste- 

lavnstider lignende halv- jeller helt dramatiske Fore- 
stillinger. Narreselskaber i Paris, Dijon eller Rouen 
fremførte i Revy alle Samfundsklassers Narre eller 
Skændescener fra Fisketorvet mellem Sælgersken og 
Kunden; man saa' Mester Aliborum, der vidste alt, 
duede til alt, havde været alt mellem Himmel og Jord; 
en »Valet å louer h tout faire« præsenterede sig og op- 
regnede alt, hvad han kunde bruges til ; to Reliquiehand- 
lere og Afladskræmmere skreg hinanden over med deres 
Varer og to Krigskarle med deres Pralerier. 

Men gør Byboerne livligt Nar ad hverandre og 
kritiserer hverandre, saa paavirker og efterligner de 
til Gengæld ogsaa livligt hverandre. Landboerne kalder 
dem Spottefugle, men ogsaa Abekatte. Den sociale 
Smitte virker med mangedobbelt Intensitet inde i By- 
erne, hvor Samlivet er saa meget tættere og Folk saa 
meget bevægeligere, sensiblere og vaagnere for Indtryk 
end ude paa Landet. Den indbyrdes Frastødning 
veksler med den indbyrdes Tiltrækning; den enkelte 
paa virker og paa virkes, enten han vil eller ej, danner 
uophørlig andre i sit Billede og danner sig i de andres. 
Det Menneske, der gaar forbi os paa Gaden, paatvinger 
os sit Billede; hver lille Handling, vi selv foretager os, 
vækker Handlingstilskyndelser i andre. Alle bliver 
alles Herrer og alles Slaver, og Bymenneskenes Nerver 
naa'r efterhaanden en saadan Plasticitet, at de virtuos- 
mæssig efterligner uafbrudt uden at vide det. — Men 
hermed holder imidlertid en anden Ting Trit: det er 
den evige Foranderlighed i det, der efterlignes, den 
stadige Omveksling i det, der smitter. Den brogede 
Menneskeblanding føder altid nye Paavirkninger paa 

de Enkelte og fylder Luften med altid nye »Smitstof- 
fer«, og de Enkelte er i deres Smidighed og Bevæge- 
lighed ligesaa store Virtuoser i at frigøre sig og give 
Slip, som i at modtage og paavirkes. 

Det er dette dobbelte Fænomen ved Bylivet, som i 
høj Grad virker forvandlende ind paa Samfundslivet 
og det aandelige Liv i Middelalderens sidste Aarhun- 
dreder, og som man kan se, har været de samtidige 
Iagttagere og Moralister overordentlig paafaldende. By- 
erne bliver Arnestedet for evig vexlende Moder og for 
aandelige Farsoter, der nu griber om sig med en hid- 
til ukendt Styrke og Hastighed — ligesaa vist som alle 
de store Epidemier i det 14de og 15de Aarh. : Pest, 
Spedalskhed, engelsk Sved og Syfilis hænger sammen 
med Bylivet. Menneskene er blevne saa letfærdige, 
synes Moralisterne, alt skal veksle fra det ene Aar 
til det andet, ingen faste Sædvaner vedligeholdes og 
nedarves fra Slægt til Slægt, og hvad den ene har, det 
skal den anden straks abe efter eller overbyde. For- 
fatteren af St. Denisklostrets store Krønike tror fuldt 
og fast, at Nederlaget ved Crecy er en Straf fra Gud 
for alle de Franskes Daarskaber i forrykte, nye Moder 5 . 
Ved det flamsk-burgundiske Hof hed det til de unge 
Hofmænd: »Pas paa at skifte Dragter: vær én Dag i 
hlaat, en anden i hvidt, en tredje i graat, bær idag 
Kjoler saa lange som Fakultetsdoktorers og imorgen 
snevre og korte paa alle Ledder« 6 . Paa Landet gik 
Bønder og Borgherrer i samme Dragt som for 200 Aar 
siden ; i Byerne og ved Hofferne inde i Byerne skiftede 
Kvindernes Hovedbedækninger og Skofafoner, Mæn- 
denes Pourpoints og Benklæder Mode hvert Aar. Alt 

skal være nyt og anderledes end før derinde i Byerne, 
klager Moralisterne. Juristen Coquillart i Rheims, 
der i offentligt Hverv gik og samlede sin Bys gamle 
Sædvaneret, digtede imedens ironiske Vers om »les 
droits nouveaux«, der vender op og ned paa alle de 
gamle Sæder. Saaledes er ogsaa de tyske Satirikere 
fulde af Fordømmelse over al den »nurung«, som er i 
Byerne, der viser »daz unser gemut ist licht und wan- 
delbar«. 

Men paa denne Indtryk s mod tagelighed og Letpaa- 
virkelighed beroede det ogsaa, at alle aandelige Rørelser 
udbredte og forplantede sig saa stærkt og hurtigt her 
i de nye Byer, som de aldrig havde kunnet komme 
til det i den tidligere Middelalder. Herinde var Tønder, 
som fængede, herinde var Sangbund, som gav Gen- 
klang, og enhver lille Bevægelse voksede i videre og 
videre Ringe herinde i den lydhøre og letbevægelige 
Byatmosfære. Det var religiøse Epidemier, der plud- 
selig brød ud og bredte sig fra By til By, indtil de 
' lige saa pludselig lagde sig igen. Jøderne har — hedder 
det sig etsteds — forgiftet Brøndene eller ofret kristne 
Børn, og Folket hidser sig op til fanatiske Jødeforføl- 
gelser, der hurtig breder sig fra den ene By til den 
anden. En Prædikant opildner sine Tilhørere, saa 
nogle i from Nidkærhed begynder at piske sig med 
Svøber, af en lille Klump Fanatikere smittes hele For- 
samlingen, Toget drager ned ad Gaderne, og flere og 
flere slutter sig til det; fra By til By drager snart et 
voksende Tog af Svøbebrødre, og nu begynder ogsaa 
andre lignende Tog, ansporede af Rygtet, at danne sig 
ogsaa dér, hvor det første ikke har naaet hen. Børn 

begyndte pludselig at vandre i store Pilegrimstog, der 
saa* røde Kors vise sig Vejen ; frem gennem Byerne og 
ad Landevejene drog de under Sang, og Piger og Drenge 
løb hjemmefra, bedst som de stod, hele Skoler med 
Læreren i Spidsen sluttede sig til Toget. Eller en 
hysterisk krampagtig Dansemani bryder ud i Straszburg, 
og hele Geistligheden har ondt ved langt om længe at 
faa denne Djævlebesættelse i stor Stil besværget. — Men 
kun Byerne og Bylivet kunde ogsaa skabe Franciskanis- 
men og Tiggermunkebevægelserne en saa rivende Udvik- 
ling, som de fik, og det var de vaagne, fængbare Bybefolk- 
ninger, som det skyldtes, at Wittenbergerbaalet voksede 
til en Brand over det halve Europa. — Saaledes var det 
ogsaa med sociale Bevægelser. Haandværkeropslandene 
i det 14de Aarh. løb ganske som en Epidemi op langs 
Rhinen fra Straszburg til Koln og sprang fra den ene 
flamske By til den anden. Kommunistiske Ideer synes 
paa samme Maade til et vist Tidspunkt at have ligget 
i Luften i alle Byerne. Og navnlig er ogsaa hele det 
aandelige Livs Opsving ved Renæssancen og Huma- 
nismen — Oplysningsbevægelser, Kunsternes Opblom- 
string, det literære og videnskabelige Liv — væsentlig 
fremgaaet af de nye, uset gunstige Vækstbetingelser, 
som alle Kulturspirer havde fundet i Byernes Jordbund. 
Bogtrykkerkunstens Opfindelse kan til en vis Grad 
siges at være den betydeligste Frugt af den Trang til 
at meddele sig og til at modtage fra andre, som var 
kommen op i Menneskene inde mellem Husrækkerne, og 
langt fra at være et tilfældigt, uberegneligt nyt Moment, 
som dukkede op i Kulturudviklingen, var denne Opfin- 
delse tvertimod et beregneligt og nødvendigt Produkt af 

Tidéns Trang. Det samme gælder om Træsnittet, der 
til at begynde med næsten var af lige saa stor Betydning 
for Meddelelsesevnen som Bogtrykket, og hvis Opfin- 
delse jo var den umiddelbare Forudsætning for Guten- 
bergs. Det var Tiggermunkenes ivrige, religiøse Popu- 
lariseringsiver og deres Bypublikums levende Trang 
til religiøs Oplysning, som, saa at sige, tvang den men- 
neskelige Opfindsomhed til at udspekulere en Mang- 
foldiggørelsesmaade, hvormed de religiøse Billeder, som 
det store Publikum ikke havde Raad til at anskaffe som 
Malerier, kunde spredes paa de Tusinder af Hænder. 
Længe 7 havde man med udskaarne Træstempler trykt 
Mønstre paa Lærredstapeter; hvad laa da nærmere 
end at udskære Helgenbilleder paa lignende Træstem- 
pler og trykke dem af paa det billige ny Kludepapir? 
Fra Begyndelsen af det 15de Aarh. solgtes de første, 
plumpe Træsnit ved Kirkedøre og paa Markeder og 
snart hang de paa alle Smaafolks Vægge. Man skar i 
Reglen under Billedet en kort Textforklaring ud som 
Træsnit, i den samme Blok som Billedet. Det var 
Bogstavtryk i Træsnit. Der forfærdigedes hele Bøger 
(de saakaldte Blokbøger): Kalendre, »Lykkehjul«, »Livs- 
aldre«, »biblia pauperum«, der — med Tekst og Bil- 
leder — var Aftryk af saadanne udskaarne Træblokke. 
Men denne Fremgangsmaade kunde naturligvis kun 
betale sig ved et mægtigt Massesalg, og den litterære 
Meddelelsestrang tilligemed Læselysten voksede imid- 
lertid stadig og kunde slet ikke længer nøjes med de 
Afskrifter, som hele den flittige Skriverhærs Haand- 
kraft kunde præstere. Ogsaa her tvang da Markedets 
stigende Efterspørgsel de opfindsomme Haandværkere 

til at spekulere og eksperimentere, indtil en Speiltilvirker 
og Mekaniker fra Mainz fandt paa den store Løsning: 
at skære Stempler for hver enkelt Type og støbe 
den i Metal, saa at Skriften, naar den var aftrykt, 
kunde opløses igen og Typerne bruges atter og atter i 
ny Sammensætninger. Med en vidunderlig Fart, der 
mer end noget viste, hvordan Tiden havde ventet paa 
dette løsende Ord, udbredte Opfindelsen sig over Lan- 
dene; i alle store Byer dukkede Trykkerierne op, og 
det var med ét, som om man, blot ved at skrue paa 
en Hane, havde forvandlet Middelalderens Mørke til 
den nye Tids Dag. »Hvilket nyt Liv rører sig ikke nu 
i alle Klasser af Folket som Følge af denne Opfin- 
delse« skrev en tysk Humanist 50 Aar efter. 



Selskabeligheden blomstrede frem i Byerne. Fyr- 
aftnerne paa Kroen og i Lavsstuen var ikke nok. Det 
store Antal Kirkefester — Fastelavn og Maj fest ? Vinhøst 
og St. Morten, Jul og Hellig 3 Konger, — alle Fester 
førte Fællesspisen og Fællesdrikken, Optog og Dans 
og muntre Løjer med sig. I Florens var Befanafesten 
(6. Januar) viet til vilde halvt hedenske Løjer, og St 
Hansfesten samlede Høje og Lave til Hyldest af Byens 
Skytspatron. Allerflest Fester var der i de tyske Byer. 
Ved Hellig 3 Konger bagtes en Kage af Honning og 
Peber og et Pengestykke kastedes i Deigen; alle af 
Husstanden fik med deraf, og de hellige 3 Konger, 
Jomfru Maria og Jesubarnet fik ogsaa deres Andel, som 

gik til de fattige; den, i hvis Stykke Pengestykket 
fandtes, blev Konge, løftedes op paa en Stol og skulde 
med et Stykke Kridt tegne et Kors paa Loftsbjælkerne 
til Beskyttelse for Huset i det nye Aar. Ved Faste- 
lavn gik maskerede og udklædte unge Knøse fra Hus 
til Hus, sang og beværtedes; de unge, forlovede Piger, 
som først til Høsten skulde giftes, blev indsaltede, for 
at de bedre skulde holde sig; Slagterne gik i Optog 
med en 658 Alen lang Pølse. Ved Kirkeindvielses- 
festerne var Kirken aaben hele Natten, i Straszburger- 
domen trilledes der et Vinfad ind i Sta Catarinas Kapel, 
og det hele Natteliv i Kirken lignede — skriver en 
Humanist — »mere en Gudstjeneste for Bacchus og 
Venus end en kristelig Fest«. Og saaledes videre hele 
Aaret rundt. 

Man sluttede sig sammen i selskabelige Foreninger. 
Florens havde sine Soldeklubber. Mændene med de 
store Næser havde deres Forening, og vor Barber 
Burchiello taler om en Klub, hvis Formand tituleres 
»Storsultan« og hvis Lovbog kaldes »Salmisten«. De 
unge Rigmændssønner havde deres lystige »brigate«, 
som morede sig hele Aaret rundt. Allerede ved Aar 
1300 omtales »den hvide eller elskovsfulde brigata« 
ovre i Rossifamiliens Kvarter hinsides Arno : 1000 Unge, 
der klædte sig i hvidt og med »Elskovens Herre« i 
Spidsen drog om i Byen til Trompeters Klang og for- 
anstaltede Fællesgilder og Danse. Siena havde sam- 
tidig sin brigata; den bestod kun af 12 af de rigeste 
Ynglinge, som tilsammen købte sig et Hus, i hvilket 
de hengav sig til det ødsleste og lystigste Svireliv. En 
Krans af Sonnetter skildrer os deres Forlvstelser i 

Aarets forskellige Maaneder: I Januar kaster de Sne- 
bolde paa de unge Piger, i Februar er der Jagt, i Marts 
Fiskeri, i April Dans i blomstrende Haver, i Maj Rid- 
derøvelser, Blomsterregn fra Balkonerne og Elskovs 
Fryd, i Juni tager man ud til Villaerne paa Højene i 
Nærheden og fortsætter dér, osv. osv. Allerede efter 10 
Maaneders Forløb havde Klubben nok iøvrigt spillet Fallit. 
En fornuftigere Selskabelighed dyrkedes af Florens' 
adstadigere Borgere. I en anonym Bog fra c. 1400 
føres vi ind i et Selskab Florentinere, som en af Al- 
bertislægten har inviteret ud til sin Villa »Il para- 
diso«, og vi hører dem underholde sig med Diskus- 
sioner om Fader- og Moderkærlighed, om Opdragelse 
og om Dyrs Kunstsans o. 1. Den Slags alvorlige Dis- 
kussioner skildres os gennem hele det 15de Aarh. 
som den gængse selskabelige Underholdning blandt 
Humanister og Almendannede, men dette er tydeligt 
nok en rent litterær Efterligning af filosofisk Selskabs- 
underholdning hos Plato og Cicero. Ellers vedblev, 
især hvor der var Damer tilstede, længe Dans, Sang 
og Musik samt den indbyrdes »Fortællen Historier« 
at udgøre den selskabelige Underholdning. Selv i Boc- 
caccios poetiske »Dekameron« selskab mærkes baade 
den ubehjælpsomme Formbundethed og den Mangel 
paa selskabelig Tugt og god Tone, der begge Dele ken- 
detegner Selskabelighedens lavere Udviklingstrin. Man 
vælger en Dronning, som skal bestemme, hvad Dagen 
skal udfyldes med, og Selskabet placeres i en Kreds til 
Selskabslege og »Fortællen Historier«, — man er endnu 
slet ikke saa langt fra Bondeselskabernes ceremonielle 
Stivhed — , og Herrernes Plumpheder og Drillerier træ- 

der kun dobbelt uopdragne frem gennem den afmaalte 
Sirlighed. Men i det 14de og 15de Aarh.. udvikles det 
selskabelige Omgangsliv i Florens stadig videre til den 
Højde af ubunden Naturlighed og fin Takt, som det 
naaer i Mediciernes Palæ eller Rucellais Haver. Alle 
Elementerne i højere Selskabelighed findes her udvik- 
lede, — den propre og tiltalende Tækkelighed i Ud- 
seende, Klædedragt og Manerer: man er renvasket, 
velklædt, holder Bordskik osv.; dernæst den belevne 
Høflighed, muntre Elskværdighed: man vil behage og 
beflitter sig paa at underholde og more hverandre; 
endelig ogsaa Evnen til at tale vel for sig (»il bel 
pariare«, som er en Hovedsag for Novellisterne), til at 
conversere, til at vise Vid og Esprit. 

Nord for Alperne var det selskabelige Omgangsliv 
naturligvis meget langsommere til at fuldkommengøre 
sig. Baade i pæne Manerer, i behagelysten Elskværdighed 
og i Samtalens Kunst stod man tilbage. Men selve 
Selskabelighedstrangen var ligesaa udviklet. Saaledes al- 
lerede i det 13de Aarh.s rige, lystige Arras — Trouvérernes 
Paradis, hvor Vorherre engang, da han var syg, steg 
ned for at lade sig helbrede af Byens Lystighedsma- 
gere — ; Luften lyser og flammer af Byens muntre Fester 
skrev Adam de la Halle, da han maatte drage derfra. 
Eller i det »hellige Køln«, med det prægtige Selskabs- 
hus »Das Giirzenich«, som Borgerne havde bygget, i 
hvis store Sal, med de 22 Lavs Vaaben paa Væggen, 
den tyske Kejser Frederik 3 engang lod afholde en stor 
Dansefest for at faa Lejlighed til at se Kølns skønne 
Kvinder samlede. Det var ogsaa i Køln, at vor Ven 
Weinsberg i det 16de Aarh. gav sine dundrende Kalaser 

for den »Kråntzchen«, han tilhørte, eller hver Gang han 
var bleven valgt til en eller anden kommunal Tillids- 
post. Ligesaa i Lubeck med »die Geschlechters« Zirkel- 
gesellschaft og Skippernes saa pittoresk udstyrede Gilde- 
stue, som man endnu kan beundre. Men først omkring 
Aar 1500 mærker man noget til en egentlig højere og 
finere Selskabelighed, i Stil med de fornemme floren- 
tinske Kredse. Det er først og fremmest i det Pirkhei-" 
merske Hus paa Nurnbergs Torv, hvor den ansete 
Raadsherre og Lærde, — Durers Mæcen og alle Hu- 
manisters Ven, — samlede dannede og aandfulde Mænd 
til stilfulde Symposier med fin og solid Forplejning, 
men tillige munter, intelligent Underholdning. Saa er 
der ogsaa i Augsburg dannede Patricierkredse, som de, 
hvortil Historikeren og Politikeren Conrad Peutinger 
hørte; i hans udgivne »Bordsamtaler« bevæger Under- 
holdningen sig fra tyske Oldtidsminder til Portugisernes 
Opdagelsesrejser og derfra til en Debat om, hvorvidt 
Paulus var gift eller ugift. Ogsaa Kvinderne begynder at 
spille en rigere Rolle i Selskabeligheden end ved den blotte 
Dans og Musik; Pirkheimers Søstre i Sta. Claraklostret, 
— en temlig lidet klosterlig Stiftelse for rige Nurnber- 
gerdøttre — , viser sig i deres Brevveksling med Bro- 
deren 8 baade i Besiddelse af en rig Hovedets og Hjertets 
Dannelse og istand til at føre en let, vittig og ynde- 
fuld Pen. 



Kvikhed, Selskabelighed, spodsk Kritik, elskværdig 
Behagelyst og stor Modtagelighed for alle Paavirkninger 
— det var jo disse Egenskaber, Bylivet, som vi saa', 

udviklede hos Menneskene. Paa Memlings og Filippo 
Lippis Andagtsbilleder har vi set den unge borgerlige 
Pige eller unge Borgerkone fremstillet som Hjemmets 
kvindelige Genius i Madonnas Lignelse. Men baade Bil- 
ledkunsten og Digtningen viser os ogsaa Borgerjomfruen 
og den unge Borgerkone under en anden Belysning — 
som det selskabelige Bylivs Muse. 

Se Chaucers Billede af den unge, ideale Hustru: 
Hvid og rød og frisk om Kind uden at kende til 
Sminke ; under det gyldne Haar et Par milde, gode, paa 
samme Gang glade og alvorlige Øjne; hele Ansigtets 
Mine rolig, enkel og venlig. Hun danser og synger 
yndefuldt, hendes Tale er sød og oprigtig og harmløs, 
hun er vittig uden Ondskab, hverken for sat eller alt- 
for munter, i hele sit Væsen oprigtig og trofast. Men 
der er en letsindigere, kokettere Søster til hende, Tøm- 
mermandens unge Kone: slank af Bygning som en 
Væsel, rank og svaj som en Pilevaand, Forklædet hvidt 
som Morgenmælk, Silkebælte med perlestukket Læder- 
børs — Tegnet paa Husmoderværdigheden — ; den 
hvide Krave er ved et Brystsmykke befæstet paa Kjo- 
len, og den hvide Hue har brede Silkesløjfer. Naar 
hun friskvasket gaar til Kirke i sit Puds, er hun — 
siger Digteren — som en Mus, Kattene springer efter, 
saa ren og sød og lækker. Muntert som et Føl leger 
og hopper hun. En Foraarets Primula, siger Chaucer, 
— og ret en Hjertensgris for høje Herrer at spadse 
med i Sengen 9 . 

Pariserinden er tegnet lyslevende i Coquillarts Digte 
fra det 15de Aarh. Ægtemanden er tung og plump, 
men hun er saa væver og indtagende overgiven, en 

By og Borger 17 

lille velskabt Person : altid en Mængde smaa Latterhvin, 
en Mængde smaa Tosserier, mange smaa Ophævelser 
og mange smaa Omstændigheder, smaa Hansker og 
smaa Hænder, en lille Sladremund; »ba ba ba« gaar 
det i ét væk, naar disse Laptasker sladrer sammen. 
Nette, yndefulde, livlige er de, disse »Froufrous«, — 
tegnede af Digteren i lette, spirituelle »croquis« — , saa 
velskaarne for Tungebaandet, saa hurtige til at finde 
paa Svar, saa snilde til at finde paa Udveje, — og 
saa barmhjertige mod sukkende Hofmænd. Men altid 
paa én Gang knibske og kokette, kaster dé deres Smil 
ud til alle Sider og lader som jngen Ting, vil og vil 
dog ikke, men altid »frisques, fringantes, mignonnes, 
sadinettes« 10 . 

De fine og fornemme unge Florentinerinder fra det 
15de Aarh. har Malerne og Billedhuggerne kappedes om 
at gengive. Typisk er Desiderio da Settignanos Byste 
(Fig. 26). Paa en slank og rank Søjlehals, umuligt lang, 
men yderst blødt og fint formet, knejser den unge Kvin- 
des lille, spidse og fine Hoved. Det lette, bløde Haarer 
strøget tilbage under et tyndt Hovedslør, de fint svungne 
Brynstreger er trukne vaagent forundrede opad, og de 
aflange Øjne ser livfuldt, men lidt fornemt sammen- 
knebne, paa Beskueren; Næsen er lige og tilspidset, 
noget sart og spinkel ; yderst fint bevæget er den ædelt 
formede Mund, der lige synes at have henkastet en 
sarkastisk Bemærkning. Det hele aristokratiske Ansigt 
spiller af Liv, af spodsk Kvikhed og af graziøs Elsk- 
værdighed. Hun svarer ganske til det Billede, som 
Lorenzo de' Medici giver af sin Ungdomselskede, den 
unge Florentinerinde Lucrezia Donati 11 , og hun har, 

undseligt tugtigt og noget koket, noget uskyldigt og 
noget frækt. Naar Riddersmanden kommer og kurti- 
serer hende ved Brønden, er hun paa én Gang knibsk 
og skælmsk, titter frem og trækker sig tilbage, føler 
forfløjne Kysselyster i sig, men er samtidig klog og 
praktisk, véd at vare sig og kender og frygter de andre 
Pigers Sladder om sig. 



IX. OPLØSNING AF MIDDELALDEREN 

Disse næringsdrivende Bymennesker, som vi saa- 
ledes har karakteriseret, stod nu midt i et Samfund, 
som paa alle Ledder var deres Natur stik modsat. 
Efterhaanden som de vaagnede til Forstaaelse af sig 
selv, maatte de naturnødvendig begynde en Uafhængig- 
hedskamp mod hele den feodale og kirkelige Middel- 
alder udenom dem — og inden i dem selv. Til den 
politiske og økonomiske Kamp, som Byerne overalt 
kæmpede mod Fyrster, Adel og Kirke, for deres kom- 
munale Selvstændighed og økonomiske Velvære, — til 
den svarer der en aandelig Kamp, som bevæger Mid- 
delalderens sidste Aarhundreder og ender med at lægge 
den i Graven. 

Til at begynde med var Borgerne bag Bymurene 
ligesaa aandeligt afhængige af den feodale Kultur som 
Smaafolk ude paa Landet. Selv om de i Praksis nok 
saa meget gjorde Oprør mod Adelsvældet, var de dog 
endnu ikke vaagnet op til nogen aandelig Revolte mod 
Adelskulturen. Borgersønner f. Eks., som drog rundt 
paa Slotte og Borge som Trouvérer og Sangere, var helt 
bestemte af den Atmosfære, i hvilken de levede og 
digtede, af de store Kulturtraditioner, som bar Ridder- 
epiken og Ridderlyriken, og af det Klientel, som de 
henvendte sig til og levede af. Og naar dannede og 

intelligente Borgere hørte foredraget eller endog selv 
læste en smuk gammel »ges te« (Historie paa Vers), en 
»con te d'aventure« eller nogle kønne, kunstige »chants 
d'amour«; saa sad de lidt som, naar de var i Kirke, 
og beundrede paa Tro og Love Raoul de Cambrays 
Slagsbrodervildskab, Lancelots æventyrlige Ridderlig- 
hed Trubadurernes Erotik. Ja, det blev efterha anden 
mer og mer Borgermænd i Arras og Amiens eller i 
Straszburg og Wfirzburg, som skrev de fleste Ridder- 
romaner sammen og trak i de tunge Rustninger eller 
i de snørede Junkerærmer med alle de tilhørende Fore- 
stillinger og Følelser og endog, ganske inde i deres 
Rolle, haanlig talte om »les vils bourgeois«. Og det blev 
i de samme Borgeres Hænder, at Ridderlyriken mer og 
mer fandt kunstfærdig Pleje, indtil den efterhaanden 
— som vi har set — sank ned til en Art sindrigt Sel- 
skabsspil for Haandværkere. Medens Adelsborgene for- 
armedes og deres Beboere gik aandelig tilbage, søgte 
ganske naturlig ogsaa Trouvérerne mer og mer til de 
rige Byer for at finde deres Publikum. Men under 
denne Udvikling kunde det ikke være andet end, at 
den ridderlige Poesi paa mange Punkter efterhaanden 
blev gennemtrukket af den nye borgerlige Aand, og 
ubevidst eller forsætlig, omarbejdedes i Bylivets og 
Næringslivets Aand. Overalt kan man lige fra det 
13de Aarh. følge denne Proces. 

Heltedigtene og Ridderromanerne prosaiseres mer 
og mer, indtil de omskrives i evig lange Prosabearbej- 
delser 1 . De, der skriver dem, og de, der læser dem, er 
ikke længer naive, friske Friluftsmennesker, hvis Tanke- 
gang er uudviklet, hvis Fantasi hurtig sammenfatter 

uden at gaa i Enkeltheder, og hvis impulsive Følelses- 
liv og Handlelyst raskt river dem afsted. Nej, det er 
adstadige Mennesker, som er vante til at sidde stille i 
en Stue, sysle nøjagtigt og stille med smaa Ting, re- 
flektere over, hvad de ser, og skaffe sig fuld og ordentlig 
Besked. Ved hver af de raske, kortfattede Scener, 
hvorigennem det gamle Heltedigt, som de bearbejder, 
iler frem, bliver de pedantisk hængende. Ved den 
knappe, djærve Scene i »Ogier le danois«, hvor Karl 
den stores uduelige Søn under en Trætte ved et Gilde 
dræber Ogiers Søn, kræver Bearbejderen og hans Pu- 
blikum lidt nøjere Besked : om hvad Skakbrikkerne var 
lavet af, hvordan hvert Træk faldt, inden Prinsen blev 
gjort mat; og paa samme Maade tværer de den korte, 
hidsige Ordstrid ud til et drævende vidtløftig Ord- 
gyderi, — indtil al Kraft og Fart er fordampet, og 
Heltetonen er nedstemt i sindig, udførlig Prosa. Særlig 
holdt Borgerne naturligvis af at faa grundig Besked om 
Klædernes Stof og Farve, — hvert enkelt Klædnings- 
stykke for sig — , om Smykker og Vaaben og deres 
Værdi — helst Prisen opgivet i Tal — , om Festsalenes 
Udstyrelse, Festarrangementer og Ceremonier. Beskri- 
velserne af alt dette svulmede da op, — man kan 
bruge 100 Vers for at skildre en Rustning — , og lige- 
som i Virkeligheden ved det flamsk-burgundiske Rid- 
derhof Luxus og Kræmmertilbehør næsten kvalte selve 
Ridderlivet, saaledes forvandledes i Digtene Heltelivets 
dramatiske Optrin ofte helt til tomme Udstyrsstykker. 
Ogsaa behagede man sig i temlig lystent sanselige Ud- 
malinger af Elskov og Kvindeskønhed. Ridderne selv 
var jo ude i Virkeligheden oftest sunkne ned til Land- 

drotter, som mest interesserede sig for Kvæghandel — 
det er derom, man taler ved Hertughofferne, klager en 
østrigsk Ridder allerede før 1300* — , eller til Æven- 
tyrere og Lykkeriddere, paa Jagt efter Penge og Ny- 
delser, , — som man ser dem under den fransk-engelske 
Hundredaarskrig eller under det tyske Kejserdømmes 
Opløsning. Det runde Bords Riddere fik i de borger- 
lige Bearbejdelser ikke saa liden Lighed med disse 
Lykkejægere, og de bretonske og tyske Sagns Kvinder 
blev lige saa plumpe og udæskende i Koketteri som 
dem, de borgerlige fabliaux og Noveller fortalte om. 

Uden poetisk Sans eller Fantasi, tog de borgerlige 
Bearbejdere ogsaa haandfast og plumpt paa Digtningen. 
Enten behandlede de Heltesagnene som et Stykke 
Historie, oversatte dem i tør, paalidelig Krønikestil, 
drøftede Sandsynligheden af det ene og det andet, 
paaberaabte sig gamle Forfatteres Bøger som Kilder 
og ledsagede deres Beretning med et: »saaledes staar 
det skrevet« eller et tvivlende: »Saaledes tænker jeg, 
at der blev talt ved den Lejlighed«. Og de gav sig 
til af gamle historiske Krøniker om Karl den store 
at supplere Heltedigtene om Karls Liv, saaledes at 
et Stykke af »Chroniques de St. Denis« puttedes ind 
mellem et Stykke af »Enfances Charlemagne« og et 
Fragment af »Ogier le Danois«: det var Historie alt- 
sammen i deres Øjne. Eller ogsaa var det altsammen 
Løgne for disse Prosaikere, og saa var der ingen Grund 
til ikke at smøre saa tykt paa som muligt; var det 
hele blot en tom Underholdningsleg, som man ikke 
skulde tro paa og hvori Hjertet ikke var alvorlig med, 
saa kiftide man kun virke ved at optaarne umulige 

Æventyr, lade Ridderen daane ved Synet af den Skøn- 
nes Hanske, sætte ham paa de vanvittigste Tapperheds- 
prøver, lade 2 Mand overvinde 20,000 Saracener, og 
den ene Ven paa de subtileste Maader overbyde den 
anden i selvopofrende Troskab. — Tilsidst kom Ro- 
manerne henimod Aar 1500 under Bogtrykkerpressen 
og gik, udstyrede med de groveste Træsnit, som Folke- 
bøger paa Prosa ud at søge Afsætning hos det bredeste 
Publikum. Da var saa godt som al Poesi og Idealitet 
gaaet af (}e prægtige Sagn, og i Stedet raabte barnagtig 
meningsløse, slagterraa og plumpt usædelige Historier 
op efter Læsere med alenlange, markskrigerske Titler: 
»En skøn og ganske kortvillig Historie om Hertug 
Wilhelm af Østrig og en Konges Datter af Zisia, Agley 
kaldet, hvordan de efter længe udstandne Farer gen- 
nem vidunderlige Æventyr bliver formælede sammen 
...Ganske lystig og kortvillig at læse. Augsburg 1481« 
eller »En meget underholdende Historie om Maugis 
d'Aigremont og hans Broder Vivien, i hvilken inde- 
holdes, hvorledes nævnte Maugis, ved Hjælp af Feen 
Oriande, hans Veninde, drog til Øen Boucart, hvor 
han klædte sig som Djævel, hvordan han forheksede 
Djævlen Rouart og dræbte Slangen, som vogtede Klip- 
pen, hvorved han vandt den gode Hest Bajard og 
ogsaa besejrede Kæmpen Sorgalant. Paris 1527«. 

Ikke bedre gik det Helte- og Ridderdigtene, naar 
de ikke omarbejdedes til vidtløftig Aftenlæsning, men 
omstøbtes til Ballader, der kunde finde Afsætning som 
lette Flvveblade eller til bekendte Melodier kunde 
synges til Dans i Selskaber. I saadanne Ballader fra 
c. 1500 er »Niebelungenlied«s vældige Siegfried blevenen 

uvorn Dreng, der sendes ud i Verden, da han ikke er 
til at styre hjemme, og som kommer i Smedelære, 
men dér gør saa mange Drengestreger, at Smedden 
for at skaffe ham af Vejen sender ham i Fafnerdragens 
Hule. Efter at have fældet Dragen, bader han sig i 
dens Blod og omgives derved med en usaarlig Hornhud ; 
beskyttet ved den og et Skjold, saa stort som en Lade- 
port, drager han derefter ud i Verden. — I Hans Sachs' 
Dramatisering blev Siegfried iøvrigt en endnu mere ure- 
gerlig Dreng, der løber hjemmefra, øver alskens Udaad 
og tilsidst stikkes ihjæl af Hagen, meget efter Fortjeneste 
og til Advarsel for enhver Ung, der »verwegen, frech 
und unverzaget — sich in all Geferlichkeit waget«. — 
Ligesaa travesteret blev det ældgamle, mægtig tragiske 
Digt om Fader Hildebrand, som kæmper med sin 
Søn, der ikke vil genkende ham og vedbliver at ud- 
æske ham, og som tilsidst nødes til at dræbe ham. I 
Balladen vil den Unge rive den Gamles Skæg ud, men 
den Gamle spotter: »Den, der river sig paa gamle 
Kedler, faar gerne Rust paa sig, véd du«; gemytlig 
ender Tvekampen med, at Sønnen sluttelig genkender 
Faderen, fører ham hjem til Moderens Hus, sætter 
ham til Højbords og beværter ham. Eller de gamle 
Sagn om Elverhøj og bjergtagne Ynglinge faar deres 
sidste haandgribelige Form i Balladen om Tannhåuser ; 
her lokker Fru Venus for »Danhauser«: »so genwirin 
ain kemerlain — und spilen der edlen minne«, men 
han svarer hende i Førstningen: »Fraw Venus, edle 
fraw so zart — ir seind ain teufelinne«. 

Ligesaa væsentlig forvandlede den ridderlige Elskovs- 
lyrik sig under Borgernes Hænder, ganske uden at de 

vidste af det. Den legende, spidsfindige Dialektik om 
Elskovs Fryd, der er Smerte, og dens Gift som er 
Lægedom, og den Skønnes Kulde, som tænder Elskeren 
i Flamme, — det spirituelle Tankespil med Courtoisie, 
Doux-regard, Dame Beauté, Dangier osv., der personi- 
ficerer Elskovslivets forskellige Elementer ... alt dette, 
som var let poetisk Leg og Fantasispil hos Provenzes 
ridderlige Trubadurer, det blev under en borgerlig 
Advokats eller en poetiserende Købmænds Hænder til 
formalistisk Jura, der gravitetisk debatterede intrikate 
Elskovskasus, og til kunstfærdige Regnestykker, som 
kombinerede Allegorier og sammenkoblede Antiteser, 
for til sidst — som vi har set — at blive et Kunst- 
haandværk for Vævere og Skomagere. — Men den rid- 
derlige Erotik udviklede sig dog samtidig ogsaa i en 
anden, frugtbarere Retning under Borgernes Hænder. 
Mange af de Folkeviser, vi hørte Borgerjomfruen sidde 
og synge ved sin Rok, var borgerlig folkelige Forvand- 
linger af Trubadur- og Minnesangslyrik. Formen er 
bleven enklere og mere sangbar, Ordene er blevne 
simplere og naturligere, Følelserne jævnere og friskere, 
istedenfor den ' gifte Frue er traadt den unge, ugifte 
Pige; men Blomsterlignelser, konventionelle Allegorier, 
Vekselsange, de onde Klaffere — saa meget af den 
ridderlige Elskovslyrik er gaaet med over i Folke- 
visen ; kun har alt i Menigmands Mund faaet en troskyl- 
dig, hjertelig Klang og er bleven til klar menneskelig 
Virkelighed. Paa den nydeligste Maade fører Folke- 
visen i mangt og meget Ridderlyriken tilbage til dens 
folkelige Udgangspunkter. Det, som oprindelig — hos 
de ældste østrigske ridderlige Lyrikere og de ældste 

provenzalske Trubadurer — havde være frisk, følelses- 
fuld Elskov og klare, letfattelige Livsbilleder, det var 
ved de senere Ridderhoffer stivnet og forkunstlet til en 
zirlig Leg med Fiktioner; nu da Lyriken hos Borgerne 
synker ned igen i jævnere, naturligere Livsforhold, 
tø'r det stivnede op igen, og det poetiske Liv vikler 
sig atter ud af Kunstleriet. Den tyske Folkevise om- 
kring Aar 1500 griber — som man har gjort opmærk- 
som paa 8 —v i meget umiddelbart tilbage til Kurenbergs 
Sange fra det 12te Aarh. 

En ikke saa folkelig, men dybere og rigere Udvik- 
ling fik Riddererotiken nede i Florens. Florentiner- 
borgerne vilde, til at begynde med, intet hellere end 
trække i den provenzalske Erotiks fine zirlige Hofdragt. 
En jævn Notar kom i det 13de Aarh. til den franske 
Konges Hof, og lærte sig dér hele Ridderlighedens 
Theori, og hjemkommen til Florens, besluttede han at 
delagtiggøre sine borgerlige Byesbørn i den finere Dan- 
nelses Mysterier. I to Bøger »Kærlighedens Lærer« og 
»Om Kvindernes rette Opførsel« søgte han at lære 
dem selskabelige Manerer og høvisk galant Dame- 
dyrkelse, — hvorunder han iøvrigt paa en kostelig 
Maade blander tør borgerlig Livsklogskab ind i sit 
Hofmandskursus. Og Borgerne i Florens gav sig da 
ogsaa med Iver til at digte Trubadurlyrik. Men efter- 
haanden gik det her noget nær som i de tyske Byer. 
I den jævne gemytfulde Borgerlighed løstes Konven- 
tioner og Fiktioner, Skolastik og Allegori mer og mer 
op i simpel, naturlig Elskovslyrik 4 . Fra den gifte 
Kvinde vender Borgerne sig ogsaa her til den unge 
Jomfru; »slip hin og hold dig til denne, hun er glad 

og ungdommelig og søger intet andet end Kærlighed« 
synger de. Midt mellem konventionelle Lignelser løber 
der friske Væld lige ud fra Livet: »S mærten strømmer 
ind over mig alle Vegne fra, ligesom Regn over Jorden.« 
»Mit Hjerte bevæger sig ved Synet af min Elskede 
stærkere end et afhugget Slangehoved« havde allerede 
en bolognesisk Lyriker skrevet. De stereotype Kunst- 
former faar paany naturligt Indhold. »Afskedsdigtet« 
var en provenzalsk Digtart, der støbtes i en ganske 
bestemt Form; men Davanzatis »Afskedsdigt« er et 
aldeles ukonventionelt Opgør med en troløs Kokette, 
som han i djærve Ord siger sig løs fra. »Pastoralen« 
var ligeledes stivnet i poetisk Convention, men hos 
Florentinerne bliver den et livagtigt Billede fra Florens' 
Omegn, hvor Borgermanden spadserer ud efter endte 
Byforretninger og giver sig i Snak med en Bondepige, 
der trækker Roer op. Ægte Følelser af Harme, Sorg, 
Glæde strømmer friskt og levende ind i de kunstige 
Versformer, af hvilke iøvrigt kun de simpleste og 
skønneste beholdes; helt ukonventionelt blander ofte 
Humor sig ind i den erotiske Følsomhed, eller en raa 
Lidenskab puster sødlige Kunstlerier til Side. — Og 
dertil kom, at den ejendommelig florentinske Begavelse 
for psykologisk Analyse tidlig skaffede sig Vej i Elskovs- 
lyriken. Hvad der hos Trubadurerne var legende Dia- 
lektik og antitetisk Retorik, det blev hos Guido Caval- 
canti, hos Dante og Petrarka til en skarp, indtrængende 
Iagttagelse af deres eget Sjæleliv: alle Elskovens Stem- 
ninger , Sindsbevægelser , Selvmodsigelser , Sofisterier 
blev hos dem studerede næsten med et Naturforskerblik 
og gengivne med den oprigtigste kunstneriske Objekti- 

vitet. »Jeg er én,« sagde Dante om sig selv, »der 
lægger Mærke til, naar Kærligheden aander i mig, og 
skriver ned, hvad den dikterer i mig«, i Modsætning 
til de ældre mere konventionelle Lyrikere, »der ikke 
saa trolig følger, hvad der dikteres indefra«. Her er 
personlig Lyrik og moderne psykologisk Kunst bleven 
til, og Forvandlingen af provenzalsk Riddererotik til 
Dantes »Vita nuova« og Petrarcas »Canzoniere« er 
foregaaet Skridt for Skridt paa borgerlig Grund i By- 
livets Atmosfære — og helt betinget af dem. 



En saadan uvilkaarlig, gradevis Forvandling under- 
gik Ridderaanden altsaa ved at overføres paa Byens 
og Borgerlivets Grund. Men samtidig stillede imidlertid 
radikalere Retninger sig helt affejende og angribende 
overfor al Ridderligheden. Den spodske, kritiske Aand, 
som Bylivet havde fremelsket, vendte sig naturligt nok 
snart imod hele denne Kultur, der var borgerlig Virke- 
lighedssans og Forstandsmæssighed saa helt modsat: 

Ironi over Riddervæsenets Taabeligheder kunde Rid- 
derne mangen Gang selv tillade sig. Naar i det gamle 
Heltedigt den ædle Aiol holder Indtog i Poitiers paa 
et gammelt Øg, med en ilde tilredt Lanse, omstimles 
han af Borgerne, og det regner ned over ham med 
spodske Spørgsmaal, om det er Kong Arturs Hest og 
Esaus Lanse, som han fører. Eller den tyske Ridder 
Tannhåuser (13de Aarh.) spotter selvironisk over sin 
Dametjeneste; hans Hus staar uden Tag, hans Stue 
uden Dør, hans Kælder falder sammen, Hr. Mangel 

og Hr. Tomrum er hans Husfæller — alt er gaaet med 
til skønne Kvinder, til Vin og til Bade, og saa vil hans 
Tilbedte endda kun vise ham sin Gunst, hvis han 
kan præstere saadanne Smaating som at lede Rhinen 
fra dens Leje, hente Sand fra det Hav, hvori Solen 
gaar ned osv. I det 15de Aarh.s Begyndelse træffer 
man saa et Eksempel paa en Art Renegat i en svabisk 
Ridder Herman v. Sachsenheim, der var bosat i Kon- 
stanz og synes at gribe enhver Lejlighed til at spotte 
over sine Standsfæller. I et af hans Digte bliver Rid- 
deren, der klager over den Elskedes Død, trøstet af 
sin Knægt med tør, sund Snusfornufts Argumenter. 
I et andet Digt roser Ridderen sig i de højeste Toner 
af sin Troskab mod sin Dame, lidt efter vises der 
ham i et Tryllespeil en skøn Kvinde, og han har i 
samme Øjeblik glemt sin Troskab. I et tredje Digt an- 
vender en Ridder al Trubadurernes Veltalenhed paa 
at besnære en Bondepige, men hans Ordblomster be- 
svares blot med hendes raaeste, plumpeste Haan. 

En saadan raa, plump Haan kom ikke sjælden 
til Orde hos Borgerne overfor Ridderne. Franske Borger- 
folk spotter allerede i 12te Aarh. over deres Don Ra- 
nudo-fattigdom og møjsommelige Liv: Medens »les bour- 
geois« ligger i deres Senge eller tager ud til Forlystelser, 
maa hine drage afsted paa Landevejene og bløde i 
Krig 6 . En gammel hollandsk Ballade fortæller hove- 
rende om, hvordan en rig Bonde nyder den fattige 
Ridderfrues Gunst imod Løftet om at forære hende en 
Vogn, som han bagefter snyder hende for. Og Flo- 
rentinernovellisten Sacchetti skildrer med en medlidende 
Ringeagt de fattige, tyvagtige Adelsmænd paa deres 

udarmede Borge i Florens og Omegn; »af Hensyn til 
hans Standsfæller skal jeg fortie hans Navn«, siger han 
om én. Borgerne gør ligeledes Nar af Riddernes Vaa- 
benøvelser, som de holder for Humbug, og deres Krigs- 
bedrifter, som de anser for Praleri. Allerede en gammel 
svinsk Fabliau morede sig med parodisk at klæde den 
elendige Fyr Audigier og hans Slagsmaal med nogle 
væmmelige gamle Kvindfolk ind i Riddervæsenets ædle 
Former. Men det var især Hundredaarskrigen med 
England, der for den franske Adels Vedkommende tog 
Glansen af Ridderligheden. Borgerne skummede over 
*les seigneurs de France«, der alle — skriver Pariser- 
borgeren i sin Journal — er blevne som Kvinder, thi 
de viser kun deres Mod overfor stakkels Jorddyrkere 
og stakkels Købmænd, som er uden Vaaben. Digteren 
Deschamps skammede Pariserjunkerne ud: »I er pyntede 
som Brude og kan danse og synge og tale smukt om 
store Bedrifter, men nu skal I vise, hvad I duer til«, 
og hans Digts Omkvæd tilraaber dem: »Nu er I ikke 
længer paa Storbroen i Paris«, I det 15de Aarh. var 
Krigshaandværket almindelig sunket i Borgernes Re- 
spekt. En Monolog 6 tegnede en saadan Krigskarl, der 
er fuld af Praleri, hoven overfor Borgerpakket og intet 
frygter i Verden undtagen Fare; da han faar Øje paa 
et Fugleskræmsel, der er udklædt som Gendarm, falder 
han angst paa Knæ og tigger om Pardon. 

Et mærkeligt Tidens Tegn var imidlertid især 
»Romanen om den lille Jean de Saintré«, skreven 
som den er af en Embedsmand ved det burgundiske 
Hof i Flandern, hvor Ridderlighed og Borgerlighed 
blomstrede op sammen. Fortællingen skildrer først i 

en nydelig, oraend lidt fad Tone, hvordan den lille Page 
vokser op til en ideal Ridder, indvies i trubaduragtig 
Elskov og gaar ud til æventyrlige Krigsbedrifter; men 
medens han er borte, keder hans tilbedte sig, og i et Ab- 
bedi, som hun besøger, bliver hun bedaaret af en plump 
Abbed, hvis fede Køkken og atletiske Legemsbygning 
vinder en let Sejr over hendes Sanser. Da Jean kommer 
hjem, tager Parret frækt og haanlig imod ham ; Abbeden 
beder ham til Aftensmaaltid, og her sidder han ugenert 
og kærtegner den Skønne, medens han blodig haaner 
Riddernes Damedyrkelse og Ridderfærd. Tilsidst tvinger 
han den lille Ridder til en Tvekamp in puris natura- 
libus for Damens Øjne og vælter ham Gang efter Gang. 
»Der gaar de — siger Abbeden — som Døgenigte ved 
Hoffet, og begynder deres Bedrifter med at søge en 
eller anden dum eller løsagtig Skønhed op, som de 
kan forføre. Finder de en saadan, bedrager de hende; 
vises de Vintervejen, sukker og græder de, og deraf 
lader Kvinderne, som er altfor villige til at tro paa de 
store Lidenskaber, sig narre. Især bruger disse Æven- 
tyrere det, de kalder »entreprises d'amour« til at vinde 
Kvinder. Saa hæfter de et Mærke paa Arm, Ben eller 
Hals, og bilder hver enkelt af de taabelige Damer ind, 
at det er for hendes Skyld, de vil kaste sig ud i Fa- 
rerne. Saa gennemstrejfer de alle Europas Hoffer, 
blot med den Tanke at more sig. Balsalene er deres 
Arenaer. Derefter vender de hjem med en Kammer- 
tjener, som de udklæder som Vaabenherold og som de 
lader overbyde dem selv i kraftige Løgne, og saaledes 
vinder de det løgnagtigste Ry og faar den mest straa- 
lende Modtagelse.« 

For dette Syn paa Riddervæsenet maatte ogsaa 
Ridderromanerne komme i et latterligt Lys, alle deres 
Turneringer og Vaabenøvelser vække en respektløs 
Gaben; da en af de Rejsende i »Canterbury Fortæl- 
lingerne« begynder en vidtløftlig Ridderroman om den 
ædelig Sir Thopas, afbrydes han snart af Selskabet, 
som erklærer, at den Kedsommelighed er ikke til at 
holde ud. Ogsaa Æ ven ty rene er mange for barnagtige. 
Ja, i Kong Arturs Tid (siger Konen fra Bath hos Chau- 
cer), da var Landet fyldt af Feer; nutildags har Tigger- 
munkene overalt forjaget dem med deres Vievand, nu 
kan vi Kvinder saamænd gaa frit om, uden at over- 
faldes af andre onde Aander end af Tiggermunkene selv. 
— Og Parodierne begynder at melde sig. Man lader brave 
flamske Vævere trække i Ridderrustning og skildrer 
deres pralerske, krysteragtige Ridderfærd under hele 
Ridderepopéens højtidelige Former, — ligesom Jacques 
Coeur paa sin Kamin i Bourges havde en Paroditur- 
nering til Æsels, med Svinehyrder til Herolder og 
Kurve til Skjolde. Burleske Satirer overbyder Ridder- 
romanernes vanvittigste Æventyr. Og man skriver sig 
en Epopé om en Helt efter sin borgerlige Smag — om 
Hugo Capet, den parisiske Slagtersøn, der allerede er 
en Art Henrik IV-type : Han faar af sin Onkel, der er 
Slagter, udbetalt en Sum Penge, med dem rejser han 
omkring paa Æventyr. »Jeg vil — siger han — til- 
bringe min Ungdom med at elske; støder én Kvinde 
mig bort, tager en anden nok imod mig. Elskov, det 
er Paradis«. Efter at have forført alle Brabants og 
Hennegaus Piger, forfører han ogsaa Kongens Kusine, 
bliver dømt til Døden, men slipper, er ogsaa en modig 

og lystig Hugaf og vinder almindelig Folkeyndest ved 
sine Bedrifter, men bliver altid fulgt i Hælene af Kre- 
ditorer med deres Gældsbreve. 

Det gik paa samme Maade med de tyske Sagnhelte. 
De maatte lade sig omforme i Borgersmagen, saaledes 
som det er sket i Digtet »Rosenhaven« (i forskellige 
Bearbejdelser fra 14de — 15de Aarh.). Dér er Kriemhild 
en ung, egenraadig og lunefuld Kongedatter, som holder 
Hof i en Rosenhave i Worms, Siegfried er endnu kun 
trolovet med hende, og hun lader Udfordring udgaa 
til hvem, der vil forsøge at trænge ind i hendes og 
hendes Møers Rosenhave, som forsvares af Siegfried med 
12 Mand; den, der sejrer, skal have Roser og Kys og 
Prinsessens Haand. Dietrich og hans Helte i Bern 
spotter ved Modtagelsen af Udfordringen Prinsessens 
Caprice: Roser og Kys kunde de vel faa ligesaa godt i 
Bern, men Kampløjerne kan de nu alligevel nok have 
Lyst til. De bryder da op; da der mangler en Mand 
i Dusinet, henter de i et Kloster den gamle Slagsbroder 
Ilsan, som er bleven Munk, men som straks smider 
Munkekappen og viser Stridsgevantet, som han endnu 
bærer nedenunder. Lystig skildres Slagsmaalene; en 
af Dietrichs Mænd kæmper hver Gang mod en af 
Siegfrieds; Dietrichs sejrer, men Kyssene bryder de sig 
ikke om, kun den gamle kyniske Munk morer sig med 
at kysse Prinsessens Ansigt helt i Saar med sine 
Skægstubber og vælter sig ogsaa raat omkring i hen- 
des Rosenbede. — Samme Dietrich med hans gamle 
Hildebrand og andre »Recken« maatte iøvrigt i et 
parodisk Heltedigt fra 15de Aarh. finde sig i at optræde 
ved et plumpt Bondebryllup, hvor det gaar vildt til med 

Drik og Æderi, og de gamle Helte bliver paa en respekt- 
løs Maade blandet ind i et vældigt Bondeslagsniaal, 
som helt fremstilles i Heltedigtningens Former. 

Allermindst modtagelig for Riddervæsenet var man 
dog i de italienske Byer. I Italiens gamle Samfundsliv 
med dets antike Byliv og romerske, sociale og juridiske 
Traditioner, havde Feudalismen som bekendt aldrig 
faaet det Fodfæste som Nord for Alperne; hele den 
feudale og ridderlige Aand var ogsaa Folkenaturen for 
fremmed til rigtig at kunne forstaas. Der var jo nok 
forfængelige Borgere, som lod sig adle af Fyrster, og 
for at kunne kaldes til en fremmed By som »podestå«, 
Borgermester, — Byerne brugte at hente deres podestå 
udefra — maatte man bære Ridderskjold. Men Rid- 
derligheden tages dog ikke videre alvorlig. Floren- 
tineren Sacchettis Noveller fortæller f. Ex. om en af 
Byens Borgere, der skulde være podestå i Nabobyen 
og i den Anledning rent paa maa og faa fik sig an- 
skaffet et Vaabenskjold med et Hestehoved paamalet 
som Vaabenmærke. Med det paa Armen red han da 
afsted, men mødte en tysk Ridder, som selv bar et 
Hestehoved paa sit Skjold, og som forbitret angreb 
ham som uberettiget til at bære samme" Mærke. Den 
snarraadige Florentiner forklarede imidlertid hurtig sin 
Angriber, at — som man tydelig kunde se — var den 
enes et Hingstehoved, den andens Hovedet af et Hoppe, 
hvilken Forklaring fyldestgjorde Tyskeren, som blev 
end yderligere tilfreds, da Florentineren ovenikøbet 
godmodig erklærede sig villig til for en passende Sum 
at lade sig Vaabenskjoldet af købe, — hvorefter denne i 
næste Bod gik hen og købte sig et med et andet Mærke. 

Om en 70aarig Notar, der tog sin Virksomhed som 
Deltager i Borgernes Søndagsturneringer alvorlig, for- 
tæller derimod en anden Novelle af Sacchetti, — hvor- 
dan han rider ud paa sin spraglede Lejehest, som man 
har bundet en Tidsel under Halen, og hvordan det deraf 
tirrede Dyr løber løbsk og under vildt Ridt fører den 
halvdøde Olding til Bys, hvor han yderligere modtages 
af sin Ægtehalvdels Sparlagenspræken. — I og for sig 
morede baade det jævnere Folk og de mere dannede 
Lag sig meget godt ved de vildtvoxende Aflæggere af 
den franske Karl den Store-Epik, som florerede i Ita- 
lien, og som foredroges paa Gadehjørner af omvankende 
Jonglører. Men det var rigtignok paa en egen forsoren 
og selvraadig Maade, at den italienske Folkedigtning 
bearbejdede Helte- og Ridderpoesien. De store Prosa- 
romaner »Reali de Francia« og »Guerino il Meschino« 
osv., fortæller i en ganske jævn og faktisk Krønike- 
manér, der behandler det hele som autentisk Historie, 
om skurkagtige Hofintriger, der faar den franske Konge 
— en gammel Nathue, enten han kaldes Pepin eller 
Karl den store, — til at forvise den tapre unge Helt 
fra Frankrig, om den landforvistes Æventyr og Be- 
drifter iblandt Østens Hedninger, om Sultanens Prin- 
sesse, der forelsker sig i ham, og om talrige Skæbnens 
Omskiftelser, indtil han lykkelig vender tilbage, forsones 
med sin Konge og frelser Frankrig og Kristenheden. 
Der er patetiske og komiske og rørende Episoder i 
passende Blanding, der er livfuld Spænding og Kunst- 
spring fra det ene over i det andet, der er Vidunder- 
ligheder, som det barnlige Folk har slugt i god Tro 
og de mere dannede har gouteret som lystig Fantasi- 

spøg .... men af ridderlig Aand, af Helteepopé er der 
ikke et Pust. Romanerne tager hele Herligheden for- 
fængelig. Den ubevidste Ironi behøvede kun at blive 
sig bevidst, saa var Parodien tilstede 7 . Det blev Lo- 
renzo de* Medicis Ven, den lystige Luigi Pulci, som ud- 
løste denne latente Parodi i sit vittige Heltedigt »Mor- 
gante Maggiore«. 

Hos L. Pulci og Lorenzo de' Medici bliver ogsaa 
Trubadurlyrikken Genstand for den florentinske Spot. 
Ligesaa godt som Ridderepiken mødte den ridderlige 
Erotik i alle Lande Parodier fra Borgernes Side. Vi har 
set denne uvilkaarlig omdannes i den nye Atmosfære. 
Men den intransigente Borgerlighed nægtede overhovedet 
at tage Amorpilene, Salamanderen, der levede i Ild, eller 
Tilbedelsen af den Skønne i Madonnas Lignelse, for Al- 
Tor. Hvordan svarer ikke i det tyske Digt den knibske 
Bondepige Købstadsjunkerens smægtende Galanterier? 
»Jeg brænder af Elskov. — Aa ! dyp dig i koldt Vand, 
saa slukker Ilden nok. — Jert søde Væsen bedaarer 
mig. — Tag blot en Ske og smag, hvor sur jeg er. . .« 
Ganske paa samme Maade bliver i et florentinsk Digt 
Riddersmanden, der nærmer sig Bondepigen med Blom- 
ster- og Amorlyrik, haanlig vist Vintervejen ; hun fore- 
trækker sin Bondeknøs. Men især er det Lorenzo og 
hans Venner, der har deres Spads med Trubadur- 
lyriken. De lader en Bondeknøs (eller Polyfem) for- 
elsket forsøge sig i denne Stil, og Resultatet bliver paa 
en Gang en Parodi over Trubadurerne og tillige for 
de dannede Florentinere en god Spads med naiv Bonde- 
plumphed: »Dine Tænder« lovsynger Bondeknøsen sin 
Skønne »er saa hvide som en Hests, din Hud saa hvid 

og blød som Nyrefedt, du er smukkere end Paven og 
jeg sværmer for dig som Fluer for Vinhøsten. Naar 
jeg ser dig, vokser Hjertet en Alen i Livet paa mig og 
Taarerne falder dryp-dryp ned« . . . Her slaar Byboernes 
Spot to Fluer med et Smæk, men skal Lorenzos Hjerte 
vælge, vælger det ubetinget Bondens simple naturlige 
Følelse heller end Trubadurens sødlige og overspændte 
Affektation. 



Trods al Borgernes ærlige Religiøsitet maatte der- 
næst ogsaa Middelalderkristendommen paa alle Punkter 
udæske Borgeraanden til Spot og Vantro. Borgernes 
sociale Kamp mod Kirkens Tiender og Skattefrihed, 
mod hele Kirkens verdslige Magt og Gods var ledsaget 
af en voksende aandelig Modstrid mellem Borgeraanden 
og Munkeaanden. Allerede tidlig klager Munkekrøniker 
over, at der er en Luft af Skepsis og Vantro inde i 
Byerne. Saaledes er Florens fra gammel Tid fuld af 
»Epikuræere« o: Vantro, og hele Befolkningen er kaade 
»truffatores« ; naar Mirakelmagerne nærmede sig Byen 
— klages der — , kom Spadsmagere ud og bad dem 
endelig drage bort: Byen var iforvejen saa overbefolket, 
at den ikke vilde risikere at faa sine Døde genopvakte. 

Miraklerne var overhovedet noget, som Borgernes Ra- 
tionalisme atter og atter maatte stejle overfor. Ganske 
vist kunde mange af dem holde det prægtig gaaende 
med to, helt adskilte Departementer i sig : et, i hvilket 
man til daglig forklarede sig, hvad man oplevede, og 
beregnede Fremtidens Chancer i den faste Forvisning 
om naturlige Aarsagsforbindelser, og saa et andet mindre, 

i hvilket man troede paa den Regn af Kors, der var 
falden ned fra Himlen et Steds ved Rhinen og skar 
tvers gennem Folks Klæder, eller paa, hvorledes en 
Person, der uværdig havde nydt Herrens Legeme ved 
Nadveren, nødedes Dagen efter til at give det nydte 
fra sig igen, — hvorefter det udspyede blev til et lille 
Barn, der paa hans Bøn dog atter forvandlede sig til 
Hostie og nu lod sig nyde af den omvendte Synder. 
Saadanne Ting fortæller f. Ex. Metzerkøbmanden Phi- 
lippe de Vigneulles i sin tidligere omtalte »Gedenkbuchc 
fra c. 1500. Men Vantroen borer sig dog frem alle- 
vegne. Saaledes allerede i den gamle Ræveroinan, naar 
der ved den uskyldig omkomne Høne Pintes Grav be- 
gynder at vise sig Mirakler, og den efterhaanden bliver 
et Valfartssted for Syge, saa Paven maa kanonisere den 
Afdøde. Eller i »Pfaffe Amis«, den snilde Præst, som 
øver Vidunderkure og gør en fattig Kones døde Hane 
levende igen. Eller i Florentinernes intrikate Spørgs- 
maal til en Munk, om han, naar han falder i Vandet, 
helst vil have et Breviar under Armen eller et Græskar. 
Et andet Anstødspunkt var Relikvierne og Helgen- 
benene, som førtes til Marked af Munkene i stadig sti- 
gende Antal. Ogsaa overfor dem var de fleste Borgere, 
selv de mest dannede, ganske vist ofte helt uden Kritik. 
Den fornemme, intelligente Nurnberger Købmand Muffel 
(15de Aarh.) samlede paa Relikvier og var naaet til 
308, men hans Agt var at skaffe sig en for hver Dag 
i Aaret; hans Fromhed og hans Amuletter hindrede 
ham imidlertid ikke i at blive hængt for Bedrageri 
mod Statskassen. Men de Relikvier, som Munkene 
falbød, udæskede dog altfor tidt den sunde Menneske- 

forstand, til at Borgerne kunde dy sig for Spot. Boc- 
cacio opregner i en Novelle alle Fra Cipollos Relikvier, 
hvoriblandt en Finger af .den hellige Aand, nogle 
Straaler af Bethlehemstjærnen, en lille Flaske med en 
Smule Klokkelyd fra Salomos Tempel. Og Straszbur- 
geren Seb. Brant supplerer i sit satiriske Læredigt 
denne Liste med en Fjer af St. Michaels Vinge, Tøjlen 
til St. Georgs Hest, noget Hø fra Frelserens Krybbe o. 1. 
Saa var der Afladskræmmerne. Vor Metzerborger 
noterer med Tilfredshed, at han har købt sig et »per- 
petuum« o: et Pavebrev, som har den Kraft, at hver 
Gang man tror sig i Dødsfare, — og, i Tilgift, én Gang 
medens man er i sin fulde Sundhed — kan man lade 
sig give Syndernes Forladelse af en almindelig Præst 
ogsaa for de Synder, som det ellers er forbeholdt Paven 
at forlade Folk. »Je prie k Dieu, qu'elle me soit pro- 
fitable å salut de Tårne« tilføjer han fortrøstningsfuldt. 
Alligevel var Ringeagten og Forbitrelsen mod dette 
Uvæsen stærk og stigende hos det oplyste Borgerskab. 
Den eneste af sine Personer, som den ellers saa hu- 
mane Chaucer virkelig hader, er Afladskræmmeren, 
hvis Skikkelse han gør saa odiøs som mulig. Og Tig- 
germunkene stod heri otte paa Borgernes Side og talte 
med Fynd og Klem: »Se mig til disse Indulgentia- 
Falbydere,« sagde en af dem 8 , »som med aislags Løgn 
og Bedrageri søger at sælge Paradiset til fast Takst, 
som man sælger Heste og Svin paa Torvet. Jeg byder 
en kostelig Vare, raaber de. — Hvad er det for en? — 
Himmeriges Rige. — Hvormeget koster det? — Ja, I 
kan betale i Guld, Sølv, møntet eller ikke møntet, gode 

Lærreder, Hovedpuder, Servietter, Tinkasseroller, Korn 
og andre Fødevarer. 

Overfor alt sligt maatte Borgerforstanden stejle. Fra 
andre Sider af Munkekristendommen maatte den jævne 
Jordiskhed, den fuldblodige Le ve vilje i Borgerne blive 
frastødt. De var i høj Grad Mennesker af Kød og 
Blod, de vilde leve paa Jorden, tjene Penge og nyde 
Livet. Kirkens Livsfornægtelse stod dem i Vejen. Den 
generede dem for det første i deres Erhvervsliv. Det 
var snart hver tredje Dag, de skulde holde Butik og 
Værksted lukkede for at feire Helligdag. De blev der- 
næst udblokkede og udsugede af Kirken paa alle Maader. 
Foruden Tienden og de andre Afgifter skulde man ud 
med stadige Bodspenge, hvergang man havde været til 
Skrifte; hver Synd skulde sones med Almisser og Kirke- 
offer. I sin Fyraftensglæde generedes man atter og 
atter af Kirkens Fastepaalæg, og i sit Erhversarbejde 
led man under Kirkens Forbud mod Aager og hele 
den gammel-apostoliske Fattigdomsfordring, som Mun- 
kene altid stak de rige Borgere i Næsen, — medens 
de selv gik uvirksomme om og levede af Kirkegods og 
Almisser. Ogsaa Klærkenes og de Helliges Askese 
irriterede Borgerne, som en Kritik af Kødets Lyst og 
Diskreditering af Ægteskabet. Alt overspændt og alt 
rigoristisk frastødte i lige Grad deres Sans for det na- 
turlig sunde og for det mageligt jævne. »Lad os dog 
bare være Mennesker« — har altid været Borgerlighedens 
Ord overfor al Slags Extravagancer. Med vantro Skepsis 
saa' de hvert Forsøg paa at gaa udover det menne- 
skelige. Og Geistlighedens og Klostrenes Forfald gav 
da ogsaa paa det mest aabenbare Borgernes Mistænk- 

somhed Ret. Utrættelig blev derfor Borgerviddet ved 
med at variere Historier om de hyklerske Præster og 
løsagtige Munke og alt, hvad Kultur og Sortkjoler kunde 
dække over, — om hvordan de i en Engels eller Geists 
Lignelse aabenbarer sig i Borgerkonens Sengekammer 
eller Fadebur, og om hvordan den unge Novice i et 
Kloster bliver indviet af sin Skriftefader i den sande 
Næstekærligheds fromme Glæder. Og med aabenbar 
Glæde fortalte Novellerne om, hvordan Sanserne sejrede 
over Askesen, — naar Nonnerne har det Held at faa 
sig en døvstum Gartner til Klosterhaven og alle som 
én i Smug lyksaliggør det diskrete Mandfolk med deres 
Gunst, eller naar den unge Kone siger sin gamle af- 
fældige Mand Besked og tager sig selv til Rette med 
en ung Elsker. Stærkest og dristigst var maaske Boc- 
caccios Parodi paa den mørke Pønitenselegende. I sit 
vPønitensespeil« havde Munken J. Passavanti fortalt, 
hvordan en Kulsvier en Nat hørte høje Angstraab og 
derefter saae en nøgen Kvinde ile afsted med flagrende 
Haar, medens en Ridder f6r bagefter paa en sort ild- 
sprudende Hest og med Kniv i Haand. Da de kom 
forbi Kulmilen, greb han i hendes Haar, stødte Sværdet 
i hendes Bryst og kastede hende paa Ildbaalet. Det 
samme Syn havde han 3 Nætter i Træk og fik saa at 
vide, at det var en utro Hustru og hendes Elsker, der 
saaledes straffedes efter deres Død. Men Boccaccio for- 
talte nu om et ganske lignende Syn, kun var det dér 
omvendt en Kvinde, som haardhjertet havde afvist sin 
Elsker og drevet ham til Selvmord og derved ned i 
Helvede, og som nu ogsaa til Straf hver Nat mishandles 
af ham. 

Alvorlige Kætterbevægelser fremtraadte som bekendt 
ogsaa overalt i Byerne. Hvor megen Forskel der end 
var mellem de Katharer fra c. 1200, de sydfranske 
Valdesiere og Albigensere, de flamske »Brødre af den 
frie Aand«, Lollarderne og Hussitterne o. s.v., saa er 
det dog hos dem alle for en væsentlig Del rationalistiske 
Indvendinger, som gør sig gældende mod Kirketroen: 
Brødet og Vinen er ikke Kristi Legem og Blod, men 
et forgængeligt, af de almindelige Elementer bestaaende 
Stof; Messer kan ikke løse Dødes Sjæle' ud af Skærs- 
ild; Aflad, Mirakler, Relikvier er Humbug. Dernæst 
ogsaa ofte en Menneskelighedens Protest mod det over- 
menneskelige i Munkekristendommens Krav, f. Ex. med 
Hensyn til Kønslivet« Den Lutherske Reformation 
endelig betød for en stor Del den sunde og jordiske 
Borgerligheds Krav paa en Kristendom, som var bil- 
ligere og bekvemmere og mere afpasset efter Menneske- 
naturen og Livet i Verden end den tidligere. Den 
betød tillige Borgerforstandens og Byoplysningens Ud- 
fejning af alle de meningsløse, fornuftstridige Tilvækster, 
som gennem Aarhundrederne havde overgroet den op- 
rindelige Kristendom. 



I Kampen mod al Slags Idealisme udprægedes over- 
hovedet Borgernes medfødte Følelse af at være Smaa- 
folk og jævne Prosaikere, og fra Boder og Værksteder 
kom en voksende Opposition mod alt højtravende eller 
forfinet og en kynisk Lyst til i Stedet derfor at behage 
sig i det plumpe og platte. Det var vel endnu tem- 

melig harmløst, naar man parodierede Legenderne i 
Digte som »St. Silds Levned«, i hvilket Silden skildres 
som en Martyr, der steges paa Rist ligesom St. Lau- 
rentius, eller saltes eller hænges op med Benene i 
Vejret som de andre Blod vidner, eller naar man be- 
skrev Druens Persning og Tilberedning som et »St. Bac- 
chus' Martyrium«, der var et Sidestykke til Kristi Passion. 
Men der. var dog en villet Kynisme i den Maade, hvor- 
paa man op imod Kirkens »Marias 15 Glæder« satte 
de ironisk mente »Ægteskabets 15 Glæder«, eller ogsaa 
i Lorenzo Medicis digteriske Vandring gennem Druk- 
kenboltenes Paradis, hvori ikke Beatrice og Virgil, som 
hos Dante, men to af Florens' celebre Drukkenbolte 
var hans Førere. Over et ældre. latinsk Grundlag ud- 
formedes i det 15de Aarh. talrige Dialoger mellem 
Kong Salomon og den bondske Klown Markolf. I dem 
sætter Markolf sin platte Snusfornuft eller sit kyniske 
Humor uforsagt op som Modstykke til Salomons op- 
byggelige Visdom ssprog. Hvad man begynder med 
Ære, deraf har Ingen Skade, siger Salomon. Den Ræv, 
der skammer sig ved at rapse, han kommer til at 
græmme sig af Sult, svarer Markolf. »En god og skøn 
Kvinde er Mandens Krone«. Et Fad Mælk skal man 
vogte godt for Katte, svarer Markolf. »Vin bringer 
Ukyskhed og den drukne stifter Ondt.« Vin gør den 
fattige rig, derfor bør han altid være drukken. Og 
videre i samme Tonart. 

Stedse havde, Middelalderen igennem, det menne- 
skelige Kød og Blod reageret mod Hyperidealismen. 
Under Riddernes Fernis skinnede Slagsbrødrene og 
Drikkebrødrene uafladelig igennem, og Klærke, der 

var løbne fra Klostret, sang deres hedenske Vagantviser 
om »Wein, Weib und Gesang«. Men det er i Byernes 
Sammenklumpning af nye Lag, at Oppositionen ret 
blev bevidst og systematisk. I udfordrende Trods ud- 
vikler borgerlige Digte, at det blot gælder om at »s'aaiser 
et s'ébattre«, »vivre å son aise«, »faire grand'chére«. 
Fortalen til »Dekameron« erklærer, at disse Noveller 
skrives til Trøst og Adspredelse især for Kvinder, »der 
ikke i Livet faar deres Kærlighedsdrift tilfredsstillet«. 
Med sin djærve og rappe Tunge forherliger Klæde- 
magersken fra Bath (hos Chaucer) Flergiftet — »Bigami, 
ja Oktogami« — ud af sine fyldige Elskovserfaringer. 
En hel Fabrikation af obskøne Træsnit blomstrer frem : 
det er Susanne i Badet, Loth og hans Døtre eller 
saftige Bondelivsgenrer. Bønderne — disse Okser uden 
Horn, som Borgerne foragtelig sagde, — bruges ganske 
kvikt af dem som kyniske Vrængebilleder overfor al 
Slags Forfinelse. I Fastelavnsspil, »Schwånke« og Træ- 
snit tegnes plumpe Bondebrylluper, hvor Forældrene 
købslaa om Børnene, Knøsen forslugen betragter sin 
Friedels massive Ynder, og Selskabeligheden behager 
sig i svinske Raaheder; Borgerne slaar sig her paa én 
Gang til Ridder paa Knoldesparkerne og stiller samtidig 
deres nøgne, naturlige Menneskelighed op som Mod- 
gift mod al Affektation og alt Hykleri, — som moderne 
Naturalisme ofte har gjort det. Paa denne Konto be- 
gynder Bonden formelig at blive moderne. I »Till 
Uglspilc kommer hans Snuhed bag den enfoldige Maske 
til sin Ret. I en tysk Fortælling fra det 15de Aarh. 
dukker ogsaa Klods -Hans op: Bondedrengen løber 
hjemmefra og kommer til Hove, hvor fornemme Yng- 

linge stræber at vinde Prinsessen; hun skal have den 
til Mand, der 3 Gange sætter hende til Vægs ved kvikke 
Svar, og med sin uforbløffet plumpe Slagfærdighed 
tager Tølperen nu ganske Vejret fra Prinsessen og 
vinder hendes Haand. I .Sagnets orientalske Form var 
det den sindrige Gætning af dybe Sindbilledgaader, som 
var gaaet af med Sejren (Turandot). — Endelig blev 
det i Reformationsrørelserne »Karsthans« — Bonde- 
typens Navn — , der i Flyveskrifterne fremstilles som 
den, der med sin enfoldige Forstand forstaar af Skrif- 
tens Ord »als vil als dry pfaffen und noch mere, og 
paa Titelbladet peger han ogsaa truende paa sin Plejl, 
der jo ogsaa snart kom til Anvendelse i de vilde 
Bondeoprør. 

Ikke skabe sig, ikke snøre Naturen ind hverken i 
Hofmanér eller Klostertugt! Istedenfor det 14deAarh.s 
yndefulde, stramtsiddende Hofdragter, der saa' fine, 
balletagtige ud, lægger man i det 15de og 16de Aarh. 
Vind paa svære, rige Stoffer, der falder i kluntede, 
knækkede Folder — som man ser det paa Malerierne; 
Ærmerne bugner ud, Nederdelene breder sig uforholds- 
mæssig, Snabelskoene afløses af »pieds d'oursc eller 
»Kuhmåuler«, baade Mænd og Kvinder bar Bælte neden- 
om Maven, saaat denne træder stærkt frem, og Kvinderne 
havde den Mode at holde Overkroppen bagud og stikke 
Maven frem. »De fremhæver« — klager en flamsk 
Moralist 9 — »de Dele af Legemet, som er bestemte til 
at holdes skjulte, og vækker derved syndige Lysterc; 
samme Forfatter beklager sig over en anden af Tidens 
nye Moder, de mægtige Skamkapsler eller Skamposer, 

som Mændene næsten som en Slags mandig Pynt har 
til Skue foran paa Benklæderne. 

Ogsaa i Tale og Manerer mærkes en forsætlig For- 
plumpning. Man vil være usminket og ligefrem og 
man nævner usnærpet Tingene ved deres Navn. I 
2den Del af Rosenromånen bebrejder den velopdragne 
Elsker »Dame Fornuft«, at hun har omtalt en Del 
af Mandens Legeme, hvis Navn ikke lyder godt i en 
høvisk Jomfrus Mund. Men »Dame Fornuft« erklærer, 
at det ingen Synd er at nævne »par plein texte, sans 
mettre gloses« de ædle Værktøj til Menneskehedens 
Opretholdelse, som Gud selv har formet med sine 
Hænder; desuden havde Platon jo sagt, at man har 
faaet Talen til at gøre sig forstaaelig med. Og man 
morer sig med at parodiere Catos og Ridderlighedens 
Regler for god Levemaade og ved op imod dem at 
stille en Lærebog i alle Slags Unoder. En fransk 
Skøge giver i en Fabliau sin haabefulde Dreng Leve- 
regler, da han skal ud i Verden, ligesom Slotsfruen 
gør det i Ridderromanerne; men deres Indhold er 
ikke ganske det samme. En tysk Anti-Cato belærer 
den Unge om, hvordan han skal lange først til Fadet, 
fylde sig som en Karpe, svare Værten uhøflig, give 
Grovheder som Svar paa en høvisk Hilsen, lave Op- 
tøjer paa Gaden o. s. v. Straszburgersatirikeren Seb. 
Brant udnævner da ogsaa ironisk St. Grobianus til 
den tyske Nationalhelgen, efterat Hr. Zirlich er død og 
Hr. Klodshans og Hr. Krasbørstig regerer overalt. 

I hele denne brutale Naturalisme, der stadig rea- 
gerer mod Middelalderen, er Borgeraanden en direkte 

Indleder af Renæssancen. Fra Boccaccio til Aretiru, 
fra Giulio Romano til Caravaggio, fra Titian til Vsro- 
nese, fra Frants I til Rabelais, .fra Rubens til Teniers, 
fra Frants Hals til Jan Sten osv. osv. — gennem hele 
Renæssancen gaar den brede, livskraftige Borgeraands 
Reaktion mod Middelalderens Idealisme. 



X. SAMFUNDSAAND 

Bylivet udviklede imidlertid ogsaa sin Idealisme. Den 
rige Samfærdsel gjorde ikke blot Byfolk kvikke, 
meddelsomme, spodske og let paavirkelige, den virkede 
ogsaa i gennemgribende Grad til at humanisere og so- 
cialisere dem. Byernes Vækst og tJdvikling var jo helt 
igennem betinget af, i hvor høj Grad Samfundslivet 
kunde opdrage de Enkelte til at dele Tanker og Følelser 
med hverandre og vokse sammen i Interesser og i 
Arbejde. 

Ingen fik i de gamle Byer Lov til at passe sig selv 
og lukke sig inde i sit Eget. I Nutidens Storstæder 
kan man som bekendt leve saa ensomt og føle sig saa 
ensom som maaske intet andet Steds; ingen erfarer 
dette som den, der kommer til Storstaden fra en Pro- 
vinsby. Livet bliver let saa forholdsløst for den Enkelte, 
fordi Forholdene er saa store og saa talløse, at han 
aldeles ikke strækker til at omfatte dem. Mellem alle 
Gadens fremmede Ansigter gaar han om og hilser kun 
her og der paa en Enkelt. Hans Bekendte bor i den 
anden Ende af Byen, og der bliver knap Tid til at ses 
en 3 — 4 Gange om Aaret med sine nærmeste Venner; ellers 
kan han blot skrive til dem, raabe dem op i en Telefon 
og læse i Avisen, hvordan det gaar dem. Aldeles uden 
nærmere personlig Berøring staar han til de tyve for- 

skellige Specialister, han køber sine Varer hos; han 
har ikke sin Købmand, sin Barber, sin Tørvebonde, 
sin Huslæge, sin Stamkneipe, som han havde det i 
Provinsbyen, og sin Tjenestepige skifter han hvert 
Kvartal. Selv som den flittige Selskabsmand vil han 
daglig ogsaa blot trykke Haand og føre Konversation 
med en Mængde Mennesker, men han lærer, som be- 
kendt, ikke derved Mennesker at kende eller lever 
sammen med dem. Overalt føler han da om sig en 
Luft af Ligegyldighed og Fremmedhed, — møder den 
rundt om fra og udstraaler den tilbage — , og midt i 
Vrimlen lever han i ensom Forholdsløshed. 

Men de gamle Byer lignede provinsielle Ravne- 
kroge; den forholdsvis ringe Bevægelse af Ind- og 
Udvandring gjorde Forholdene snevre og stillestaaende 
selv i de større Byer. Man mødte, Livet igennem, de 
samme Ansigter, vidste Besked om hverandres For- 
fædre flere Led tilbage; man kunde kigge over i hver- 
andres Gryder, og kunde daglig gaa et Par Gange hen 
at se selv til sine fjernest boende Bekendte, — og 
Livets Tempo gav En saa rigelig Tid dertil — ; man 
handlede selv med sin Købmand, gik paa Torvet og 
spurgte Dagens Nyt og fulgte sin Barber til Jorden. 
Saa overvaaget af Øjne, saa bundet af Forhold og 
Hensyn var den Enkelte, at han stundom kunde føle 
det, som skulde han kvæles, men saa lunt og hygge- 
ligt syntes dog den hele Familierede ham, at han 
vantrivedes, naar han kom ud af den. Dantes Storhed 
kunde først løfte sig til Flugt, da den hjemlige Rede 
havde kastet ham ud, men det var ogsaa denne tunge 
Skæbne, der gjorde ham til en Fremmed paa Jorden. 

Selve Bysladderen betyder en Interesse for Med- 
menneskers Liv, som først nu under det tættere Samliv 
er vaagnet hos Folk. Naar Sladderen løb om Mona 
Bertha henne i via martelli og den tykke Tiggermunk, 
om Væverens Dorthe og den unge Garversvend, om 
hvordan Mester Leonard, som paa Kroen er saa høj- 
røstet, derhjemme nok baade maa skure og feje for 
sin arrige Ægtehalvdel, saa var de psykiske Elementer 
i denne Interesserethed jo naturligvis yderst blandede, 
men alle var de af social Art. Først en almindelig 
nervøs Pirring ved at kigge bagom de Kulisser, som 
man daglig ser fra Forsiden, og ved at faa fuld Rede 
paa mangt og meget, man længe har haft Færten af; 
derfor er Skandalerne om ens egne Genboer ganske 
anderledes interessante end de, som angaar Fremmede. 
Alle Ruder, alle Ansigter inviterer jo ligefrem til at 
kigge indenfor; alle de løse Berøringer og halve For- 
hold, man staar i til sine Bysbørn, ægger jo som første 
Kapitler af en Mængde Historier, som Fantasien ikke 
kan lade være med at fortsætte. Men dernæst ligger 
der en vis praktisk Trang bag al Sladder. Man maa 
vide, hvordan de Mennesker er, som man lever imellem, 
man maa, for at kunne gerere sig, være å jour, være 
indviet i Forholdene : det er ikke ligegyldigt for Kræm- 
meren at vide, om hans Kunder har Grunker eller er 
forgældede, ikke ligegyldigt for Grethchen at vide, om 
Heinz gaar og leger Kæreste ude i »Kirsebærgangen« med 
Hønsesidsel, eller for en Husfader at faa at vide, hvad 
Præsten kan falde paa, naar han er ene i Skriftestolen 
med de smukke Koner. Alle Interesser er saa sam- 
menflettede, at den enkeltes Livspolitik overalt maa 

»Det er godt, .det ikke var nogen af os, det hændte« 
— tænker Sladresøstrene , naar de underholder hin- 
anden om de Sorger, Slagterens har af deres vanartede 
Børn, eller om det latterlige Uheld, der overgik Anne 
Kandestøbers forleden Dag i Kirken. »Det er da godt, 
man ikke har saa store Horn i Panden eller er saa- 
ledes under Tøflen hjemme« — det er det Krydderi, 
som giver alle Historierne om ægteskabelige Miserer 
en saa liflig Smag for Mandfolkene; eller ialfald hedder 
det: »Det er da en Trøst, at det ikke gaar andre bedre 
end én selv«. Naar endelig Historierne udbreder sig 
over Næstens Skavanker, Brøst og Laster, saa er det 
et selvretfærdigt »Gudskelov da, at man ikke er som 
denne Tolder«, som udgør Sladderens skjulte Pointe. 

Det er i de smaa Byer, at, som bekendt, ogsaa nu- 
tildags den medborgerlige Ondskabsfuldhed udfolder 
sig virtuosmæssigst. Hvor man har god Tid til at 
studere sine Medmennesker bag Refleksionsspeile og 
fra Anlæggets Bænke, og hvor man et Liv igennem 
gaar og ser sig gal paa de samme Ansigter, dér er det, 
man ser surest til dem, som har det godt, nidskest 
beskærer hinandens Fortjeneste, dukker dem, der knejser, 
og giver Æselspark til dem, der ligger ; det er ogsaa dér, 
at man med det smidigste Haandelag og de spidseste 
Vaaben forstaar at prikke og bore i et Menneskes 
Rygte og viser sig mest opfindsom og udholdende i 
at ærgre en Særling og latterligøre en Stakkel. Det er 
dér, at et eller andet havareret godt Hoved uddanner 
sig som en ren Tidskort til at blive en »Livsens Ond- 
skab«. Der er florentinske Lyrikere fra Dantes Tid, som 
— maaske lidt i Kaadhed — giver Stemninger af for- 

hudede blev den enkeltes Nerver. Og ogsaa selve 
Interesserne groede mer og mer sammen. Udadtil 
maatte man staa Last og Brast mod Byens mange- 
haande Fjender og gøre fælles Sag mod den sorte Død 
eller Misvækst og Oversvømmelser; indadtil var Lav 
og Gilder de største, vigtigste Sammenslutninger til 
gensidig Understøttelse og Sikring. Om dem gruppe- 
rede sig snart de talrige tidligere omtalte Broderskaber, 
til fælles Gudstjeneste, fælles Understøttelseskasse, samt 
Selskabelighed. Men en almindelig Aand af Broder- 
lighed og Medmenneskelighed udviklede sig tidlig af 
Smaafolk- og Underklassefølelsen. Tidligst og smuk- 
kest kommer Medfølelsen med Livets Stedbørn ogsaa 
frem hos en af »Aandens Proletarer«, en »chétif trou- 
vére de Paris« fra 13. Aarh., Rutebeuf. I en Sang til 
Sjoverne paa Grévepladsen i Paris beklager han deres 
Lod, nu Bladene falder af Træerne og Staklerne ingen 
Klæder har. »I vil faa det koldt om Benene. Hvor I 
kunde lide nogle forede Kapper! Jeres Støvler behøver 
ingen Smørelse, I laver Saaler af jeres Hæle. De sorte 
Fluer har stukket jer i Sommer, nu er det de hvide, 
som vil falde over jer.« I 14. Aarh, taler saa i Eng- 
land »Peter Plovmand« s Forfatter varmt de fattiges 
Sag og appellerer til Medlidenheden ved at skildre den 
fattige Moder i sin Hytte, naar hun ved Vintertid maa 
op inden Daggry for at spinde, karte Uld, lappe og 
vaske og samtidig maa røre Vuggens Gænge — eller 
den stakkels Smaahaandværker, som ikke vil beklage 
sig eller vil betle hos Naboer, men slider for at tjene 
et Par Pence til Føde og Klæder for sine Kære, og 
som anser en Ret Muslinger til en Shilling for Festføde. 

Og paa alle Omraader udfoldede der sig en al- 
mindelig social Hjælpsomhed. Borgerne tog nu selv- 
stændig fat paa det filantropiske Arbejde, som tidligere 
ene havde været overladt til Kirken. Kirkens Hospi- 
taler kom over paa Lægmænds Haand, og Borgerne 
byggede nye og testamenterede dem Penge. Overalt 
rejste sig Ospedali degli Innocenti eller Gefunden Kind- 
lein Håuser, Armenherbergen, Gotteshåuser og Bruder- 
håuser. En rig Frankfurter stiftede en Varmestue, »da- 
mit das arme Volk im Tage sich wårmen moge« ; en 
anden en Stiftelse »Seligenstatt« for ugifte Kvinder; 
Staden begyndte at lade foranstalte Uddeling af Brød 
og af Brænde 1 . Overalt gjordes der ogsaa Appel til 
den vakte sociale Medfølelse. Rundt paa Gaderne viste 
Tiggerne deres ægte eller lavede Saar og Lemlæstelser 
frem; en »Klingelmann« gik om med en Bjælde og 
tiggede for de Syge, der laa hjemme; gennem Hospi- 
talets Gitter straktes udtærede Arme ud efter Almisse; 
de forbisejlende Skibe paa Floden prajedes af en Skipper, 
der var engageret af et eller andet »Gutleuthof«, til at 
betle Almisser hos Rejsende; i Kirken stod en Almisse- 
blok, foran hvilken brændte en »Elendenkerzec. Selve 
de godgørende Institutioners Navne har noget saa naivt 
godmodigt og blødhjertet over sig. — Og overalt skænkes 
der de fattige en Tanke. Guldsmeddene skal ved hvert 
Salg lægge en Styver tilside til de fattige, en »denier- 
dieu«. Ved Lavsgilderne staar 15 Pladser aabne, som 
fattige, naar de blot er renvaskede, kan indtage som 
Gæster; de bliver betjente først og beværtede sammen 
med Lavets Ældste 2 . — Noget demoraliserende var der 
— som altid — ved denne store Hjælpsomhed; den 

enkelte følte sig let opfordret til rolig at søge Støtte 
hos andre i Stedet for at staa paa sine egne Ben, og 
det generede ikke Æresfølelsen at tage imod en Al- 
misse; ligesom der intet gjordes, for at denne blev en 
»Hjælp til Selvhjælp«. Den kirkelige Opfattelse af Fat- 
tigdommen som en Art hellig Institution, der af Gud 
var indstiftet for at give Folk Lejlighed til at øve Kær- 
lighedsgerninger, spillede vel ogsaa ind her. Overalt 
klages der ogsaa paa Reformationstiden over det over- 
haandtagende Tiggeri; af 17 unge Knøse — paastod 
Moralister 8 — arbejdede i de tyske Byer kun én. 

Demokratiske Lighedsideer og kommunistiske Fælles- 
skabstheorier dukkede overalt op i Byerne. »Da Adam 
graved og Eva spand — hvem var mon dengang Adels- 
mand?« var et Vers, som fra engelske Lollarder spredtes 
paa alle Sprog. Allerede i den gamle normanniske 
Rimkrønike Roman de Roii (12te Aarh.) erklærede de 
oprørske Bønder overfor deres adelige Undertrykkere: 
»Vi er Mennesker, som I er det, vi har de samme 
Lemmer som I osv.« De florentinske Smaafolk erklæ- 
rede — ifølge Macchiavelli 4 — under C/o/n/Hoprøret 
(1378) det samme: Vi vil ikke lade os imponere af 
»quella antichitå del sangue« som de store pukker paa ; 
alle Mennesker er af samme Ophav, deres Slægt er 
lige gammel, de er af Naturen éns skabte. Klæd jer 
blot helt nøgne af, og I vil se, at vi alle er lige. »Den 
franske Roman de la rose udtalte allerede før Aar 1300, 
at oprindelig al Ejendom havde været fælfes for Men- 
neskene og det var kun af Hensigtsmætsighedsgrunde 
— ikke ifølge nogen guddommelig Ret — , at Ejen- 

dommen var bleven delt og at en enkelt var bleven 
udvalgt til Konge for at vogte paa hvers Ejendomsret. 
Disse Smaafolks Theorier var jo i Virkeligheden 
ogsaa oprindelig Kristendommens. De første Kristne 
gennemførte paa en Tid, da det antike Samfund op- 
løste sig i skrankeløs Individualisme, et ægte kommu- 
nistisk Fællesliv. I Klosterlivet havde denne oprin- 
delige Kommunisme tildels stadig fortsat sig, og efter- 
haanden som Kapitalismen voksede frem, var ogsaa 
Tiggermunkenes Ordener fremstaaet og havde genop- 
taget Kristendommens gamle Forherligelse af Ejendoms- 
løsheden. Hussiterne i Bøhmen og Lollarderne i Eng- 
land prækede ligeledes Kommunisme. Det var dog 
især hos Landbefolkningen at slige Theorier slog an. 
I Bøndernes Næringsvej er der forholdsvis liden Kon- 
kurrence mellem de Enkelte, og deres Interesser og 
Kaar falder i alt væsentlig sammen: den samme Regn 
skader dem alle og de trænger alle til den samme Sol. 
Jordfællesskabet maatte derfor naturlig her staa som 
den mest passende Samfundsøkonomi. Rundt mellem 
Bønderne viste sig ogsaa kommunistiske Rejsninger, og 
med det sveitsiske Edsforbund som Mønster dønnede 
det paa mange Kanter op til Bondeoprørenes Uvejr 5 . I 
Byernes Samfund af Næringsdrivende kunde derimod, 
trods Lavsvæsen, aldrig Tanken om Afskaffelse af Pri- 
vatejendom og Konkurrence falde Folk naturlig. Her 
holdt alle Erhvervsinstinkter fast paa, at det var en 
naturlig og' kristelig Ting at tjene Penge, og at vel er- 
hvervet og vel anvendt Rigdom var Gud ligesaa vel- 
behagelig som Armod. Saaledes ræsonnerer H. Sachs 
i en af sine Dialoger, og det er ogsaa det praktisk 

%§den, Nonnerne, der val- 

x. 1409 , at Agnes zur 

»klanner sig rundt om i 
fe Borgere sætter prud- 
lyljtølerie; de tyske danner 
Haveib. Det er ikke jusl 
^g*n, denne Borgermoral, 

»Vgerlige Agtbarhed i al 

!^}t^^^S3»|^C§Q«|férlighed og Kristelighed. 

li^låo^i^l^ln^lpllmuesmanden til Hira- 

^fålisl^ ved Porten, vil ikke 

gemein lat, das ist elgen auch. 
Brant . Narrenschiff. 




!i|^J|Jociale Aand i Byernes 
åSfcliri §J edens udenfor Bymu- 

|S|^ftJM'sonlige og territoriale 

som et utæt Væv af 

MfiPWt ier > l de sniaa over- 

^SfShiS'is ensartet Befolkning, 

flfij|jfirkelig levende Orga- 

^dannelser finder Sted 

^-S^S^JÉrganiseret Gemeinwesen, 

>gen og omtattes ai en 

•SSiPijfi^i; 3HpSÉ*ai:bSri?4i4iSki1f sesdriftens Styrke. 
]?" : ilN^§WW^^ Opgaver, som før 

1&#lrø i 8H£$Hl%4l ni var overladt Kirken 
Cl^^li i I? r ll^ # -I3ci^^xgsen og Gaderegulering, 
'3$Sife;£l^A£^ det var Hvgieine 

husets) Forhal, »damit es desto reinlicher dort werde«. 
Under Farsotter lod samme Raad store Processioner 
drage omkring i Gaderne, nien iværksatte samtidig en 
Afspærring af de smittede Kvarterer. Saaledes var ogsaa 
Florens' By Virtuos i at holde »quello di Dio« for sig 
og derimod behandle Verdens Ting rent verdsligt. 

Retsplejens Omraade udvidedes ligeledes stærkt. 
Ting, man før ikke havde tænkt paa at straffe eller 
havde overladt til Kirkens Disciplin, tog nu Retsordenen 
sig af, og det kom langt mindre end tidligere an paa, 
om den private Krænkede selv forfulgte Sagen : nu er- 
kendtes det, at det Offentlige havde sin selvstændige 
Interesse i at forfølge Forbryderne og haandhæve den 
offentlige Retsorden. Ogsaa her gjorde den rationelle 
Borgeraand sig gældende. Man stolede ikke længer 
paa »Gudsdomme«, lod ikke Folk bæreJærnbyrd paa 
deres Uskyld eller gennem Tvekamp appelere til Guds 
Afgørelse. I Stedet derfor krævede man nu Bevisførelse, 
og ved alle Midler søgte man at fremkalde egen Til- 
staaelse, før man dømte, — noget, der førte til inkvi- 
sitorisk Forhør og Pinebænk: en rationel Hensigt alt- 
saa, som førte til irrationelt Barbari. Straffene blev 
nærmest strængere end tidligere, men heller ikke saa 
vilkaarlige; de afpassedes med en naiv Gengældelses 
Retfærdighed nøjagtig efter Brøden, og der gjorde sig 
gældende i dem noget af en personlig Samfundsaands 
krænkede Hævnlyst. Alle de forskellige raffinerede 
Dødstraffe, der eksekveredes i Florens saavelsom i 
franske og tyske Byer, maa ses under dette Synspunkt. 
Dante applicerer i en elementær Retfærdighedstørst 
den samme Slags raffineret Straffeudmaaling paa 

I Ilte »pour les plus faire 
aa den sociale Vanære 

I en særlig Dragt, saa- 

•w»fl Gabestok, blev trukket 

erne sig paa Piazzaen, 
i deres Kvarterer, By- 
aWt vecchio; inden Solen 
,Hler anden politisk Om- 
folket i Reglen kun er 
ed alskens Midler har 
r disse politiske Om- 
IMf Jftlorentinere paa én Gang 
HrBidenskabelighed, og til- 
kab, som haarfint ud- 
sikkert beregner deres 
age af den Pileregn af 
[det 13de Aarh.s Politi- 
I i det gamle Florens: 
idsede med Skarpsind, 
iVaåK&U&tfi^^tifeio degli Ubertis, Guido 
^HJS»J|^8*^:Km*5S» Sonetter. Og i Dantes 
>^SI-^»^.|^:Si8?:*|!je den Dampkraft, som 
" tÉc^^fSlSf^Ic^Dphidsede politiske Liv, 
jj^s*Ql9^-^u^St:SorÉ: høres ned gennem alle 
^t^I^i^:lSi^^4tt , S^iÆril Savanarolas og Guic- 
^M^I^^-SH^^ife«5®l?gsaa en Række politiske 
»ttMill^S^ni det hedder om Co- 

som opsamledes, var ikke stort mindre end i Florens. 
Berømt var det indviklede og fint afbalancerede Stats- 
maskineri i Venedig, som gennem et System af gensidig 
Kontrol søgte at modvirke alle Slags Intriger og per- 
sonlige Forbindelser, og som ved det frygtede »Ti 
Mands Raad« med dets Spioner og hemmelige Angi- 
vere holdt hele Byen i evig Angst; berømte var ogsaa 
de snedige Sammensværgelser, som alligevel Gang paa 
Gang tilintetgjordes, og hele den politiske' Kløgt og 
Kunst, som blev arvelig i de Nobili-kredse, af hvilke 
Republikens Doger og Prokuratorer fremgik. En 30aarig 
Venetianer — hed det — har mere Menneskeerfaring 
end andetsteds en 50aarig n . — Og de fine og energiske 
Politikere, som tyske og franske Byer frembragte: 
Lubecks Jørgen Wullenweber, Gents Philip af Artevelde, 
Paris' Etienne Marcel, vidnede tilstrækkelig om, at der 
ogsaa her har været et rigt kommunalpolitisk Liv i de 
højere Kredse. 

Byernes Politik udadtil var overalt præget af samme 
rationelle og kommercielle Aand. Paa en Tid, da 
Fyrsternes og Kirkens Politik mest lededes af Passioner 
og Stemninger eller af religiøse Idealer og feudale For- 
domme, saa' man med Forargelse paa den koldsindige 
og prosaiske Kræmmerpolitik, som Stæderne overalt 
fulgte. Rent opportunistisk — uden Doktriner eller 
Traditioner — rettede de sig efter Situationen; uden 
Æresbegreber eller Lyrik beregnede de, hvad der tjente 
deres Interesser bedst, og for at faa en Toldsats 
ændret, et Handelsprivilegium befæstet, gik de fra den 
ene Fyrstes Parti over til den andens. De flanderske 
Byer holdt under Hundredaarskrigen med England, 

mer. Paa samme Maade var det — som tidligere be- 
rørt — Byernes Agenter og Afsendinge, der blev det 
moderne Diplomatis Grundlæggere. De Instruktioner, 
som Venedig eller Florens gav sine Gesandter, og de 
Indberetninger, som disse sendte deres Regeringer, 
er Diplomatiets første betydelige Aktstykker. Ingen 
kunde som disse Italienere kigge i Kort og titte bag 
Kulisser, beregne Chancer og spille dobbelt Spil; de 
blev paa dette Punkt hele Europas Lærere. 

Var nu end det højere politiske og diplomatiske Stats- 
liv forbeholdt de rigere og dannede Lag af Bysamfun- 
dene, — selve Følelsen af at høre til en organisk Stats- 
enhed gennemtrængte dog den simple Almuesmand saa 
godt som den fornemme Patricier. En Stadskriver og 
Skolemester i Eisenach skrev — noget efter Aar 1400 — 
et Læredigt »Von des RatesZucht«, ogsaa kaldet »Von der 
stete ampten«, og deri gennemfører han paa Bysamfun- 
det helt Billedet af en Organisme. Raadet er Hovedet, 
Skriverne er Øjnene, Kæmnerne er Hænderne, Køb- 
mændene er Lungerne, der bringer ind, hvad der skal 
bruges til Bloddannelse, og pumper ud det, som der 
ingen Brug er for osv. osv. Og idet denne organiske 
Samhørighedsfølelse smeltede sammen hos Borgerne 
med deres gemytfulde Vedhængen ved det tilvantes 
snære Kreds, opstod der hos dem en Fædrelandskær- 
lighed, som Middelalderen egentlig saa godt som ikke 
ellers kendte. Betydningen af en saadan Følelse som 
Fædrelandskærlighed hænger væsentlig sammen med, 
at den er sammenvokset af saa mange Bestanddele, 
som ikke mere kan udskilles og bestemmes, saa at 
den Enkelte ikke véd, om det er sit Barndoms Hjem 

samme Tonart er de senere Bekendtgørelser, paa Byg- 
ningsarbejdets følgende Stadier. Stadig er ogsaa hele 
Folket med; der indbydes til Konkurrence om de for- 
skellige Bygningsdele, og Trommeslagere gaar om i 
Gaderne og indbyder Folk til at bese de indkomne 
Udkast og stemme om dem; der gives Skattefrihed og 
Eftergivelse for Bedragerier mod Kommunen for dem, 
der frivillig arbejder med eller leverer Materiale. Og 
da tilsidst den vidunderlige Kuppel var rejst over Byg- 
ningen, blev Sta Maria del fiore for enhver Florentiner 
Indbegrebet af alt det, hans Hjerte bankede og svul- 
mede for i Hjemmet, og som hans Hjerte blev sygt af 
Længsel efter, naar han var kommet ud af Kuplens 
Synsvidde. 



XI. NATURKUNDSKAB OG HISTORISK 

INTERESSE 

Idet foregaaende er den Aandshabitus skildret, som 
udviklede sig i de gamle Stæders Befolkning, — 
det Temperament og de Grundfølelser, som nedfældede 
sig af Hjemlivet og Byens Samfærdsel, de Tankeret- 
ninger og Interesser, som voksede frem af Handel og 
Haandværk. Det staar nu tilbage at se, hvorledes der 
ud af dette virkelige Liv, hvis Fysiognomi saaledes er 
tegnet, blomstrer frem et ideelt Kulturliv i Videnskab, 
Litteratur og Kunst. Filippo Lippis Andagtsbilleder 
eller Hans Sachs' Fortællinger har allerede flere Gange 
været os typiske Repræsentativer for borgerlig Tænken 
og Følén ; men hvordan faar overhovedet dette yderlig 
praktiske Hverdagsliv Raad og Lyst til den ideelle 
Kulturs Søndagsliv? 

Læselysten udbredte sig da først og fremmest ganske 
naturlig herinde i Byerne i en Grad som aldrig ude 
paa Landet. Borgherrerne rakte længe med stolt Ringe- 
agt et modtaget Brev til deres »clerz lisans« at tyde, 
og selv de ridderlige Digtere roste sig af ikke at kunne 
læse og skrive. Men Haandværkerne, der var vante 
til at sidde stille paa deres Stol og pille ved smaa 
Ting, kunde meget lettere faa Fingrene til at sætte 
Skrift sammen — som Haandværkerregninger fra de 

gamle Byer ogsaa viser det — og faa Øjnene til at 
følge de smaa Bogstavers Række Side op og Side ned. 
Deres vaagne Forstand trængte til boglig Underhold- 
ning og erkendte levende Nytten af at skrive og læse. 
Skolerne blomstrede frem i Byerne, og Byraadene var 
virksomme for at faa Skolevæsenet en Smule ud af 
Geistlighedens Hænder. Ved Siden af de hidtil ene- 
raadende Kloster- og Domkapitelskoler kom private og 
kommunale Skoler. Først Skrive- og Regneskoler. 
»Modisterne« i Frankfurt eller Nurnberg var Lærere i 
»alamodisch« Kantsliskrift og i Regning, og deres rent 
praktiske og tyske Skoler dannede en levende Mod- 
sætning til Geistlighedens Skoler med deres Latin og 
Religion, Trivium ogQuadrivium 1 . Saaledes havde ogsaa 
Florens sine Skoler, hvori der kun lærtes Skrivning, 
Læsning og Regning. Engelske Byer havde lignende 
»grammar schools«; her var det et Købmandsgilde, 
dér en rig Guldsmed eller Klædeshandler, der oprettede 
slige, og i Bridgeworth bestemte Raadet 1503, at Præ- 
sterne slet ikke maatte holde Skole udover, hvad der 
behøvedes til at opdrage et Par Messedrenge til Hjælp 
for dem, ellers skulde alle under Bødestraf sende deres 
Børn i »the common school«*. Dog ogsaa højere 
kommunale Skoler fremstod. Raadet udnævnte Lærerne 
og opførte Skolebygning, men iøvrigt har Undervis- 
ningen vel saa temlig lignet den i de geistlige Skoler, 
omend maaske med noget mindre Kirkesang og Latin. 
Men Haandværkerbørn sendtes ofte hen at lære Latin, 
for bagefter at overgaa i Lære. Saaledes har baade 
Hans Sachs og Durer lært Latin i Skolen. 

Senere glemte de fleste vel Skolekundskaberne, men 

de læste dog altid Andagtsbøger og Visebøger, og skrev 
baade Forretningsbreve og »Gedenkbucher«, og det var 
deres Ambition at lade en Søn studere. En florentisk 
Næringsdrivende (c. 1400) bekender selv sin Uvidenhed, 
men vil, at Sønnen skal lære sig noget i Skolen: det 
er lidt haardt for dig som ung, men det er den modne 
Alder til Trøst og Hæder. Saa vil du altid kunne ty 
til Virgil, der gratis kan tage alle sørgmodige Tanker 
ud af dit Hoved. — En kolnsk Vinkyper (den ofte om- 
talte Weinsbergs Fader) sætter sig i 40aarene, da han 
tilfældig har faaet nogle latinske Bøger til Huse, hen 
og staver sig med langsommeligt Arbejde til at læse 
dem, og sidder siden ved Bordet og fortæller om, hvad 
han har læst i Livius og Justinus, »und war ihm sulchs 
wunderlich und seltzam, das sulchs in den boichen 
verborgen stunde«; han beslutter derfor at lade sin 
Søn studere. — Private Biblioteker begyndte ogsaa at 
vokse frem. En Skolemester ved Wurzburg eller Nurn- 
bergs berømte Skomagerpoet havde righoldige Bog- 
samlinger; de rige Florentinerborgere delte deres Penge 
ligelig mellem de to Luxusbehov: »Bøger og Bygninger«. 
Og som Florentinerhumanister eller Medicier oprettede 
offentlige Biblioteker, saaledes er der omkring 1500 
en Snedkermester i Xanten, en Kandestøber i Frank- 
furt, der gjorde det samme. — Egentlige Universiteter 
var Borgerne ikke saa ivrige efter at faa oprettede. De 
var jo de sorte Skoler, Geistlighedens Planteskoler; 
deres upraktiske Lærdom brød man sig mindre om, 
og det vilde Studenterliv holdt man helst udenfor sine 
Mure. Venetianerne havde nok i at kunne sende deres 
Sønner til Padua, og Florentinerne sendte (om de end 

fik sig et Slags eget Universitet) deres Sønner til Pisa 
og Bologna; de nederlandske Byer oprettede slet ingen 
Universiteter selv, men brugte Paris' og Leydens Høj- 
skoler, og hverken Nurnberg eller Augsburg, hverken 
Lubeck eller Bremen holdt sig selv med Universitet. 
Men filosoferende Florentinerkøbmænd gik hen i Klo- 
stret St. Spirito og hørte dér Forelæsninger af en eller 
anden Humanist eller sluttede sig sammen om at leje 
en saadan Humanist til at holde Lærekursus i deres 
Kreds. Saaledes indbød ogsaa Nurnbergerne den an- 
sete Astronom Regiomontanus til Byen, og med ham 
drog — som det sagdes — alle Muser ind i Staden; 
han vakte ved sine Forelæsninger, sit Observatorium 
og sin Instrumentfabrik et almindeligt videnskabeligt 
Dilettanteri i Byen. 

Det var denne sidste Art Interesser — de eksakt 
rationelle og de empirisk reale — , som naturligst voksede 
ud af Handel og Haandværk. Og en hel Popularise- 
ringslitteratur søgte i Middelalderens sidste Aarhundre- 
der at imødekomme Borgernes vaagnende Interesse 
for Naturen og Verden. Af latinske Kilder sammen- 
arbejdede folkeligsindede Lærde store mappemondes og 
images du monde, lumiéres des laiques, som de franske 
Encyklopædier hed, Skatkamre, Gæstebud, som de ita- 
lienske kaldtes, Der Naturen Bioerne, Weltkroniken, som 
de flamske og tyske kaldtes. Hvad før havde været 
gemt paa Latin og forbeholdt Universiteterne som en 
død Kundskabsmasse eller Klærkene som Eksempel- 
samlinger til Brug for allegoriske Billeder og moralske 
Lærdomme, det spredtes nu i folkelige Bearbejdelser 
ud for at mætte Byernes Kundskabshunger. Saaledes 

kommer Brunetto Latino hjem fra Paris' Universitet 
til Florens og byder sine Landsmænd i sit »Skatkam- 
mer«, hvad han har sammenrapset af forskellig Lær- 
dom. Saaledes dækker Dante sit »Gæstebud« op for 
alle dem, der »ikke selv sidder ved Kundskabens Bord 
og nyder Englenes Brød«, og spreder ud for alle, hvad 
de Lærdes Lav skinsygt rugede over, thi »alle har af 
Naturen Tørst efter Kundskab«; og han skriver paa 
sit Modersmaal »til evindelig Vanære og Sønderknu- 
selse for de onde Italiens Mænd, som roser andre Sprog, 
men ringeagter deres eget«. Meget værd er den ganske 
vist oftest ikke > den Naturvidenskab, som disse velmen- 
ende Popularisatorer hentede fra Vincent de Beauvais' 
»Speculum majus« og Jacques de Vitrys »Historia«. 
Endnu saa sent, som i den »Weltkronik«, som Stads- 
kirurg Schedel i Nurnberg udgav 1493, ledsaget af 
Træsnit af Wohlgemut, blander en Tørst efter det 
fantastiske, som ofte trives netop i den tørreste Spids- 
borgerlighed, sig paa det besynderligste med den mest 
filistrøse Fantasiløshed, der oversætter alt fremmed 
paa sit Nurnbergske. Ligesom paa Træsnittene Nini- 
veh fremstilles med Bindingsværkshuse og Møller osv. 
helt som en Middelalderstad, og Prins Paris, som Pri- 
amus' Sendebud, afbildes med Baret, Næseklemmer 
og Bog under Arm, — den samme Cliché bruges senere 
i Bogen til en Middelaldertheolog — , saaledes bliver 
Minerva til Ejerinde af et Uldvæveri og Opfinder af 
Uldkartning, Apollo opfandt Harpen og udtænkte Me- 
dicinens Kunst, som siden hans Broder Æskulap videre 
dyrkede; samme Apollo blev iøvrigt »fur einen erleuchten 
hochachtbaren Mann geacht und nach seinem Tod fur 

einen Gott gehaltenc Men samtidig gengav baade 
Doktoren og hans Illustrator uden Betænkelighed alle 
de Pliniuske Fabler om Mennesker med et Ben eller 
med Hoved paa Maven eller om Guldbjerge, bevogtede 
af Griffer. 

Alligevel, som vidt udbredt Folkelæsning blev ogsaa 
disse Værker et Led i Oplysningens Demokratisering. 
Den mægtigste Løftestang for denne Demokratisering var, 
som tidligere anført, Bogtrykkerkunsten, den Morgen- 
gave, ved hvilken Haandværkerstanden beseglede sin 
Forbindelse med Kulturlivet. Dens Mission i Oplys- 
ningens Tjeneste var straks alle klar. Aandsaristo- 
kratiske Humanister i Italien saa' hurtig en farlig 
Fjende i den ny mægtige Popularisator og vilde ikke 
vide af trykte Bøger i deres Bogsamlinger; men alle 
frisindede Oplysningsmænd hilste det nye Kampmiddel 
velkomment, og ogsaa Kirken saa' til at begynde med 
i Bogtrykkerkunsten blot en mægtig Hjælp i den reli- 
giøse Agitation. Af ingen Opfindelse — erklærede 
Tyskerne — kan vi være saa stolte som af den; den 
har hævet os til de aandelige Bærere af Kristendom- 
mens Lære, af al guddommelig og jordisk Videnskab 
og dermed til hele Menneskehedens Velgørere 8 . Og 
endnu 1512 siger en Forordning af Ludvig XII i Frankrig, 
at »vor hellige katolske Tro ved denne Opfindelse er 
bleven højlig udbredt og styrketc De store Bog- 
trykkere og Forlæggere, der nu fremstod: Aldus Ma- 
nutius i Venedig, Estienne i Lyon og Paris, Koburger 
i Nurnberg osv., opfattede ogsaa deres Virksomhed 
som en Kulturmission fuldt saa vel som en Forretning; 
selv litterært dannede, samlede de Forfatterne i deres 

gæstfri Hjem, og ved at give dem Impulser, stille dem 
Opgaver og liberalt at sørge for deres Bøgers Udbre- 
delse, tog de ligefrem Ledelsen af det litterære Liv i 
deres Haand. Hele Litteraturens sociale Stilling var 
ogsaa med ét forandret. Læsningen hundreddobledes, 
næsten hvert Hjem fik en Boghylde og Læsning ind- 
gik som Led i de Manges Liv. Derved var disse ligesom 
med ét blevet seende, de lod sig ikke længer blindt 
føre i Ledebaand, de kunde selv skaffe sig Kundskab, 
og Kirkens Formynderskab havde faaet et alvorligt 
Knæk. Kort efter Bogtrykkerkpnstens Udbredelse duk- 
kede da ogsaa Censurforanstaltninger op, og Paven 
indrettede sig en »index librorum prohibitorum«. Men 
nu kunde Lyset ikke længer slukkes. 

Og af Borgernes egen livsfriske Virkelighedssans 
var imidlertid den moderne rationelle og empiriske 
Videnskabelighed bleven grundlagt, som skulde forjage 
Middelalderens Skolastik og Naturfabler. Af Købmæn- 
denes Regnskabsbøger voksede mathematiske Studier 
frem. En Skriver i Pisa havde allerede i det 13 Aarh.s 
Begyndelse, ved som Dreng at undervises i Regning, 
faaet en saadan Interesse herfor, at han siden paa 
Handelsrejser lærte sig andre Folks Mathematik, især 
Indernes, at kende; og af deres Mathematik i Forening 
med Euklids samt egne Tilføjelser skrev han en Lære- 
bog i Regning sammen, hvis forskellige Afsnit behand- 
lede Beregning af Varepriser, Varebytning, Aktieselska- 
bers Udbyttefordeling osv. 4 . Lignende Regnebøger, 
med mer eller mindre mathematisk Tilsnit, vrimlede 
frem i de følgende Aarhundreder baade i Florens og 
i tyske Byer. Haandværket paa sin Side førte stadig 

over i Mekanik og Fysik. Vi har tidligere talt om det 
Fond af Mekanik, som laa bag ved den gotiske Arki- 
tektur og den florentinske Bygningskunst, og om alle 
de mekaniske Sniller, der myldrede frem i Florens 
som i Nurnberg. Den videnskabelige Behandling af 
alle de matematiske og fysiske Discipliner begyndte 
navnlig i Florens meget tidlig. Der haves en Afhandling 
»Om Forholdet mellem Havfladen o'g Jordfladen c, som 
længe tilskreves Dante, men dog nok er en Del yngre: 
i den findes Observationer og Beregninger angaaende 
Jordens centripetale Kraft og Brugen af Dampens Ela- 
sticitet som Bevægekraft, — Observationer og Bereg- 
ninger, som peger langt frem i Tiden. Selve Dantes 
»Komedie« er fuld af interessante Iagttagelser om 
Regnens Dannelse, Lysets Brydning, Legemers Fald- 
hastighed osv. Og gennem det 14de, 15de, 16de Aarh. 
arbejdedes der i Florens med en Iver og et Talent i 
de eksakte Videnskaber, som af disse Videnskabers 
Historikere erklæres for næsten enestaaende 6 . Synets 
og Bevægelsens Love, Tyngdekraften og Solsystemet 
studeredes af Mænd som Alberti og Leonardo, Luca 
Paccioli og Paolo Toscanelli; de beredte Vejen for 
Giordano Bruno og Galilæi og var ogsaa Lærere for 
de tyske Matematikere og Astronomer, Kopernikus 
iberegnet. Paolo Toscanelli i Florens havde ved sine 
astronomiske og geografiske Beregninger stor Betyd- 
ning for Kolumbus, og paa samme Maade havde Nurn- 
berger Astronomen, den ovennævnte Regiomontanus, 
adskillig Betydning for Kopernikus, saa at man kan 
sige, at de to store Opdagelser, der forandrede hele 
Verdensbilledet saa fuldstændig i det 16de Aarh., begge 

har deres Rødder i de matematiske og fysiske Inter- 
esser, der vokser ud af Borgernes Næringsliv. 

Ogsaa alle de iagttagende og beskrivende Natur- 
videnskaber fornyedes ud af Næringslivet. Købmæn- 
dene forstod sig paa Forretningens Vegne paa Krydde- 
rier, Snedkerne paa Træsorter, Apotekerne paa lægende 
Urter. I Søbyerne hang der ned fra Kirkeloftet et 
hjembragt Strudseæg eller en Elefanttand, og paa Han- 
delsrejserne lærte Folk at aabne Blikket for det frem- 
mede. Efter Kompassets Opfindelse begyndte først 
Italienerne at tegne Landkort og Søkort; Kosmogra- 
fier fremkom rundt om i Landene — ogsaa her staar 
Italienerne øverst — , Rejsebeskrivelserne vrimlede frem 
og blev mindre og mindre fantastiske, mer og mer 
eksakte. Søstæderne har, som rimeligt er, Forrangen 
i Opdagelsesrejser. Venetianeren Marco Polo og hans 
Brødre naaede paa Handelsrejser ind i Tartariet og 
gav sig dér i Khanens Tjeneste; »begærlige efter at lære 
fremmede Ting at kende«, antog de Tartarernes Sprog 
og Sæder og lod sig i 17 Aar bruge til Sendelser rundt 
om i Asien; og da de derefter var vendt hjem til deres 
Fødeby, forbausede de alle ved de sælsomme Ting, de 
bragte med fra Østen, og ved den franskskrevne »livre 
des diversités et merveilles du monde«, hvori Marco 
fortalte, hvad de havde oplevet. Datiden slugte alle 
Vidunderlighederne som en fantastisk Æventyrroman, 
men Marcos skeptiske Bysbørn troede lidet paa deres 
Virkelighed; Nutiden derimod beundrer i den gamle 
Venetianers Bog den nøjagtige Iagttagelsesevne og den 
forsigtige Ædruelighed, der kun stoler paa, hvad Øjnene 
har set, og giver det, som kun er hørt fortalt, ogsaa 

blot ud for et Forlydende. En lang Række venetianske 
og genuesiske Opdagelsesrejser fulgte nu efter: Brødrene 
Zenos, der drog til Grønland og Labrador, Genuesernes, 
der fandt de azoriske Øer, alle de af Handelsinteresser 
fremkaldte Forsøg paa at finde en Søvej til Indien, 
som endelig førte til Amerikas Opdagelse. Ogsaa i 
Europa rejste Italienere omkring og iagttog og beskrev 
med vaagen Interesse alle de fremmede Landskaber 
og Folkesæder. Petrarca og Sieneseren Enea Sylvio 
(Pave Pius 2) er i deres Skrifter de første moderne Et- 
nografer; men allerede Dantes Lærer gav i sin »Skat« 
interessante Sammenligninger mellem franske og ita- 
lienske Forhold, og Fazio degli Ubertis store Verdens- 
beskrivelse paa Vers »il Dettamondo« karakteriserede 
livfuldt de forskellige Byer og Egne i Italien. — Det 
øvrige Europa kom snart efter, og saa fjernt fra Søen 
end Nurnberg laa, blev den lille driftige Handelsby 
omkring Aar 1500 et Hovedsæde for Kartografi og 
Jordbeskrivelse. En Købmand, der som ung havde hørt 
Rcgiomontanus' Forelæsninger, kom paa Handelsrejse 
til Flandern og drog derfra, besjælet af Lyst til at se 
sig om, med Sømænd til Azorerne og ned langs Afrika; 
hjemkommen til sin Fødeby forfærdigede han den 
første runde Jordglobus. Rejsebeskrivelser som Munch- 
neren Hans Schiltburgers og Bernh. v. Breitenbachs 
fra det 15de Aarh., Kosmografier som Seb. Francks og 
Seb. Munsters fra det 16de Aarh. vidner, hvor fantastiske 
og barnagtige de end er, sammenlignede med Italienernes, 
dog om den vaagne Interesse for det fremmede. 

Af det tætte Familieliv og de faste Slægtstraditioner 
i Borgerhjemmene voksede der, som vi har set, Me- 
moirer og Slægtskrøniker frem. Efterhaanden som disse 
udvider Synskredsen udover Huslivet til at omfatte 
hele Byens Liv, fødes der en egen borgerlig Historie- 
skrivning — fødes ud af Bysladder og Borgerstridigheder, 
af Raadhusprotokoller og Bypatriotisme. 

I tyske Byer var der saaledes Memorialbucher i le- 
dende Patricierslægters Arkiv, der omfattede Byens hele 
Historie, eller en Raadstueskriver opnoterede, Aar for 
Aar, det vigtigste af, hvad der var hændt Byen, og 
hans Efterfølger fortsatte, hvor han slap, eller ogsaa 
kunde en Præst eller Tiggermunk, der havde levet nøje 
sammen med Byens Liv, falde paa istedenfor en latinsk 
Klosterkrønike at skrive en rent verdslig, borgerlig By- 
krønike paa godt schwabisk. Det er til at begynde 
med en temlig primitiv Art Historieskrivning. Aar 
efter Aar gaar Krøniken frem og indfører Begiven- 
hederne en for en, efterhaanden som de sker. »I det 
og det Aar efter Vor Herres Fødsel« eller »Nota: til 
samme Tid . ..« saaledes gaar Afsnit efter Afsnit frem, 
og Vendingerne er tørre og ensformige: »Da kom... 
Da blev...« Det sammenhørende spredes paa talrige 
Punkter og, uden at ræsonnere, gaar man fra det ene 
Faktum til det næste 6 . Men Synskredsen og Interesse- 
sfæren er en anden end den tidligere Historieskrivnings. 
Skrev Adelens og de store Prælaters Historikere om 
Rigsbegi ven heder og Krige, og udbredte Klosterkrøni- 
kerne sig især om Jærtegn og kirkelige Forhold, saa 
interesserede Bykrønikerne sig mest for Aarets Høst 
og Prisforhold, Hunger og Misvækst, Oversvømmelser 

og Ildebrande, endvidere for Skattepaalæg og Mønt- 
forhold, Takster og Lavsbestemmelser. Foruden øko- 
nomisk Historie er det ogsaa Byens sociale Historie, 
Borgerne interesserer sig for: Bygninger, der opføres, 
Broer, Brønde og Pladser, der anlægges. Celebre Forbry- 
delser og deres Afstraffelse refereres udførlig. To Piger, 
der har myrdet deres Husbond, bliver levende begravne, 
den ældste rammes der ovenikøbet en Pæl gennem 
Livet; men Kronisten bemærker anerkendende, at begge 
holdt sig »kækt og mandigt« under Eksekutionen.« 
Udførlig skildres ogsaa Byens forskellige Festligheder, 
Kirkeindvielser, kejserlige Besøg o. 1. Endelig er der 
alle Byens politiske Begivenheder: Borgmestervalg, By- 
raadets Kævlerier, Strejker og Opstande. Og Borger- 
forstanden bringer efterhaanden Orden og Sammen- 
hæng i Krønikerne. En Bykrønike som den, en Notar 
i Limburg skrev c. 1400, fører alle Bylivets vekslende 
Moder og aandelige Epidemier forbi vort Øje, og en 
Krønike som den, en Læremester i Lubeck, Detmar 
omtrent samtidig skrev paa Raadets Opfordring, er 
virkelig fornuftig politisk Historieskrivning. Mindre 
Værd har det, naar Kronisterne som Indledning til 
deres egen Lilleputverdens mærkelige Aarskronik føler 
sig opfordrede til at begynde med et helt lille Kompen- 
dium af Jødernes og Romernes Historie, oversat fra 
Klærkes latinske Verdenshistorier eller antike Histo- 
rikere, og til Forherligelse af deres Stads Ælde og 
Fornemhed fortæller om dens Anlæggelse ved en eller 
anden fra Ilium flygtet Trojaner. Men i flere Stæder 
lader Raadet efterstøve gamle Dokumenter, der kan 
oplyse Byens Forhistorie, og betaler en Mand for at 

rejse rundt og undersøge Kloster- og Stadsarkiver. Og- 
saa udover Bymurene begynder Kronisternes Blik at 
naa' og at drage den samtidige udenbys Historie ind 
under Betragtningen. Storkøbmændene, der har rejst og 
har Handelsforbindelser og Handelsinteresser hele Eu- 
ropa over, optages ikke blot af de hjemlige Byraadsvalg, 
men ogsaa af den europæiske Politiks Brydninger. 
Store Augsburgerpatriciere som Hector Mftlich eller 
Wilh. Rem skriver i deres Krøniker meget 0A1 den 
samtidige europæiske Politik og viser sig vel under- 
rettede fra alle deres Handelskorrespondenter og meget 
erfarne i at bedømme de forskellige Tidenders Paalide- 
lighed. Deres Synspunkt bliver dog stadig den fri Rigs- 
stadborgers 7 . De afskyr »Krig og anden Hjertelidelse«, i 
hvilke »det ene Menneske bliver det andet en Djævel«; 
»es soli sich jedermann hitten vor den fursten« ind- 
prænter de, og de harmes over de Byer, der »uden 
Nødvendighed« giver sig ind under Fyrster, saaledes 
som Regensburg; »den har før været en fri Stad, nu 
er den bleven en Slave.« 

Samtidig med Indholdet udvikler ogsaa Formen 
sig, bort fra den ældste, tørre og døde Annalstil. Kro- 
nisten lægger Vind paa at underholde og interessere 
sine Læsere. Han deler sit Stof i ganske korte Kapitler 
med pikante Overskrifter: »En Kone spiste sit Barn.« 
»Djævlen narrede Jøderne.« »Denne Kejser blev ædt af 
Lusene.« Forbeholdent forsigtig, især naar det gælder 
Byens herskende Klikke, vover han sig frem med sine 
egne Meninger — »man siger« hedder det ved saa- 
danne Leiligheder stedse i den nurnbergske Ølbrygger 
H. Deichslers folkelige Krønike — ; men en vranten 

Garamelmandskritik giver sig dog gærne Luft. Med 
smaa Paamindelser vender Kronisten sig jævnlig til 
sine Bysbørn: »Ol kære Borgere af Augsburg, be- 
tænker, hvad I har at gøre og ser Jer godt for, I har 
udentvivl mange falske Folk i Eders Stad. c 

Helt beregnede paa Folkelæsning bliver Krønikerne, 
naar de ikke længer som Haandskrifter skal henlægges 
i Byens eller Familiens Arkiv, men fra første Færd af 
skrives for at trykkes. Efter italienske Byers Mønster 
henvender Raadet sig nu til en litterær Mand med 
Anmodning om at blive Byens Historiskriver. Saa- 
ledes Nurnbergs Raad til en Præst i Augsburg, der 
allerede havde skrevet sin egen Stads Historie. Sigurd 
Meisterlin, som han hed, stod selv i Forbindelse med 
italienske Humanister, og hans Chronik der Reichstadt 
Nurnberg 14-88 er ganske et livfuldt Bymenneskes 
underholdende Fortælling for et livfuldt Bypublikum. 
Stadig snakkes der til Læseren: »Og mærk nu ... Nu 
maa "du vide . . .« Fremmedord oversættes: »Og vid, 
at Colonia ikke er et Egennavn, men . . .« Ugenert for- 
trolig samtales der med Læseren: »Nu skal du heller 
ikke komme og stikke mig Kejser Konrads Brev ud 
herimod.« Eller, efter forskellige Forslag til Forklaring 
af Nurnbergs Navn: »Dog saaledes vil vi slutte om 
Navnet Nurnberg: Vil du have den første Tydning 
»Nur ein Berg«, naa! saa behold den, jeg skal ikke 
øve Tvang mod dig, men Sagens Omstændigheder be- 
kræfter ikke denne Tydning. Vil du have den anden: 
»Norgesberg«, saa svarer jeg dig ganske kort . . .«. 
Overalt stikker Fortælleren sit Jeg frem og gør Udfald 
til højre og venstre. Hele Vejen tænkes der ogsaa paa 

Læserens Underholdning. »Jeg skulde gerne sige dig 
mange Ting om denne sørgelige Tid, hvis det hørte 
med til denne Materie, men vil du det, saa læs denne 
Nations egne Historier.« Muntre Anekdoter isprænges 
til Oplivelse af det tørre, historiske Stof. »Lad os nu 
en lille Stund lade alvorlige Sager fare og tage os noget 
fornøjeligt for.« Og livlig skildres det f. Ex., hvordan 
Satan — misundelig over Byens blomstrende Stand — 
holder Synagoge med sine Tilhængere og sender sine 
Aander op til Byen for at sætte Ondt i Borgerne : Hof- 
færdigheden begiver sig til Lediggængerne, der spad- 
serer paa Torvet og lever paa Forældrenes Pung, sam- 
tidig giver Misundelsen sig i Lag med Smaahaand- 
værkerne osv. osv. — En Art historisk Fortælleevne er 
unægtelig udviklet her, om end ikke nogen virkelig 
historisk Kunst. 

En saadan udviklede derimod den florentinske Hi- 
storieskrivning tidlig. I Aaret 1300 kom en florentinsk 
Købmand Giovanni Villani til Jubelfesten i Rom, og 
ved at se det antike Roms mægtige Ruiner og hos 
Historikerne at læse om Stadens stolte Fortid, kom han, 
som han selv fortæller det, til at tænke paa, hvordan 
hans nu saa blomstrende Fødeby ligeledes engang 
skulde gaa under. Han betoges derfor af Lyst til i 
Skrift at rejse det et lignende Mindesmærke for Efter- 
tiden, som Rom havde i sine Historikere. Dette var et 
betydelig større Syn at skrive ud fra end de tyske 
Bykrønikers. Den verdenshistoriske Indledning er 
ganske vist, som ventelig, fuld af barnagtige Fabler og 
naive Misforstaaelser, og selv naar Forfatteren sætter 
Foden paa sin egen Bys Grund, mærkes Middelalder- 

mennesket ofte i Fremstillingens Løshed og Uforholds- 
mæssighed. Men den rationelle Borgerforstand gør sig 
dog tydelig gældende. Ligesom Villani stiller sig kri- 
tisk til megen Overtro og f. Ex. ikke vil udlede Florens' 
evige Borgerstridigheder af den Konstellation, hvorunder 
Byen anlagdes, men derimod af den Raceblanding, 
som der er i dens Befolkning, saaledes har han ogsaa 
en karakteristisk Forkærlighed for Tal og eksakte Be- 
regninger, og man kan sige, at den økonomiske Stati- 
stik bliver til hos denne gamle Florentiner. Han be- 
stemmer Byens Indtægter og Udgifter, Overskuddet af 
de aarlige Fødsler, Uldindustriens finantsielle Betyd- 
ning eller de økonomiske Følger af Pesten 8 . Han 
skriver endvidere sin Historie i et bestemt pragmatisk 
Øjemed, — skriver for, at Efterkommerne kan lære at 
»taale. Modgang, undgaa Last og lægge Vind paa Dyd«. 
Han søger derfor overalt at opspore Sammenhængen 
mellem Begivenhederne, knytte Aarsag til Følge, For- 
beredelser til Resultatet, og se Historien som de menne- 
skelige Viljers Sammenspil, og han hæver sig derved 
fra den blotte Optegning af Begivenhedernes Rækkefølge 
il virkelig forstaaende og ræsonnerende Historieskriv- 
ning. Allerede her er Florentineren ude over de tyske 
Kronisters Standpunkt. Hans Byhistorie skildrer de 
gamle Slægtskampe og Partistridigheder, som de ned- 
arvedes fra Slægt til Slægt og forgrenede sig ind i hin- 
anden ; han søger overalt de menneskelige Motiver, som 
driver Begivenhedernes Mekanisme, forstaar dem psy- 
kologisk og bedømmer dem moralsk. Det er Bymen- 
neskets livlige Menneskeforstaaelse og Medborgerens 

Samfundsmoral, som bærer den florentinske Historie- 
skrivning. 

Lige ud af det ophidsede politiske Liv fødtes paa 
Villanis Tid Dino Compagnis Historieskrivning. Den 
fornemme gammeldags Mand, der ligesom Dante hørte 
til det konservative hvide Parti, og med dettes Nederlag, 
ligesom Dante, var bleven sat ud af Spillet i den aktive 
Politik, satte sig, varm og hed af Partilidenskab, hen for 
at fæstne den politiske Strids Historie, der nu havde 
taget en saa ulykkelig Ende. Udgangspunktet var 
da et emotionelt. Fuld af bitter Harme mod de Sej- 
rende, vilde han rejse en Skamstøtte over al den Vold 
og Uret, alt det Rænkespil og al den Feighed, han 
havde været Vidne til og Offer for. Med levende Fan- 
tasi gennemfølte han paa ny alle sit Partis Forhaab- 
ninger og Skuffelser, alle Kampens vekslende Sinds- 
bevægelser, i levende Forstaaelsstrang søgte han at 
sammenkæde alle Begivenheder, udfinde deres skjulte 
Forbindelse, føre den usalige Borgertvist tilbage til dens 
Oprindelse og følge dens Udvikling Trin for Trin. 
Han opregner de to Partiers vigtigste Mænd og tilføjer 
ved hver Grunden til, at han stod just paa dette Parti. 
»Paa deres Parti var endvidere Guido Cavalcanti, fordi 
han var en Fjende af Corso Donati, Naldo Gherardino, 
fordi han var en Fjende af Manierierne, Corsos Slægt- 
ninge, Berto Frescobaldi, fordi han havde laant saa 
mange Penge af dem osv. osv.« Han viser hele Vejen, 
»af hvor smaa Kilder den store Flod udsprang«, hvor- 
dan et usaligt Gadesammenstød mellem nogle unge 
Knøse eller lignende Smaatilfældigheder faar en stor 
Tvist til at blusse op. Men i hans lidenskabelige Par- 

tiskhed er det tillige, som om han ikke vil forstaa, at 
det hele kunde gaa, som det gik, og midt som han i 
sin Erkendelsestrang knytter Sammenhængens Væv, 
river han den op igen og viser med bitter Tilfreds- 
stillelse, hvor uberegnelig og uforstaaelig Skæbnens Spil 
eller Guds Vilje er : det dumdristigste Foretagende fører 
til det heldigste Resultat, det, som var rigtigst og klo- 
gest forberedt, falder derimod dog ved et Tilfælde uhel- 
digt ud. Det hele maa være en Guds Dom over Flo- 
rens, paa anden Maade kan han ikke forstaa det skete. 

Hos Dino er den politiske Historieskrivning fuld- 
baaren, omend den — som hos Dante — endnu er 
for partisk agitatorisk og for religiøst farvet til at kunne 
gennemføre en rationel Betragtning. Men i Løbet af 
det 14 — 15. Aarh. lærte de florentinske Historikere mer 
og mer at gennemskue Begivenhedernes Gang i deres 
Fødebys indre Historie, at udrede Bevæggrunde, at 
vurdere, hvor mange Procent af Passion og af Bereg- 
ning, af Tilfældighed og af Nødvendighed der indgik i 
hver Handling, og at ræsonnere over, hvilke Chancer 
enhver foreliggende Situation bød paa. 

Gino Capponis retfærdige Skildring af den store 
Ciompiopstand, som han var Vidne til, og — trods 
den humanistisk latiniserede Fremstilling — baade 
Leonardo Aretinos og Poggios Florentinerhistorier var 
Stadier i Udviklingen af den historiske Kunst, som 
paa Renæssancens Højdepunkt naaede sin Fuldendelse 
i det florentinske Triumvirat: Macchiavelli, Guicciar- 
dini og Varchi. Hos disse Forfattere voksede ogsaa 
en Statsmandskunstens Theori ud af Historiens Praksis. 
Deres historiske Fremstilling var overalt isprængt med 

»discorsi«: Ræsonnementer over, hvorfor og hvorledes 
enhver Ting er sket, og hvad der vilde være sket, hvis 
eller hvis ikke det var hændt 9 . Gennem Macchiavellis 
politiske Skrifter blev jo dette Florentinerfolk af Poli- 
tikere og Diplomater ogsaa Grundlægger af rationel 
politisk og diplomatisk Videnskab. 

Atter en anden Art Historieskrivning blomstrede 
frem i de flanderske Byer. Det kosmopolitiske Liv, 
som rørte sig ved Brugges Kaier eller paa Gents 
Marked, saavel som den Blanding af Borgerlighed og 
Ridderlighed, der foregik ved de flanderske Grevehoffer 
eller burgundiske Hertughoffer — begge disse Ejen- 
dommeligheder ved den flamske Bykultur frembragte 
en egen international og halvt borgerlig, halvt hof- 
mæssig Historieskrivning. Jean Froissart, en Borgersøn 
fra Valenciennes (f. 1338), der var Klærk uden at være 
Geistlig og til Tider ernærede sig ved at drive Køb- 
mandsforretninger, havde allerede tidlig begivet sig ud 
paa Rejser og skaffet sig Adgang til Hoffer, besjælet 
som han var af en levende Lyst til at se sig om i 
Verden og til at komme op i den fornemme Sfære, 
som de flamske Borgere stadig havde for Øje over sig. 
Han søgte over til det engelske Hof, hvis Dronning 
var flamsk og begunstigede sine Landsmænd, siden til 
det skotske Hof, kom derefter til det brabantske Her- 
tughof og sydfranske Grevehoffer ; overalt skaffede han 
sig Tjeneste som Skriver eller Sendebud i diplomatiske 
Ærinder og studerede samtidig med vaagen Interesse 
hele det glimrende Ridderliv i Krig og i Fred. Som 
saa mange »Trouvérer« før ham, blændedes Borger- 
sønnen fra Valenciennes ganske af, hvad han saa', og 

gjorde sig helt til det adelige og fyrstelige Livs Lov- 
synger. Men i Stedet for at digte Heltesange og 
Ridderromaner gjorde han sig til sine høje Herrers 
Historiograf. Hans Krøniker er voksede ud af hele 
den ridderlige Epik, som Froissarts egen Hjerne var 
fyldt med fra ung af. Bannerne vajer og Krigsraabene 
klinger over samme lystige Vaabenlarm dér som her, 
og Riddernes Liv er den samme Kæde af Turneringer 
og galante Elskovsæventyr hist som her. Men det bor- 
gerlige Blod gør sig alligevel tydeligt nok gældende i 
Froissarts Krønike. Den er ikke en Roman paa Vers, men 
historisk Prosa. Trods den livlige Fantasi, som ofte 
løber af med Forfatteren, er det overalt den virkelige, 
upartiske Sandhed, som han søger. Videbegærligheden 
er hans Livs vigtigste Passion. Han drager fra Tjeneste 
til Tjeneste, skifter Parti og Nationalitet Gang efter 
Gang, blot for at lære nye Forhold og fremmede Men- 
nesker at kende, og han viser hele Handelsmandens 
Smidighed i at akklimatisere sig overalt. Og han 
rejser for at skaffe sig Oplysninger og autentisk Be- 
sked til Brug for sin Krønike, — kan f. Ex. rejse op 
til Zeeland alene for at interviewe en portugisisk Stats- 
mand, som ligger dér og venter paa Vind for en Sej- 
lads, og sidder saa en Uge med ham i et zeelandsk 
Værtshus og optegner alt, hvad han fortæller om 
Krigene i Kastilien 10 . Med en psykologisk Iagttagelses- 
sans, som de gamle Ridderromaner intet udviste af, 
forstaar Froissart dernæst overalt at karakterisere sine 
Personer: den eksentriske Grev Gaston Phebus og den 
brutale gamle Hugaf Thomas af Glocester tegner sig 
lige saa skarpt og lyslevende i hans dramatiske Skil- 

dringer, som v. Eycks Portrætfigurer eller Personerne 
i »Canterbury-fortællingerne« gør det. Som den v. Eyck- 
ske Skole véd ogsaa Froissart intet herligere end at 
male og beskrive og han gør det med samme Virtuo- 
sitet som sine malende Bysbørn. For hans farveglade 
Øje og lidt købmandsagtige Materialisme drukner baade 
Krigsfærd og Hofpolitik noget nær i lutter prægtige 
Klæder, rige Fester, fyrstelige Indtog og glimrende 
Hærskuer ganske som det paa Memlings Billleder af 
den hellige Ursulas Historie ikke er langt fra, at de 
talrige Mennesker, Bygninger og Skibe og alle de straa- 
lende Farver tager Luven fra Æmnets religiøse Stem- 
ning. 

Hos denne Opkomling, der helt gjorde sig til Rid- 
derlivets Herold, traadte alligevel Borgerbunden kun 
indirekte og ufrivillig frem. Omkring Aar 1500 gav 
derimod en anden flamsk Historieskriver Philippe de 
Commines det fyldigste og højeste Udtryk for borgerlig 
Rationalisme. Hans Forfædre var Borgerpatriciere og 
kommunale Embedsmænd i Ypern og Gent; Familien 
var bleven adlet af Burgunderhertugerne, og ogsaa den 
unge Philippe var tidlig draget til Hove, hvor han fra 
ganske ung benyttedes af Karl d. dristige i diploma- 
tiske Hverv. Men til hans Udvikling bidrog det mægtigt, 
at han senere ombyttede det ridderligt feodale Burgun- 
derhof med Modstanderens, den franske borgerlige 
Kong Ludvig XIs Tjeneste. De to forstod hinanden. 
I Ludvigs Tjeneste kom Commines ret ind i Politikens 
spegede Spind, fik Traadene i sin Haand, brugtes i 
alskens intrikate Hverv og spillede nu ganske i sit 
Element. Paa talrige Missioner i fremmede Lande ud- 

videde han dernæst sit Kendskab til Folk og Rege- 
ringer, og især fik hans Aand sin fulde Modning, da 
han efter Ludvigs Død fulgte Karl VIII paa Toget til 
Italien og virkede som Gesandt i italienske Byer. Flamsk 
Borgeraand mødtes her med venetiansk og florentinsk 
Borgeraand, og forstod, beundrede og lærte af den 
overlegne Statsmandskunst hernede. De »Memoirer«, 
Commines som ældre nedskrev, blev da ogsaa et Stykke 
rationel politisk Historieskrivning, næsten i Rang med 
Machiavellis og Guicciardinis. Han er noget helt 
andet end Froissart. Han har intet af dennes naive 
Romanfantasi og bryder sig ikke om at underholde 
Folk ved at male Begivenhedernes Yderside, er derfor 
ogsaa belavet paa, at plebs vil finde ham kedelig. I 
Stedet derfor vil hans Forstand overalt udrede Begi- 
venhedernes indre Mekanisme. Hvor Froissart ret af 
Hjerte vilde udmale og dramatisere, siger Commines i 
sin tørre, abstrakte Stil: »For nu at være kort«. Hvor 
Froissart tegnede levende, pittoreske Portrætter, piller 
Commines' psykologiske Analyse Drivfjedre og Lede- 
motiver i Karl d. dristige eller Ludvig XI ud fra hver- 
andre. Han bevæger sig altid helst bag Historiens 
Kulisser og optræder som den indviede, der kan give 
den hemmelige Nøgle til Begivenhederne. Sammen- 
hængen — det er hans stadige Tanke, og med rig og 
skarpsindig Kombi nation sevne søger han at konstruere 
den frem overalt. Og som Macchiavelli er han en Filo- 
sof, der generaliserer over en lav Sko, reflekterer over 
Folkepsykologi og Regeringsformer og fastslaar vidt- 
rækkende Love for Historiens Filosofi. Helt macchia- 
vellistisk er ogsaa hans politiske Syn. Beregning og 

Beherskelse er hans Natur og Moral. Selv betænksom 
og forsigtig — naar han som ung var tapper i Krig/ 
var det kun, siger han, af Ukendskab til Faren — , 
hader han alle passionerede Stemningsmennesker: den 
dumdristige Hertug Karl lige saa vel som en uberegnelig 
Gentsk Folkepøbel. Og uden Tro paa Menneskenes 
ædlere Følelser bygger han alene med den kloge Ego- 
isme som Politikens solideste Grundlag. Positivt og 
usentimentalt regner han overalt med Menneskene, 
som de er, men forsøger blot, uden ørkesløst at mora- 
lisere, at faa dem til ialfald at være fornuftig bereg- 
nende i deres Egoisme. Derfor oprører de store Herrers 
»bestialitet ham, naar de ved unødig Grumhed tirrer 
Folkene op mod sig, og han vil helst undgaa de bru- 
tale Krige, naar han ved »pratique« og »marché« kan 
naa', hvad han vil. Og som en fornuftig Købmand 
véd han, at ganske vist alle Kneb gælder, men at det 
dog i alt Købmandskab er nødvendigt eller gavnligst i 
Længden, naar man kan lide paa en vis elementær 
Hæderlighed hos hinanden. — I sit rationelle Krav paa 
Forstaaelse naaer han ligeledes til en dyb, ægte Reli- 
giøsitet. Naar han ser Beregninger klikke, det uforud- 
sete indtræffe, Tilfældighederne lege blindt med For- 
standens Planer, pines hans Forstaaelsestrang i den 
Grad derved, at den overalt maa postulere en guddom- 
melig Fornufts planmæssige Handlen gennem det hele. 



XII. NOVELLER 

Ligesom eksakt og naturvidenskabelig Forskning samt 
J Historieskrivning voksede frem af de gamle Byers 
Borgerliv, saaledes ogsaa en rig fortællende Digtning. 
Novellen er ikke først bleven til her i Byerne. Korte, 
lette Fortællinger om en lille Hændelse, — rørende eller 
komisk, spændende eller opbyggelig — har man under- 
holdt hinanden med under Indiens Daddelpalme og 
paa Torvet i Athen, i Klostrets Refektorium og i Borg- 
hallen, ligesaa vel som Borgerne i Lavstuen, som vi 
saa' det, krydrede Drikken dermed. Men unægtelig 
har denne Underholdning særlig ligget for de beskæf- 
tigede og aandslivlige Borgere. De kunde ikke, — 
som de gamle Heltesanges Publikum — sidde sammen 
flere Timer i Træk og høre paa en Trouvéres enstonige 
Reciteren; vi har omtalt, hvor utaalmodigt de Rejsende 
i »Canterbury-fortællingerne« raaber op og afbryder 
den vidtløftige Fortæller af Ridderhistorien om Sir 
Topas. I Enrum kan de nok læse en Roman, som 
de kan lægge bort, naar de vil, tænke og græde over 
efter Behag ; men til selskabelig Underholdning vil disse 
Byboer udveksle lette, korte Historier. I Stedet for de 
gamle Romaners planløse Uorden og usammenhængende 
Række Begivenheder forlanger den klare Forstan- 
dighed ogsaa, at en Historie skal have en simpel, fast 

Enhed og fortætte eller tilspidse sig i en Pointe. Derfor 
bliver den korte, simple Fortælling til den litterære 
Yndlingsgenre for Borgerne. Og de udvikler hele den 
Kunst i at fortælle, som alene klar Forstand og livlig 
Selskabelighed oplærer til. De lærer at fortælle bedre 
og bedre, at udelade alt det uvedkommende, som en 
uudviklet Fortæller let fortaber sig i, at lægge Relief 
og Perspektiv ind i Fortællingen, at gaa frem i logisk 
Orden pg paa en Gang at forberede Tilskueren og 
holde ham hen i Spænding. Efterhaanden indblæser 
Borgerne ogsaa Fortællingerne deres eget Syn og Na- 
turel. 

Egentlig borgerlig Litteratur er den internationale 
Fortællingskat endnu ikke bleven til i de gammel- 
franske versificerede fabliaux fra det 13de Aarh. Deres 
Scene er ganske vist henlagt til de nord- og mellem- 
franske Byer, hvis kommunale Liv netop blomstrede 
da, — til Arras og Amiens, Rheims og Noyon, Troyes 
og Orleans — , og baade Sproget og de enkelte Forfatter- 
navne, man kender, peger ogsaa hen paa disse Byer 
som Tilblivelsessted. Men Forfatterne har mest været 
clercs errants, farende Studenter og Trouvérer, og 
de har haft deres Publikum maaske fuldt saavel i 
Borghallen og ved Hoffer, som i Borgerkredse. Deres 
Repertoire af Smaafortællinger var yderst afveks- 
lende. Der var Bearbejdelser af østerlandske Para- 
bler, paradoksalt usandsynlige og sindrigt subtile som 
det meste, der gror i Orientens Luftstrøg, der var Sagn 
om Feer og Trylleri, og der var Ridderromaner en 
miniature, med elegant Hofliv og trubaduragtig Elskov. 

* 

Saa var der Spottehistorier om »les vilains«, Smaa- 

folk; efter et højtidelig Foredrag af en »chanson de 
geste« morede Trouvéren sit fornemme Publikum med 
som Efterret at fortælle plumpe Historier om ægte- 
skabelige Miserer og drøje Løjer, der gaar ud over de 
dumme Almuesfolk. Al Borgernes Færden ses over- 
hovedet ude fra Trouvérens fri Bohémeliv, og han 
lader det store Filisterium passere Revy for sig og 
driver Halløj med al Borgerskabet. »Le joli clerct er 
Fabliauernes Helt, han snyder Kroværterne og snyder 
de borgerlige Ægtemænd. Ellers er det især Lande- 
vejenes og Kroernes lystigt brogede Liv, som er Ud- 
gangspunkt og Æmne for Historierne, — med den 
Samfundsklassernes Blanding, den Sædernes Opløsning, 
de Rejselivets Tilfældigheder og Forviklinger og den 
æventyrlige Oprømthed, der tidligere er karakteriserede 
som ejendommelige for Middelalderens Landevejsliv. 
Fabliauerne fortæller om, hvordan man i Gæstgive- 
rierne om Natten tager feil af hinandens Senge, om 
de »bonnes aventures«, som falder i den unge, van- 
drende Geseils Lod, om alleslags lystige Indfald, ko- 
miske Sammenstød, overraskende Tilfælde, der kan 
korte Rejselivets Besværligheder og komme Folk til at 
lé. La plaisanterie, la risée er Hovedsagen i Fabliau- 
erne. De Rejsende i »Canterbury-fortællingerne« bli- 
ver snart trætte af de rørende, ulykkelige Historier, 
en af Selskabet opvarter med; det kan ikke nytte at 
gøre sig Livet surt med andres Plager, siger de, lad 
os nu heller faa en fornøjelig Skæmtehistorie; »car 
quant aucuns dit les risées, — les forts tan^ons sont 
obliés« hedder det ogsaa et andet Sted. Hvem der 
havde sig den Tryllekappe, som kun kan passe et 

kyskt Kvindfolk — det blev en slem Kyskhedsprøve 
for vore Fruentimmer! Eller hvem kan udtænke det 
probateste Middel til at gøre en arrig Kvinde tam? — 
Eller man fraadser i saftige Elskovsfantasier, slaar sig 
løs i kaade Drengestreger, parodierer det hellige, trækker 
Kappen af Munke og Præster, gør en uartig Gebærde 
ad alle Kvinder og morer sig med kynisk at vende op 
og ned paa Ret og Moral. »Jo galere, des bedre« er 
Mottoet. Men nogen alvorlig, bitter Pessimisme er der 
derfor ingenlunde i disse fabliaux — selv om Ægte- 
manden baade faar Horn og Prygl og baade maa 
takke og betale for det. Nogen egentlig agressiv Satire 
er der heller i dem, — selv om baade Sortkjoler og 
Kvindfolk bliver rakkede dygtig til i disse Mandfolke- 
historier. Man kan heller ikke sige, at de lægger an 
paa at give noget naturtro Kontrafej af Livet og Men- 
neskene; al kunstnerisk Realisme er fjærn fra deres 
Tanke, selv om de leilighedsvis livagtig gengiver Sam- 
fundstyper eller huslige Interiører. Det er hensigtsløse 
Løjer altsammen. 

Men i Borgernes Hænder bliver det til noget mere. 
Ogsaa de morede sig — som vi har set — paa Lavs- 
stuen ved at fortælle saftige Erotica og Scatologica eller 
listige Gavtyvehistorier. Men en florentinsk Købmand- 
søn Boccaccio og en londonsk Vinhandlersøn Chaucer 
skabte ud af den lette Bagatel en virkelig litterær 
Genre, og fra det 14de Aarh. fik den italienske »no- 
vella«, den engelske »tale« ogsaa Sidestykker i en tysk 
borgerlig Litteratur af versificerede »Schwånke« og 
»Spruchgedichte«. Boccaccio og Chaucer staar kun med 
det ene Ben i Borgerligheden; de havde begge rejst 

meget og havde levet med i Hof kredse, og de var 
dernæst mer eller mindre gennemtrængte af humanistisk 
Dannelse; derfor rager de begge ud over Borgerkultu- 
rens Rammer baade ved deres digteriske Tonarter og 
kunstneriske Udvikling. De var som unge gennem- 
trængte af ridderlig Digtning og smeltede — ganske 
som Froissart i sin Historieskrivning — paa den smuk- 
keste Maade Ridderlighed og Borgerlighed sammen. 
De begyndte med at omdigte Ridderromaner: Boccaccio 
bearbejdede Historierne om Flores og Blancheflor, og 
om Troilus og Briseis, Chaucer behandlede paany det 
sidste Æmne, efter Boccaccios Bearbejdelse; begge skrev 
ogsaa erotiske Allegorier i Rosenromanens Manér. Men 
saa faldt de begge, — den sidste vel nok efter den førstes 
Eksempel — paa, i Stedet for lange Romaner paa Vers 
og Prosa, at digte Historierne om til en let og afveks- 

* 

lende selskabelig Underholdning, Boccaccio for en Kreds 
Landsmænd og Landsmandinder ude paa en Villa i 
Nærheden af Florens, Chaucer for et tilfældigt Selskab 
af Rejsende, der drog sammen til Hest gennem England. 
Og indenfor denne Ramme lykkedes det først ret de 
to Forfattere at omsmelte den modtagne Kultur i en 
ny Aand. 

I Stedet for Ridderromaners og Klosterlegenders 
overspændte Idealisme satte »Decameronc og »Canter- 
buryfortællingerne« en jævn, human Menneskelighed. 
En Æventyrroman havde følsomt og alvorlig fortalt 
om Sultanens Datter, der paa sin Bryllupsrejse om- 
tumles gennem en Række Æventyr, falder efterhaanden i 
ikke færre end 9 Mænds Vold og efter 4 Aar endelig 
naa'r frem til sin ventende Brudgom. Boccaccio gør 

hende i sin Novelle ikke saa meget til Martyr som 
ban lader hende med megen Føjelighed finde sig i 
Tilskikkelserne, og da Fortællingen er forbi, »blev der 
— hedder det skalkagtig, — sukket meget af Damerne 
over den skønne Dames afvekslende Skæbner. Men 
hvem véd, hvorfor der sukkedes? Maaske var der dem, 
der ikke sukkede mindre af Længsel efter saa mange 
Bryllupper end af Medlidenhed med hende.« — I Le- 
gender og ridderlige Digte havde der ofte været fortalt 
om Fyrstens unge Hustru af ringe Stand, der uskyldig 
forskydes, men taalmodig finder sig i alle Ydmygelser, 
endog reder Brudelejet for sin Efterfølgerske, og saa 
tilsidst kommer til Ære igen. Boccaccio og efter ham 
Cbaucer behandlede dette Æmne i Noveller. Men begge 
humaniserede og borgerliggjorde Historien fra en raffi- 
neret pinlig Martyrlegende til en rørende Fortælling 
om en Hustrus ydmyge Trofasthed og Kærlighed og 
hendes sagtmodigt værdige Forsagelse. Det hele er i 
deres Version kun en Prøve, Manden sætter sin Hu- 
stru paa, og begge Forfattere misbilliger højlydt hans 
haardhjertede Grumhed: Boccaccio erklærer, at naar 
han jagede hende i det blotte Linned ud af Slottet, 
havde han fortjent, at hun havde hængt sig om Halsen 
paa en anden for at faa en pæn Kjole af ham. Chaucer 
vender sig til Kvinderne og spørger, om det virkeligt 
er muligt, at en Mand kan være saa haard. — I 
den franske »Menagier de Paris« fortæller den gamle 
Borgermand sin unge Kone denne Historie, men til- 
føjer, at det ikke er, fordi han vil fordre en saa stor 
Lydighed af hende, han er ikke Markis og ikke saa 
gal og barnagtig, og hun maa undskylde ham, — fort- 
By og Borger 23 

sætter han — , at han fortæller hende en saa grusom 
Historie. »Et croy, que ce ne fut onques vrai.« 

Paa samme Vis var det i Ridderromaner og ridder- 
lige »contes« hyppigt, at Ridderfruen krævede, at hendes 
Tilbeder skulde vise sin Elskovs Styrke og fortjene 
hendes Gunst ved at udføre de mest halsbrækkende 
Bedrifter, som hun faldt paa at foreskrive ham. Det 
var overspændt Forfængelighed ogÆrelyst, som baade 
dikterede og opfyldte disse paradoksale Forlangender. 
I Boccaccios og Chaucers Noveller (Decamerons 95de 
Novelle; Selvejerens Fortælling hos Chaucer) er det en 
trofast Hustru, som paa en pæn Maade vil blive af 
med en Tilbeders besværlige Overhæng og derfor 
stiller ham et formentligt umuligt Forlangende som 
Pris for sin Gunst, og hun bliver fortvivlet, da han 
tager hende paa Ordet og ved Tryllekunster opfylder 
hendes Ønsker. Motivet er saaledes forvandlet fra 
konventionel Ridderlighed til gemytfuld Borgerlighed. 
— I et tysk Digt »Frauentreue« af en eller anden 
ukendt, borgerlig Digter er i endnu højere Grad et lig- 
nende Motiv forvandlet i samme Retning 1 . I en rid- 
derlig fransk fabliau tilbedes en Ridderfrue af 3 Riddere; 
hun sender dem 3 Skjorter og vil kun modtage den 
som sin Ridder, der vil gaa i Turnering for hende i 
den blotte Skjorte. Den ene af Ridderne opfylder dette 
Forlangende og kæmper tappert. Haardt saaret, vil han 
ikke aflægge den skænkede Skjorte, medens han hel- 
bredes. Ridderfruen glæder sig herover, og lader ham 
pleje paa det bedste. Da han er helbredet, iler han 
til hende; hun og hendes Gemal skal først afholde en 
stor Fest, og Ridderen fordrer nu af sin Tilbedte, at 

hun til Gengæld skal bære den blodige Skjorte ved 
Festen. Hvilket hun gør og vækker almindelig Beun- 
dring, — og hendes kække Ridder nyder fra nu af hendes 
Gunst, uden at Gemalen gør ham den stridig. Dette 
Stykke konventionel Ridderlighedskultur forvandles 
nu af den tyske Digter til en Hymne til ægteskabelig 
Troskab. En Ridder — fortælles der nemlig — har 
forelsket sig i en Borgerkone; han lejer sig ind i Her- 
berget ved Siden af hendes Hjem og følger hende 
overalt i Byen, hvad der gjorde hende ondt, thi hun 
elskede ingen uden sin ærlige Mand. Ingenlunde efter 
hendes Opfordring, men som en Art Extravagance, 
hvorved den unge Galfrans vil tiltvinge sig sin Skønnes 
Beundring, finder Ridderen nu paa at lade udraabe i 
Byen, at han vil kæmpe mod hvem som helst i den 
blotte Skjorte. Saaret i Kampen, ligger han i Herberget 
og vil ikke lade sig helbrede uden af dens Haand, for 
hvis Skyld han har kæmpet; vil hun ikke komme — 
erklærer han — vil han gerne dø. Borgerkonens Mand 
bad hende gaa og pleje den unge Galning, men hun 
vilde ikke: »Jeg kender ham jo ikke, og han bliver 
vel rask uden min Hjælp.« Da imidlertid Manden 
trængte paa: »Ellers vil han sige i Byen, at det er 
mig, der har forbudt dig det«, saa gik hun med en 
Tærne hen i Herberget, sad hos ham, rødmende af 
Undseelse og som paa Gløder, og kunde næppe ud- 
tale sin Medlidenhed med ham. Til hans Elskovs- 
erklæringer svarer hun ærbart afvisende, men da han 
forklarer, at ingen faar Lov at trække Jærnet ud af 
hans Side, hvis ikke hendes hvide Haand gør det, saa 
faar Tærnen hende til at gøre dette, endskønt »den 

23* 



356 * Frauentreue < 

søde og sarte« blev rød og sveddryppende af Undseelse. 
Saa blev Ridderen rask, men hans Elskov voksede 
kuij, og en Nat krøb han ad en Stige ind i hendes og 
hendes Mands Soveværelse. Sagte rørte han hende, 
men hun forskrækkedes, da hun genkendte ham, ka- 
stede sit Linned over sig og forsøgte lempelig at tvinge 
ham bort; men medens han hæftig omfavnede hende, 
brød hans Saar op, og han sank død om paa Gulvet. 
Hun faar ham uset bragt tilbage til Herberget, og under 
stor Jammer bisættes han næste Dag derfra. Hjerte- 
greben beder Borgerkonen nu sin Mand om at maatte 
gaa hen i Kirken, hvor Ridderen staar Lig, og bringe 
ham et Sjæleoffer. I Kirken ofrer hun først sin Kappe, 
sin Kjole — »hun glemte for Smerte endog sin Blu- 
færdighed« — og synker saa pludselig med bristet 
Hjerte ned ved Ligets Side. Begge bliver nu begravne 
sammen, og Digtet varer de Kvinder ad, som er altfor 
grumme mod trofaste Elskere. Man ser, her er den 
galante Dametjeneste og dens generøse Belønning, som 
>De tre Riddere og Skjorten« fortalte om, bleven til 
en ungdommelig Fusentasts Elskov og en ærbar, tro- 
fast Borgerhustrus Kamp med sine Følelser, der først 
bryder frem til Slut. En moderne psykologisk og hjerte- 
gribende lille Novelle er kommen ud af Motivet. 

Den naturlige, medfølende Menneskelighed besjæler 
i det hele den Boccaccio-Chaucerske Novelle 2 . Ud af 
Æventyrromaner om Elskendes Adskillelse, Omflakken 
og vidunderlige Genforening skabes rørende smaa Hjerte- 
noveller om Elskovs Glæde og Smerte, om Lykkens 
lunefulde Leg med Menneskers Ve og Vel. Ud af for- 
skruede Legendemotiver eller ekstravagante Ridderlig- 

hedsprøver og sødlig Trubadurerotik formes der men- 
neskelig skønne Historier om bjertelig Godhed og na- 
turlig Sjælsfinhed : Historier som Boccaccios om Falken, 
om Kong Pedro og den lille Lisa, om Simona og Pas- 
quino — de to sidste har som bekendt inspireret 
Musset. Den ridderlige Trubadur, som huggede sin 
Finger af og sendte den med et Digt til sin grusomme 
Skønne, er hos Boccaccio afløst af den beskedent og 
haabløst elskende Junker, der har forarmet sig for at 
opvarte sin Dame og som nu, da hun engang værdiges 
at besøge ham, drejer Halsen om paa sin Falk, der er 
alene tilbage fra hans Ridderliv, for dog i sin Armod at 
kunne byde sin Gæst noget. Og den fine, ædle Prin- 
sesse fra Ridderromanerne, hvis Øjne er mandelformig 
smalle og hvis Smil er sødt som en Engels, bliver 
bos Chaucer til den »majfriske« Emily, der gaar i Haven 
om Morgenen og plukker Blomster og synger med sin 
klare Røst, uden at ane, at den stakkels Fange nede 
i Fangehullet bliver syg om Hjertet ved at se hendes 
Skønhed. 

Alt menneskeliggøres og bliver følelsesfuldt i de 
borgerlige Novellisters Hænder. Ogsaa alle de plumpe 
Historier om Liderlighed og Prygl, som man øser af 
den gamle, internationale Anekdoteskat. Hvor Fabli- 
auernes Løjer blot havde vakt en følesløs, raa Mor- 
skab, dér lægger Novellerne et Sympati- og Antipati- 
moment ind i Historierne, saa at vor hjærtelige Del- 
tagelse følger Handlingen. Det er ung Elskov, der 
kæmper mod Gamles Knarvornhed eller Tyranni: den 
unge Pige, der holder af at høre Nattergalen om Natten 
synge i Haven, den unge Kone, som ikke kan nøjes 

med den affældige Elskov, som hendes gamle Ægte- 
mand kan byde hende. Eller en fabliau fortæller om 
to Studenter, der sover en Nat i en Borgermands Fa- 
milie, og om alle de mer eller mindre villede Feilta- 
gelser i Mørke, hvorved Husets Datter og den ene 
Student, Husfruen og den anden ved Morgenens Frem- 
brud befindes i Seng sammen. Hos Boccaccio elsker 
den ene af de to Knøse, en fin, beleven Yngling af 
god Herkomst, iforvejen Kromandens Datter og hun 
ham, og Arrangementet er en List fra Elskerens Side. 
Hos Chaucer er det en velfortjent Hævn, Studenterne 
foranstalter, fordi Mølleren har snydt dem. Begge 
Versioner bringer saaledes et Sympatielement med ind 
i vor Interesse for Handlingen. — Eller en fabliau for- 
tæller om en Bedstefader, der har sat sig selv paa Af- 
tægt og nu sjofles mer og mer af sin utaknemlige Søn, 
indtil han helt jages bort fra Gaarden. I det han skal 
gaa, lader Sønnen dog sin lille Dreng bringe Bedste- 
faderen en gammel Kappe med paa Rejsen, men den 
lille skærer først denne tvers over. Hvorfor gør du 
det, spørger Faderen. Jo, for at ogsaa jeg kan have 
en Stump Kappe at give dig, naar du skal fra Gaarden. 
I Fabliauen siges dette helt naivt af Drengen, slet ikke 
for at give sin Fader nogen Lære, men i egennyttig, 
grum Logik, og hele Fortællingen er en Art bitter Pa- 
radoks. Et tysk »Spruchgedicht« lægger derimod et af- 
gjort sympatisk-moralsk Element ind. Med rørende 
Farver skildres her den Behandling, den Gamle lider, 
og hvordan han gradevis reduceres til at nøjes med en 
Hunds Leje og Spise, og den lille Sønnesøn er fyldt af 
Medlidenhed med ham. Da den Gamle jages bort, er 

det ogsaa Faderen, som i sidste Øjeblik finder, at Heste- 
dækkenet godt kan halveres, og Drengen beder da om 
den anden Halvdel og faar derigennem Lejlighed til 
at give sin Fader en Lære, da denne spørger, hvad 
han vil bruge den til. Det tyske Digt udmaler videre, 
hvordan Faderen gaar i sig selv og lader den Gamle 
bringe i Badstue og pleje paa det bedste. 

Derved giver ogsaa den Boccaccio-Chaucerske No- 
velle sig ganske anderledes til virkelig at tegne Livet 
og Menneskene, end Fabliauernes Løjer brød sig om 
det, selv om de nu og da uvilkaarlig kunde gøre det 
livagtig nok. Boccaccio giver alt ud for virkelig skete 
Begivenheder; hans Personer er ikke en Præst eller 
Borger, men de har Navn, og han nævner Byen og 
Gaden, hvor de bor, og Tiden, da Handlingen foregik. 
Han skildrer os en Perugiaboer, der kommer til Neapel 
for at købe Heste og som gennem adskillige Æventyr 
bliver tumlet om mellem den store Bys Spidsbuber, 
Skøger og Soutenører. Han tegner os den enfoldige 
Uldhandler i San Pancrazio-gaden i Florens, den hel- 
lige Koblerske med Rosenkrans i Haand, Frater Ci- 
pollas Lømmel af en Tjener, der i Køkkenet gør Kur 
til den fede , snavsede Kokkepige osv. osv. Og han 
eftergør ofte livlig Smaaborgernes Samtaler paa ægte 
Florentinsk, fuldt af Ordsprog og Hverdagslignelser. 

Chaucer er imidlertid Italieneren langt overlegen 
i Virkelighedsskildring. Man mærker allerede her, 
hvordan den italienske Renæssance skal blive ab- 
strakt-ideal som hos Rafael og Michelangelo, men 
den nordisk-germanske Renæssance skal blive bred 
naturalistisk, som hos Rembrandt og Shakespeare. 

Boccaccios Stil slaar hvert Øjeblik baade i Beskrivelser 
og i Dialogen over i en pompøs retorisk Periodestil, 
som er dannet efter den latinske Prosa, og navnlig er 
alle de ædlere Personer og de mere patetiske Historier 
holdt i en vag, farveløs Idealisme, — saaledes som 
ogsaa selve de elegante Ynglinge og kvikke, yndefulde 
Damer, der sidder i Kres og fortæller Historierne. Hos 
Englænderen derimod er det tilfældig sammenrystede 
Selskab af Rejsende en hel lille rig, kraftig farvet Ver- 
den af alle Stænder og Typer: den muntre forliebte 
kruslokkede Junker, der lige er vendt hjem fra Paris; 
den snerpet zirlige Priorinde, der imiterer Hoftonen og 
taler gennem Næsen, ikke kan taale at se en død Mus 
og er lige affekteret dannet i Talen og i Spisen; den 
sødligt læspende Tiggermunk med missende Øjne, 
som kender alle Kroer, har sin Kabuds fuld af nydelige 
Ting til Damerne og kan presse den sidste Hvid ud af en 
fattig Enke; den fordrukne, bestikkelige Stævnings- 
mand med ildrødt, filipensfyldt Ansigt; den plumpe, 
herkuliske Møller; endelig den fornemme Købmand med 
sin flamske Bæverskindshat, sit lange tvedelte Skæg og 
sine bedægtige Lader. Og den Historie, enhver for- 
tæller, karakteriserer dramatisk ham selv og er stemt 
i hver sin Tonart ; Chaucers Digtning bevæger sig med 
den samme Objektivitet gennem hele den æstetiske 
Toneskala. Selve hans Fortællestil har dernæst den 
bredeste* Livsfylde, giver sig god Tid og faar overalt 
de malende Biomstændigheder og det omgivende Sce- 
neri med. Naar en Købmand begiver sig paa Handels- 
rejse, faar vi en Skildring af hans Overvejelser, hans 
sidste Middagsmaaltid i Familiens Skød, Messen, han 

hører om Morgenen osv., selvom det ellers ikke kom- 
mer Handlingen ved. 

Alligevel er, som sagt, Boccaccio og Chaucer endnu 
ikke ærkeborgerlige Novellister. De har en formaalsløs 
»Lust zu fabulieren« og et liberalt Humor, der hører 
den frie, brogede Verden til, hvori de har tumlet sig, 
men som ikke har hjemme bag Bymurene. De fortæller 
for at fortælle, uden Bagtanke, og lader Verden og Men- 
neskene være, som de er, — ser lyst og velvilligt paa 
den belevne Ridder som paa den fromme Præst, paa 
den fine Købmand som paa den plumpe Landmand. 
.De er ikke hildede i noget Standssyn; alene Tigger- 
munkene kan de ikke lade være i Fred. — Men i den 
Borgerlighed, der mer og mer isolerer og udpræger 
sig bag Bymurene, faar ogsaa Novelledigtningen et 
snevrere Standspræg. Saaledes hos Boccaccios yngre 
Samtidige Fr. Sacchetti (f c. 1400) eller i talrige nurn- 
bergske Schwånke og Spruchgedichte af H. Folz, H. 
Sachs og tilsvarende straszburgske af S. Brant og Fr. 
Murner eller endelig i de talrige tyske og franske 
Anekdotesamlinger paa Prosa fra 16de Aarh. Her har 
borgerlig.Virkelighedssans og praktisk moralsk Interesse 
helt taget Novellen i deres Tjeneste. Den mister sin ung- 
dommelige Overgivenhed og sit brede, joviale Humor, 
den er nu beregnet paa at gøre Nytte ved at lære Folk, 
hvordan Livet og Menneskene er og hvordan de skal 
være, — ganske som Buddhisternes Parabler og de 
Geistliges »Eksempler« — , men nu i en udpræget verds- 
lig borgerlig Forstand. Allerede Boccaccios Decameron 
gav sig Mine af at yde Lærdomme for Livet, hver 
»Dag« s Noveller skal demonstrere en eller anden Livs- 

sandhed, som den for Dagen valgte Dronning har op- 
givet som Æmne, og hver Novelle indlededes og efter- 
fulgtes af ræsonnerende Almenbetragtninger. Dog var 
det øjensynlig mere »die Lust am Trug« end »der 
Drang nach Wahrheit«, som ledede den selskabelige 
Underholdning i Kredsen. Men en Mand som Sacchetti 
var altfor rationel og praktisk til at kende denne »Lust 
am Trug.« Han var en florentinsk Købmand, rig og 
anset, 3 Gange gift, havde gjort mange Handelrejser 
og beklædt kommunale Embeder i Florens og Nabo- 
byer 8 . Til Underholdning for ledige Stunder samlede 
han paa sine ældre Dage en Del Smaahistorier, som 
han havde hørt, læst eller selv oplevet. Det er aldeles 
ikke Digt eller Kunst, han vil give, han vil blot slet 
og ret fortælle, hvad der skal være sket her eller der; 
at digte Historier selv eller digte nogen Ramme om 
dem, som Boccaccio, er milefjernt fra hans Tanke. 
Ridderromaner og Tryllehistorier eller lystige Løgne 
om monstrøs Spisen og Drikken eller om overnaturlige 
Elskovskræfter — som de gamle fabliaux og Boccaccio 
havde blandet ind mellem Virkelighedsanekdoterne — 
alt sligt ligger aldeles udenfor hans Tankekreds. Nej, 
det er helt igennem jævne troværdige Anekdoter, han 
fortæller, knyttede til en bestemt historisk Person eller 
navngiven Medborger eller dog til bestemt Tid og Sted, 
og han refererer helt nøgternt uden Udmaling eller 
Biomstændigheder. Med et Par tørre, sikre Streger 
kan Sacchetti alligevel i forbigaaende tegne den tykke, 
store Notar Ser Bonavere, der er som æltet i Deig og 
der skødesløst sjusket aldrig har Pen og Blæk med 
sig, eller den gamle Læge fra Prato med sit latterlige 

Hovedtøj, der kan rumme V* Skovl Korn og hvis Ud- 
vækster ligner røgede Svinenyrer, eller Landmanden 
Carmignano, grim og snavset, med graa Kjortel uden 
Overkappe eller Bukser og med Kabuds om Ørene, 
yderst populær ved sine ondskabsfulde Sladderhistorier. 
Det er Bysnakkens spidse, spodske Karakteristik. Liv- 
fuldt og naturtro tegner Sacchetti ogsaa Billeder af sin 
Fødebys Liv og Sæder. Der er det unge Selskab, som har 
været til Bryllup, og vinophedet og muntert støjende 
drager gennem Gaderne ved Fakkelskin, kommer i 
Karambolage med Politiet i Anledning af de uregle- 
menterede Fakler, Selskabet bær, og ender paa Raad- 
huset alle sammen. Eller en Hingst, der løber løbsk efter 
en Hoppe, saa hele Byen kommer i Bevægelse, og de 
tappre Raadsherrer, som tror, at der er Oprør, forputter 
sig i Kældre. Eller Allehelgensaften, da Borgerne efter 
gammel Skik spiser farceret Gaas og Tjenestepigerne gaar 
og køber ind paa Torvet etc. Det er reale Livs- og 
Sædeskildringer, aldeles uden noget digterisk Illusions- 
moment. De skal ogsaa gennem slaaende Eksempler 
illustrere nyttige Livserfaringer. »Deraf kan læres . . . 
Derfor bør man vogte sig for . . . Det, her er fortalt, er 
Eksempel paa den gamle Sætning . . .«, ved den Slags 
Vendinger knyttes der en »Morale« til hver Novelle. 
Det er vigtigere — gaar saaledes flere Noveller ud paa 
at vise — at lære sig selv og Menneskene at kende 
end at fylde sig med pedantisk Lærdom om fjerntlig- 
gende Ting. Eller vi faar Eksempler paa, at den, der 
graver en Grav for andre, ofte selv falder i den, at 
Kvinder, som er fri i deres Tale, godt kan være sæde- 
lige i Adfærd eller lignende. Saa skildrer ogsaa Novel- 

lerne forskellige Mennesketyper, og kan navnlig ikke 
blive trætte af at tegne »u om in i nuovi«, bekendte Særlinge 
med deres originale Paafund, eller ogsaa fattige Røver- 
riddere i Byens Omegn, Borgere, der vil spille Adels- 
mænd, endelig alle Slags Varianter af Præster. Ind 
derimellem kommer ogsaa mangen lille lystig Spøg; 
som en Mellemret — som han siger — indføjer han 
nu og da nogle »novelle d'amorazzi« af den Slags, der 
er morsomme for dem, som de ikke gaar ud over; 
men meget mer end Erotik morer ham allehaande 
Eksempler paa »loica piacevole«, paa lystig Logik. 
Gerne fortælles dernæst Noveller om, hvordan Folks 
Latterligheder paa en vittig Maade bliver tilrettevist 
eller Laster paa velfortjent Vis revses, hvordan en 
havesyg Præst fik ren Besked af en Bonde eller en 
hovmodig blev til Latter. Saaledes virker Novellerne 
med i Byboernes gensidige sociale Opdragelse af hver- 
andre. Den praktisk satiriske Tendens lyser overalt 
igennem. Sacchetti er passioneret Oplysningsmand og 
Moralist. Han er utrættelig i at fortælle 0111 Overtro, 
der afsløres, Drømme, der ikke gaar i Opfyldelse, Mi- 
rakler, der er Bedrag, Astrologi, der er Humbug, Mi- 
rakelkure, som alene hjælper ved Folks Lettroenhed. 
Overalt, lærer han, skal man øve Kritik, hellere tro 
for lidt end for meget, altid bruge sin sunde Men- 
neskeforstand; og han fortæller stolt, hvordan han en 
Dag satte en Astrolog til Vægs med Grunde, der ene 
var hentede af den Bog, han altid bærer hos sig og 
som hedder »Hjernekistebogen«. Et forbitret Had vier 
Sacchetti Geistligheden, og som Guelfer hader han ogsaa 
Juristerne med deres kejserligsindede Romerret. Halvt 

foragtelig, halvt komisk forekommer derimod Land- 
adelen vor Borgermand, og han dekreterer; »La caval- 
leria é morta«. Men overhovedet forfølger han med 
sin Uvilje alt, der er borgerfjendtligt og samfunds- 
fjendtligt, og han har mange Stilarter til sin Raadighed : 
en skarp, spids Ironi og en tør, kynisk Spot, et sobert 
Karikeretalent, der altid træffer og aldrig overdriver, 
endelig baade harmfuld Anklage og bekymret Morali- 
seren. Virkningsfuldt føles ofte Retsindigheden bag en tør 
Positivitet. En Enke — fortæller han — var værgeløs 
falden i de store Juristers Kløer og var bleven udblokket 
af dem. En Dag finder hun i sin Forsvarsløshed paa 
at gaa ned gennem Gaderne med sin lille Dreng, som 
hun lader bære en stor Fisk, der i Flaben holder en 
lille Fisk; hun ringer hele Tiden med en Klokke, saa 
at Folk bliver opmærksomme paa dem, men svarer 
paa deres Spørgsmaal blot, at de store Fisk æder de 
smaa. Hvad enten nu Folk forstod det eller ikke — 
slutter Sacchetti — havde hun liden anden Fornøjelse 
deraf end at hun og Drengen bagefter kunde spise 
Fiskene. Adskilligt vilde der — tilføjer Forfatteren 
ved en tilsvarende Lejlighed — være at sige herom, 
som altsammen vilde være Ord i Luften, og derfor 
skal jeg ikke udbrede mig herom. 

Her er da Novellen helt taget i den borgerlige Sa- 
tires og Didaktiks Tjeneste. 

Kvikheden og Spotten, Folks livlige Iagttagelse og 
Opdragelse af hverandre, — alt dette føder rundt 
om i Byerne en Litteratur af satirisk Livsskildring, 
ræsonnerende Kaaseri og Didaktik. 

En saadan laa allerede før en egentlig Borgeraands 
Fremvækst gemt i den gamle nordfranske Kreds af 
Fortællinger paa Vers om Renart, Ræven, og det øvrige 
Dyresamfund. Fra urgermansk Tid saavel som i la- 
tinske Fabelbøger havde der eksisteret Fabelhistorier, 
som tegnede de forskellige Dyrs Karakter og Sædvaner 
og fortalte lystige Anekdoter om den listige Mikkel Ræv, 
den graadige Ulv, den tunge, dumme Mester Brun m. fl. 
Trouvérer, der ellers sang om Helteliv og Baronfeider, 
fortalte til Afveksling ogsaa disse Historier og lod efter- 
haanden i skælmsk Oversættelse adskilligt af Ridder- 
digtenes og Baronborgenes Verden skinne igennem i 
Dyrenes Liv. Kong Nobel og Isengrin og Maitre 
Renart tegnede sig af og til i Lignelse af de svage og 
tyranniske Konger og de brutalt rovlystne eller ondartet 
troløse Baroner ude i Virkeligheden. Gav Heltedigtene 
et meget idealiseret Billede af disse, kunde det reali- 
stiske Pendant bekvemt gives under Dyrebilledernes 
Forklædning. Og mer og mer blev Rævehistorierne 
brugte til at tolke Smaafolks pessimistisk satiriske Syn 

paa Verden. Ræven selv stod for dem i et interessant 
Dobbeltlys. Den lumske Røver i Hønse- og Ande- 
gaarden, den skinhellige Pilegrim og snedige Lovtrækker, 
den lumske Smigrer for Kongen og Krænkeren af Ægte- 
skabet og Gæstevenskabet — i den frække, røde Gavtyv 
var jo legemliggjort alt, hvad Borgerne mest hadede, og 
blandt de flanderske Grever tror Forskningen nu og da 
at kunne finde direkte Modeller for Renart. Men naar 
Renart Gang efter Gang reder sig saa vel overfor Isen- 
grins Overmagt, lokker den stærke Bamse i Fælden 
og drejer Kong Løve den ene Voksnæse efter den 
anden, saa kunde Borgerne alligevel ikke lade være 
med at føle denne Listens og Intelligensens sejrrige 
Repræsentant midt i de Stores Voldsverden næsten som 
en af deres egne. Og jo mer de gamle Dyrefortæl- 
linger i Løbet af Aarhundrederne bearbejdes af flamske, 
franske og tyske Borgere, des mere bliver Ræven til 
Smaafolks Ven, Demokraten, der udvikler, at det ikke 
er Tyveri at tage fra de store Røvere, fra Adel og Præ- 
later, og beklager sig over, at de ustraffet øver al Slags 
Uret, men »naar stakkels Reineke en Høne vil tage«, 
skriger alle straks op. Mer og mer gennemsigtig bliver 
ogsaa i disse Omarbejdelser hele Dyreforklædningen, 
og mer og mer direkte taler kvik satirisk og tør mo- 
raliserende Borgeraand ud af den franske Renards, den 
flamske Reinearts, den højtyske Reinharts og den plat- 
tyske Reineke Vos' Mund. 

Halvt endnu en af Trouvérernes lette, løse Fugle- 
skare, men halvt allerede meget tydelig præget af veri- 
tabel Byesprit var Pariseren Rutebeuf fra Ludvig den 
helliges Tid. Hans Vers var baade i Form og Indhold 

noget ganske andet end de tidligere provenzalske eller 
nordfranske Lyrikeres. I alerte, letløbende Vers, der 
ofte tilspidser sig i ganske korte Linier, bevægede hans 
hurtige Aand sig med let »verve« gennem alskens Æmner. 
Her er ingen lyrisk Bølgen af Følelser, men et spiri- 
tuelt Spil af Forestillinger, og alt er selskabelig hen- 
vendt til andre, som skal interesseres eller paavirkes. 
Snart angribes og polemiseres der direkte; Digteren 
udskammer de feige eller gerrige Riddere, tordner mod 
Kirkens Fordærv eller Overgreb, forsvarer kækt Uni- 
versitetets Lærefrihed mod Tiggermunkene, ironiserer 
spodsk over Beguinernes Hellighed: »Hvis Gud skænker 
dem Salighed for det Liv, saa har St. Laurentius købt 
den for dyrt,« eller over Jacobinerne: »Jeg siger blot 
det ene: de er Mennesker«. I en stor Revy over 
»L'état du Monde« gaar han alle Munkeordnerne sa- 
tirisk igennem, og i et lille Livsbillede udmaler han 
drillende, hvordan de gode Riddermænd om Aftnen 
ved Ovnen, naar Vinen er stegen dem til Hovedet, be- 
slutter store Korstog mod Sultanen, men næste Morgen 
i Stedet gaar paa Harejagt. Helst vil hans Trang til 
livagtig Eftergøreise dramatisere alt: han gengiver en 
Charlatans Monolog paa Estraden eller to Jonglørers 
Dispyt, eller ogsaa interviewer han Dame Hypocrisie 
og den hellige Kirke, som klager over Sædernes Forfald. 
Som Rutebeuf halvt endnu staar frit udenfor den 
borgerlige Ramme, saaledes er det samme ogsaa Tilfæl- 
det med hans yngre Samtidige, Middelalderens største 
Satiriker og Ræsonnør i Frankrig. Det var Jean Clo- 
pinel (Stumpfod) fra Meung, der som Student ved Paris' 
Universitet c. 1280 skrev en Fortsættelse af den aliego- 

risk ridderlige »Roman om Rosen«, som for 50 Aar 
siden var begyndt af en Klærk fra Orleans. Hos ham 
var den borgerlige Naturbund paa en mærkelig Maade 
befrugtet af et sjældent gennemtrængende Studium af 
Oldtidens Filosofi og Litteratur. Midt i Kiærkens zir- 
lige Rosenhave — en yndefuld, ridderlig Drøm om 
Ungdom, Elskov og Skønhed, men ligesom stivnet og 
tilklippet i pedantisk Skolastik — kom den borgerlige 
Stumpfod trampende ind med sin prosaiske Realisme 
og kyniske Rationalisme. Elskeren stod just og jam- 
rede over ikke at kunne naa' til Besiddelse af sin Rose; 
men nu kommer »Fornuften« og siger ham Besked. 
Elskov er blot en »uordentlig« Passion, en Art Sinds- 
sygdom, men den paaføres Menneskene af Naturen til 
Fremme af Forplantningen. Og under lange Samtaler, 
der mer og mer fjerner sig fra Rosenhavens Synskreds, 
fremsættes der saa efterhaanden en radikalt gennemført 
forstandsmæssig Verdensanskuelse. Elskov er kun For- 
plan tningsd rift og bør lydes som al Naturdrift. Som 
Fuglen i sit Bur, saaledes længes alle Munke og Nonner 
ud af deres Kloster, alle Ægtemænd og Koner ud af 
deres Ægteskab, for frit i Flæng at følge Naturdriften. 
Al Opdragelse er magtesløs overfor Naturen; selv den 
mest velopdragne Kat glemmer Optugtelsen, naar den 
ser en Mus. Hvor Rosenromanens første Forfatter 
havde lært, at Elskov var en Velopdragenhedssag for 
ædle, høviske Naturer, dér præker nu Naturens Præst 
»Genius« for alle Amors Vasaller blot sit: »Formér 
Slægten«. Alle Kvinder er skabte for alle Mænd, og 
det er taabeligt at tro, at Naturen skabte Robicon alene 
for Mariote og Mariote alene for Robicon. — Var det 

ikke Driften, der ledede os, vilde ellers Fornuften 
næppe finde noget deiligt ved disse Kvindeskabninger, 
som Poeterne forherliger. Naar de kommer af Pynten, er 
det saamænd ikke videre bevendt med dem af Naturen, 
men alle Forfalskningerne stikker de unge Tosser Blaar 
i Øjnene. Og de er sladrevorne, nydelseslystne, for- 
fløjne; i 9 af 10 Tilfælde er Ægteskabet et rent Hel- 
vede for Manden. Med lidt Snedighed kan Kvinderne 
forresten let forlokkes, og man kan af Ovids »Elskovs 
Kunst« lære, hvordan man skal bestikke deres Om- 
givelser og vinde deres Hjerte ved forstilt Graad, yd- 
myge Bønner samt ved Gaver, der maa se flotte ud, 
selvom de kun er lidet værd. 

Paa alle Omraader er det Natur og Fornuft, som 
skal herske. Al Tilhyllen og Forfalskning af Naturen 
er en Brøde; i den kraftig og grelt tegnede Figur »Faux- 
Semblant« er aislags Falskhed og Hykleri legemliggjort: 
Ondskaben bag Fromhedens Miner, Hovmodet bag 
Ydmyghedens Maske, Dovenskaben, og Liderligheden i 
Tiggermunkenes Kutte. Men overhovedet er alt Kunstleri 
af det Onde. Naturen paabyder en ligefrem Tale og Ad- 
færd, uden Snerperi og Affektation, simple Klæder, der 
bevarer mod Kulden, simpel, solid Mad og Drikke: 
Kulsjoverne nyder deres enkle Kost med Appetit, medens 
den Rige har en ødelagt Mave og skælver for Tyve- 
Alle sociale Forskelligheder strider mod Menneskenes 
naturlige Lighed: Kongerne, der indbilder sig at være 
af andet Stof end de øvrige Dødelige, Adelen, som lader 
Smaafolk arbejde for sig, medens den selv jager Hjorte, 
Klærkene, der tror sig helligere end »les gens laics, sim- 
ples et nices«, ligesaa selve Ejendomsretten og den øko- 

nomiske Ulighed. I Kraft af den fælles Menneskenatur 
skal alle holde sammen, unde hverandre lige Ret til 
Livets Goder og hjælpe og bistaa hverandre. — Borgerlig 
Humanitet vokser her lige ud af borgerlig Rationalisme, 
og en bred Medfølelse med alle, der arbejder og lider 
Nød, gennemstrømmer Jeans Digt ligesom en tilsva- 
rende Harme mod alle Lediggængere og Luksustilvæ- 
relser, der snylter paa Samfundslivet. Den praktiske 
Nytte udgør denne Borgermands Religion. Kristendom- 
mens Dogmer interesserer ham ikke, dens Mirakler 
ler han af, men den er ham en Lære i Broderlighed 
og praktisk Næstekærlighed. Lærdom respekterer han 
som en praktisk Oplysning af Naturens Hemmeligheder, 
og han er besjælet af Iver efter at popularisere, hvad 
Klærkene før havde gemt paa. Som Dante i sit »Gæste- 
bud«, disker Jean op med al den datidige Videns Rig- 
domme: fortæller om Regnbue og Brændglas, om Syns- 
bedrag og Forstørrelsesglas, om Maanens Indflydelse 
og Planeterne. Men især er det dog Livet og Menne- 
skene, som det er ham om at gøre at give sine Læsere 
Forstand paa. Denne parisiske Student fra 1280 har 
en pessimistisk gammelklog Verdenserfaring, som er 
ganske forbausende, og han tegner allerede Typer som 
den gamle Koblerske eller den skinsyge Ægtemand 
saa gennemførte og almengyldige som den senere 
franske Komedies. Ogsaa Livskundskaben har imidlertid 
et helt praktisk Øjemed, den skal tjene til, at man ind- 
retter sig efter Forholdene eller lærer at beherske dem 
med Fornuften. I den energiske Vilje til at rationali- 
sere Livet og Samfundet ligner Jean allerede det 18de 
Aarh.s Oplysningsfilosofier. Efter den abstrakte Fornuft 

24* 

skal alt bygges op igen forfra paa Naturens Grund: 
den enkeltes Liv, Familieliv, Elskov,' økonomisk, so- 
cialt, politisk Liv. Det mærkes, at det er nye Lag, 
som her dukker op, uden Aner, uden Privilegier, uden 
Solidaritet med Fortiden, og som midt under Feoda- 
lismens Opløsning er ved at bygge et nyt, med Virke- 
ligheden og Fornuften bedre stemmende Samfund op. 
Jean de Meung har af sine klassiske Læremestre 
faaet en Tænkeevne og et Tænkemod, som Middel- 
aldermenneskene ellers ikke besad, og som stundom 
hæver hans Digt op til Lukrets' eller Rabelais' Storsyn. 
En mere gennemsnitlig og hjemmegjort Borgerlighed 
repræsenterede derimod i det 14de Aarh. Eustache 
Deschamps, endda han en lang Tid agerede Hofmand l . 
Født i en velstaaende Borgerslægt, havde han gen- 
ne mgaaet Kathedralskolen i Rheims og studeret Jura 
ved Universitetet i Orleans, hans Studieaar havde 
rummet baade løssluppen Lystighed og flittigt Stu- 
dium; siden rejste han en Tid i Kongens og Præ- 
laters Tjeneste rundt i Udlandet og fik derefter et 
Embede ved den prunkløse Karl 5tes borgerlige Hof. 
Under Efterfølgeren Karl 6tes letsindige Regime blev 
han imidlertid ked af Livet i disse Kredse og trak sig 
misfornøjet tilbage som Borgermester i Senlis, og til- 
bragte dér Resten af sit Liv. Den lille, skaldede Tyksak 
— »le roi des laids« kaldte han sig selv — passede 
ogsaa kun lidet ved Hove. Han var ulykkelig, naarhan 
skulde følge med Kongen ud i Krigslejr, »ud i Kulde 
og Vind og Regn«, og han kunde ikke finde sig i Krigens 
grumme Raahed. Han sang ganske vist kunstfærdige 
Sange i Trubadurstilen; men midt mellem de konven- 

tionelle Sukke for . den Skønne kunde det buse ud af 
ham: »Sig nu Ja! eller Nej! om I vil elske mig eller 
ikke, jeg er ikke en Mand, der holder af Omsvøb«. 
Han var ogsaa for stiv i Ryggen til at kunne krybe 
og tigge sig frem ved Hove ; han kunde ikke, som de 
andre Hofmænd, snakke efter Munden med et evigt: 
»Monseigneur dit trop bien«, og »Jeg er ikke nogen 
god Tigger,« siger han, »thi jeg kan ikke bede to 
Gange.« Den fødte Satiriker har vakt Anstød paa 
Anstød. Først gjorde Guderne — fortæller han selv i 
et Digt — mig til en Falk, thi mine Øjne saa' alt, 
derfor blev jeg holdt i Falkehætte; saa blev jeg en 
Trane og hørte alt, men ogsaa det fik jeg Mén af; til- 
sidst blev jeg en Skade og blev holdt i Bur, fordi jeg 
ikke kunde styre min Tunge. 

Original bliver Deschamps ogsaa først, naar han 
forlader Hoflyriken og satiriserer eller ræsonnerer paa 
Vers. Han skildrer komisk ærgerlige Rejsefataliteter: 
de daarlige Rejseforhold i Flandern, den søvnløse Nat, 
han har tilbragt i et Logis i Caiais. Han tegner Scener 
af Provinslivet: Provinsfruerne gør Høfligheds-Dikke- 
darer i Kirken, naar »la paix« bydes rundt til Kys, 
Fru Gouvernørinden maa endelig kysse først, og en 
ung nysankommen Frue bliver frygtelig ugleset, da 
hun, intet anende, kysser først. Eller han tegner liv- 
fulde Scener fra Retslivets Kulisser, naar Advokater og 
Dommere skal »smøres« af Parterne. Saa drager han 
med kraftig Bitterhed tilfelts mod den politiske Jam- 
merlighed under Hundredaarskrigen, holder med mis- 
fornøjet Pessimisme Revy over al Tidens Fordærv: 
»Man véd ikke, hvad der er bedst: at tale eller at 



374 Deschamps 

tie?« er Omkvædet paa en Ballade; »nu duer det ikke 
at leve længer, siden jeg ser »Male bouche« (en af 
Rosenromanens Personer) regere« hedder det i en 
anden. I moraliserende Digte kommer en kærnefuld 
borgerlig Hæderlighed til Orde: »Se puet chacuns net 
(o: honnéte) maintenir, qui veut« er Omkvædet i ét 
Digt; »Fay ce que doi et aveigne que puet« i et andet. 
Men om stort og smaat ræsonnerer han: om Sund- 
heden (med Omkvæd: »Det er mig nok, naar jeg bare 
har det godt«) og om fornuftig Økonomi, om Gram- 
matik og om, hvordan man skal skærme sig mod 
Vinterkulden. Med kvik Esprit og let Formeevne rystede 

han Vers i Dusinvis ud af Ærmet om selv de ubetvde- 

tf 

ligste og mest prosaiske Æmner. Han er en Feuilleto- 
nist, der kan koge Suppe paa en Pølsepind. Men mest 
holder han som alle borgerlige Satirikere af at frem- 
stille Huslivets og Ægteskabets Miserer; i et helt langt 
Digt: »Ægteskabsspeil« trækker en Række livfulde 
Hverdagsscener forbi os, med Konen, Tjenestepigen, 
Vennen og Ægtemanden som Hovedpersoner. — I det 
15de Aarh. tog ogsaa f. Ex. Antoine de la Salle med 
lystig Ironi det uudtømmelige Æmne op i sit Prosa- 
skrift »Ægteskabets 15 Glæder.« 

Men i det 15de Aarh. kulminerede for Frankrigs 
Vedkommende den satiriske og ræsonnerende Borger- 
aand i Pariseren Frangois Villon 2 . Han er allerede af- 
gjort et Storstadsfænomen. Under sit lystige, guds- 
forgaaene Liv i det latinske Kvarter paa venstre Seine- 
bred digtede han Viser og Vers, som med lette Om- 
kvæd fløj fra Mund til Mund; de bedste af dem har 
han indrammet i sit »lille« og i sit »store Testament«. 

De betegner den højeste Potens af Parisernes Verve og 
Esprit. Det er et godt Hoveds Poesi for gode Hoveder; 
al tidligere fransk Poesi synes tung, drævende, stiv ved 
Siden af denne kvikke Bevægelighed, hurtige Kort- 
fa ttethed, spillende Mangfoldighed. Versene smiler og 
græder som Aprilsvejr, sladrer jævnt og leger spøgende, 
indtil Ironiens og Satirens Salver pludselig knalder løs 
eller Stemningen stiger i kraftig Patos eller synker 
hen i stille, ømt Vemod. Viddet spiller i alle Facetter 
og slaar alle Caprioler : der er Kældermænd og Tve- 
tydigheder, Slang og Jargon, Hentydninger og Under- 
forstaaelser, som vi ikke kan følge. Med en Rabelais' 
Opfindsomhed opregner Villon Side efter Side alle de 
ækle og besynderlige Vædsker, i hvilke de giftige Klaffer- 
tunger fortjente at ristes. Med opfindsomt Humør véd 
han at betænke alle i sit Testament, — én med Ru- 
binerne pa^ sin Næse, en anden med sit gode Navn 
og Rygte, én med sine Yndlingskneiper, en anden med 
sine Processer, for at han ikke skal blive for fed; sin 
hjerteløse Skønne efterlader han sit Hjerte »pale, piteux, 
mort et transi«. 

Og hele Byens brogede Liv pulserer gennem Versene. 
Villons Øje er fyldt med Billeder, og han lever med 
Gadens Liv. Vi hører Klokken ringe fra Sorbonnes 
Kirke udenfor i Nattemørket, medens Lyset er ned- 
brændt og Blækket frosset i Digterens fattige, kolde 
Celle. Vi ser Nattevagten liste speidende om i Gaderne, 
idet den i Mørket føler sig frem langs Husene for at 
finde Vej. I »Grankoglen« og den tykke Margots Værts- 
hus finder vi Jean le Loup, Robin Troussecaille og de 
andre af Villons Kompagni. Alle Lokaliteterne dukker 

frem for Øjet i deres pittoreske, konkrete Virkelighed: 
Mester Roberts Skriverbod ved St. Jacques . . . »Tre 
Senge« kam ret i Chåteletfængslet . . . Slagterboderne, hvor- 
under Vagabonderne sover om Natten . . . Stadsgraven 
med Ænderne . . . Galgen udenfor Hallerne. Det er den 
mest uforbeholdne Realiteternes og Sansernes Poesi: 
den er inspireret af Vindunsten fra »Grankoglen« og 
Fødevarerne i »Les Halles« eller af den lille Macée, 
den lange Jeanne og de andre »Nonner« i Skidenstræde, 
og den drejer sig om Solderier og Rapserier, om gamle 
Klæder og gammel Gæld, om den slemme Syge og om 
Mestermandens Galge. Grelt naturalistisk kan den 
ogsaa skildre Døden med Dødssveden, Aarernes Op- 
svulmen, Musklernes Sammentrækning osv. Saa sanselig 
og naturalistisk havde Poesien aldrig vovet at være 
ved Ridderhofferne eller i Klostrene. 

Saa er det videre ogsaa social og human Byaand, 
som taler i Villons Vers. Den er helt selskabelig, 
kaaserer og konverserer hele Tiden, vender sig i Brev- 
form til bestemte Personer, og Digteren sidder i Ca- 
choten og mindes alle Venner og Veninder fra sit 
glade Liv og betænker dem i sit Testamente. Han 
lever sig med psykologisk Fantasi ind i sin gamle 
skikkelige Moders Indre og taler dramatisk i hendes 
Navn; en anden Gang føler han sig medlidende ind i 
en stakkels udtjent Skøges Skind og synger hendes 
Klagesang. En dyb Følelse af Fællesmenneskelighed 
forbinder ham med alle, der lever om ham, og ingen 
har saa sjælfuldt som han tolket Følelsen af at være 
Plebejer og høre til Smaafolk. Fattig er jeg — synger 
han — og af ringe Herkomst; Fattigdom har fulgt al 

min Slægt, og paa mine Stamfædres Grave ser man 
ingen Kroner eller Sceptre. Alle Fattige og Smaa er 
hans Kammerater: »aux pauvres qui n'ont de quoy, — 
comme moy, Dieu doint patience«. Men især ligger 
Samfundets løse Fugle hans Hjerte nær: den gamle 
Skøge, paa hvis Dør nu ingen længer banker, og de 
arme Tyveknægte i Galgen, hvis Halse faar at føle, hvor- 
meget deres Bag vejer. Ydmygt véd han om sig selv, 
at han er en Synder, og at han intet har at betale 
med overfor Gud. Han véd ogsaa, at han er en stak- 
kels Djævel, hvis Død intet vil gøre fra eller til i Verden. 
Men han takker alle sine Venner fra Gader eller Kneiper, 
beder for dem alle til Gud og indbyder dem til »pauvre 
Villon«s Begravelse. 

Helt et Barn af den store By er endelig Villons Poesi 
ogsaa derved, at den er Bohémepoesi. I den store 
By afskummer Erhvervssam fundet altid af sig en 
blandet Klasse Mennesker, der ikke passer ind i de 
regelmæssige Rammer, men paa tilfældig Maade allige- 
vel kan skaffe sig en Existens uden at synke ned til 
det egentlige Proletariat. Det er Studenter, der gaar 
rundt og faar et Maaltid Mad hos Borgerne, fører Han- 
delsbøger nu og da hos en Købmand, tærper Lektier 
nu og da med en Dreng. Det er Klærke, der er løbet af 
Kloster, Geseller der er løbet af Værksted, og som nu 
lever af tilfældigt Arbejde, spiller ved Brylluper, skriver 
Flyveblade, som Kolportørerne sælger, eller holder til 
med en rig, ung Døgenigt, som slaar til Skaglerne. 
Villons Poesi repræsenterer en saadan Bohemes Re- 
bellion mod det store Filisterium udenom. Baggrun- 
den er de adstadige Borgerfamiliers og den regelrette 

Erhversflids Samfund, af hvilket Bohemen selv er et 
Affald og som den snylter paa. Hele den løsslupne 
Lystighed har til Forudsætning et Borgerskab, man 
kan spille Halløj med, og en Patrulje Natvægtere eller 
en Bygalge, som venter truende i Baggrunden. Galgen- 
humøret og Galgenbeklemtheden lægger hele sin uhyg- 
geligt febrile Tone ind i Villons Poesi, og Længslen 
tilbage mod det gode Hjem, de regelmæssige Univer- 
sitetsstudier, som han har forladt, hulker gribende 
tvers igennem Lystigheden : Ingen vil begræde mig, nu 
jeg dør ene og forladt . . . »Ak Gud, var jeg blot bleven 
ved Studierne . . . Saa havde jeg nu Hjem og en blød 
Dyne. Jeg løb af Skole som et uartigt Barn. Nu, 
jeg skriver dette, er Hjertet ved at briste i mig derved.« 
Og han digter en Bøn for sin gamle Moder, og beder 
Folk efter hans Død lade tre uægte Børn, han efter- 
lader, opdrage ordentlig, saa at det siden kan kendes 
paa dem, at de er komne fra et godt Hjem . . . 

Saaledes vender selv den løse Boheme, som er 
brudt ud af Borgerskabet, sig med Hjemve tilbage 
imod det. 



I Florens betegnede vel Lorenzo dé Medici og hans 
Ven Luigi Pulci Højdepunktet af satirisk og ræsonne- 
rende Borgeraand. Hvor meget end den humanistiske 
Dannelse og Omgang havde udvidet og højnet Lorenzos 
Synskreds og forædlet hans Natur, lyste der ud af hans 
grimme, grove Ansigtstræk med den fladtrykte Næse og 
det brutale Underbid dog stadig en Bund frem af en 
lidt plebejisk Ærkeborgerlighed, et lidt snevert Floren- 

tineri. Den kom som bekendt frem i en lidt fedtet 
Forretningssnuhed, en lidt altfor habil Ligevægtspolitik. 
Den kom frem i det »nederlandske« i hans Kunst- 
smag, som ikke ret maa have kunnet forliges med den 
humanistisk-ideale Retning i hans Dannelse. Floren- 
tinerbunden især kom frem, naar den »platoniske Aka- 
demiker« gjorde sig til Karnevalsarrangør eller Fordanser 
ved de folkelige Majfester. Saa slog hans plumpe Sen- 
sualisme og gaminagtige Florentinervid ud i respektløs 
Satire og obscøn Kaadhed. Andre Gange parodierede 
han Salmer, saa religiøs han iøvrigt var, parodierede 
Dante, som han ellers elskede. I sine originaleste 
Digte var han en satirisk-humoristisk Livsskildrer i 
»nederlandsk« Manér. I et af dem fortæller han, 
hvordan han en Eftermiddag kommer spadserende 
hjem ude fra sit Landgods; udenfor Porta Faenza 
strømmer saa mange Folk ham imøde, han ser Gaderne 
festlig folkefyldte og faar at høre, at det er et Selskab 
lystige Kumpaner, som skal udenfor Byen til et bekendt 
Værtshus for at smage et nytanstukket Vinfad. Og 
alle Florens' celebre Drukkenbolte passerer nu i Revy 
for Læseren. Eller han skildrer en »Falkejagt«: den 
tidlige Morgen, Hundene og Falkene, der bringes frem; 
de søvnige Klappere, af hvilke En sidder og nikker 
paa sin Hest, til han falder af den; Selskabet, der 
samles og stiger til Hest. »Hej, hvor er Pulci bleven 
af? Naa, han har vel i Tanker forvildet sig ind i Skoven 
og gaar og digter en Sonet.« Men nu varmer allerede 
Solen Bjergryggen, medens Dalene ligger i Skygge ; 
man deler sig efter Aftale og tager afsted osv. osv. 
En endnu mere ublandet Essens af Florentiner- 

aanden kom dog frem bos Lorenzos Ven, Digteren 
Luigi Pulci 8 . Der var tre Brødre Pulci, af en gammel 
fornem florentinsk Embedsfamilie, for hvem det var 
gaaet tilbage, og som nu drev Handelsforretninger eller 
levede af nogle smaa Godser. De var alle tre digterisk 
begavede og havde el solidt Dannelsesgrundlag, og de 
var muntre, vittige Florentinere af det bedste Selskab. 
Luigi havde tidlig sluttet sig nøje til Lorenzo Medici, 
brugtes i kommercielle og diplomatiske Missioner af 
ham og var en af Medicihusets mest trofaste Klienter. 
I Brancaccikapellet i del Carminekirken ser man hans 
Figur afmalet paa et af Filippino Lippis Billeder: et 
blegt, skægløst Ansigt med smaa Øjne og skarp Næse, 
kvikt, — lidt »satyragtigt c siger han selv — , men 
melankolsk følsomt tvers gennem Viddet. De Breve, 
man har fra ham til Lorenzo, lyser af fin Forstandens 
og Hjertets Dannelse og sprudler af det selskabeligste, 
mest sociale Naturel. Overfor sin Ungdomsven og 
Patron er han helt oprigtig og fortrolig, uden Kryberi 
eller Affektation, men dog med en passende Nyance 
af taknemlig Ærbødighed og tjenstvillig Følgagtighed. 
Han spøger og driller, men klapper saa efter med let 
Smiger, og han bøder paa sin kritiske Tunge ved ogsaa 
stadig at vende den mod sig selv i beskeden Selvironi. 
En udmærket Brevskriver er han, stedse optagen af at 
underholde og behage, og det er ham en Trang at meddele 
sig, en Lyst at fortælle, og den samme hurtige Intelli- 
gens og nervøse Finfølelse, som han selv er i Besid- 
delse af, véd han, at han ogsaa stedse kan forudsætte 
hos sin Korrespondent. I Sonetter, som fløj fra Mund 
til Mund og fremkaldte en Regn af Svar, spottede han 

med lystigt Vid Miraklerne og Pilgrimsfarterne, gjorde 
Løjer med de bløde Senge, de fede Kramsfugle og den 
røde Vin, som de Retfærdige ventede sig i Himlen, og 
erklærede, at Sjælen er som et Kommensfrø paa et 
Stykke Brød eller Brand i Sæden, og den, der troer 
andet, løber med Limstangen. Men ligesom hans urolige 
Nysgerrighed drev ham ind paa Magiens og de skjulte 
Videnskabers Omraade, saaledes blev hans letbevæge- 
lige og følelsesfulde Sjæl let — blot af en Fraters Præ- 
ken — stemt til ægte Religiøsitet. En Religiøsitet 
ganske vist af en rent æstetisk sympatisk Art, som 
med følelsesfuld Fantasi fordyber sig i Beskuelsen af 
Marias og Jesu Liv og helt synes inspireret af Kunsten. 
Hans Bekendelsesdigt til Jomfru Maria er en Række 
digteriske Visioner, er helt æstetisk Kristendom. »Jeg 
ser det for mig, som om jeg saa* det med mine egne 
Øjne, hvordan Gabriel knælende hilste dig med sit 
søde Ave ! . . . hvordan du besøgte Elisabet og sang søde 
Salmer . . . Jeg synes, jeg ser dig i Templet . . . Jeg ser 
Magerne komme med deres Gaver, og jeg synes, jeg 
ser Himlen aaben og hører de søde Hymner ... Og jeg 
ser Tilberedelsen af Paaskemaaltidet. O min Gud! 
her kan jeg ikke være glad; jeg ser allerede, hvordan 
du aftørrer de Helliges Fødder og hører dig sige til 
Apostlene: Nu er I rene, dog ikke alle.« 

Pulcis store Heltedigt Morgante Maggiore er det 
kunstneriske Mindesmærke over det gamle Florens' 
satiriske Ræsonnøraand. Det slaar ikke til at — som 
det ofte er sket — kalde dette Digt en Parodi paa 
Heltepopéen; det er den fineste, spillevende Blanding 
af allehaande Ingredienser 4 . Det var Lorenzos Moder 

Madonna Lucrezia, som ønskede engang at børe et af 
de blandt det lavere Folk gængse Heltedigte om Orlando, 
Karl d. stores Paladin. Pulci klædte saa sin Muse om 
i en af de folkelige Gadesangeres Gevandt og kompo- 
nerede to bekendte Folkedigte sammen til et nyt Digt, 
der holdtes helt i den populære Stil med Anraabelser 
af Madonna, Apostrofer til Tilhørerne og med bele det 
folkelige Foredrags Apparat. Baade han selv og hans 
Publikum i Bredgade-Palæet havde desuden saa meget 
af florentinsk Folkelighed i sig, at de naivt kunde leve 
med i Orlandos Æventyr i Øst og Vest, i det heroiske 
Roncevauxslag og i de ømme Elskovshistorier. Lorenzo 
og hans Kreds søgte just dengang i Leg at genoplive 
det svundne Riddervæsen : man holdt Turneringer og 
Hestevæddeløb og besang Damer paa Trubadurvis. 
Pulcis Digterfantasi havde derfor let ved virkelig at 
begeistre sig for Orlando, Rinaldo og Ulivieri og skil- 
drede værdigt og med Sving deres Bedrifter. Følelses- 
fuldt og humant, som Boccaccio i sine Noveller havde 
levet med i sine Elskerpars Skæbner, fulgte ogsaa 
nu Pulci alle de Elskovshistorier — Ulivieris og Me- 
ridianas eller Rinaldos og Lucianas — , som Heltedigtet 
er gennemvævet af. Han udstyrer endelig alle sine 
Helte og Heltinder med den fine, selskabelige Dannelse 
og den bløde Menneskelighed, som var ham selv og 
hans Kreds egen: der laa i Digtets Luft og Tone en 
»umanitå« og »gentilezza«, som var Blomster af det 
fine Florentinerselskabs Kultur. 

Alt dette er Alvor i Pulcis Digt. Men paa samme 
Tid kan han naturligvis ikke lade være med at 
more sig over det naive og ubevidst burleske i de 

folkelige Fortællinger, som er hans Grundlag, og 
jo mer han forfiner Personerne og Tonen, des mere 
disparate og barnagtige bliver Begivenhederne. For 
at more sit lattermilde Publikum forraader han da 
uafbrudt dem, som han begyndte med at ville efter- 
gøre. Han forstørrer alle Vidunderlighederne: en af 
Kæmperne bruger en Pinje til Tandstikker og steger 
en Elefant paa Spid, og en Krokodille kaster han tilbage 
til dens Hjemland Ægypten. De højtidelige og pate- 
tiske Steder ægger humoristiske Indfald frem i ham: 
Ulivieri klager over, hvor umuligt det er at kunne 
dølge Elskov — og Hoste; siden minder hans rørende 
Afsked med hans døende Hest Digteren om Pyramus 
og Tisbe. Roncevaux's Valplads ligner i hans Øjne 
en Kedel fyldt med Ragout af Blod og Knogler, og i 
Anledning af det' store Mandefald af Kristne kommer 
han til at tænke paa, hvor den gamle Peter Portner 
oppe i Himlen har maattet svede ved at aabne saa 
mange Gange og har faaet Ørene tudede fulde af Ho- 
sianna! Et ligefrem burlesk og parodisk Modstykke 
til Heltene og deres Slagsbroder- og Storæderbedrifter, 
som den dannede Florentiner ikke ret har kunnet be- 
undre, er indført i Saracenerkæmpen Morgante, der 
har ladet sig døbe og bevæbnet med en Kirkeklokkes 
Knebel følger Orlando og overvinder alle Paladinerne i 
Slagsmaal ogÆderi. Allerede i de gamle franske Helte- 
digte var en lignende Figur forekommet: »Rainouart 
au tinel« ; men hele den aandelige Sfæreforandring 
lægger sig for Dagen i den helt forskellige Belysning 
og Betydning af Figuren dengang og nu hos Pulci. 
En skønne Dag faar Morgante yderligere til Følgeskab 

en Dværgkæmpe — om man saa tør sige — , der bringer 
et nyt Element til Opmuntring ind i Heltedigtet. Det 
er Margutte, den listigste, ondskabsfuldeste Gavtyv, som 
Solen nogensinde har skinnet paa. Hans frække, kyniske 
Trosbekendelse er en Spot over al Religion og Moral: 
han tror paa Kapuner, baade kogte og stegte, og paa 
god Vin, paa Tærte og Makron, den første er Moderen, 
den anden er Sønnen, men den sande Vor Fader er Le- 
verpostej ; af Dødssynder har han ikke begaaet 7, men 
77. Og i alle sine Skælmstykker er dette- Utyske en 
Overmand baade af Pfaffe Amis og af Till Uglspil, en 
værdig Forfader til baade Folengos Cingar og Rabelais' 
Panurge. Endelig er der ogsaa den lille theologiske 
Djævel Astarotte, som sætter den Nekromant, der har 
manet ham frem, til Vægs med al sin subtile Dog- 
matik. Altsammen lige ægte Pulcisk: Æven tyr og Erotik 
lige saa vel som den burleske Parodi og Kynismerne, 
Helteromantikken og her og der ogsaa simpel, varm 
Religiøsitet ligesaa vel som de alvorlige dogmatiske 
Diskussioner og interessante geografiske Ekskurser, der 
ligeledes nu og da afbryder Handlingen. 



I de tyske Stæder, med de snevrere Forhold og den 
roligere, tungere Folkenatur, kunde den borgerlige Ræ- 
sonnøraand aldrig naa' til et saa sprudlende frigjort og 
kunstnerisk Udtryk som i Lorenzos Florens eller Vilions 
Paris. Satire og Didaktik var og blev her bunden i 
en vis praktisk Bedsteborgerlighed, men farvedes til 
Gengæld ogsaa ofte om til gemytfuldt Humor. 

Det var heroppe længe Tiggermunkene, som var 
ene om at repræsentere borgerlig Satire og Didaktik. 
I Modsætning til de tidligere Prækener, som helst 
holdt sig til Skriftens Ord og de store, officielle Synder 
og Laster uden at gaa den umiddelbare Dagens Vir- 
kelighed paa Livet, bragte Tiggermunkene i alle Lande 
ind i deres Præken hele den Bys Liv, i hvilken de daglig 
færdedes : Hjemmene og Værtshuset, Torvet og Butikken, 
og sigtede tillige gennem deres Præken direkte tilbage 
paa at reformere Samtidens daglige Liv udenom dem. 
De var fuldblods Bysbørn allerede ved deres Sans for at 
komme i levende Rapport til deres Publikum. Gam- 
meldags Geistlige forargedes over deres Popularitetsjagt, 
omtrent som de nutildags forarger sig over Frelsens 
Hær. De talte direkte til deres Tilhørere, udpegede 
de enkelte: »Du dér, du unge Spottefugl ... du dér med 
den røde Hue! behold du bare dine Øjne for dig selv, 
der er ingenting at grine af her.* De muntrede op 
med Vitzer: »Jeg vil sige Jer, mine Damer, at i denne 
Fastetid, da man overalt tilhyller »les saints«, synes 
jeg ogsaa nok, I skulde dække Jeres »seins«. De over- 
satte alt i trivielle og komiske Billeder. Mennesket efter 
sit Syndefald skildres udførlig som et Æsel, bundet 
af Djævlen med Dødssyndernes 7 Grimer. Kristus er 
en Honningkage, bagt af Barmhjertighedens Honning, 
æltet ind i alskens allegoriske Melsorter, gennemstukket 
og lagt i Lidelsernes Ovn. De fortalte Historier, be- 
skrev drastisk og malende, kopierede Folk, gav som 
Jonglørerne en hel lille Forestilling; med Skrig og Graad 
gav de hele Lidelseshistorien saa dramatisk, at Folk 
besvimede. Og de smeddede, medens Jernet var varmt, 

KHngbøjtlerne gik straks rundt, der foranstaltedes An- 
todaféer af Pynt og forlorent Haar, eller Folkssværmen 
dirigeredes, medens den var i Aande, ud til Oprør 
eller til Valfart. 

I deres Prækener — Capistranos eller Savonarolas 
italienske, Menots, Maillarts, Guillaume Pepins franske, 
Berthold af Regensburgs eller Gailer af Kaiserbergs 
tyske — passerede hele Byens Liv Revy i grelle, sati- 
riske Billeder 6 . Ofte mærkes det, hvordan den kriste- 
lige Opbyggelse næsten tabes af Syne, og det Satiriker- 
og Komediedigtertalent, der stikker disse Gadens Børn 
i Blodet, løber af med dem. En stadig Skive for 
Karikaturer og Spottegloser er alle de naragtige Moder 
i Klædedragten: de skakbrik-rudede Benklæder, Sna- 
belskoene, Udsnittene, Udpolstringerne, de lange Øren 
paa Kvindfolks Hovedtøj. Sagkyndig gennemgaas hver 
Næringsvejs Specialsynder : Mølleren blander Melet; 
Slagteren væder Kødet for at det skal veje bedre til 
og putter al Slags Svinerier i Pølserne; Kræmmeren har 
i sin mørke Bod én Alen til at købe efter, én til at 
sælge efter, men han skal vide, at Djævlen har en tredje 
til at »alne« hans Rygstykker med. Saa skildres Livet 
i Badstuerne, i Skøgehuse og Spillebuler, i Kirken og 
i Hjemmene; det er hele smaa Komediescener, der ud- 
males. Vi ser Studenternes natlige Vildfarter, naar de 
røver paa Kul- og Brændselspladserne eller forlokker 
hverandre til Utugt. Naivt forklarer de unge Køb- 
mænd og Sagførere, hvordan de paa deres Forretnings- 
rejser, »hvor de dog ikke kan føre deres Koner med, 
hængende ved Bæltet«, maa holde til med Tjeneste- 
pigerne i Kroerne, naar de ikke kan undvære Kvinder. 

Alt, hvad Tiggermunkerne end taler om, véd de at 
vende hen til at skildre og paavirke Samtidens Sæder. 
Den hellige Historie omarbejdes uafbrudt til Sædeskil- 
dringer af Samtidens Liv. Den forlorne Søn optræder 
i Fløjlspburpoint, Skarlagens Hoser og florentinsk Filt- 
hat; Magdalenes eller Josefs og Potifars Historie om- 
klædes til borgerlige Noveller. — Nogle af disse folke- 
lige Prædikanter, saaledes f. Ex. den franske Munk: 
Olivier Maillard, iklæder endelig deres Satire altid 
nye og underholdende Billeder. Engang giver han, 
forat illustrere de forskellige Grader af Hæderlighed 
og Fordærvelse, en Samtale mellem Borgerkonen og 
Koblersken i fem forskellige Varianter, for 5 forskellige 
Egne af Frankrig. En anden Gang skildrer han, 
hvordan Satan er syg og maa holde Sengen, og den 
eneste Spise, som han endnu har Smag for, er den 
»Tungepostej«, som Kvinderne nyder ved Barselvisitter, 
og denne Postejs blandede Indhold (o: al den onde 
Sladder, de fører) gennemgaas derefter af Prædikanten. 

De borgerlige Satirer og Læredigte er i de tyske 
Byer længe helt i disse geistlige Moralisters Stil. En 
Skolemester i Bamberg digtede c. 1300 et allegorisk 
Læredigt, som han kaldte »Der Renner« ; det skulde 
nemlig løbe gennem alle Lande og udsprede de satiriske 
Livsbilleder og moralske Anekdoter, hvorigennem Skole- 
mesteren belyste menneskelige Laster. En Mand ved 
Bodensøen inspireredes af Fiskerierne til et allegorisk 
Digt »Djævelens Net« (c. 1430). Djævlen praler overfor 
en Eneboer med, at hans Rige er meget større end 
Kristi og strækker sig gennem alle Samfundsklasser. 
Eneboeren nøder ham til at rykke ud med, hvordan 

han bærer sig ad med at fange saa mange Sjæle, og 
Djævlen fortæller saa, at % han har et stort Næt, som 
7 Tjenere trækker saa tæt om Menneskene, at kun 
meget faa undslipper. Tjenerne er Junker Hoffærdighed, 
Nid, Gerrighed og andre Laster, og Djævlen gennem- 
gaar, ved hvilke Laster det er, at hver enkelt Stand 
og Næringsvej falder i hans Garn. 

Verdslig borgerligt bliver derimod Satirens Syns- 
punkt, naar det ikke længer er Djævlen, men Daar- 
skabens Gudinde, der ses som Verdens Hersker, og 
Menneskene ikke mer revses som Syndere, men spottes 
som Narre. Det er som Daarskaber, Narrestreger, ikke 
som Laster, at de menneskelige Lyder især udæsker 
den praktiske Borgerforstand og forfølges af dens 
Kritik. Som Narrestreger havde allerede det gamle 
Testaments borgerlige Moralister set paa Menneskenes 
Unoder, som Narre havde folkelige Træsnit og Faste- 
lavnsvers længe fremstillet Folk; nu indvarslede Baseler 
Juristen Sebastian Brant med sit Læredigt »Narreskibet« 
(1494) en hel Narrelitteratur. Paa et Skib skal alle 
Livets Narre føres over til Narregonien, ikke mindre 
end 113 Arter mønstres dér, alle klædes i Narrehætte, 
faar Narrebriks i Haand, og de, der ikke faar Plads 
ombord, svømmer bagefter. Den lærde Universitets- 
mand, som havde Selvironi nok til at begynde sin Revy 
med sig selv som Bognarren, evnede imidlertid ikke 
at tegne videre levende Mennesketyper; han nøjedes 
med — tildels med Udgangspunkt fra Salomos Ord- 
sprog — at moralisere, temlig strengt kristeligt, over 
Hovmod og Gudsforagt, unyttig Lærdom og dumme 
Ønsker, nye Moder og gamle Gække. Men de Træsnit, 

som ledsagede Bogen, gjorde Narrefigurerne levende, 
og der er en kostelig tør Snusfornuft i Betragtnings- 
maaden, naar Moralisten i Stedet for at fare frem mod 
de store Laster nøjes med at spotte de smaa Daar- 
skaber. De har meget mere Slid og Ubehag, alle de 
lastefulde, af deres Taabeligheder end de fromme af 
deres Faste: de hoffærdige Kvinder, der maa sminke 
og snøre sig, de Havesyge, der altid maa farte rundt 
paa Handelsrejser, Elskerne, der maa være paa Støv- 
lerne Nat og Dag for at opvarte den Skønne og maa 
have et Øje paa hver Finger. Og saa gør de en daarlig 
Forretning alle sammen, naar de sælger deres Sjæls 
Frelse for en saa lille Gevinst, — sælger »deres Æsel 
for en Sækkepibe, som man siger«. — I Franciska- 
neren Thomas Murners »Narrebesværgelse«, der helt staar 
under Paavirkning af Brant, udvidedes dennes summa- 
riske Revy til fyldige Livsbilleder fra Værtshuset og 
Hjemmet, og alle Slags folkelige Ordsprog og Tale- 
maader — om at slaa Barnet ud med Badevandet, 
binde Ris til egen Bag o. 1. — illustreredes gennem naive 
Smaaanekdoter, der ledsagedes af plumpe, lystige Træ- 
snit. Og talløse Varianter vrimlede frem rundt i By- 
erne. Murners »Skælmelav«, »Kukkuk-Eng« og »Svind- 
lermølle« hører herhen. »Narreskibet« oversattes hurtigt 
paa Fransk og Engelsk, og ogsaa disse Lande fik 
deres Narrelitteratur. Med Erasmus* »Lovtale over 
Daarskaben« kom Narredigtningen ind i humanistiske 
Former og optog Paavirkninger fra Lukian og italienske 
Humanister, men Fru Stultitia, som i sin Narredragt 
bestiger Katedret og holder en lærd Lovtale over sig 
selv, har endnu ægte borgerligt Blod i sig. Ledsaget 

af Holbeins Illustrationer og oversat paa alle Sprog, 
fløj Erasmus' Bog over hele Europa og gjorde en uhørt 
Opsigt. 

I Reformationsaarhundredet bliver Satire, Humor 
og Didaktik i alle Former og Tonarter saa at sige ene- 
herskende i Litteraturens Konsert. Den religiøse Pole- 
mik tager i alle Lande det borgerlige Satiretalent i 
Tjeneste. I Tyskland kæmper »Hans Wurst« med 
»deri store lutherske Nar«, og »de ubekendte Mænds 
Breve« og »Jesuiterhatten« gemmer lystige Komedie- 
elementer i sig. I Frankrig tager »Apologien for 
Herodot« og i Nederlandene »Bikuben« baade Humo- 
rens og Karikaturens Vaaben i Brug for det reformerte 
Partis Sag. I England er John Sheltons Satirer mod 
Kardinal Wolsey og David Lindsays mod baade Klærke 
og Lægmænd rige paa Karakteristik og Lune. — Sam- 
tidig florerer overalt den humoristiske Digtning. I Ita- 
lien skriver Folengo sine burleske Heltedigte, i Frankrig 
opstaar Rabelais, i Spanien begynder den komiske 
Skælmeroman, i Tyskland morer man sig med Digte 
om »Frøernes og Musenes Kamp«, om »Loppejagten« 
eller »Finkeridderen«. — Gærne tages Fortællingen, 
Novellen, ogsaa i Didaktikens Tjeneste. »Ræveroma- 
nen« bearbejdes paa højtysk og plattysk ganske til et 
satirisk-didaktisk Sædespeil; Æsops Dyrefabler bruges 
som Vehikel for protestantisk Satire; Novellesamlinger 
som Franciskaneren Johan Paullis »Schimpf und Ernstc 
betegner sig selv som »alvorlige og kortvillige Exem- 
pler, Parabler og Historier til Menneskers Forbedrings 
hver Historie ledsaget af et »Hute dich« som Morale. 

Det fyldigste Udtryk for satirisk og ræsonnerende 

ægtet en ung faderløs Pige med »noget til bedste« — 
han husker endnu sin Kunigunde i Brudekrans af 
Sølvtraade, med Pibekrave op om Halsen og snørede 
Jomfruærmer — , med hende havde han levet siden 
da i fredeligt Ægteskab og jævnt flikket sig frem til 
Velstand og eget Hus. Til Patricierne og de »raths- 
fahige« Slægter hørte han langtfra, og i Pirkheimers 
eller Dr. Schedels dannede Kredse af Jurister og Huma- 
nister havde han intet at gøre. Men han omgikkes 
sine talrige Haandværkervenner — den gamle Væver 
Lienhard Nunnenbeck, Bogtrykker Hans Guldenmund 
osv. — og var en populær og almenagtet Mand i sit 
kære Nurnberg, udenfor hvis Mure han næppe er 
kommen siden Vandreaarene. Tidlig havde han søgt 
»Kurzweil« i at skrive Vers. Den nævnte Væver havde 
først indviet ham i Mestersangerkunsten, paa sin Van- 
dring havde han besøgt andre Byers Sangerskoler og 
nu var han det flittigste og' mest ansete Medlem i 
Nurnbergs Mestersangerlav; med sin retskafne moralske 
Karakter virkede han stedse for at opretholde den 
gode Tone i Lavet og rense det for uheldige Elementer. 
Saa skrev han videre talrige Skuespil, lystige Faste- 
lavnskomedier — men uden de svinske Uanstæn- 
digheder, som Barberen Hans Folz havde fyldt sine 
med — , ogsaa rørende og opbyggelige Skuespil, hentede 
fra Bibelen og den romerske Historie, — Schedels Welt- 
kronik og Ovid havde været den opvakte Drengs Ynd- 
lingslektyre. Men endelig spredtes der over Nurnberg 
og alle Sydtysklands Byer talløse Flyveblade forsynede 
med Titeltræsnit, i dem fandt den flittige Skomagers 
evig rindende Digleraare sit stadige Afløb. Selv havde han 

hjemme en stor Kvartbog, i hvilken han »in den suszen 
Namen unsers Heilmachers Jesu Christi und seiner 
gebenedeiten Mutter Maria« indførte alle sine Digte. 
Naar han henimod Slutningen af sit Liv gjorde sit 
digteriske Regnskab op, kunde han med Tilfredsstillelse 
se tilbage paa en Produktion af over 200 Komedier, 
c. 2000 Fortællinger paa Vers og 4500 Mestersange. 

Med en gemytlig og uforstyrrelig Kritik ræsonnerer 
Hans Sachs fra sit Værksted over alle de Livets For- 
hold, som kommer indenfor hans Synsvidde, og er 
altid betænkt paa, hvordan han samtidig med at for- 
nøje ogsaa kan gavne sine Medborgere. I Fortalen 
til en samlet Udgave beder han den »godhjertede Læ- 
ser« ikke at se paa hans Værk med de Lærdes foragt- 
fulde Øjne, men betragte det som en Lysthave, der 
ligger lige ved Landevejen og staar aaben for alle og 
enhver: man kan i den finde vellugtende Violer og 
ogsaa simple Markblomster, der dog med skønne liflige 
Farver kan gøre tungsindige Gemytter »frohlich und 
leichtsinnig« ; derimellem er der ogsaa »mange gode 
Urter og Rødder med bitter Medicin i, til at purgere de 
syge Gemytter og uddrive Lasternes onde Vædsker«. 
Han digter da Elskovshistorier med ulykkelig Udgang, 
der skal advare Ungdommen mod »uordentlig Elskov« 
udenfor Ægteskabet ; skønt han selv har forherliget sit 
Samliv baade med sin første og sin anden Hustru i 
de varmeste Ord, udvikler han dog ogsaa for en ung 
Mand, at den »bittert søde Ægtestand« nu alligevel altid 
har to Sider, og at man vel bør betænke sig, inden man 
træder ind i den. Han véd at opregne »en slem Kones 
12 Egenskaber« og at fortælle mangen Historie — efter 

Boccaccio eller andre — om Kvindelist og arrige Koner. 
I to Digte har han skildret sit Ideal af en Biedermann, 
der arbejder flittig i sit Værksted, gaar i Kirke om 
Søndagen, sjælden gaar paa Kneipc og er en god Hus- 
fader i sit Hjem, og af en Biederweib, der holder sit Hus 
rent og véd, at hun skal »dukke sig for sin Mand*. 
Satirisk skildrer han forskellige Mennesketyper: Hans 
Dovendidrik eller Heinz Kradsbørstig; i allegoriske 
Digte klager »den undertrykte Fru Sandhed« sig, og 
»Egennytten, det gruelige Dyr med sine 12 Egenskaber« 
eller »Bagtalelsen, den gruelige Last med sine andre 12« 
skildres. I velmente Vers advarer han mod Drikke- 
sygen, mod Boleriets Last, eller formaner til at være 
Øvrigheden underdanig og flittig gaa i Guds Hus. 

Særlig vellykket er Hans Sachs i smaa humoristiske 
Fantasier. Med meget Lune skildrer han, hvordan det 
gaar til i Himlen, naar St. Peder gaar og vil gøre alt 
bedre end Vor Herre og finder noget at udsætte paa alt, 
eller naar Skrædderen — trods alle de Tøjrester, han 
har understukket og kastet ned i sin Kurv under 
Værkstedbordet — faar Lov at komme ind og sidde i 
en Kakkelovnskrog i Himmerig; eller hvordan det 
gaar til i Helvede, naar Landsknægtene kommer der- 
ned og holder Postyr, eller der er bleven saa fuldt 
dernede, at mange maa sidde med Bagen ud af Vin- 
duerne, og mange, som* var fuldt værdige, maa lade 
sig afvise derfra. Han fortæller om Slaraffenlandets 
Herligheder eller Foryngelsesbrønden , hvorhen alle 
Ægtemændene bringer deres gamle Koner for at faa 
dem unge igen; man husker Cranachs uforlignelige 
Fremstilling af detle Motiv. Gemytfuld og nydelig er 

især Skildringen af, hvordan Vor Herre en Dag mel- 
der, at han vil komme og se, hvorledes Eva holder 
Hus. Hun faar travlt med at pynte op med Majgrønt 
bag Kakkelovnen, faa sine Børn badede, kæmmede og 
givne ren Skjorte paa; hun lærer dem, hvordan de 
skal tage Huen af, bukke og give Haand, men de 
uartige og umulige mellem dem gemmer hun bort i 
Ovnhullet, under Høet osv. Den gamle Herre viser sig 
yderst venlig, og de smaa Børn bærer sig rigtig artig 
ad; Gud lægger sin Haand paa deres Hoveder og lover 
hver en god Stilling i Samfundet. Og da Eva ser 
dette, faar hun Mod til ogsaa at komme frem med sine 
snavsede plumpe Unger, men dem kan Vor Herre kun 
gøre til Bønder, Smedde, Tjenestefolk osv. 

Hele sin Bys Liv levede Hans Sachs med og gav 
Folkestemningen Udtryk overfor alle Dagens politiske 
og religiøse Begivenheder. Snart digtede han om Tyr- 
kerne, der er foran Wien og truer Kristenheden, snart om 
Markgreve Albert, Byens Arvefjende. Da Luthers Stemme 
lød fra Sachsen, var Hans Sachs en af de første, i 
hvem den gav Genlyd, og hans »Wittenbergske Nat- 
tergal«, et langt allegorisk Digt til Luthers Forsvar, 
fløj rundt i Byerne med det nye Evangelium. Det var 
sund borgerlig Forstand, simpel borgerlig Retskaffenhed, 
tillige ogsaa verdslig og national Selvstændighedstrang, 
som gennem Hans Sachs' Stemme gav Lutherdommen 
sin kraftige Tilslutning i Kampen mod Romerkirke og 
Papisteri. 



XIV. BILLEDKUNST OG SCENEKUNST 

Al den Aandskultur, vi har set vokse frem, fører 
. direkte i Retning af umiddelbar kunstnerisk Af- 
bildning og Eftergøreise af Livet, saaledes som Billed- 
kunsten og Scenekunsten alene formaar at give dem. 
Til disse Kunstformer maa Borgeraandens Virkeligheds- 
sans og den medmenneskelige Interesse, der vækkes af 
Bylivet, nødvendigvis søge hen. Alle Gadens Ansigter, 
alle Hjemmenes Interiører, alle de smukke, rige Stoffer, 
der gaar gennem Købmandens og Haandværkerens 
Hænder, bliver siddende i Folks Øjne og vil gengives 
i Kunst. I fortællende Digte har vi set den drama- 
tiske Dialog og Beskrivelserne af Personer og Ting 
breder sig mer og mer. Ogsaa i Borgernes Memoirer 
og Krøniker dukkede Portrætter og Beskrivelser, Sam- 
taler og Scener overalt op. Froissart maler og dra- 
matiserer Hoflivet; Florentinerboghandleren Vespasiano 
tegner sin Bys kendte Figurer; vor kølnske Advokat 
Weinsberg leverer de mest minutiøse Beskrivelser af 
sit Ydre og sine Livsvaner paa forskellige Tidspunkter 
af sit Liv. Bleg abstrakt havde den Rosenhave været, 
hvori Kiærken fra Orleans i det 13de Aarh. havde spad- 
seret i Drømme (»Romanen om Rosen«); naar derimod 
en venetiansk Klærk c. 1450 digter sig en Drømmehave 
op at spadsere i (»Hypnerotomachia«), bugner den af 

vidtløftig beskrevne Pragtvækster og Pragtgenstande: 
saa sanselig og stoffyldt bliver Fantasien i en rig Han- 
delsby. Derfor slaar Ordets Kunst ikke længer til, 
man forlanger overalt noget at føle paa eller at se med 
de legemlige Øjne. Der er heri noget af den samme 
krasse Materialisme, der i det 15de Aarh. gør sig gæl- 
dende i det religiøse Liv som Relikviedyrkelse og Mi- 
rakelsyge. Det er tillige Demokratismen, som er Aar- 
sagen. Selv med Bogtrykkerkunsten tilhjælp, kan 
Mængdens aandelige Hunger ikke tilfredsstilles af Op- 
byggelsesskrifter eller Underholdningslitteratur. Billed- 
kunsten og Skuespillet, som Tusinder kan nyde uden 
at skulle stave sig igennem Skrift, maa komme til 
Undsætning. 

I florentinsk Maleri var — som bekendt — Giotto 
c. 1300 det første afgørende Gennembrud. Medens 
Malerne hidtil, selvom de var Lægmænd og Haand- 
værkere, helt var gaaet i munkelige Traditioners Lede- 
baand, var Giotto, der fra et Uldvæverværksted var 
kommen i Malerlære, den typiske, uforbeholdne Borger- 
lighed i sit Liv som i sin Kunst. Den grimme lille 
Mand, som var en adstadig Husfader og velstaaende 
Husejer, var populær blandt sine Bysbørn for sit slag- 
færdige Vid, sit jævne Lune, sin skarpe Kritik, som 
der altsammen gik mange Anekdoter om. I sin Kunst 
fik han jo mest Bestilling paa religiøse Æmner og var 
ogsaa ægte religiøs, men alligevel betød de store Cycler 
af Marias, Kristi og Frants af Assisis Liv, hvormed 
han beklædte Kirkevæggene, fremfor alt Gennembrud- 
det af en borgerlig Aand tversgennem alle nedarvede 
Konventioner. Med en levende Anskuelsestrang og en 

deltagende Menneskelighed satte han sig først og frem- 
mest ind i den Tekst, der skulde illustreres, saa friskt 
og naivt som aldrig før var set. Det var ham blot om at 
gøre at gengive vedkommende Scene eller Begivenhed saa 
tydelig og livagtig som muligt netop saal^des, som han 
tænkte sig, at alt virkelig var gaaet til. Dette synes os 
nutildags den selvfølgelige Opgave for Kunsten, men 
den ældre munkelige Kunst var egentlig sjælden faldet 
derpaa. For den var Nadveren, Forkyndelsen, Kors- 
fæsteisen overhovedet ikke konkrete, historiske Begi- 
venheder, foregaaede dér og dér, paa den og den Tid. 
Den saa' dem mystisk abstrakt som evige, altid eksi- 
sterende Trossandheder eller Billedsprog, der skulde 
indprænte guddommelige Dogmer til Sjælens Frelse: 
Fødselscenen, Forkyndelsen osv. fremstilledes som lige- 
saa symbolske, allegoriske Billeder som de yndede Bil- 
leder af Lammets Tilbedelse, »Jesse Træc osv. Ved 
Fremstillingen af Nadveren f. Eks. 1 tænkte man ikke 
paa, hvordan det hele vel var gaaet til, men ene paa, 
hvad Nadverdogmet skal indprænte os. Judas ud- 
sondredes aldeles fra de andre Deltagere, havde ingen 
eller en sort Glorie, sad helt for sig selv, undertiden 
ude paa Gulvet borte fra Bordet: i indre Forstand 
hørte han jo ikke til mellem de andre og fik ikke 
Andel i Frelsen. Giotto derimod placerer ham ganske 
naturtro mellem Apostlene — senere gik flere Floren- 
tinere tilbage til de ældre Traditioner — og udmærker 
ham ikke ved konventionelle, men ved naturtro Midler 
gennem hans gemene Ansigt og dramatiske Bevægelse, 
da han mærker sig gennemskuet af Mesteren. Paa 
samme Maade Getsemanescenen. Her oversætter de 

Kristus; forneden Martyrer og Kirkefædre, der svæver 
opad med Maria i Spidsen, og dernæst de almindelige 
Dødelige, der ved et stort Kors i Midten er skilte i de ud- 
valgte og de fortabte. 

Og Giotto formaaede at fortælle saa simpelt og folke- 
ligt som ingen før. Han var det selskabelige Menneske, 
havde — ligesom Tiggermunkene eller Novellisterne — 
Tungen paa Gled, kunde meddele sig og gøre sig for- 
staaelig for Menigmand. Overflødige Tilskuermasser, der 
kun fylder op, fjerner han fra sine Billeder, han bruger 
kun faa Personer, kun dem, der virkelig agerer. Ud 
af hver Tildragelse skræller han Anekdoten, Pointen 
frem, griber det rigtige Moment — det, som fortæller 
baade, hvad der er gaaet forud og hvad der bagefter 
vil følge — og han anordner Figurer og Stillinger saa 
rigtig, at enhver Lægmand uden at misforstaa straks 
faar fat paa, hvad der foregaar. Der er et saa talende 
Liv i Giottos Billeder. Uudtømmelig er han i at op- 
finde betegnende Stillinger, Haandbevægelser, Ansigts- 
udtryk. En værdig gammel Mand, sflm nedbøjet i 
sørgmodige Tanker er vanket ud i Ensomheden; to 
gamle Ægtefolk, der i kærligt Gensyn omfavner hin- 
anden, med deres forgræmmede Ansigter oplyste af 
Herrens trøsterige Forjættelse; en nysgerrig Tilskuer, 
hvis Hals synes at forlæilge sig og Næsen at tilspidse 
sig i Nyfigenhed, en anden Tilskuer med gabende 
Mund og forbauset udspilede Fingre. Her er virkelig 
Ordet blevet Kød og Kødet Ord. 

Selve Opfattelsen og Aanden i Giottos Kunst er en 
ny borgerlig, menneskelig. Den er i sin jævne Jor- 
diskhed en Reaktion overfor Middelalderkristendommen. 



Giotto og Masaccio 401 

Typerne er meget mere undersætsige, Ansigterne meget 
kortere end tidligere. Ekstase og Sværmeri ligger ikke 
videre for dem. Hvor Englene synger deres »Gloria« 
for Hyrderne, bliver disse rolig siddende, og selv hvor 
Figurerne er i stærkest Sindsbevægelse, spræller de 
ikke, som ofte før i Kunsten, retorisk ud med Arme og 
Ben eller vrænger Ansigter, flænger Klæderne itu og 
river sig i Haaret. Men der er et saa inderligt Ge- 
mytsliv i Giottos Mennesker, i Bedrøvelse, i hjemlig 
Hygge og Familiefølelser; og mellem Jesus og Apost- 
lene eller Frants og hans Disciple er der et saa sel- 
skabeligt og kammeratligt Samliv. Især lyser dog In- 
telligensen i dyb, vaagen Bevidsthed ud af Ansigterne, 
i deres Opfatten og Spørgen, deres Talen og Handlen; 
alle interesserer sig ogsaa saa livfuldt for hverandre, 
udveksler Tanker og Følelser, — de er Bymennesker 
som Giotto. 

I Giotto laa in nuce hele det senere florentinske 
Maleri: Leonardos Nadverbillede i Milano og Michel 
Angelos »Dommedag« i det sixtinske Kapel er direkte 
Videreudvikling af Giottos psykologiske og dramatiske 
Virkelighedsbilleder. Det meget, som der endnu stod 
tilbage at udfolde af sine Spirer, blev efter et Aarhun- 
dredes Stilstand udviklet ved Masaccio og hans Skole 
i Beg. af 15de Aarh., og samtidig førtes Skulpturen, 
der ved Pisanoerne havde naaet et lignende Gennem- 
brud som Søsterkunsten ved Giotto, et tilsvarende 
Skridt fremad ved Donatello og Ghiberti. De betegner 
mindre en ny Aandsart end en stor Vækst i kunstne- 
risk Evne. De førte den nøjagtige, illusoriske Afbild- 
ning af Legemverdenen langt udover Giottos og Pisanos 

Kunst. Giotto tegnede meget summarisk Legemerne 
bagved Klæderne og udfyldte temlig summarisk Figu- 
rernes Flader ,med Farve. Nogen Individualisering 
brød ban sig heller ikke om; han tegnede de almen- 
menneskelige Sindsbevægelser paa gamle eller unge 
Ansigter, Kvinder eller Mænd, men karakteriserede 
ikke nærmere. Hans Scenerier er ligesaa elementære: 
En nøgen Stue ; et helt konventionelt Tempel, der bestod 
i en Baldakin paa 4 Søjler som Mysteriernes primitive 
Dekorationer; et yderst naivt Landskab. Nu gør den 
vaagne og reale Virkelighedssans sig gældende hos de 
borgerlige Kunstnere og deres Publikum. Man maler 
Klæderne, Smykkerne, Husgeraadet med, og det mærkes, 
der er Bundtmagerforstand i Pelsværkets Udpensling, 
og Kræmmerblod i den Maade, hvori Klædernes Stof 
er karakteriseret gennem deres Fald og »lustre« ; disse 
Møbler eller dette Guldsmykke er bestemt til at gou- 
teres af en Mand af Faget. Naturen tages ogsaa 
med. En Maler har til Specialitet at male Fugle, en 
anden Heste. I denne Rejsernes og Rejsebeskrivelsernes 
Tid, da der i Florens endog gøres Tilløb til zoologiske 
og botaniske Haver, dukker ogsaa baade eksotiske Dyr 
og Menneskefigurer op i Billederne : Giraffer, Morianer, 
Tyrker med Turbaner. Verden tages i Besiddelse af 
Kunsten som af den empiriske Videnskab. Ogsaa de 
matematiske Videnskaber giver deres rige Kontingent. 
Der kommer et stort eksakt Element ind i Kunsten. 
Man maaler de menneskelige Proportioner op paa alle 
Ledder og Kanter og opstiller Proportionslære og Nor- 
malfigurer til Brug for Kunstnerne. Perspektivets og 
Synsforvildelsernes Love studeres. Figurerne modelleres 

og forkortes, Rummene faar Dybde efter matematiske 
Formler. Mange af de florentinske Kunstnere gik flere 
Aar af deres Liv helt op i saadanne videnskabelige 
Studier og tekniske Eksperimenter, og adskillige af 
deres Billeder er blotte Studier i Perspektiv og For- 
kortning. Dertil kom nu ogsaa den nye Olieteknik, 
som i mange Henseender gav Maleren helt nye Midler 
i Hænde til at eftergøre Naturen: Farverne kunde 
flyde over i hinanden, Luften kunde faa en Transpa- 
rens, Lyset faa en Lysstyrke og Skyggen en Mættethed, 
Genstandene endelig en Runding, som aldrig før var 
kendt. 

Men dette, at man nu krævede Tingene eftergjort 
og formaaede at eftergøre dem rigtigere end før, det 
beroede naturligvis paa, at man i det blomstrende 
Borgersamfund interesserede sig mere for den ydre 
Virkelighed end tidligere. Kunsten havde jo først i 
Kirkens Tjeneste kun skullet være et Hieroglyfsprog, 
et Billedsprog, som Menigmand kunde forstaa, skullet 
meddele ham den hellige Historie, som de Skriftkyndige 
kunde læse sig til i Bogstaver. Naar Kunsten derfor 
blot fortalte det samme som Teksten, var dens Op- 
gave løst. Ligesaa lidt som Teksten beskrev Personers 
Udseende og Dragt eller Sceneriet udenom, ligesaa 
lidet gjorde Giotto ud deraf; Handlingen, Begivenheden 
er ham alt. Men nu vil man have nærmere Besked. 
Ligesom Prædikanterne udmalede hele Livsbilleder og 
spandt lange Romaner ud af Tekstens enkle Ord eller 
de borgerlige Bearbejdere drævede Heltedigtene ud i 
omstændelig og beskrivende Prosa, saaledes gav Kunst- 
nerne sig til grundig at udføre og udfylde Giottos 

kortfattede Rids. En ung Mand var for ham en ung 
Mand, hans Dragt en ung Mands Dragt, Marias Stue 
en Stue i Almindelighed. Nu individualiseres, konkre- 
tiseres Manden, Dragten og Stuen. Og alle Biomstæn- 
dighederne, Mellemleddene, de smaa Ting, som fylder 
Hverdagslivet ud og virker bestemmende paa Helheden, 
alt det kommer nu med. Der er en rigere Forstaaelse 
af Livets Sammensathed og Forholdsbestemthed, et 
fyldigere og mangfoldigere Verdensbillede i Ghirlandajos 
Fresker af Marias Liv end i Giottos tilsvarende. Under 
al denne Beskriven og Karakteriseren forlægges Hoved- 
interessen fra Fortælling af den enkelte Tildragelse til 
almindelig Skildring af Mennesker og Ting. Nu og 
da ser det i det 15de Aarh.s Florens ud som om en 
vis Materialisme skal faa Overhaand i Maleriet, og om 
det rige Venedigs samtidige Malerkunst gælder dette 
endnu mere. Det er stundom, som om ikke blot det 
religiøse Æmne, men overhovedet det menneskelige Liv 
skal glemmes eller kvæles mellem de elegante Kosty- 
mer, Hunde, Heste og Papegøjer, de prægtig dekorerede 
Søjlehaller, Templer og Paladser, de broget overlæssede 
Landskabsbaggrunde, som altsammen fylder op i Filip- 
pino Lippis og Ghirlandajos, Benozzo Gozzolis og Paolo 
Uccellos Billeder saavel som paa Venetianerne Cri- 
vellis eller Carpaccios Malerier. 

Det er imidlertid i Virkeligheden en anden Forskyd- 
ning af den kunstneriske Interesse, som gik for sig. 
Under den religiøse Etikette og de officielle Billed- 
æmner var det mer og mer sin egen Bys samtidige 
Liv, som man smuglede ind i Fremstillingerne. Man 
sad fastgroet og indelukket i den snevre Hjemlighed 

og hverken gad eller formaaede at svinge sig højt til 
Vejrs eller vidt ud i det Fremmede. Ligesom vi har set 
Borgerne gøre det i Litteraturen, saalede oversatte de 
ogsaa i Kunsten det udenlandske i deres Byjargon 
og trak det himmelske ned i deres Hverdagsprosa. 
Alle de hellige Æraner borgerliggjordes og lokaliseredes. 
Ghirlandajos Billede af Marias Fødsel var det gran- 
giveligste Billede af et rigt florentinsk Købmandshjem, 
hvor Naboerskerne kommer paa Barselbesøg, og Do- 
natellos Profetstatuer paa Domkirkefacaden var Origi- 
naler fra Byens Gader. Den hellige Historie blev 
maaske profaneret og travesteret herved, men til Gen- 
gæld blev Kunsten en Tolk for Borgernes Interesse for 
sig selv og hverandre, for deres Kærlighed til deres 
Hjem og deres By. Uden at de selv ret gjorde sig 
det klart, blev deres Kunst — bag de religiøse Titler — 
til Sacchettiske Noveller, Vespasianoske Anekdoter om 
Byens Originaler eller Pucciske Opregninger af Gam- 
meltorvs Herligheder. — Men netop herved kunde ogsaa 
Gemytslivet fra Familiehjemmene rigtig fuldt og frit gen- 
nemstrømme de hellige Billeder: Idyllerne af »Moderen 
med Barnet« eller de elegiske Klager af Moderen og 
Apostlene over Jesu afsjælede Legeme — Filippo Lippis 
og Ghirlandajos saavel som i Venedig Crivellis og Bel- 
liniernes — har vi allerede tidligere set som Udtryk 
for den samme Hjemmets Gemytskultur, som aander 
ud af deres religiøse »Laude«. Og alle Benozzo Gozzolis 
og Ghirjandajos, Pinturichios og Carpaccios livfuldt 
muntre Fortællingsbilleder fra Byliv og Landliv svarer 
til Gengæld til Lorenzo Medicis Digte, til Novellerne 

og mange rige Borgerhjem udstyres med Familiepor- 
trætter, — sjældent iøvrigt paa Lærred, men hyppigt 
i Træ eller Gips, Marmor eller Bronze. 

Især rykker dog det 15de Aarh.s florentinske Kunst 
lige fra først af selve Menneskelighedens, Humanismens 
Grundæmne i Forgrunden : det nøgne Menneskelegeme, 
som Middelalderen saa vidt mulig undselig havde til- 
hyllet eller havde behandlet ufølsomt og uforstaaende. 
Donatellos Bronze-David eller Ghibertis Eva paa Bronze- 
porten var — ligesom omtrent samtidig Masaccios 
Adam og Eva eller Ynglingen, som skal døbes, paa »Del 
Carmine« freskerne — det sejrrige Gennembrud af den 
nøgne Naturalisme og Humanisme. Det nøgne Men- 
neskelegeme er det Stykke Virkelighed, som ligger os 
nærmest og som bærer alt vort Liv, det er ogsaa 
Menneskeligheden i dens ægteste, mest demokratiske 
Form. Ved ivrige Modelstudier og anatomiske Under- 
søgelser forfulgte Florentinerkunsten i det følgende sin 
Opgave i Menneskefremstilling, undertiden tilsyneladende 
blot aandløst kopierende, men i Virkeligheden altid 
baaren af en uforfærdet Kappelyst med Naturen og 
en andagtsfuld Kærlighed til det menneskelige. — Det 
menneskelige i sin elementære Grund, som levende 
Kraft og tyngende Stof, jordisk hedensk og prosaisk 
brutalt, efter Klosterkultur og Ridderromantik, — det 
var jo i det hele det nye Ideal, der forkyndtes af 
Masaccios Adam og Eva som af Andrea del Castagnos 
Pippo Spano, af Donatellos St. Georg som af Veroc- 
chios Condottierestatue. Og forat kunne udtrykke dette 
Ideal førtes Kunsten i sin Virkemaade ind paa en 
Kappestrid med Naturen, som den tidligere ikke havde 

tænkt sig Muligheden af. Billedernes flade Figuromrids 
med deres Farvefylding fik stoflig Runding og Tyngde, 
talte gennem Tilskuerens Øjne ogsaa til deres Følesans 
og skabte derved Illusion af rumlig Virkelighed; der- 
med fik ogsaa Stuen eller Landskabet uden om Figu- 
rerne en illuderende Rumlighed og Haandgribelighed, 
som aldrig tidligere; Kunsten gik Tilskuerne næsten 
brutalt ind paa Livet 8 . Af denne grundige Menneske- 
lighed og denne energiske Naturalisme skulde Høj- 
renæssancens Blomstring bæres frem. 

Klassikens simple storladne Menneskelighed naa'r 
Florentinerkunsten dog først, da den med Michel Angelos 
og Rafaels Slægtled løsgøres af den borgerlige Atmo- 
sfære. Denne ligger over hele det florentinske »Quat- 
trocento« 4 : Lorenzo di Credis lille befippede Jomfru, 
der modtager det uventede Besøg af den kønne Engel, 
og den yngre og den ældre Kone, som — begge i vel- 
signede Omstændigheder — besøger hinanden; Veroc- 
chio's Johannes Døberen, der — en vulgær Haand- 
værkerfigur — staar ved Bækkens Bred, hyttende sig 
for at blive vaad om Fødderne, og rækker sig frem 
med Skaalen over Kristus, idet han forsigtig helder 
dens Indhold udover ham uden at spilde paa sine 
Klæder; Cosimo Rosellis »Nadverbilled«, hvis Forgrund 
helt domineres af store, blanke Metalkasseroller og 
ugenerte Kattes og Hundes Leg, ligesom i Ghirlandajos 
»Hyrdernes Tilbedelse« Scenen optages af Staldens Dyr, 
Familiens Rejsesager og Proviant m. m.; eller endelig 
Piero di Cosimos forfangne Forsøg paa at hæve sig 
op i antik Mytologis Sfærer og tegne fantastiske 
Uhyrer. En aristokratisk Finhed, svarende til det for- 

nemme Selskab, naaer Florentinerkunsten paa Medi- 
ciernes Tid; men de ferme Fruer og Jomfruer i deres 
stive Søndagspuds, som kommer i Barselbesøg paa 
Ghirlandajos Billeder, er dog endnu helt et Stykke 
Bourgeoisi, og Verocchios magre, slankt byggede Efeb 
er kantet i sin Elegance, gaminagtig i sin Munterhed, 
lige som Botticellis lange, magre Grazier er og bliver 
ubehjælpsomt stive i deres Dans, sippet zirlige i deres 
Ynde. 

Naturalisme og Humanisme — det er ogsaa, med 
de naturlige Race- og Klima-forskelligheder, de Aands- 
interesser, der bærer Kunsten frem nord for Alperne. 
Det var, som bekendt, fra Flanderns Byer, at Gennem- 
bruddet kom ved Aar 1400 med Brødrene v. Eyck. De 
gammeldags hierarkiske og mystiske Elementer i deres 
Kunst — som kommer frem i det store Genter-Alters 
Billede af »Lammets Tilbedelse« — plejer man at til- 
skrive Hubert, de borgerlig humane og naturalistiske Sider 
derimod Jan. I Forbindelse med en pludselig, genial 
Udvikling af alle Olieteknikkens Muligheder naaede de 
en ganske illuderende Stoflighed i deres Maleri, der 
virkede helt som et Hexeri paa Samtidens Øjne. Klæ- 
dernes Mørkeblaat og Dunkelrødt, Smykkernes Gylden- 
glans, det saftiggrønne Græs, den dybe, blaa Himmel 
stod altsammen med en fed, mættet Glans og Dybde, 
som aldrig før var kendt Og Brokaden føltes saa 
tung og faldt i saa vægtige Folder, Legemerne rundede 
sig saa fyldig ud bag Klæderne, Figurerne løsnede sig 
saa grangivelig ud fra Baggrunden og fik Luft og Rum 
imellem og omkring sig. Malerkunsten gav sig til at 

kun taalmodige og redelige Modelstudier og manglede 
helt den italienske Kunstnerfantasis hedenske Sanse- 
lighed, og under den nordlige Breddegrad kunde Nøgen- 
heden ikke trives. Derimod gik man tidlig endnu 
videre end Florentinerne i individuel Karakteristik, 
aldeles ubekymret om Skønhedshensyn. Fra de gamle 
Pilegrimmes Tog paa Genteralteret og fra Kanniken 
med Brillerne paa den »van der Paelenske Madonna c 
strækker der sig gennem hele den gamle flanderske 
Kunst det rigeste Galleri af Portrætfigurer, med eller 
uden Navn ; det mærkes, hvor levende man i de gamle, 
folkelige Byer har interesseret sig for alle Gadens ori- 
ginale Figurer, og hvor flittig man ogsaa har speilet 
sit eget Ansigt og ønsket det »taget af« uden Forskøn- 
nelse netop, som det var, — det sidste i langt højere 
Grad end de mere abstrakt-idealt anlagte Florentinere 
har ønsket det. — I Skulpturen naaede de flamske Kunst- 
nere, der arbejdede for Burgunderhertugerne, tidlig en 
helt forbløffende Evne til individuel Karakteristik. De 
grædende og klagende kutteklædte Ligbærere paa Hertug- 
gravmælerne eller Profeterne paa den saakaldte »Moses- 
brønd« i Dijon — af Claus Sluter og hans Elever — 
er ligesaa djærvt og humoristisk opfattede Folketyper 
som f. Eks. Chaucers forskellige Pilegrimme i Canter- 
bury-Fortællingerne. 

Alligevel er den flamske Kunst meget mindre huma- 
nistisk end naturalistisk sindet. Den behandler Men- 
nesket som en anden af Naturens Mærkværdigheder, 
med nysgerrigt og omhyggeligt Studium, men dette 
Studium udstrækkes i lige Grad til den omgivende 
Stues hele Interiør og til Byens Gader eller Floden og 

billeder inspirerede: van der Goes' »Barnets Tilbedelse«, 
der efter en medicisk Agents Bestilling kom til Flo- 
rens, van der Weydens »Lukas, der maler Madonna 
og Barnet«, eller Dietrich Bouts' »Christophoros«, der 
bærer Jesusbarnet over den speilklare Flod i det rolige 
Dæmringslys. Og de livfuldt fortællende Billeder, med 
de talrige smaa Mennesker og de rige, afvekslende By- 
prospekter og Landskaber — Billederne af Sta. Ursulas 
Liv paa Memlings Bruggeskrin eller v. d. Weydens »Kon- 
gernes Tilbedelse« i Munchen — er pittoresk og selska- 
belig Kunst i Smag med Froissarts Krøniker. Ved Siden 
heraf begynder ogsaa allerede de rent verdslige Bille- 
der at titte frem : den familiære Genre, det humoristiske 
Livsbillede og den saftige, plumpe Anekdote — »Fabli- 
aux« og »Schwånke« paa Lærred. Denne Side af Tidens 
Maleri, som saa direkte hænger sammen med Borger- 
livet, har ogsaa været rigt repræsenteret i Florens, skønt 
vi næsten intet nu har tilbage, og Mediciernes Privat- 
samling indeholdt — som de offentliggjorte Inventarie- 
lister viser — adskillig flere » Kvindfolk, der slaaes om en 
Yngling« eller »nøgne Kvinder i Bad« samt Køkken- og 
Gildescener end religiøse og mythologiske Billeder. 

I de langt mindre sydtyske Haandværksbyer artede 
Billedkunsten sig — som naturligt var — farvefattigere 
og fantasifattigere end i de rige flanderske Handels- 
stæder. Livet i Nurnberg og Ulm var i alt meget 
snevrere og folkeligere end i Brugge og Gent og Billed- 
kunsten derfor mere spidsborgerlig og plebejisk. Med 
Køln stod de flanderske Byer i den livligste Forbindelse 
op og ned ad Rhinen, socialt og økonomisk; den 
kunstneriske Vekselvirkning var ikke mindre rig, og 

det kølnske Maleri udviklede sig ogsaa væsentlig pa- 
rallelt med det flanderske : fra Mester Wilhelms kloster- 
agtig drømmende Helgeninder, uden Kroppe og med 
voxagtige, udtryksløse Ansigtsovaler, svævende i en 
gylden Himmel, naaer Kølnermaleriet til Stephan 
Lochners mægtige Domkirkebillede med de legemlig 
kraftige Skikkelser, de prægtige Klæder og den blom- 
strende Eng, de dybt lysende Farver; og derfra videre 
til venligt milde Paradisidyller, hvor unge Jomfruer i 
lette, lyse Sommerdragter underholder sig og Kristus- 
barnet ved Musik og Leg, medens smaa blaaklædte 
Engle flagrer om som muntre Fugle, eller ogsaa til 
nydelige, følelsesfulde Huslivscener af Marias Liv. Lyrisk 
følelsesfuld og idyllisk mild forbliver Kølnerkunsten 
stedse, men dog paa sin Vis efterhaanden ligesaa bor- 
gerlig som de frankiske og svabiske Byers. 

Her, hvor intet europæisk Handelsliv rørte sig, intet 
Hertughof — som i Flandern — kastede Glans over 
Borgerligheden og knyttede Kunstnerne til sig, hvor i 
Reglen heller ingen Biskop residerede med Domkirke 
og Kleresi — som i de flamske Byer og i Køln, — her 
florerede gennem det 15de Aarh. Smaaborgerligheden i 
Kunsten mere uforfalsket hjemmebagt end noget an- 
det Sted. 

Af Hjemmenes Husflid og Andagtsliv voksede først 
og fremmest den rige Træskærerkunst ud, hvis Værker i 
Tidens Løb Ormene og Luftens Indvirkning har øde- 
lagt det meste af, men som har produceret Skulptur i 
Massevis. Det var enkeltstaaende Madonnastatuer og 
Krucifikser, det var hele Alterskabe med forgyldte 
eller malede Statuegrupper og Relieffer, omgivne af 

Træudskæringer i den rigeste »Flamboyant« stil. Oftest 
er det vel mest den taalmodige Flid, den fingernemme 
Behændighed og en vis smaafiffig Opfindsomhed, der 
er at beundre ; paa Altertavlerne har den fromme Flid 
presset Figurerne sammen som Sild i en Tønde, og hver 
Figur er som et Klædestativ overhængt med et Væld 
af Drapperier, hvis Knæk og Folder mere er Knivens 
frie Fantasier end de ligner Virkeligheden ; de kluntede 
Mandfolkefigurer og Kvindfolkene, der bøjer Over- 
kroppen tilbage og stikker Maven frem, synes hverken 
skønne eller naturtro. Men Wurzburger Mesteren Rie- 
menschneider udskar i Træ lange, magre Helgener og 
Helgeninder af en egen trohjærtig Jævnhed og sjælfuld 
Inderlighed. Klædt i simpel Borgerkonedragt, med 
kransflettet Haar eller turbanagtigt Hovedlin, staar 
Madonna (Fig. 38) med sine hængende Skuldre og 
smalle Hofter og hælder Hovedet til Siden som i 
stille Resignation; den langlige Ansigtsoval har ud- 
staaende Kindben, indfaldne Kinder, tungt sænkede 
Øjenlaag, en tynd, spids Næseryg og en sluttet Mund 
med nedadgaaende Mundvige: det er en. forslidt og 
forgræmmet ung Borgerkone i smaa Kaar, maaske med 
en plump, brutal Husherre, men hun har sin »Sach 
zu Gott gesteilt, — er wird's wol machen, wie's im 
gefelt, — dem thu ich mich befehlen — mein Leib und 
Seel, mein Ehr und Gut.« Og af en anden Træskærer 
Veit Stosz hænger der i Nurnbergs St. Lorenzkirke ned 
fra Loftet en »Englens Hilsen« : en Krans af gyldne 
Roser hæftet med Sølvperlesnor; i Kransen 7 Medail- 
loner, der i nydelige Smaascener fremstiller »Marias 
7 Glæder«, og midt i Kransen Englen og Maria, legem- 

»stationer«, han huggede i Relief paa Vejen ud til 
Kirkegaarden, eller det Gravmælerelief, som er indsat 
paa Ydresiden af Sebalduskirken, kommer hans lidet 
blændende, men meget vederhæftige Borgerkunst smukt 
til sin Ret. Kristus er en kraftig, midaldrende Mand, 
med et bekymret taalmodigt Udtryk i sit redelige Ansigt; 
enhver, der ser ham træt slæbe paa sit Kors, kan 
indse det, at her øves et Justitsmord paa en agtværdig 
Biedermann. Maria er (Fig. 39) en gammel forgrædt 
Borgerkone, der knuger sin Mund ind til den uskyldig 
henrettede Søns Kind og trykker et Kys paa den. En 
tyk gammel Kone staar med Hænderne foldede over 
Maven og lægger Hovedet paa Skraa: »Hvor kunde de 
dog nænne . . . det pæne Menneske . . .«, en trivelig Borger- 
mand staar med Tornekronen i Haand, og taler for- 
standig og alvorlig med en Kone om det passerede. 
Bødlerne er vulgære og brutale Folk, som det følger 
med deres Bestilling. Alt er jordbunden Prosa, uden 
Sving, men mandig opfattet og dygtig gengivet — med 
psykologisk Forstaaelse og dyb Medfølelse. Det er ikke 
Benozzo Gozzolis, Carpaccios eller Memlings yppige og 
lette Fortællekunst, men der er ikke mindre social og 
human Kultur i Nurnbergerens Kunst end i hines. 

Maleriet fulgte Søsterkunsterne, uden dog endnu i 
det 15de Aarh. at naa dem. Den maleriske Sans, 
Farvesansen var ikke de forstandige Haandværkere 
given; de ser Verden i skarpe Linier, som kan ridses 
eller skæres, i faste Former, som kan udhugges. Ogsaa 
Florentinerkunsten har — modsat de store Sø- og 
Handelstæders Kunst: Venedigs eller Brugges — oftest 
kun liden Farvesafts, men i Ulmer- eller Nurnberger- 



INrift 




SJ *| * 4» » ^W j M ■ -40* » - ■ JN. " 
»^RllwwiJ'jnd. Paa de 



■5%.f ... SS. #^^> f*«^ • - 

_ _ .ii» -y," -ii» -3. _ ^» 

f&lokt følge den 

~" "Bioffske Alters 

jffiÉ&ione og fast 

jfPSJde Opponerer 

l|©et Tucherske 

Skikkelser, 

naturtro De- 

'ederlandenes 

l.'Wohlgemuth 

iiedstro Gen- 

KKKjj3igiøse Frem- 




420 Hjemlivsidyller 

stillinger. Og paa samme Maade i Ulm med Schuhlein, 
Zeitblom og Striegel, i Augsburg med den ældre Holbein. 

I hyggelige Hjemlivsidyller — som i Pleydenwurfls 
»Katarinas Trolovelse med Jesubarnet« (Fig. 16) eller i 
Striegels Billede fra Marias Fædrenehjem (Fig. 40), — 
er baade Følelsestonen og hele Sceneriet sande og ægte, 
fordi de er Borgerhjemmenes egne. Hvor er ikke paa 
Pleydenwurffs Billede Madonnas Ansigt enfoldig skælmsk 
og menløst fornøjeligt, hvor skinner hendes Stue ikke 
i Søndagsrenhed og Søndagspillenhed, medens Land- 
skabet udenfor lyser fredelig klart! Paa Striegels Bil- 
lede sidder Fader Joachim — en plump Haandværker 
i Søndagsklæder — ubehjælpsomt drejet paa Stolen og 
skal læse Skrift med sin Datter; hans kluntede Næve 
peger i Bogen, og han mimrer højt, for at forstaa, 
hvad han læser. Den halvvoksne Pige, der med sine 
vulgære Ansigtstræk ganske er Faderens Datter, sidder 
troskyldig optaget og læser med, medens det lange 
Haar trods Haar-Ringen falder uordentlig ned i Totter. 
Den gamle Moder sidder stiv og hører efter, under 
Hovedlinet ser det karakterfulde Ansigt tænksomt frem 
for sig. 

I de større, dramatiske Handlingsbilleder støder os 
imidlertid her, endnu mere end paa florentinske og 
flamske Fremstillinger af den hellige Historie, al den 
spidsborgerlige Mangel paa Forstaaelse og al den fleg- 
matiske Følesløshed overfor, hvad der gaar udover det 
dagligdags. Paa Wohlgemuths eller den ældre Holbeins 
Billeder er der baade livfuld Bevægelse og udtryksfulde 
Ansigter, men noget uhjælpelig plat og bornert klæber 
ved dem alle og gør dem halvt til Parodier af de hel- 

Nadverscenen ligner mest af alt en Lavstue-Scene: tætte, 
firskaarne Haandværkermestre med kruset Fuldskæg 
sidder bekvemt plantede om Bordet og gør sig til gode 
af Retterne, medens de hører paa Jesu Bemærk- 
ninger, eller hvor der er kommet noget mere drama- 
tisk Bevægelse med, ligner Scenen et Byraadsmøde, hvor 
Formanden netop har gjort en ret vigtig Meddelelse, 
og hvor de Gamle nu diskuterer Sagen, hver med sin 
Sidemand, halvt vendende sig paa Stolen, læggende 
Haanden under Hagen, — saa ivrig interesserede, som 
deres Alder og magelige Flegma tillader det. — Og 
midt under Marias Dødsscene, hvor alle Apostlene er 
samlede om hendes Leje, og hun nyder Nadverens 
Sakramente, medens der grædes og snøftes i hele 
Rummet, staar en af Apostlene ganske betænksomt og 
snyder Lyset med sine Fingre. Det skal jo ogsaa gøres. 
Endnu vulgærere og raaere er endelig den folke- 
ligste Art af Billedkunst, som blomstrede op i Byerne, 
og især i de sydtyske Byer: nemlig Træsnittet. I 'løse 
Flyveblade eller som Bogillustration talte Træsnittet 
til det store Folk og talte Folkets Sprog. Med sine 
plumpe, tykke Streger og sin grelle Kolorering minder 
dette folkelige Træsnit ofte mest om vore moderne 
Neu Ruppins Tryk. Her bliver Jesus blot til en bedrø- 
velig »Schmerzensmann«, der staar afklædt ved Søjlen 
og skutter sig som En, der skal i Vandet. Judas 
viser det frækkest mulige Jødefjæs i Profil: Øjepupil- 
lerne dukker krokodillelumske halvt op fra den nederste 
Øjerand, Fortænderne rager frem af Overmunden, han 
har næsten ingen Underlæbe; Skægget er stridt rødt, 
Hue og Kappe forrædder-gule. Kaifas sidder forædt 

terisere en Figur eller anskuelig at fortælle en Historie 
overgaar den simple Stregernes Kunst ikke sjælden Pens- 
lens og Mejslens. Og alt smøres saa tykt paa, at det 
maa virke paa den mest garvede Læderhud. »Du skal 
og maa lé« siger Vittighedsbillederne, og Passionsbille- 
derne vil vride Taarerne frem selv af Stene. 



Men man er ikke tilfreds, før man i Kunsten ser 
Virkeligheden leve umiddelbart lige for Øjnene og kan 
nyde den i Fællesskab, hele Byen paa én Gang. Det 
er Skuespilforestillingerne, som giver Borgerne den 
mest direkte Livsafbildning og er den selskabeligste 
Kunstform. De folkelige Træsnit overbydes endnu i 
elementær Anskuelighed og i grelle Virkemidler af My- 
sterie- og Farceopførelserne i Byerne. 

Alt trænges, har vi set, i Byerne hen mod kraftig 
Anskuelighed og stærke Effekten Tiggermunken maa 
overfor sin talrige Friluftsforsamling løfte Stemmen, 
fægte med Armene, bruge Kraftord og give mimiske 
Forestillinger. Og han maa blande Farver og Tonarter 
paa en sensationel Maade: Døden rasler med sit Ben- 
skelet, Dommedagsbasunerne tordner — saa skærer en 
plump Vitz, en kynisk Latter igennem, hvorefter Taleren 
og hans Publikum igen flyder over i en taarekvalt Rørelse. 
I den tætte Bybefolkning forstærkes og radikaliseres alle 
Bevægelser. Efter den store Pests Tid kommer Døde- 
dansene op, og fra Træsnit og Kirkegaardsmure gri- 
ner Benrademandens Dans snart En overalt uhyggelig 
imøde. Men ogsaa Nydelser og Luxus skriger stærkere og 

stærkere op. Hver Fest og hvert Indtog former sig til 
store Skuespil, som alle Byens Gader kan nyde med 
af. Ved det florentinske Karneval drog store Vogne 
med »levende Billeder« gennem Gaderne, men midt i 
den støjende Lystighed trak ogsaa Dødens Optog forbi, 
med Kister, der aabnede sig, og Døde, der steg frem 
osv. Saa stærke Effekter kræves der for at virke gen- 
nem Masselivet, og saaledes forstærker igen Masselivet 
alle Bevægelser. 

Prækenernes og Kirkemurenes Fortællinger fra den 
hellige Historie er da heller ikke tilstrækkelige, de 
maa op paa Scenens Brædder. Allerede tidlig havde 
jo Gejstligheden indføjet et anskueligt dramatisk Ele- 
ment i Gudstjenesten ; men nu flyttede Borgernes Skue- 
spilmani og Skuespillermani — tidligst og ivrigst i 
Frankrig — de hellige Forestillinger ud paa Torvet, 
over paa Folkesproget fra Latinen, løsrev dem fra 
Gudstjenesten og udførte dem til brede, vidtløftige 
Skuespil med stigende scenisk Apparat. De opførtes 
paa Kirkens Festdage, og Gejstligheden havde vel i 
Reglen Overledelsen, men i den forberedende Komité 
finder vi oftest tillige et Par Borgermænd og maaske 
Skolens Rektor, og mange Gange er det ogsaa Byen 
selv eller et Lav, der besørger Opførelsen. Det er en 
Klærk eller Student, en Læge eller Notar, der har 
skrevet Teksten. Men Borgermænd af de forskelligste 
Lag kappes om at være Skuespillere, især er det de 
hellige Personer eller Konger og Kejsere, man vil spille. 
Der er Eksempler paa, at Rollerne stilles til Auktion, 
en Kræmmer køber til sin Datter Dronningens Rolle 
for 2 1 /« R Vokslys, en anden køber Kongens for 7 M 

Vokslys — , og tit er det vanskeligt nok at faa dem 
ud af Rollen og Kostymet, naar Opførelsen er forbi 6 . 
Efterhaanden danner der sig faste Teatertrapper af 
Haandværkerdilettanter. 

Æmnerne er tagne fra det gamle og ny Testamente 
eller fra Helgenliv, Alt anskueliggøres saa øjensynligt 
og haandgribeligt som muligt 7 . Tilskuernes Fantasi 
kunde nok hjælpe sig ud over, at Oliebjerget er et omvendt 
Vinfad og Pilatus' Palads et Tag lagt over 4 Stolper, 
men man vilde se ind i Helvedes glødende Dragesvælg 
og høre Klirren af Gryderne, hvori Synderne kogtes, 
man fordrede, at Blodsveden skulde perle frem af 
Jesus i Getsemanehave og at Judas' sorte Sjæl skulde 
grangivelig, i Form af en sort Fugl, flyve ud af hans 
Lig og ned i Helvede. Hvad man kunde afstedkomme 
af Pomp og Pragt, brugtes til Øjenforlystelse ; Person- 
antallet svulmede stadigt op, og man sætter meget paa 
Dragter og Processioner; Sceneriet faar alskens kom- 
plicerede Maskinerier til Himmelfarter og andre Mirak- 
ler. Temlig haandværksmæssig er i Reglen Bibelteksten 
Led for Led skrevet om i Dialog; for alle er det hele 
jo mest et Repetitionskursus i, hvad man kender i 
Forvejen, og den nærmere Udarbejdelse og Levende- 
gørelse af Tekstens magre Skelet har iøvrigt vel Skue- 
spillernes Mimik og Improvisation besørget. Ugenert 
lokaliseres og aktualiseres naturligvis alt, dels af Fan- 
tasiløshed og dels i en mer eller mindre ubevidst Trang 
til at faa Sujetterne bragte saa nær som muligt ind paa 
Livet, for at de ret kan gaa til Hjerte. Josefs og Marias 
Husliv er da helt et parisisk eller nurnbergsk Haand- 
værkerhjems; Pilatus er en pelsbræmmet Raadsherre 

og Vagten ved Graven er Landsknægte. Man trakterer 
hinanden i Jødeland med toskansk Vin eller Wurz- 
burger 01 og skælder i Samtalens Iver hinanden ud 
for Jøder. Helt tankeløst lader man Maria under For- 
kyndelsen ligge og knæle for et Krucifix, og under 
en himmelsk Raadslagning paaberaaber Treenighedens 
Personer sig Bibelsteder overfor hverandre. Alt op- 
højet trækkes ubarmhjærtig ned paa Jorden: Gudfader 
er en godmodig Gamling eller en vredladen Tyran, 
Kristus er en kedelig Prækehest eller et bedrøveligt 
Offerlam. Uhjælpelig flegmatiske forbliver Ordene selv 
under de højeste Overraskelser og de mest dramati- 
ske Sindsbevægelser, og hvor Englen har forkyndt for 
Maria, hvilken Mission hun er bleven udset til, viser 
hun sig ikke mere overvældet end at hun rolig sender 
ham bort som et Bud efter overbragt Besked : »Hiemit 
gib ich Urlob dir.« 

Naturlige menneskelige Følelser, der bryder gennem 
al Helligheden, det er, hvad det lykkes Mysterierne bedst 
at udtrykke. Saaledes hvor Maria trygler sin Søn om 
ikke at drage til Jerusalem og lade sig slaa ihjæl. »Ja, 
jeg véd nok, at jeg ikke bør hindre en saa høj Gerning, 
og at jeg bør lyde Jer. Men kan I saa ikke ogsaa en 
Gang høre en Smule paa jer lille Moder eller ialfald 
lade mig tale ud. Vis dog Medynk med de Bryster, 
der har givet Jer Mælk . . .« Eller naar hun klager 
ved Korsets Fod eller under Jamren kærtegner det af- 
sjælede Legem. Saaledes ogsaa Scenen, hvor Isak skal 
ofres og beder sin Fader om at hilse Moderen der- 
hjemme og om at lægge Bind om hans Øjne. Eller, 
naar Hagar og Ismael vandrer ud i Ørken og Drengen 

vansmægter af Tørst. Gid dog Gud vilde forvandle 
mig til en Kilde, udbryder Moderen og knæler ned: 
»O du Himmel, som har saa meget Vand, hvor kan 
du nænne ikke at udgyde blot et Bæger Vand til mit 
Barn« ; og hun lægger det halvdøde Barn under et Træ 
og beder dette dække hendes Skat med sine Grenes Løv, 
at ikke Ørkenens Dyr skal finde og opæde det. Og 
paa alle jævnere, mere hverdagslige Punkter af Hand- 
lingen lever Mysterieforfatterne sig overhovedet godt 
ind i Situationen og udmaler den med altid flere rea- 
listiske Biomstændigheder og Episoder. Før St. Peter 
begiver sig med Herren i Getsemanehave gaar han 
ind hos en Sværdfeger og køber sig det Sværd,, hvor- 
med han siden afhugger Malchus' Øre. Da Lazarus 
skal opvækkes fra de døde, vil Søsteren først ikke 
lade Stenen vælte fra Graven: »Mein Herr! er stinkt 
als ein Hund.« Ved Nadvermaaltidet kommer Peter 
ind og melder, at Bordet er dækket, Vinen trukken op, 
Stegen og Saucen færdig. Judas, der er Broderskabets 
»Kæmner«, lægger overalt sin Pengebegærlighed for Da- 
gen, og da Jøderne byder ham 30 Sølvpenge for For- 
rædderiet, bemærker han, at det sandelig er godt Køb. 
En hel Række Figurer og Livsbilleder fra Samtiden 
smugler sig snart episodisk ind i Mysterierne ligesom 
paa Malerierne, — i Smag med de Dialoger, som vi har 
set Jonglørerne fra deres Estrade forlyste Publikum 
med. Kain og hans Tjenestekarl er plumpe Bønder, 
der staar og skælder paa Gud og deres Herskab, og 
ikke vil betale Tiende. Købmanden, hos hvem Kvin- 
derne skal købe Salven til Jesu Legem, træder først 
frem og anpriser alle sine Varer eller skændes med 

sine Tjenestefolk, som han beskylder for at stjæle af 
Skuffen. Magdalenes verdslige Liv udmales vidtløftig; 
i et fransk Mysterium ser man hende som en munter, 
koket Slotsfrue ved sit Toilette og i Selskab med sine 
Kurtisører; i naivere, borgerlige Forhold viser et tysk 
Mysterium os hende. Friest i verdslige Tildigtninger 
er maaske de engelske Mysterier. Man ser Josef, der 
har Mistanke til Maria i Anledning af hendes Svanger- 
skab, holde Forhør over Tjenestefolkene og trække hende 
for Retten; forud for Jesu Samtale med Ægteskabs- 
brydersken ser man, hvorledes Farisæerne brækker 
Dørene op og trækker hende frem, medens Galanen flyr 
i Skjorte. Der er overhovedet allerede da kraftig, ka- 
rakterfuld Naturalisme i det engelske Drama, medens 
det franske allerede er bedst skaaret for Tungebaandet, 
spiller spirituelt i korte, skarpe Replikskifter eller 
pointerer dramatisk-patetisk i virkningsfulde Repartier: 
der er baade Horace's Heltesvar og »Misantrop«-agtige 
Konversationer, og tillige er der Monologer, som Cids, 
i hvilke Cain eller Pilatus udkæmper sjælelig Strid 8 . 

Ellers er det de grelleste Farver, man mest smører 
paa og virker med. Med hensynsløs Natursandhed 
udmales ret eftertrykkelig Bespottelsen og Martersce- 
nerne. Uden Anstand lader man Frelseren hudflettes 
forfra og bagfra; der spyttes paa ham: »Svar mig, 
eller jeg haler dig i dit røde Skæg« raabes der, eller: 
»Slaa ham over hans lange Næse«. Korsnaglingen 
fremstilles i alle dens pinefulde Detailler, Søm for Søm 
hugges ind i Lemmerne: der er heri en Art selvpla-« 
gersk Fordybelse i Passionens Rædsler, men ogsaa 
ubevidst noget af den samme bestialske Grusomheds- 

glæde, som i Tidens Henrettelser. Til Rekreation for 
alt det bedrøvelige, man saae, indflettedes dernæst tidlig 
af kloge Klærke lystige Kroscener eller Djævlescener 
og Narreløjer, og efterhaanden udvider de sig til selv- 
stændige Spil, der løber Side om Side med den alvor- 
lige Handling eller krydser den med passende Mellem- 
rum. Det hele er en kraftig Blandingskost, beregnet 
paa æstetiske Strudsemaver. 

Ogsaa de i Prækenerne indflettede moralske »Eksem* 
pier« satte man her og der i Scene: Parablen om den 
forlorne Søn eller Anekdoten om den dybt prøvede, uskyl- 
dige og taalmodige Hustru. Hele Historien behandle- 
des jo af Prædikanter og Historikere som en Samling 
Eksempler paa Dyd og Last, til Opbyggelse for Menne- 
skene. Saaledes dramatiserede f. Eks. ogsaa Hans Sachs 
i Nurnberg ved Siden af bibelske Historier tillige en 
Række Begivenheder fra Oldtidens og Middelalderens 
Historie; de opførtes af Mestersangernes dramatiske 
Selskaber og sluttede med, at »Herolden« traadte frem 
og forkyndte Moralen. Ødip og Klytæmnestra, Lucretia 
og Siegfried kommer paa den Maade paa Scenen: 
Ødips Hær skyder med Kanoner paa Fjenden, Klytæm- 
nestra optræder som en arrig og listig Kvind', hvis 
Elskovsforhold til Præsten Ægisteus er Genstand for 
Naboers og Tyendes Sladder; hendes Figur viser hendes 
højtfrugtsommelige Tilstand. 

Overhovedet alt dramatiseredes, — ogsaa Allegorierne 
i Prækenerne og de moralske Læredigte. »Den kloge« og 
»den taabelige«, »Verden«, »Vellysten« og »Fraadseriet« 
viste sig lyslevende paa Scenen, disputerede med hin- 
anden og optraadte i en sammensat allegorisk Handling. 

Oftest var »Moraliteterne« meget lidt folkelige, temlig 
abstrakt-theologiske, men i en engelsk Moralitet skildres 
realistisk Hverdagsmennesket (Every-man), der pludselig 
rykkes af Døden for sit Regnskab og angst gaar rundt 
hos sine Venner for at søge Kaution, og i en fransk, 
der fremtræder som Tillæg i en Læges Afhandling om 
Sundhedspleje, skildres Drukkenskabens og Fraadse- 
riets Følger anskuelig under Billedet af et Gæstebud, 
der ender med Apopleksi og Epilepsi m. m.; i andre, 
rent politiske og sociale Moraliteter klager »Handele 
og »Haandværk« over »Tiden«, som forgæves søger at 
gøre dem tilpas, eller »Fattigdom« maa staa og vaske det 
snavsede Linned for »Adel« og »Kirke«. 

Endelig blev ogsaa allehaande lystige og plumpe 
Livsbilleder — af den Slags, der hørte til Jonglørernes 
Repertoire eller til den gamle Novelleskat, — tidlig 
satte i Scene i selskabelige Foreninger. Allerede i det 
13de Aarh. kunde oppe i Arras den pukkelryggede 
Adam fra Hallen finde paa — vel i et sluttet Selskab — 
at opføre en hel lille Revy over hele Borgerskabet, 
med fuldt Navns Nævnelse, med talrige Sidehug og 
Hentydning til lokale Forhold, og med sig selv og sin 
lystig tilrakkede Familie lyslevende midt paa Scenen. 
Rundt i franske Byer var der dramatiske Dilettantsel- 
skaber, der kaldte sig selv for »Narreselskaber« og som 
bragte de gængse satiriske Narredigte op paa Brædderne 
og lod alle Samfundets forskellige Narre hoppe for- 
heksede omkring Jomfru Tosse. Retsskrivere og Sag- 
førerfuldmægtige har deres egne dramatiske Foreninger, 
i hvilke de morer sig med at agere imaginære Processer 
om intrikate, lystige og saftige Retssager. Gamle Noveller 

om Trioen : Ægtemanden, Konen og Elskeren eller Ægte- 
manden, Konen og Svigermoderen gaar under Jubel over 
Scenen med rigelig Anvendelse af Stokkeprygl, Forklæd- 
ninger og anden Øjenlyst. Højden af livfuld Karak- 
teristik, af pointeret Anekdote og spillevende Samtalestil 
naa'r disse borgerlige Lystspil i Farcen »Mester Pa- 
thelin«, som sagtens er et Barn af Villons glade Paris. 
Her er det først den durkdrevne forsultne Lommepro- 
kurator, der snyder den dumme Købmand, men siden 
bliver han til Gengæld taget ved Næsen af sin Klient, 
den bondesnu Faarehyrde ved Hjælp af det Fif, Lovtræk- 
keren selv har lært ham til Brug ligeoverfor Købmanden. 
— Nurnbergske Fastelavnsspil er laverestaaende tyske 
Sidestykker til de franske Farcer; længe vælter de sig 
mest i uhumske Griserier, men Hans Sachs dramatiserer 
dog i sine »Fastelavnsspil« ganske livfuldt og gemytrigt 
sine »Schwånke« og »Spruchgedichte«. 



XV. SLUTNING 

I store Træk har vi gennemgaaet, hvorledes i Middel- 
alderens Slutning det opvoksende Byliv og de borger- 
lige Næringsveje satte deres Præg paa Menneskene og 
gav en ny, egen Indsats i Kulturens Udvikling. Det 
er saaledes en bestemt historisk Udviklingsfase, som 
er søgt analyseret Men det har samtidig været Me- 
ningen ganske i Almindelighed at bestemme, hvordan 
overalt og til alle Tider Bylivet og det borgerlige Er- 
hvervsliv indvirker paa Mennesker og paa deres Aandsliv. 
Ligesaa frugtbart det er at se Naturen historisk, er 
det ogsaa nu og da at se Historien naturhistorisk. Ved 
Siden af en Udvikling, der stadig fra Slægt til Slægt 
bygger sig videre op, er Menneskehedens Liv dog i 
væsentlige Træk kun under samme Forhold en evig 
Gentagelse af de samme Produktioner. Trods al Ud- 
viklingstheori er det jo i Naturens Liv i Hovedsagen 
saaledes, at Græsset grønnes og sætter Frø og visner, 
Dyrene fødes, vokser, avler og dør det ene Aar som 
det andet; og Naturhistorikeren falder derfor ikke paa 
at følge Gnavernes Historie fra Aar 1 til 1900, men stu- 
derer i Stedet derfor, hvordan forskellige Naturforhold, 
Omgivelser og Leveveje udformer forskellige Varieteter 
af den samme Art: giver Egernet skarpe, krumme 
Kløer til Træklalring, Bæveren Svømmepoter og Svøm- 

By og Borger 28 

mehale, Muldvarpen Gravepoter osv. Saaledes formes 
ogsaa Menneskevarieteter af Livsforholdene. En tysk 
Bonde vil i væsentlige Træk ligne en fransk Bonde, 
en Høker i København vil have Slægtstræk fælles med 
en do. i Lissabon, en gammel romersk Jurist ligesaa med 
en moderne engelsk Retskyndig. Som Levevejene præger 
Menneskene, saaledes de sociale Forhold, hvorunder de 
lever. I et Kloster vil Livet under alle Breddegrader, 
gennem alle Aarhundreder arte sig saa temmelig ens. Hof- 
livet skaber i Augustus' som i Leo Xs Rom, i LudvigXIVs 
Versailles som i Gustav IIIs Sverig en Hofkultur med 
visse Fællestræk. Livet paa store Landgaarde skaber 
en Art Herregaardskultur, der skinner igennem Vergil, 
da han paa sit Landgods skrev sin Georgica, og Snorre, 
da han ude paa sin Gaard skrev sin Heimskringla, og 
som mærkes hos Montaigne, da han fra sit Herresædes 
Taarn skrev sine Essays, og da Gyllenborg paa Skenås 
digtede sine »Aarstider« eller W. Scott paa Abbotsford 
sine Waverleynoveller. — Nutildags er imidlertid Nærings- 
vejene og de sociale Milieuer saa blandede og der er 
en saa livlig Cirkulation mellem dem, at en t. Eks. Køb- 
mand, hvis Fader var Landmand, hvis Kone var en 
Lægedatter, som lever ivrig med i det politiske Liv og 
i selskabelig Omgang med Folk af mange Livsstillinger, 
umulig kan have sin Næringsvejs Præg videre ublandet. 
Des mere interessant er det da, naar man i Historien 
træffer et nogenlunde ensartet og afsluttet Stykke Sam- 
fundsliv, med et nogenlunde ublandet Standspræg over 
sig, saaledes som vi har fundet det i de smaa Borger- 
samfund. Vi kan i dem studere Byaanden og Borger- 
aanden i Renkultur. 

Mange lokale og historiske Forskelligheder er der 
— som fra først af udhævet — mellem Byerne, men 
vor Betragtning har ladet dem ligge eller kun løselig 
antydet dem. Der ikke gjort meget for at forklare, 
hvorfor Genua blev saa ufrugtbar paa Borgerkultur, men 
Venedig saa rig; hvorfor Florens' Kultur kulminerer i 
Mediciernes Palæ i »Bredgaden« og Nurnbergs i Sko- 
mageren Hans Sachs fra »Skidenstræde«; eller hvorfor 
Billedkunsten ikke i de franske og engelske Byer havde 
nogen Blomstring, der svarede til de italienske, neder- 
landske eller sydtyske Byers. Heller ikke, hvorfor 
den Sans for gemytfuld, individuel Karakteristik, der i 
England digter Chaucers Pilegrimme, ovre i Flandern 
istedenfor Ordet foretrak at bruge Meislen til Dijoner- 
brøndens Profeter eller Penslen til v. Eycks Pilegrims- 
billede. Saa ensidig, saa lidet udtømmende har Betragt- 
ningsmaaden været. 

Nødvendigt er det imidlertid her til Slutning kortelig 
at opløse det Tilstandsbilllede, der i det foregaaende 
er givet, i Billedet af en Udvikling. Man vil ikke have 
kunnet undgaa at bemærke, at de forskellige Træk i 
vort Helhedsbillede noget krydser og udvisker hver- 
andre. Af gamle Dagbøger og Interiørbilleder tegnede 
sig for os stille Arbejdsliv i en trang Kreds, under lav 
Horisont, med inderligt Gemytsliv. Derimod af Portrætter 
og Noveller og Spottedigte, af de vekslende Moder og 
Farsoter lærte vi en livlig, kritisk, selskabelig Bybefolk- 
ning at kende. Endvidere : Læste man Gadeindskrifterne 
med deres platte Humor og hørte paa Ordsprogenes tørre 
Snusfornuft, eller fordybede man sig i det gamle Kunst- 
haandværk, saa rørende gediegent og snildt opfindsomt, 

28* 

som det er, saa følte man sig i et Samfund af jævne 
Smaafolk og trofaste Arbejdere ; alle Lavsreglementer og 
Hjælpeforeninger viste ogsaa, hvor Folk trængte til at 
sætte Skulder mod Skulder og til at bæres af et fast 
Fællesskab. Men igen en helt anden Aand mødte En, 
naar man fæstede Blikket paa de urolige Opdagelses- 
rejsende, de smidige Diplomater, der havde deres Op- 
rindelse indenfor Bymurene, eller paa den stolte Selv- 
følelse, den ødsle Luksus, hvormed Byens Patriciere 
overbød hverandre. Hjemliv og Byliv, Haandværket 
og Handelen synes at trække hver i sin Retning. 

Det var netop ogsaa det, de gjorde. I al Tilværelse 
er der en saadan Spænding mellem Modsætninger, og 
kun af denne Spænding fremgaar Livet og des rigere, 
jo stærkere Spændingen og jo mangfoldigere Elemen- 
terne er. Byernes politiske Historie er en fortsat Kamp 
mellem Haandværk og Købmænd. Byernes sociale 
Historie er en Kamp af Tiggermunkene og Almuen 
mod den stigende Rigdom, og den sociale Ulighed 
voksede stadig omkap med de demokratiske Ligheds- 
ideer, indtil Mediciernes og Savonarolas, indtil »die Fug- 
gerei«s og Bondeopstandenes Tid. Ud fra Hjemmene 
fødes gemytfuld Følsomhed i Vers og Billeder og my- 
stisk Religiøsitet; Næringslivet gør derimod Folk til 
meget ulyriske Realister, lidet mystiske Rationalister, 
og her som saa ofte er just den tørhjertede Filistrøsitet 
en Jordbund, hvori Sentimentalitet* og Mystik kan slaa 
Rod. Men især er det Spændingen mellem de sociale 
og de individualistiske Tendenser i Erhvervsliv og By- 
liv, som paa alle Omraader gør den gamle Stadkultur 
saa rig og levende, men som tillige ender med at 

sprænge den baade paa det politiske og paa Aands- 
livets Omraade. 

I Byernes aandelige Liv tegnede — saa' vi — Per- 
sonlighederne sig tydeligere og tydeligere henimod Mid- 
delalderens Slutning. Efter de tidligere, anonyme og 
upersonlige Vers og Anekdoter træder en Vilion, en 
L. Pulci, en H. Sachs os imøde med et ræsonnerende, 
meget individuelt Forfatterskab. I Villon bliver, kan 
man sige, moderne personlig Lyrik først ret til, — thi 
hverken Folkeviserne eller Trubadurpoesien kan, paa faa 
Undtagelser nær, henregnes hertil. Mer og mer sig- 
nerer Kunstnerne ogsaa deres Værker, i Trang til at 
vinde Anseelse og i Følelsen af, at Værkerne virkelig 
bærer deres Personligheds Præg. I baade stolt og be- 
skeden Selverkendelse signerer J. v. Eyck: »Johanes 
van Eyck. Als ik kan«. Med naivt Eftertryk staar 
der »Gemacht zu Nurnberg von mir, Peter Vischer« 
under den berømte Bronzeskulptørs Værk, og han ud- 
hugger sig selv paa Sebaldusskrinet i stort Format og 
i sin Skødeskinds Dragt. Flere og flere Borgere bestiller 
ogsaa hos Kunstnerne deres Portrætter; »also war ich 
gestalt, da ich . . . jar was alt« staar der under de tyske. 
Den individuelle Selvbevidsthed fremelskes af Bylivet, 
fordi det baade i Haandværket, hvor reguleret det end 
er af Lavene, og endnu mere i Handelslivet er den 
individuelle Dygtighed, som det kommer an paa. Hyp- 
pigere og hyppigere kommer ogsaa den Anskuelse til 
Orde, af den eneste Adel, som gælder, er den person- 
lige Dygtighed. Det er dette, Dante udvikler i 4de Bog 
af »Gæstebuddet« lige overfor en Ytring af Kejser 
Frederik II om, at Adel og Ædelhed beror paa nedarvet 

Rigdom. Det er et staaende Omkvæd i »Romanen om 
Rosen«, hosChaucer, i al borgerlig Læredigtning. Den 
personlige Dygtighed, helt bortset fra hvor moralsk eller 
ikke den er — det er det, man beundrer i Novellernes 
Gavtyve, i Mikkel Ræv, i Pulcis Margutte, i franske 
Vers om »le valet å louer å tout faire« og »chambriére 
å louer å tout faire«. 

Bylivet udvikler i Virkeligheden ogsaa en rigere 
Ejendommelighed hos hver Enkelt. Samkvemmet og 
den indbyrdes Udveksling udvisker ikke Individuali- 
teten, men beriger og udpræger den tvertimod; den 
faar just Leilighed til at vokse og udfolde sig, jo rigere 
Livsstof den faar. Og imellem de forskellige Kredse af 
Mennesker inde i Byerne vil den Enkelte kunne vælge 
sig sin Omgang frit efter sin Ejendommelighed, kan 
— lettere end paa Landet — løsgøre sig fra den Kreds, 
han er født og opdraget i, og naa' over i en anden 
Livskreds, og paa samme Maade kan han frit vælge 
mellem alle de forskellige Interesser og Indflydelser, 
der gør sig gældende omkring ham. Netop saaledes, 
og ikke af indelukket Uberørthed, udvikler de origi- 
nale Personligheder sig; de arbejder sig ud af en enkelt 
Stands, et enkelt Milieus Præg og lader flere virke 
paa sig, og derved naa'r de paa én Gang at tilegne sig 
mange Sider af det menneskelige og at frigøre sig og 
deres eget Selv. Det er dette, der er sket hos Durer, Hol- 
bein og P.Vischer sammenholdte med det ældre Slægtled : 
Wohlgemuth, den ældre Holbein, A. Krafft. De sidste 
er væsentligst kun upersonlige Udtryk for den Borger- 
lighedsaand, som i det foregaaende er karakteriseret. 
Deres store Efterfølgere har derimod faaet Traditioner 

og Fordomme opløst i sig ved. rige Paavirkninger, 
baade fra Bylivet og fra antik og italiensk Kultur, og 
deres Blik er bleven frigjort til overlegent at se ud- 
over alt menneskeligt. De er bleven almenmenneske- 
lige, og samtidig er de bleven frie Personligheder, der 
taler deres eget Sprog, ud af deres eget Syn; deres 
Kunst er fællesmenneskelig og tillige ur-egen Durersk, 
Holbeinsk eller Vischersk, men ikke længer særlig bor- 
gerlig Kunst. Endnu langt mere ses denne Frigørelse 
hos Florentinerne Leonardo og Michel Angelo, sam- 
menholdte med deres Forgængeres, Verocchios eller 
Ghirlandajos Slægtled. Eller hos Rubens og Rembrandt, 
sammenholdte med Quentin Massys og Lucas v. Leyden. 
I Litteraturen er først, i det 14de Aarh., det florentinske 
Trekløver: Dante, Petrarca, Boccaccio de store Fri- 
gjorte, hvor kendelig end Jordbunden og Atmosfæren 
hænger ved dem; siden betegner Humanisterne rundt 
i Landene Frigørelsen fra Ærkeborgerligheden. 

Samtidig omkalfatres eller opløses Borgersamfun- 
dene rent politisk og socialt lidt efter lidt af Individua- 
lismen. Det var Pengenes dæmoniske Kræfter, der 
undergravede og opløste Middelalderens faste Rammer 1 . 
Man mærker, hvilken Forundring Pengenes voksende 
Magt slog Samtiden med, og hvilken Bekymring den 
vakte hos alle Moralister. De runde Metalstykker 
føltes med Uhygge som Djævlens Opfindelse, man 
saa* jo allerede, hvor megen Smuds og Ulykke der 
klæbede ved dem. Paa alle Sprog digtedes der om 
»Hr. Styver«, der hoverer over sin Almagt, og om 
Pengesalven, som kurerer for alt. Mønten bragte 
en Cirkulation i Livsforholdene, der stred mod alle 

gamle Forestillinger. Medens man før — klager Mo- 
ralister — kunde kende Adelsmænd paa Klædedragten 
fra andre Folk, maa man nu se nøje til for at kende, 
hvad der er hvad. Medens man før blev i den Stand, 
man var født i, sparede nu det ene Slægtled Penge op 
for at give den næste Slægt et Springbrædt til at løfte 
sig op i et højere Samfundslag. Menigmand købte 
forgældede Adelsmænd ud af deres Gaarde, Borgerne 
købte sig Adelskab af Fyrsterne, Byerne købte sig 
Lejetropper og Condottierer — ofte nok var det for- 
armede Adelsmænd — , der sejrede for dem i Kamp, 
Rigmændene købte sig ved Almisser og Stiftelser selve 
Saligheden til, og gennem deres Anvisninger og Gælds- 
beviser beherskede de Landenes Politik. Og Pengene 
ynglede ud over alle Grænser: i de Tider kastede lidt 
heldige Spekulationer oftest 40 — 80 p. C. af sig. 

Overalt er Pengene efter deres Væsen Individua- 
lister, de kræver saa fri og uhindret Omsætning, som 
muligt, for at kunne formere sig. Ikke nogen lov- 
fæstnet Status, men frie Kontrakter efter Parternes 
fælles Behov, — det er Handelens Grundlag. Den 
feodale Adel havde i det 10 — 11 Aarhundredes Anarki, 
ialfald tilsyneladende, hævdet for sit eget Vedkommende 
den fri Kontrakts Princip som det eneste Samfunds- 
baand; den var imidlertid nu i det hele godt og vel bøjet 
ind under Samfundsmagten ; men nu havde Kræmmere 
og Haandværkere faaet den fri Bevægelsestrang i sig. 
Mer og mer ophobede Kapitalen sig paa de store Køb- 
mænds Hænder og trængte, trods Lavsbestemmelsernes 
Kamp mod Storindustrien, sejrrig ind i Haandværket, 
og Rigdommens nødvendige Modstykke: Proletariatet 

voksede frem i Byerne, medens Stæderne udadtil ud- 
sugede Bønderne og Landadelen og ødelagde Land- 
bedriflen. Deraf da .baade indre Omvæltninger i By- 
erne og Bondeopstande samt Fyrsteforbund mod dem. 

Udenfor Byerne var imidlertid de større Stater ved 
at konsolidere sig* Og under forskellige Former fore- 
gik der ved den ny Tids Begyndelse i alle Landene 
dette samme, at Magten og Pengene og dermed Kul- 
turen fra Stæderne trak sig over til Fyrstehofferne og 
Staternes Regeringssæde. Medicierne var jo allerede 
Florens' Fyrster og den til dem knyttede Kultur havde 
allerede noget af Hofpræget over sig, endnu forinden 
Byen helt forvandledes til Residens for et toskansk 
Fyrstendømme. Tidlig søgte ogsaa Byens bedste Kræfter 
til Pavehoffét og til Fyrstehoffer i Italien og Frankrig og 
fik Præg af det nye Milieu. Det gjorde Michel Angelo 
og Rafael, Leonardo og Andrea del Sarto ; Pulcis ironisk 
ræsonnerende Poesi flyttede med Florentineren Berni 
over til Leo Xs Hof og akklimatiseredes dér. I Frankrig 
blev Villons borgerlige Paris til Frants I's kongelige 
Residensstad, og Villons satiriske og ræsonnerende Kaa- 
seripoesi førtes af hans Efterfølger Marot til Hove. I 
Tyskland væltede alle Religionskrigene og de med dem 
forbundne økonomiske og sociale Omvæltninger sig ind 
over Stæderne, og det var i Længden disse, der tabte, 
men de store Territorialfyrster, der vandt ved Luther- 
dom og Trediveaarskrig. 

Siden da har Byerne og Borgerstanden* ikke længer 
isoleret sig fra de større, nationale Samfund og ikke 
ublandet og selvstændig udfoldet deres egen Kultur; 
baade Erhvervslivet og Bylivet har desuden, som tidligere 

paapeget, væsentlig forandret Karakter i Nutiden. Men 
Borgerlighedens og Bylivets Aare trækker sig alligevel 
tydeligt mærkbar gennem hele den moderne Kultur- 
udvikling. Storstaden Paris har sat sit Præg paa den 
allermeste franske Litteratur. Boileaus og Moliéres livs- 
afbildende og ræsonnerende Muse er helt et Borger- 
barn og Bysbarn og kommer som en Reaktion efter Lud- 
vig XIIIs aristokratiske Kultur. De parisiske Saloner og 
Kaffehuse er Arnestederne for det 18de Aarh.s, for Mari- 
vaux' og Diderots, Voltaires og Beaumarchais' Kultur, 
fuldt saa vel som Mdme Pompadours Versailleshof er det. 
Theatret og Dagspressen var Udslag af Storstadslivet, det 
var ogsaa den store Revolution, ligesom Bartholomæus- 
natten havde været det, og Kommunen skulde blive det. 
Romantikernes Skare kom her som andetsteds ind i 
Litteraturen med Friluftsfarver og Muldduft ude fra 
Provinsen, men to af Skaren var Parisere, og det blev 
Merimées Novelle og Mussets Proverbe, som blev 
knæsat af Hovedstadens Smag — ligesom Heibergs og 
Hertz' Københavnerpoesi fortrængte den ældre ukøben- 
havnske Romantikerskole. I moderne Litteratur er Bal- 
zacs og Zolas Naturalisme et Udtryk for Hovedstadens 
Masseliv, som det overvælder og befrugter Provinsbørns 
Fantasi, men den ægte, indfødte Pariseresprit sprudler i 
alle Dramatikerne fra Scribe til Dumas fils, fra Sardou 
og Pailleron til Halévy og i ironiske »conteurs« fra 
Anatole France til M. Prévost og Paul Hervieu. 

I engelsk Kultur betyder London først ikke alene 
det ydre Grundlag, men selve den beaandende Muse 
for hele den rige, mægtige Dramatik paa Elisabeths 
Tid. Hele den Kraftekstrakt af alle Samfundsklasser, 

alle Nationer, alt Fattigdommens og Lastens Udskud 
og al Rigdommens og Dannelsens Elite, der brygges 
sammen i denne kogende, dampende Jættegryde, — 
den er det, som har inspireret det Shakespeareske, alle 
Tonarter og alle Livsformer omspændende Drama. Hele 
det 18de Aarh. med dets moraliserende Sædeskildringer 
og samfundsopdragende Tidsskrifter er præget af den 
londonske Atmosfære, og baade Defoe og Hogarth er 
fødte Londonere. Efter »Søskolen« og Romantikerne 
kommer Londonerbarnet Dickens med sin humoristiske 
Livsiagttagelse og letbevægelige Menneskelighed. I Nu- 
tiden er det Londonersønnen Browning, hvis smidige 
og mangfoldige Intellektualisme bedst repræsenterer 
Storstadsmenneskenes vide Verdenserfaring og dialek- 
tiske Dannelse. 

I Tyskland har Manglen af Storstæder jo i høj Grad 
bestemt Kulturlivet og bl. a. forsinket Theatrets og Jour- 
nalistikens Udvikling. Under de opløste separatistiske 
politiske Forhold bevarede de mange Kulturarner iSmaa- 
byer som Leipzig, Konigsberg og Hamburg et temlig 
middelalderligt Præg langt ind i det 18de Aarh. Ligesom 
blandt Mestersangerne, dreves Poesien endnu som sel- 
skabelig Underholdning i sluttede Foreninger, og det 
ægteste af den før-klopstockske Lyrik var joviale Drikke- 
viser, følsomme Venskabsdigte. idylliske Lovprisninger 
af Hustru og Hjemliv samt hjertelige fromme Sange. 
Ogsaa smaavittig Satire og snus-tør Moraliseren trivedes 
ret i Smaaborgerligheden, medens tillige et indegemt 
Følelsessværmeri plejedes i religiøse Konventikler. Saa 
kom der — med Klopstock og Herder,, med Vosz, 
Claudius, Jung-Stilling osv. — en frisk Luftning ind i 



444 Bylivets Indsats i moderne Kultur 

Kulturlivet, ude fra Landets Præstegaarde, Skolelærer- 
boliger og Bøndhjem. Men trods al Hjemveen mod 
»Naturen« og Oprøret mod »Filisteriet« hang Luften fra 
de smaa, voldindhegnede Ravnekrogsbyer umisken- 
delig, baade for det gode og det onde, ved saavel 
Gøttingerdigtere som »Sturm und Drang«poeter, selv 
ved den Schillerske Humanitarisme og det Tieckske 
romantiske Fantasteri. Weimarhoffet frigjorde Goethe 
fra Byatmosfæren. Men hvormeget af det bedste i 
Goethe skyldes ikke den gamle Rigsstad med dens 
patriciske Købmandskredse og gamle kommunale Selv- 
styre? Hvormeget i Heines Lyrik skyldes ikke ogsaa 
den Luft fra de gamle Folkevisers Gemytverden, som. 
han har indaandet i sin lille rhinske Fødeby? Og nu 
endelig, i 80erne og 90erne, begynder ogsaa moderne 
Storstadsliv at blive den tyske Litteraturs Beaander. 

Her i Danmark havde vi vor borgerlig københavn- 
ske Litteraturperiode fra Holberg til Rahbek, med sati- 
risk Komedie og borgervenlig Didaktik, blød Følsom- 
hed og gemytlig Selskabsvise som Hovedtonarter. Fra 
Præstegaarde og Husmandsstuer kom der med Roman- 
tiken frisk Landluft ind i Litteraturen. Men hvordan 
vilde vort Aandsliv se ud, om det ikke var isprængt 
den Københavnerkultur, som aander i den Mynster — 
Fru Gyllembourgske slebne Humanitet, i Kierkegaards 
Dialektik og Ironi, i Heibergs eller Brødrene Brandes' 
skarpe, klare Kritik og spænstige, sociale Naturel, — 
Luften fra den gamle By bag sine Volde og Acciseboder? 

Men den moderne Bykulturs Vugger stod i Giottos 
Florens og Villons Paris, i v. Eycks Brugge og Hans 
Sachs' Nurnberg. 

EFTERSKRIFT 

Det, som i denne Bog er forsøgt, 
er ikke at skrive Samfunds- 
historie eller Kulturhistorie, men 
at give en sjælelig Analyse af en vis 
Kulturtype og en vis Samfundsform. 
Hvad jeg nærmere mener hermed, 
har jeg udviklet i Slutningskapitlet. 
Det er min Hensigt i tilsvarende Stu- 
dier over Adelsborgen og Klosteret 
at betragte ogsaa de andre Sider af 
Middelalderens Aandsliv som Udtryk 
for forskellige sociologiske Livstyper. 

